
Pirma dalis 


„RAJA“ 


Pirmas skyrius 


Jeigu sargybą einantis jaunas talibas būtų žinojęs, kad skambi- 
nimas mobiliuoju telefonu jį pražudys, nebūtų skambinęs. Bet 
nežinojo. 


2005 metų liepos 7 dieną keturi savižudžiai Londono metro 
centrinėje stotyje susprogdino kelioniniuose krepšiuose atsineštas 
bombas. Penkiasdešimt du žmonės žuvo, maždaug septyni šimtai 
sužeista, bent šimtas liko suluošinti visam gyvenimui. 

Trys iš tų keturių buvo gimę ir augę Britanijoje, bet kilę iš 
imigrantų pakistaniečių šeimų. Ketvirtasis, gimęs Jamaikoje, 
buvo natūralizuotas britas, atsivertėlis į islamą. Jis ir dar vie- 
nas teroristas buvo nepilnamečiai, trečiasis - dvidešimt dvejų, o 
grupės vadas - trisdešimties. Visi buvo radikalūs islamistai, tapę 
ekstremistais fanatikais ne kur nors užsienyje, o pačioje Anglijos 
širdyje, - čia jie lankėsi ekstremistų mečetėse ir klausėsi kursty- 
tojų mulų. 

Per dvidešimt keturias valandas po sprogimo visi buvo nusta- 
tyti. Pasirodo, jie visi gyveno šalies šiaurėje, Lidso mieste arba jo 
apylinkėse, ir kalbėjo su stipresniu ar silpnesniu Jorkšyro akcentu. 
Vadas buvo neįgalių vaikų mokytojas, vardu Mohamadas Sidikas 
Chanas. 


Per kratas policija aptiko nedidelį, bet vertingą radinį, kurio nu- 
sprendė neviešinti. Tai buvo keturi kvitai, liudijantys, kad vienas 
iš dviejų vyresniųjų pirko tris trijų dažnių mobiliuosius telefonus, 
skirtus pasinaudoti ir išmesti, veikiančius beveik visame pasau- 
lyje, kiekvieną su išankstinio mokėjimo SIM kortele, kainavusia 
bemaž dvidešimt svarų. Už visus telefonus buvo sumokėta grynai- 
siais ir visi jie buvo dingę. Tačiau policija nustatė numerius ir liepė 
sekti, gal kartais aptiks juos įjungtus, įsiliejusius į pokalbių srautą. 

Taip pat pavyko išsiaiškinti, kad Mohamadas Sidikas Chanas 
ir artimiausias jo pagalbininkas, jaunas pendžabietis Šechzadas 
Tanviras, praėjusių metų lapkritį buvo išvykę į Pakistaną ir pralei- 
do ten tris mėnesius. Nepavyko sužinoti, su kuo jie buvo susitikę, 
bet po sprogimo praslinkus kelioms savaitėms arabų televizija 
„Al Jazeera“ parodė vaizdajuostę, kurioje Sidikas Chanas įžūliai 
paskelbė apie savižudžių rengiamą išpuolį. Buvo aišku, kad vaiz- 
dajuostė įrašyta jam lankantis Islamabade. 

2006 metų rugsėjį paaiškėjo, kad vienas mirtininkas buvo pa- 
siėmęs į Pakistaną baltą it lelija neatsekamą mobilųjį telefoną ir 
padoyanojęs jį savo „Al Kaidos“ instruktoriui. (Britanijos policija 
jau išsiaiškino, kad nė vienas iš teroristų mirtininkų neišmanė 
technikos ir negalėjo pagaminti bombos savarankiškai, be jokių 
nurodymų ir pagalbos.) 

Kad ir kokio aukšto rango buvo šis „Al Kaidos“ instruktorius, 
jis atidavė mobilųjį kaip pagarbos ženklą kažkuriam nariui iš 
artimiausios aplinkos elitinio komiteto, susibūrusio apie Osamą 
bin Ladeną neįžvelgiamoje jo slaptavietėje, atšiauriuose pietų 
Vaziristano kalnynuose, netoli Pakistano ir Afganistano sienos, 
į vakarus nuo Pešavaro. Mobilusis galėjo būti duotas tik būti- 
niausiems reikalams, nes visi „Al Kaidos“ vadai itin atsargiai 
naudodavosi šiais telefonais. Tačiau dovanotojas negalėjo žinoti, 
kad britas fanatikas bus toks kvailas ir paliks pirkimo kvitą prie 
savo stalo Lidse. 

Bin Ladeno artimiausios aplinkos komitete yra keturi skyriai: 
operacijų, finansų, propagandos ir doktrinos klausimų. Kiekvie- 
nas jų turi vadovą, pavaldų tiktai bin Ladenui ir jo pavaduotojui 
Aimanui al Zavahiriui. 2006-ųjų rugsėjį visos teroristinės orga- 
nizacijos finansų vyriausiasis vadovas buvo Zavahirio tėvynainis 
egiptietis Tevfikas al Kuras. 

Dėl vėliau paaiškėjusių priežasčių rugsėjo 15-ąją al Kuras incog- 
nito užsuko į Pakistano miestą Pešavarą, ne išvykdamas į tolimą 
ir pavojingą kelionę toli nuo slėptuvės kalnuose, bet iš tokios 
kelionės grįždamas. Jis laukė atvykstant vedlio, kuris nuves į 
Vaziristano viršūnes ir pas patį šeichą. 

Saugoti jį per trumpą stabtelėjimą Pešavare buvo paskirti keturi 
fanatikai tenykščiai talibai. Vyrai, kilę iš Šiaurės vakarų kalnų, kur 
gyvena karingos gentys, nepripažįstančios sienų, oficialiai buvo 
laikomi pakistaniečiais, bet pagal savo gentį - vaziriais. Mieliau 
kalbantys puštu, o ne urdu kalba ir lojalūs puštūnams*, mat va- 
ziriai yra jų gentis. 

Visi jie gimę skurdžiose šeimose ir mokęsi medresėje - ekstre- 
mistinės pakraipos religinėje mokykloje, kurią valdė musulmonų 
sunitų sekta - vahabistai, - žiauriausia ir nepakančiausia iš visų. 
Negavę nei žinių, nei įgūdžių, jie teišmoko cituoti Koraną ir, kaip 
milijonai jaunų vyrų, išauklėtų medresėse, netiko jokiam darbui. 
Bet gavę genties vado įsakymą, vykdydavo jį, nors tektų žūti. Tą 
rugsėjį jiems buvo įsakyta saugoti pusamžį egiptietį, šnekantį 
Nilo arabų tarme, bet pusėtinai mokantį ir puštu kalbą. Vienas iš 
keturių asmens sargybinių, Abdelachis, turėjo mobilųjį telefoną, 
kuriuo labai didžiavosi. Deja, išsikrovė telefono baterija, nes buvo 
pamiršęs ją pakrauti. 


* Puštūnai, arba etniniai afganai, - rytų iranėnų tauta, gyvenanti pietryčių Afganistane bei šiaurės 
vakarų Pakistane. (Čia ir kitur - vert. past.) 


Buvo jau po vidurdienio. Eiti melstis į artimiausią mečetę per 
daug pavojinga, todėl al Kuras sukalbėjo savo maldas kartu su 
sargybiniais jų bute, viršutiniame aukšte. Paskui šiek tiek užkando 
ir nuėjo pailsėti. 

Abdelachio brolis gyveno už kelių šimtų kilometrų į vakarus 
irgi fundamentalistų mieste Kvetoje; jų motina įsisirgo. Jis pano- 
ro pasiteirauti apie jos sveikatą ir mėgino paskambinti savuoju 
telefonu. Tai, ką ketino pasakyti, nė kiek nesiskyrė nuo begalės 
kitų pašnekesių, kasdien pripildančių visų penkių žemynų eterį. 
Bet telefonas neveikė. Vienas iš draugų parodė, kad nėra juodų 
stulpelių baterijos langelyje, ir paaiškino, kaip reikia ją pakrauti. 
Abdelachio žvilgsnis nukrypo į dar vieną mobilųjį telefoną, gulintį 
ant egiptiečio portfelio didžiajame kambaryje. 

Šitas buvo visiškai pakrautas. Nemanydamas, kad kam nors 
pakenks, Abdelachis surinko brolio numerį ir išgirdo ritmišką 
skambėjimo signalą tolimojoje Kvetoje. Tą pat akimirką Islama- 
bade, viename iš požeminių kambarėlių, priklausančių Pakistano 
antiteroristinio centro (ATC)* pasiklausymo skyriui, sumirksėjo 
raudona indikatoriaus lemputė. 


Daugelis Hampšyro gyventojų laiko jį gražiausia Anglijos gra- 
fyste. Pietiniame jos pakraštyje, kur atsiveria Lamanšo vandenys, 
yra didelis Sautamptono jūrų uostas ir Portsmuto laivų statykla. 
Grafystės administracinis centras yra istorinis miestas Vinčesteris 
su garsiąja tūkstančio metų senumo katedra. 

Pačiame grafystės centre, atokiai nuo visų greitkelių ir net plen- 
tų, driekiasi ramus slėnis, per kurį teka kalkėta Meono upė, o pa- 
krantėse išsibarstę kaimai ir miesteliai, minimi dar nuo saksų laikų. 

Iš pietų į šiaurę šį slėnį kerta vienintelis A klasės kelias, o 
likusi slėnio dalis yra vinguriuojančių keliukų raizginys; abipus 


* Counter-Terrorism Center (CTC). (Angl.) 

jų stiebiasi dangų užstojantys medžiai, gyvatvorės ir laukai. Tai 
kaimiška vietovė, tokia pat kaip kadaise, retai kurio ūkininko skly- 
pas didesnis kaip dešimt akrų*, o dar mažiau ūkių, didesnių kaip 
penki šimtai akrų. Daugumai sodybų, pastatytų iš tašų ir plytų, 
čerpėmis dengtais stogais, jau šimtai metų; kai kurias supa ūkiniai 
pastatai, išsiskiriantys savo didumu, senoviniu stiliumi ir grožiu. 

Žmogus, kuris sėdėjo ant tokio klojimo šelmens, būtų galėjęs 
gėrėtis Meono slėnio panorama ir iš paukščio skrydžio apžvelgti 
artimiausią Meonstoko kaimelį, esantį vos už mylios. Tuo metu, 
kai už kelių laiko zonų talibas Abdelachis skambino telefonu 
paskutinį kartą gyvenime, vyriškis ant stogo nusibraukė prakaitą 
nuo kaktos ir vėl ėmėsi atsargiai nuiminėti čerpes, suklotas prieš 
trejetą šimtmečių. 

Jis būtų galėjęs pasamdyti profesionalių stogdengių brigadą, 
kuri apsuptų visą klojimą pastoliais. Darbas būtų atliktas sparčiau 
ir saugiau, bet ir atsiėjęs daug brangiau. Čia ir glūdėjo problema. 
Vyriškis, plušantis su replėmis vinims traukti, - buvęs kariškis, 
po dvidešimt penkerių tarnybos metų išėjęs į pensiją. Jis paklojo 
beveik visas savo santaupas, kad nusipirktų svajonę: kaimo trobą, 
kurią pagaliau galėtų pavadinti namais. Štai ir turi klojimą su 
dešimt akrų žemės ir keliuku iki artimiausio vieškelio į kaimą. 

Bet kareiviai ne visada moka skaičiuoti pinigus. Kai ekspertų 
firmos, kurios viduramžių klojimus paverčia užmiesčio vilomis 
ir jaukiais lizdeliais, atsiuntė sąmatą, jam užėmė kvapą. Todėl 
nusprendė viską daryti pats, kad ir kiek laiko tai užtruktų. 

Vieta buvo idiliška. Mintyse jis jau regėjo patikimai restauruotą 
stogą, atgavusį pradinį žavesį. Devynias dešimtąsias stogo ploto 
ketino dengti originaliomis sveikomis čerpėmis, o trūkstamus 
dešimt procentų nusipirkti lauko parduotuvėje, prekiaujančioje 
nugriautų senų pastatų atliekomis. Gegnės atrodė tvirtos kaip 


* Akras - 0,405 ha. 


13 


tą dieną, kai jas iškirto iš ąžuolo, bet lentų pertvaras teks keisti 
geromis šiuolaikinėmis medžiagomis. 

Jis jau įsivaizdavo svetainę, virtuvę, darbo kambarį ir prieš- 
kambarį - juos įsirengs apačioje, ten, kur dabar dulkės nugulusios 
paskutines seno šieno pakritas. Žinia, elektros laidams išvedžioti 
ir santechnikos darbams teks kviestis specialistus, bet pats jis jau 
užsirašė Sautamptono technikos koledže į mūrininkų, tinkuotojų, 
dailidžių ir stiklintojų vakarinius kursus. 

Kada nors bus ir grindinio plokštėmis grįstas vidaus kiemas, 
ir darželis prie virtuvės lango, takelis pavirs žvyruotu keliuku, o 
senajame sode rupšnos žolę avys. 

Kiekvieną vakarą, ruošdamasis miegoti lauke, ant vejos, - jeigu 
gamta pamalonindavo vasaros pabaigos šilumos banga, - jis ir vėl 
skaičiuodavo, ir nuspręsdavo, jog kantriai ir atkakliai dirbdamas 
išsivers ir su menkomis lėšomis. 

Jis buvo keturiasdešimt ketverių metų, tamsių akių ir plaukų, 
žalsvai gelsvo atspalvio odos, lieknas ir labai stiprus fiziškai. Jau- 
tėsi iki galo atlikęs pareigą. Gana tų dykumų ir džiunglių, gana 
maliarijos ir siurbėlių, gana kiaurai košiančio vėjo ir šiurpių nak- 
tų, gana atgrasaus maisto ir sąnarius laužančio skausmo. 

Gaus darbo apylinkėje, nusipirks labradorą ar porą Džeko Rase- 
lo terjerų, gal net ras ir moterį, kuri sutiktų nugyventi amželį kartu. 

Žmogus ant stogo nuėmė dar tuziną čerpių, atidėjo į šalį de- 
šimtį sveikų, numetė žemėn suskilusiųjų duženas, o Islamabade 
mirksėjo raudona lemputė. 


Daugelis mano, kad įdėjus į mobilųjį telefoną išankstinio mo- 
kėjimo SIM kortelę nebereikės mokėti už skambučius. Tai teisinga 
žvelgiant pirkėjo ir vartotojo akimis, bet ne paslaugos teikėjo. Jei 
telefonu skambinama už vietos, kurioje jis pirktas, perdavimo 
stoties veikimo zonos ribų, tarpusavio atsiskaitymus per kompiu- 
terius vykdo mobiliųjų telefonų bendrovės. 

Kai į Abdelachio skambutį atsiliepė brolis Kvetoje, jis pradėjo 
naudotis radijo antenos bokštu, esančiu Pešavaro apylinkėse. 
Bokštas priklausė „Paktel“. Taigi „Paktel“ kompiuteris pradėjo 
ieškoti mobiliojo telefono pradinio pardavėjo Anglijoje, kad pra- 
neštų elektronine kalba: „Vienas jūsų klientas naudojasi mano 
laiku ir oro erdve, tad jūs man skolingi.“ 

Bet Pakistano antiteroristinis centras jau keleri metai reikalavo, 
kad „Paktel“ ir jo konkurentas „Mobitel“ nukreiptų kiekvieną jų 
tinklų priimtą ar išsiųstą skambutį į centro pasiklausymo skyriaus 
komutatorių. Antiteroristinis centras gavo iš britų ieškomų nume- 
rių sąrašą ir įtraukė juos į savo slapto pasiklausymo kompiuterius, 
susietus su koordinačių sistema. Vienas iš tų numerių netikėtai 
sužibo. 

Prie kompiuterio budintis pakistaniečių kariuomenės seržan- 
tas, suprantantis puštu kalbą, paspaudė mygtuką, ir įsijungė jo 
tiesioginis viršininkas. Kelias sekundes pasiklausęs, jis kreipėsi 
į seržantą: 

— Ką jis sako? 

Seržantas pasiklausęs atsakė: 

— Kažką apie savo motiną. Regis, jis kalba su savo broliu. 

— Iš kur skambina? 

Seržantas patikrino. 

— Pešavaro siųstuvas. 

Nebuvo reikalo dar ko nors klausti seržantą. Visas pokal- 
bis automatiškai įrašomas, kad būtų galima vėliau panagrinėti. 
Reikėjo nedelsiant nustatyti kalbėtojo buvimo vietą. Budintis 
Antiteroristinio centro skyriaus majoras beveik neabejojo, kad 
to nepavyks padaryti per vieną trumpą pokalbį. Argi tas žioplys 
ilgai kalbėsis? 

Ant savo stalo aukštai virš požeminių kambarių majoras pa- 
spaudė tris mygtukus, ir ATC Pešavaro skyriaus viršininko kabi- 
nete sučirškė greitojo rinkimo telefonas. 


15 


Prieš kelerius metus, gerokai prieš rugsėjo 11-osios įvykius, 
kai buvo sugriauti Pasaulio prekybos centro bokštai dvyniai, į 
Pakistano tarpžinybinės žvalgybos valdybą (TŽV)* buvo infilt- 
ruota musulmonų fundamentalistų iš Pakistano armijos. Todėl 
Valdyba tapo visiškai nepatikima kovojant su Talibanu ir jo glo- 
botine „Al Kaida“. | 

Bet kai Jungtinės Amerikos Valstijos, nesirinkdamos žodžių, 
„patarė“ Pakistano prezidentui generolui Mušarafui išsišluoti na- 
muose, jam beliko paklusti. Vykdant tos programos pirmąją dalį 
karininkus ekstremistus pamažu perkėlė iš Tarpžinybinės žvalgy- 
bos valdybos į armijos dalinius, o pačioje Valdyboje sukūrė elitinį 
Antiteroristinį centrą ir parinko jame dirbti jaunus karininkus, 
nesimpatizuojančius islamo teroristams, kad ir kokie religingi tie 
būtų. Pulkininkas Abdula Razakas, anksčiau tankų dalinio vadas, 
buvo vienas iš jų. Jis vadovavo Antiteroristinio centro Pešavaro 
skyriui ir pakėlė telefono ragelį pusę trijų. 

Įdėmiai klausėsi kolegos iš sostinės, paskui pasitikslino: 

— Ar ilgai kalba? 

- Tris minutes. Kol kas. 

Laimė, Razako įstaiga buvo už aštuonių šimtų metrų nuo „Pak- 
tel“ radijo bokšto, nes krypties ieškiklis efektyviai veikia tūkstan- 
čio metrų spinduliu. Kartu su dviem technikais jis nuskubėjo ant 
plokščio administracijos pastato stogo, tikėdamasis užfiksuoti 
signalo šaltinį mieste, įtaisui vis siaurinant ir siaurinant paieškos 
zoną. 

Islamabade besiklausantis seržantas pranešė savo viršininkui: 

— Pokalbis baigtas. 

— Po šimts velnių! - nusikeikė majoras. - Trys minutės ir ke- 
turiasdešimt keturios sekundės. Nors, tiesą sakant, sunku buvo 
tikėtis daugiau. 


* Inter-Services Intelligence (ISI). (Angl.) 

— Bet jis vis dar neišjungė telefono, - pasakė seržantas. 

Pešavaro senamiestyje, vieno namo viršutinio aukšto bute, 
Abdelachis padarė antrą klaidą. Išgirdęs, kad egiptietis tuoj išeis 
iš gretimo kambario, jis skubiai baigė kalbėtis su broliu ir pakišo 
mobilųjį po artimiausia pagalve. Tik pamiršo išjungti. Už pusmy- 
lio esantys pulkininko Razako sekliai vis artėjo. 

Ir britų Slaptoji žvalgybos tarnyba (SŽT)*, ir amerikiečių Cen- 
trinė žvalgybos valdyba (CŽV)** organizuoja dideles operacijas 
Pakistane. Aišku kodėl: kovojant su terorizmu Pakistanas tapo 
vienu svarbiausių mūšio laukų. Nuo 1945 metų vakariečių sėkmę 
smarkiai nulėmė abiejų šalių tarnybų gebėjimas bendradarbiauti. 

Pasitaikydavo ir nesutarimų, ypač 1951 metais Britanijoje at- 
skleidus ne vieną išdaviką, pradedant Filbiu, Bergesu ir Maklinu. 
dirbančių Maskvai. Tarpusavio rietenos pasibaigė. 

1991 metais pasibaigus šaltajam karui, politikai abipus Atlanto 
neapdairiai nusprendė, jog pagaliau įsiviešpatavo taika ir ji išliks. 
Kaip tik tuomet islamo gelmėse slapčia ir tyliai gimimo kančias 
išgyveno naujas šaltasis karas. 

Po 2001 metų rugsėjo 11-osios išnyko rungtyniavimas, nebe- 
liko net ir tradicinio derėjimosi. Įsigaliojo principas: jei mes ką 
turime, vyručiai, dalijamės su jumis. Ir atvirkščiai. Be abejo, savo 
gijas į bendrą kilimą įausdavo ir įvairios kitų šalių agentūros, ta- 
čiau bendradarbiavimas su jomis nė iš tolo neprilygo anglakalbių 
informacijos rinkėjų sutarimui. 

Pulkininkas Razakas pažinojo abiejų tarnybų rezidentus savo 
mieste. Pats artimiau bendravo su SŽT pareigūnu Brajanu Odou- 
du. Be to, įtartiną mobilųjį telefoną pirmieji aptiko britai. Todėl 


* Secret Intelligence Service (SIS). (Angl.) 
** Central Intelligence Agency (CIA). (Angl.) 

nulipęs nuo stogo Razakas iš karto paskambino Odoudui pranešti 
naujienos. 

Ponas al Kuras nuėjo į vonią, ir Abdelachis ištraukė iš po pa- 
galvės telefoną, ketindamas padėti atgal ant portfelio. Pamatęs, 
kad mobilusis vis dar įjungtas, pajuto kaltę ir skubiai nuspaudė 
išjungimo mygtuką. Pagalvojo tik apie baterijų išsikrovimą, o ne 
apie pasiklausymą. Bet pavėlavo aštuonias sekundes. Koordinačių 
ieškiklis įvykdė savo užduotį. 

— Nori pasakyti, kad ką nors radote? - paklausė Odoudas. 
Įprasta diena iš karto virto Kalėdomis ir keliais gimtadieniais 
vienu metu. 

— Be abejonės, Brajanai. Skambinta iš Senamiesčio, iš pen- 
kiaaukščio namo viršutinio buto. Ten dabar sukinėjasi du mano 
slapukai. Dairosi, tiria prieigas. 

— Kada pulsite? 

— Kai tik sutems. Norėčiau pulti trečią valandą ryto, bet perne- 
lyg rizikinga. Paukšteliai gali išskristi iš narvelio... 

Pulkininkas Razakas metus mokėsi Tautų Sandraugos finan- 
suojamuose Kamberlio karo mokyklos kursuose Anglijoje ir mė- 
gavosi išmoktomis idiomomis. 

— Gal galėčiau atvykti ir aš? 

— Ar norėtum? 

— O ar popiežius katalikas? - atsikirto airis. 

Razakas garsiai nusikvatojo. Mėgo tokius pašmaikštavimus. 

— Kadangi aš tikiu vienintelį tikrą Dievą, negaliu atsakyti į 
tavo klausimą, - tarė jis. - Gerai. Pas mane šeštą. Bet paprastais 
kasdieniais drabužiais, mufti. Mūsiškais. 

Tai reiškė - jokių uniformų, jokių vakarietiškų drabužių. Se- 
namiestyje, o ypač Kisa Čavanio turguje, praeivių dėmesio neat- 
kreipdavo tiktai žmogus, apsivilkęs plačiomis kelnėmis ir ilgais 
marškiniais - salvar kamiz. Arba kalniečių klanų chalatais ir 
turbanais. Odoudas negalėjo būti išimtis. 

Britas agentas atvyko prieš šešias savo juodu automobiliu 
„Toyota Land Cruiser“ užtemdytais langais. Britų „Land Rover“ 
atrodytų patriotiškiau, bet čionykščiai fundamentalistai pamėgę 
„Toyotą“, tad šitaip lengviau likti nepastebėtam. Jis taip pat atvežė 
Abdulos Razako mėgstamo „Chivas Regal“ viskio butelį. Kartą 
paerzino savo draugą pakistanietį dėl škotiško alkoholio pomėgio. 

— Aš laikau save geru musulmonu, bet apsieinu be kraštutinu- 
mų, - atsakė Razakas. - Nevalgau kiaulienos, bet anokia čia nuo- 
dėmė pašokti ar surūkyti gerą cigarą. Fanatiški talibų draudimai 
man svetimi. O vyną iš vynuogių ir net javų visi gerdavo pirmų 
keturių kalifatų laikais, ir jeigu kada nors rojuje mane pabars 
aukštesnė valdžia negu tu, paprašysiu maloningiausiąjį Alachą 
atleisti. O kol kas - įpilk iki kraštų. 

Gal atrodys keista, kad tankų dalinio karininkas galėjo tapti 
puikiu policininku, bet Abdula Razakas toks buvo. Trisdešimt 
šešerių, vedęs, dviejų vaikų tėvas ir išsilavinęs. Jis taip pat išsiskyrė 
plačiu akiračiu, gebėjimu visapusiškai apsvarstyti bet kokį klau- 
simą ir veikti atsargiai - kaip kobrą sutikęs mangustas, o ne kaip 
įsiutęs dramblys. Jis ketino, jei tik įmanoma, užimti butą viršuti- 
niame aukšte be kanonados. Todėl operaciją vykdė tyliai ir slaptai. 

Pešavaras - labai senas miestas, o pati seniausia jo dalis — 
Kisa Čavanio turgus. Čia daugel amžių apsistodavo karavanai, 
keliaujantys per aukštai iškilusią ir pavojingą Chaibero perėją į 
Afganistaną; ilsėdavosi žmonės ir kupranugariai. Kisa Čavanis, 
kaip kiekvienas geras turgus, visada aprūpindavo keliautojus 
būtiniausiais reikmenimis: antklodėmis, skaromis, kilimais, bron- 
ziniais dirbiniais, variniais dubenimis, valgiais ir gėrimais. Tą patį 
daro ir dabar. 

Kisa Čavanio turgus - daugiatautis ir daugiakalbis. Įgudusi 
akis gali atskirti afridų, vazirių, ghilzų ir pakistaniečių turbanus 
nuo šiaurinio Čitralio gyventojų vilnonių kepuraičių ir tadžikų 
bei uzbekų kailinių kepurių. 


19 


Siaurų gatvelių ir skersgatvių labirinte, kur lengva pasprukti 
nuo persekiotojo, įsikūrusios krautuvėlės ir maisto prekystaliai, 
čia valgydina, pardavinėja laikrodžius ir pintines, keičia pinigus, 
siūlo paukščius ir seka pasakas. Imperijos klestėjimo laikais britai 
Pešavarą vadindavo Vidurinės Azijos Pikadiliu. 

Butas, iš kurio, kaip nustatė ieškiklis, sklido signalas, buvo 
viename iš aukštų ir siaurų pastatų su įmantriais balkonais ir 
langinių raižiniais; keturi jo aukštai kilo virš kilimų parduotuvės; 
gatvelės plotis leistų pravažiuoti tik vienam automobiliui. Dėl 
vasaros kaitros visi namai buvo plokščiastogiai, kad gyventojai 
užlipę viršun galėtų pakvėpuoti vėsiu nakties oru, o atviros jų 
laiptinės kilo tiesiai iš gatvelės. Pulkininko Razako komanda 
žingsniavo tylėdama. 

Keturis agentus čionykščių gyventojų drabužiais jis pasiuntė 
ant stogo toje pačioje gatvėje, už keturių namų nuo taikinio. Jie 
ten užlipo, stogais pasiekė reikiamą pastatą ir sustojo laukdami 
signalo. Pulkininkas su šešiais kitais bendražygiais užlipo laiptais 
iš gatvės. Visi po drabužiais slėpė automatus, pridengdami priešais 
einantį raumeningą pendžabietį su kūju. 

Bendražygiams užėmus pozicijas laiptų aikštelėje, pulkininkas 
linktelėjo pendžabiečiui, tas užsimojo kūju ir sutrupino spyną. 
Durys atsivėrė į vidų, grupė įsiveržė į butą. Trys agentai atbėgo 
laiptais nuo stogo, ketvirtasis liko tykoti, ar kas nemėgins sprukti 
aukštyn. 

Kai Brajanas Odoudas vėliau stengėsi prisiminti detales, atrodė, 
kad viskas įvyko greitai ir stichiškai. Tokį įspūdį turėjo susidaryti 
ir kambario gyventojai. | 

Įsiveržę pareigūnai nežinojo, kiek bute žmonių ir kas jie - gal 
nedidelė armija, o gal ramiai vakarieniaujanti šeima. Jie net ne- 
matė buto plano; architektai braižo planus Londone ar Niujorke, 
tik jau ne Kisa Čavanio turgaus teritorijoje. Jie težinojo, kad iš šio 
buto skambinta itin ieškomu mobiliuoju telefonu. 

Bute jie užtiko keturis vyrus, žiūrinčius televiziją. Kelias se- 
kundes šturmuotojai sutriko - bene bus įsiveržę pas niekuo dėtus 
žmones. Bet pastebėjo, kad tų keturių vyrų tankios barzdos, kad 
visi jie iš kalnų ir kad vienas, greičiausiai susivokęs, kiša ranką 
po drabužiu siekdamas ginklo. Jis buvo vardu Abdelachis ir žuvo 
nuo keturių „Heckler 8 Koch MP5“ kulkų, suvarpiusių krūtinę. 
Kiti trys buvo parblokšti ant grindų ir prispausti, dar nespėję 
pasipriešinti. Pulkininko Razako įsakymas buvo aiškus: stengtis 
paimti gyvus, jei tik įmanoma. 

Penktą žmogų išdavė bildesys miegamajame. Pendžabietis buvo 
numetęs kūjį, bet antroms durims išversti užteko jo peties. Durys 
driokstelėjo žemėn ir du ATC atletai nėrė į vidų, paskui juos įbėgo 
pulkininkas Razakas. Vidury kambario jie išvydo pusamžį arabą 
išplėstomis ir suapvalėjusiomis iš baimės ar neapykantos akimis. 
Jis lenkėsi - turbūt norėjo pakelti nešiojamąjį kompiuterį ir dar 
kartą jį trenkti į terakotos plytelėmis išklotas grindis, kaip jau 
sykį buvo padaręs. Suvokęs, kad nebespės kompiuterio sudaužyti, 
apsisuko ir puolė prie atviro lango. 

— Čiupk jį! - suriko pulkininkas. 

Tačiau arabas ištrūko iš pakistaniečio gniaužtų. Egiptietis dėl 
kaitros buvo išsirengęs nuogas iki juosmens, oda slidi nuo prakaito. 
Net nestabtelėjo prie balkono turėklo, persivertė per jį ir iš dvylikos 
metrų aukščio tėškėsi ant gatvės grindinio. Kūną bemat apstojo 
praeiviai, bet „Al Kaidos“ finansininkas dusyk sugargaliavo ir mirė. 

Laiptinėje ir gatvėje kilo sąmyšis: chaotiškai lakstė ir šūkavo 
žmonės. Mobiliuoju telefonu pulkininkas išsikvietė penkiasdešimt 
uniformuotų kareivių, kurie jau iš anksto lūkuriavo autobusuose 
pritemdytais langais už keturių gatvių nuo įvykio vietos. Jie at- 
bėgo atkurti tvarkos, bet dėl to netvarka dar padidėjo. Kareiviai 
įvykdė užduotį - apsupo namą. Abdula Razakas ketino vėliau 
apklausti kiekvieną kaimyną, o visų pirma — savininką, kilimų 
pirklį pirmame aukšte. 

Kareiviai apsupo lavoną ir uždengė antklode. Paskui jį paguldys 
ant neštuvų ir veš į Pešavaro nespecializuotos ligoninės morgą. 
Kol kas niekas nenutuokė, kas jis toks. Aišku buvo tik tiek, kad 
jis mieliau pasirinko mirtį negu išskirtinį amerikiečių dėmesį 
Bagramo karinėje bazėje, įsikūrusioje Afganistane, kur tikriausiai 
atsidurtų Islamabadui susitarus su CŽV rezidentu Pakistane. 

Pulkininkas Razakas nusigręžė nuo balkono. Trims sulaiky- 
tiesiems uždėjo antrankius, ant galvų užmovė gobtuvus. Juos 
išvedant reikės ginkluotos palydos; šią teritoriją kontroliuoja 
fundamentalistai. Gatvė ne jo šalininkė. Kai suimtųjų ir lavono 
nebebus, jis dar ilgai naršys butą, ieškodamas kokio nors pėdsako, 
ženklo, kurį galėjo palikti sekamo telefono savininkas. 

Brajano Odoudo buvo paprašyta per šturmą luktelėti ant laip- 
tų. Įėjęs į miegamąjį jis pakėlė apdaužytą nešiojamąjį kompiuterį 
„Toshiba“. Abu suprato, jog tai karūnos deimantas. Visi pasai, visi 
mobilieji telefonai, kiekviena popieriaus skiautelė, lyg ir visiškai 
nereikšminga, visi suimtieji ir kaimynai - žmonės ir daiktai - bus 
nugabenti į saugią vietą ir iš jų išsunkta viskas, kas įmanoma. Bet 
visų pirma - kompiuteris. 

Žuvęs egiptietis buvo optimistas, jeigu tikėjosi, kad trinktelėta 
į grindis „Toshiba“ sunaikins savo auksinį derlių. Nepadėtų nei 
rinkmenų ištrynimas. Britanijoje ir Jungtinėse Amerikos Valstijo- 
se nemaža stebukladarių, kurie išardytų kompiuterį, išimtų kietąjį 
diską, prasibrautų pro paviršutiniškas informacines šiukšles ir 
surastų kiekvieną žodį, kuris buvo surinktas „Toshiba“. 

— Gaila to žmogėno; kad ir kas jis būtų, - tarė SŽT agentas. 

Razakas tik krenkštelėjo. Jo padarytas sprendimas buvo logiš- 
kas. Jei būtų kelias dienas laukęs, tas žmogus būtų dingęs. Jeigu jo 
agentai būtų kelias valandas sukinėjęsi apie namą ir šniukštinėję, 
būtų pastebėti ir paukštelis vėl išskristų. Todėl nusprendė veikti 
greitai ir ryžtingai - pritrūko penkių sekundžių, ir paslaptingajam 
savižudžiui būtų uždėjęs antrankius. Dabar turės viešai pareikšti, 

jog nežinomas nusikaltėlis, vengdamas suėmimo, nusižudė iššo- 
kęs per balkoną. Jis liks nežinomas, kol lavonas bus atpažintas. 
Jei paaiškės, kad savižudis buvo aukšto rango „Al Kaidos“ narys, 
amerikiečiai pareikalaus pergalingai surengti spaudos konferen- 
ciją. Razakas nenujautė, koks išties svarbus asmuo buvo Tevfikas 
al Kuras. 

— Tau teks čia šiek tiek užtrukti, - tarė Odoudas. - Gal galėčiau 
padėti ir saugiai nugabenti šį kompiuterį į jūsų firmą? 

Laimė, Abdula Razakas turėjo humoro jausmą. Jo profesijos 
žmogui tai išsigelbėjimas. Slaptų operacijų pasaulyje tik humoras 
padeda neišprotėti. Pulkininkui ypač patiko žodis „saugiai“. 

— Padarytumėte didžiulę paslaugą, - atsakė jis. - Paskirsiu 
keturis kareivius palydėti jus iki automobilio. Dėl viso pikto. O 
kai viskas baigsis, ištuštinsime tą amoralų butelį, kurį atsivežėte 
šįvakar. 

Glausdamas brangųjį trofėjų prie krūtinės, iš visų pusių sau- 
gomas pakistaniečių kareivių, SŽT agentas grįžo prie savosios 
„Toyota Land Cruiser“. Reikiama technika jau buvo sumontuota 
bagažinėje, o prie vairo, saugodamas įrangą ir automobilį, budėjo 
vairuotojas, ištikimas nuožmios išvaizdos sikhas. 

Jie privažiavo nuošalią vietelę už Pešavaro, ten Odoudas pri- 
jungė kompiuterį „Toshiba“ prie galingesnio savojo „Tecra' o 
per jį užmezgė kontaktą su Britanijos vyriausybės ryšių centru 
(BVRC)* Čeltname, vaizdingose Kotsvoldo kalvose. Odoudas 
mokėjo naudotis nešiojamuoju kompiuteriu, bet vis dar turė- 
jo miglotą supratimą apie kibernetinių technologijų magiją. Po 
kelių sekundžių už tūkstančių mylių nuo čia Čeltnamas perėmė 
visą „Toshiba“ kietojo disko turinį. Pasielgė su juo kaip voras su 
įkliuvusia muse: iščiulpė visas informacijos sultis. 


* British Government Communications Headguarters (BGCHGŲ). (Angl.) 

Paskui rezidentas nuvežė kompiuterį į ATC štabą ir perdavė į 
patikimas rankas. Dar nespėjus jam to padaryti, Čeltnamas jau 
pasidalijo lobiu su JAV Nacionalinio saugumo agentūra (NSA)*, 
esančia Fort Mide, Merilando valstijoje. Pešavare jau buvo naktis, 
Kotsvolde temo, o Merilande ką tik prasidėjo popietė. Beje, tai 
neturėjo reikšmės. Nei BVRC, nei NSA viduje niekada nešviečia 
saulė; ten nėra nei nakties, nei dienos. 

Abiejuose milžiniškuose pastatų kompleksuose toli nuo miestų 
vyksta pasiklausymai nuo vieno ašigalio iki kito ir bet kuriame 
tarpiniame taške. Žmonių rasės atstovai kasdien penkiais šim- 
tais kalbų ir daugiau kaip tūkstančiu tarmių pasako trilijonus 
žodžių. Šitie žodžiai perklausomi, atrenkami, rūšiuojami, atme- 
tami, įsimenami, o jeigu sudomina - analizuojami ir jų autorius 
pradedamas sekti. 

Bet tai tik pradžia. Abi agentūros užšifruoja ir iššifruoja šimtus 
kodų, kiekviena turi specialius padalinius, kurie rūpinasi atkurti 
rinkmenas ir atskleisti kibernetinius nusikaltimus. Planeta sukosi 
palengva - vienur aušo diena, kitur tirštėjo sutemos, - kai abi 
agentūros ėmė įveikti užkardas, kuriomis al Kuras manė įslaptinęs 
savo asmenines rinkmenas. Ekspertai aptiko paslėptas rinkmenas 
ir atkūrė tariamai tuščius plotus. 

Šį procesą galima prilyginti įgudusio paveikslų restauratoriaus 
darbui. Nuo originalo drobės nepaprastai atsargiai šalinamos 
apnašos ar vėliau užtepti dažai, kad atsiskleistų paslėptas šedev- 
ras. Al Kuro „Toshiba“ pradėjo rodyti dokumentą po dokumento, 
kuriuos savininkas tikėjosi ištrynęs arba paslėpęs po kitais. 

Savaime suprantama, Brajanas Odoudas pranešė savo kolegai ir 
viršininkui, SŽT rezidentui Islamabade, kad vyksta į pulkininko 
Razako operaciją. Šis informavo „pusbrolį“ CŽV rezidentą. Abu 


* National Security Agency (NSA). (Angl.) 

jie nekantriai laukė naujienų. Tą naktį Pešavare kai kas neketino 
miegoti. 

Pulkininkas Razakas sugrįžo apie vidurnaktį su keliais maišais 
trofėjų. Trys likę gyvi suimtieji buvo uždaryti ATC rūsio kamero- 
se. Paprastu kalėjimu jis nepasitikėjo. Pabėgimas arba savižudybė 
kam nors talkinant ten būdavo kone kasdienis įvykis. Islamabadas 
jau žinojo, kas tie talibai, ir tikriausiai tariasi su Jungtinių Ameri- 
kos Valstijų ambasada, joje esančia CŽV rezidentūra. Pulkininkas 
spėjo, kad vėliau suimtieji atsidurs amerikiečių Bagramo karinėje 
bazėje ir bus mėnesių mėnesius tardomi, nors veikiausiai net 
nežinojo, ką saugojo. 

Įtartiną mobilųjį telefoną, pirktą Lidse, surado ir identifikavo. 
Atrodo, pokvailis Abdelachis tik pasinaudojo juo nepaprašęs 
leidimo. Jis gulėjo morge ant skrodimo stalo su keturiomis kul- 
komis krūtinėje, bet nesudarkytu veidu. Gretimame kambaryje 
paguldyto vyriškio galva buvo suknežinta į grindinį, bet geriausias 
plastikos chirurgas stengėsi atkurti jo bruožus. Kai darbą bai- 
gė, lavono galva buvo nufotografuota. Po valandos pulkininkas 
Razakas paskambino Odoudui vos tvardydamas jaudulį. Kaip ir 
kitos antiteroristinės žinybos, bendradarbiaujančios kovojant su 
musulmonų teroristų grupuotėmis, ATC turi didžiulę įtariamų 
asmenų nuotraukų galeriją. 

Nūdien nieko nereiškia tai, kad Pakistanas toli nuo Egipto. „Al 
Kaidos“ teroristai yra mažiausiai keturių dešimčių tautybių ir dar 
dukart tiek etninių grupių. Be to, jie ilgai neužsibūna vienoje vie- 
toje. Razakas praleido naktį perkeldamas savąją portretų galeriją 
iš kompiuterio į didelį plazminį ekraną kabinete ir vis sugrįždavo 
prie vieno veido. 

Nuo pat pradžių buvo aišku iš daugybės rastų pasų - tikriau, 
vienuolikos, visi suklastoti, bet puikios kokybės, - kad egiptietis 
daug keliaudavo ir keliaudamas nuolat keitė savo išvaizdą. Tačiau 
kaip tik šis veidas - žmogaus, kuris galėtų likti nepastebėtas kurio 

nors Vakarų banko direktorių tarybos posėdžių salėje, bet kupi- 
nas neapykantos viskam ir visiems, neišpažįstantiems iškreipto 
jo tikėjimo, - regis, turėjo kažką bendra su chirurgo suklijuota 
galva ant marmurinio skrodimo stalo. 

Pulkininko skambutis užklupo Odoudą, pusryčiaujantį su CŽV 
kolega Pešavare. Abu paliko garuoti kiaušinienę ir atskubėjo į 
ATC pastatą. Jie irgi tyrinėjo veidą ekrane ir lygino su fotografija 
iš morgo. Jeigu tai pasitvirtintų... Abu būtų pirmieji, pranešę 
savajam centrui apie stulbinamą atradimą: savižudis ant morgo 
stalo — ne kas kitas, o patsai Tevfikas al Kuras, „Al Kaidos vy- 
riausiasis bankininkas. 

Gerokai įdienojus atskrido Pakistano armijos karinis sraigtas- 
parnis visų išgabenti. Sulaipino kalinius, sukaustytus grandinė- 
mis ir su maišais ant galvų. Paskui įnešė du lavonus ir daiktinius 
įrodymus. Buvo pasakyta daug padėkos žodžių, bet Pešavaras 
jau liko nuošalyje; svorio centras slinkosi tolyn, ir vis greičiau. Iš 
esmės jis jau buvo Merilande. 

Katastrofa, dažniausiai vadinama rugsėjo 11-ąja, šį tą atsklei- 
dė, ir niekas to neketino paneigti. Visą laiką buvo akivaizdžių 
požymių, kad kažkas kaupiasi, netgi ir kas konkrečiai. Žvalgybos 
duomenų esama visada, tik jie nesupakuoti į dėžutę ir neperrišti 
kaspinėliu, o šen bei ten išmėtyti smulkiausiomis mozaikos ske- 
veldrėlėmis. Septynios ar aštuonios iš devyniolikos svarbiausių 
informaciją renkančių ar teisingumą ginančių JAV organizacijų 
turėjo jos nuotrupų. Bet kiekviena jų veikė atskirai ir savo žinio- 
mis nesidalijo. | 

Po rugsėjo 11-osios įvyko didžiulių pokyčių. Nūdien yra šeši 
svarbiausi asmenys, kuriems privalu viską pranešti jau nuo pat 
pradžių. Keturi iš jų politikai: prezidentas, viceprezidentas, gy- 
nybos ir valstybės sekretoriai. Kiti du - profesionalai: vienas yra 
Nacionalinio saugumo komiteto pirmininkas Stivas Hedlis - jis 

kitas, pats aukščiausias, - Nacionalinės žvalgybos valdybos di- 
rektorius Džonas Negropontė. 

CŽV tebėra pagrindinė žvalgybos informaciją renkanti orga- 
nizacija už JAV ribų, bet jos direktorius nebėra vienišas kaubojus 
kaip iki šiol. Visi praneša informaciją aukštesniems pareigūnams, 
o trys privalomi šūkiai skamba: bendradarbiauti, bendradarbiauti, 
bendradarbiauti. Tarp milžinų iškiliausia vis dar yra Nacionalinė 
saugumo agentūra Fort Mide: jos biudžetas didžiausias, ji turi 
daugiausia darbuotojų, o jos veikla labiausiai įslaptinta. Tik ji 
viena nepalaiko ryšių su visuomene ar žiniasklaida. Darbuoda- 
masi tamsoje, NSA viską girdi, viską iššifruoja, viską išverčia ir 
viską analizuoja. Tačiau kai kurie pasiklausyti, įrašyti, iššifruoti, 
išversti ir analizuoti tekstai lieka ne visai suprantami, klaidūs, 
tad prireikia pasinaudoti iš šalies pasitelktų ekspertų komitetų 
paslaugomis. Vienas jų yra Korano komitetas. 

Kai iš Pešavaro - elektroniniu būdu ar fiziškai - buvo gauti 
trofėjai, į darbą įsitraukė ir kitos žinybos. Buvo gyvybiškai svar- 
bu nustatyti žuvusiojo asmenybę, ta užduotis teko Federaliniam 
tyrimų biurui (FTB)*. Per dvidešimt keturias valandas biuras 
pateikė išvadą. Žmogus, iššokęs iš Pešavaro balkono, tikrai buvo 
svarbiausias „Al Kaidos“ finansininkas ir lėšų rinkėjas. Taip pat 
vienas iš retų paties Osamos bin Ladeno artimų draugų. Jį Osa- 
mai bin Ladenui pristatė tautietis Aimanas al Zavahiris, atkreipęs 
dėmesį į bankininką fanatiką ir įkalbėjęs jį. 

Valstybės departamentas ėmėsi pasų. Jų buvo neįtikėtinai 
daug - net vienuolika. Du nepanaudoti, devyniuose atvykimo 
ir išvykimo spaudai iš-visos Europos ir Viduriniųjų Rytų. Niekas 
nesistebėjo, kad šeši pasai iš vienuolikos belgiški, visi skirtingomis 
pavardėmis, bet absoliučiai tikri, išskyrus duomenis juose. 


* Federal Bureau of Investigation (FBI). (Angl.) 
4 8 


27 


Pasaulio žvalgybininkų bendruomenė jau seniai laiko Belgiją 
suskilusia gelda. Nuo 1990-ųjų pavogta 19 tūkstančių „tuščių“ 
belgiškų pasų - tai pripažino pati Belgijos vyriausybė. Iš tikrųjų 
tuos pasus tiesiog pardavinėjo patys darbuotojai. Keturiasdešimt 
penki „dingo“ iš Belgijos konsulato Strasbūre, Prancūzijoje, ir 
dvidešimt — iš Belgijos ambasados Hagoje, Nyderlanduose. Tie 
du pasai, kuriais pasinaudojo marokiečiai, nužudę su Talibanu 
kovojusį Ahmadą Šachą Masudą, buvo iš Hagos. Kaip ir vienas iš 
šešių pasų, kuriais naudojosi al Kuras. Kiti penki, spėjama, buvo 
iš tebelaikomų dingusiais 18 935 pasų. 

Federalinė aviacijos administracija, pasinaudodama savais ry- 
šiais ir didele įtaka tarptautinių oro pervežimų pasauliui, tikrino 
lėktuvų bilietus ir keleivių sąrašus. Tai buvo varginantis triūsas, 
bet atvykimo ir išvykimo spaudai gana tiksliai nurodė reisus, 
kuriuos reikia tikrinti. 

Lėtai, bet patikimai iš detalių buvo galima atkurti bendrą vaiz- 
dą. Tevfikui al Kurui veikiausiai buvo pavesta sukaupti dideles 
grynųjų pinigų sumas kažkokiems pirkiniams. Nebuvo įrodymų, 
kad ką nors būtų pirkęs pats, todėl vienintelė logiška prielaida: jis 
perduodavo tuos pinigus kitiems, ir tie jais pasinaudodavo. Ame- 
rikiečiai būtų kažin ką atidavę, kad tik sužinotų, su kuo konkrečiai 
jis susitikdavo. Jie tikėjosi, kad tos pavardės padėtų išaiškinti visą 
„Al Kaidos“ slaptąjį tinklą Europoje ir Viduriniuosiuose Rytuose. 
Vienintelė teroristų atakuotina šalis, kurioje egiptietis nesilankė, 
buvo Jungtinės Amerikos Valstijos. | 

Galų gale atradimų traukinys sustojo Fort Mide. Iš Pešavaro 
bute aptiktos „Toshiba“ į kitus kompiuterius buvo perkelti septy- 
niasdešimt trys dokumentai. Vieni jų tebuvo oro linijų skrydžių 
tvarkaraščiai, kurie pateikė žinių, kokiais reisais al Kuras skraidė. 
Kiti buvo vieši finansiniai dokumentai, matyt, taip sudominę 
finansininką, kad persirašė juos norėdamas vėliau panagrinėti. 
Bet patys savaime jie nieko nereiškė. 

Daugiausia dokumentų buvo anglų kalba, kai kurie - prancūzų 
ir vokiečių. Buvo žinoma, kad al Kuras laisvai kalbėjo visomis 
trimis kalbomis, savaime aišku, ir arabiškai, savo gimtąja kal- 
ba. Suimtieji sargybiniai, tardomi Bagramo karinėje bazėje, tuoj 
„pragydo“ ir išklojo viską, - papasakojo šiaip taip susišnekėdavę 
su saugomu žmogumi puštu kalba, tai leido spėti, jog kurį laiką 
jis gyveno Afganistane, nors Vakarai nepajėgė atsekti, nei kada, 
nei kur. 

Neįkandami buvo arabiški tekstai. Fort Midas - visų pirma 
didelė karinė bazė, tad jis pavaldus Gynybos departamentui. Na- 
cionalinio saugumo agentūrai visada vadovauja generolas, turintis 
keturias žvaigždutes. Vertimų iš arabų kalbos skyriaus vadovas 
paprašė jį skirti susitikimą. 

Didėjant islamistų terorizmo grėsmei, Nacionalinei saugumo 
agentūrai devintajame dešimtmetyje vis daugiau dėmesio teko 
skirti tekstams arabų kalba; nuolat ja domėtis skatino Izraelio-Pa- 
lestinos konfliktas. Tai pasidarė itin svarbu, kai 1993 metais Ramzis 
Jusefas sprogmenų prikrautu sunkvežimiu mėgino susprogdinti 
Pasaulio prekybos centro bokštus. O po rugsėjo 11-osios buvo pa- 
skelbta: „Mes norime žinoti kiekvieną menkiausią ta kalba gautos 
žinutės žodį.“ Arabų kalbos vertimų skyrius labai išsiplėtė, jame 
dirba tūkstančiai vertėjų, daugiausia arabų, gimusių ir gavusių iš- 
silavinimą savo šalyse, bet šiek tiek ir nearabų kilmės mokslininkų. 

Ąrabų kalba labai nevienalytė. Be klasikinės Korano ir aukštųjų 
mokyklų kalbos, dar yra ir liaudies kalba - ja šneka pusė milijardo 
žmonių mažiausiai penkiomis dešimtimis tarmių ir potarmių. Jei 
kas nors šneka greitai ir su stipriu akcentu, vartodamas tenykštes 
idiomas, dar ir prasta įrašo kokybė, dažniausiai ieškoma vertėjo, 
kuris kilęs iš to paties regiono kaip kalbėtojas, kad perteiktų kiek- 
vieną prasmės niuansą. 

Be to, dažnai arabų kalba yra įmantri, čia susipynę gausybė 
poetizmų, meilikavimų, hiperbolių, palyginimų ir metaforų. Ji 

taip pat gali būti labai neaiški, - kai reikšmė turima omeny, o 
ne tiesiai teigiama, ir reikia ją įspėti. Visiškai kitokia kalba negu 
vienareikšmė anglų. 

— Mes sutelkėme dėmesį į du paskutinius dokumentus, - tarė 
Arabų kalbos vertimų skyriaus vadovas. - Jie atrodo rašyti skir- 
tingų autorių. Manome, kad vienas jų galėtų būti pats Aimanas 
al Zavahiris, o kitas - al Kuras. Pirmame pasitaiko posakių iš 
ankstyvesnių al Zavahirio kalbų bei vaizdajuosčių. Žinoma, jei 
turėtume garso įrašą, galėtume įsitikinti šimtu procentų. Spėjame, 
kad al Kuras parašė Zavahiriui atsakymą, deja, mes neturime nė 
vieno arabų kalba rašyto jo teksto. Bankininkas dažniausiai kal- 
bėdavo ir rašydavo angliškai. Abiejuose dokumentuose taip pat 
remiamasi Koranu, tos pačios jo citatos. Autoriai prašo Alacho 
palaiminti kažkokį sumanymą. Aš turiu daug arabų kalbos žinovų, 
bet Korano kalba, subtilios jos potekstės specifinės - juk rašyta 
prieš keturiolika šimtmečių. Manau, turėtume pasikviesti Korano 
komitetą, kad pasakytų savo nuomonę. 

Generolas linktelėjo. 

— Gerai, profesoriau, aš pritariu. - Jis žvilgtelėjo į savo adjutan- 
tą. - Hari, surink mūsų Korano žinovus. Atskraidink juos. Jokių 
atidėliojimų, jokių atsikalbinėjimų. 


Antras skyrius 


Korano komitete buvo keturi nariai: trys amerikiečiai ir britas 
akademikas. Visi profesoriai, nearabai, bet paskyrę savo gy- 
venimą Korano ir begalės jį lydinčių mokslinių komentarų stu- 
dijoms. 

Vienas jų dėstė Niujorko Kolumbijos universitete; vykdant 
generolo įsakymą iš Fort Mido buvo pasiųstas sraigtasparnis jo 

atskraidinti. Du dirbo idėjų kalvėse: vienas - „Rand* Corpora- 
tion', kitas - Brukingso institute, abudu Vašingtone. Jų paimti 
buvo pasiųsti armijos personalo automobiliai. 

Ketvirtas, jauniausias, buvo daktaras Teris Martinas, pasiųstas 
dirbti į Džordžtauno universitetą iš Londono Rytų ir Afrikos šalių 
studijų mokyklos. Pastaroji mokykla priklauso Londono univer- 
sitetui ir garsėja pasaulyje Arabistikos katedra. 

Arabistikos studijos anglui sekėsi geriau nei kitiems. Jis gimė 
ir augo Irake, ten jo tėvas dirbo didžiausios naftos verslovės 
buhalteriu. Tėvas sąmoningai neleido jo į anglų-amerikiečių mo- 
kyklą, o pasiuntė į privačią akademiją, kur mokėsi irakiečių elito 
sūnūs. Dešimtmetis jis, bent jau savo kalba, nesiskyrė nuo arabų 
paauglių. Tik rausvas veidelis ir radi kuokštuoti plaukai neleido 
jo supainioti su tikru arabu. 

Teris buvo gimęs 1965-aisiais, o kai jam ėjo vienuolikti, tėvas 
nusprendė palikti Iraką ir grįžti į saugią Jungtinę Karalystę. Arabų 
socialistinio atgimimo partija (BAAS) vėl sugrįžo į valdžią, bet 
toji valdžia realiai atiteko ne prezidentui Ahmadui Chasanui al 
Bakrui, o viceprezidentui. Pastarasis negailestingai žudė politinius 
priešus, ir tikrus, ir įsivaizduojamus. 

Martinų šeima jau išgyveno žiaurius laikus po ramių šeštojo 
dešimtmečio dienų, kai soste sėdėjo jaunutis karalius Feisalis. 
Jie matė jaunojo karaliaus ir provakarietiško jo premjero Nurio 
al Saido nužudymą, siaubingą susidorojimą televizijos studijoje 
su jo įpėdiniu generolu al Kasimu, matė ir brutalios BAAS par- 
tijos pirmąjį atėjimą į valdžią. Ji buvo nustumta, bet vėl sugrįžo 
1968-aisiais. Septynerius metus Martinas tėvas stebėjo stiprė- 
jančią psichopatiško viceprezidento Sadamo Huseino galią ir 
1975-aisiais nusprendė, kad metas grįžti namo. 


* Research ANd Development (Rand) - strateginių tyrimų organizacija. (Angl.) (Red. past.) 

Jis gavo gerą darbą Londono bendrovėje „Burmah Oil“, čia jį 
geru žodžiu užtarė Denisas Tečeris, - jo žmona Margaret ką tik 
buvo tapusi konservatorių partijos lydere. Vyresniajam sūnui 
Maikui sukako trylika, jis jau galėjo mokytis britų internatinėje 
mokykloje. Visi keturi - tėvas Martinas, ponia Martin, Maikas ir 
Teris - sutiko Kalėdas Jungtinėje Karalystėje. 

Išskirtiniai Terio gabumai neliko nepastebėti. Jis lengvai, tarsi 
peiliu per sviestą, išlaikydavo egzaminus, skirtus pora ar net tre- 
jais metais vyresniems paaugliams. Buvo spėjama - ir tai beveik 
visiškai pasitvirtino, - kad stipendijos jį nešte perneš per koledžą 
ir Oksfordą arba Kembridžą. Bet jis norėjo toliau studijuoti arabis- 
tiką. Dar iš koledžo pasiuntė prašymą į Londono Rytų ir Afrikos 
studijų mokyklą, 1983 metų pavasarį buvo pakviestas į pokalbį, o 
tų pat metų rudenį tapo paskutinio kurso studentu, besigilinančiu 
į Viduriniųjų Rytų istoriją. | 

Po trejų metų jis tapo magistru, o dar po trejų - mokslų dak- 
taru, Korano ir pirmųjų keturių kalifatų žinovu. Pasiėmęs metus 
kūrybinių atostogų, tęsė Korano studijas garsiajame Kaire esan- 
čiame Al Azharo universitete. Grįžusiam Teriui buvo pasiūlytos 
dėstytojo pareigos; dvidešimt penkerių metų jaunuoliui tai buvo 
pripažinimo ženklas, nes arabistikos išmanymu Rytų ir Afrikos 
studijų mokykla yra viena geriausių pasaulyje. Trisdešimt ketverių 
jis tapo docentu, buvo aišku, kad keturiasdešimtmečio sulaukęs 
gaus profesoriaus vietą. Tą popietę, kai Nacionalinei saugumo 
agentūrai prireikė su juo pasitarti, Teriui buvo keturiasdešimt vie- 
neri, jis buvo metams atvykęs kaip kviestinis profesorius į Džor- 
džtauną ir tų pat 2006 metų pavasarį išgyveno asmeninę krizę. 

Fort Mido emisaras surado jį paskaitų salėje, profesorius Mar- 
tinas buvo bebaigiąs įžanginę paskaitą apie Korano aktualumą 
šiais laikais. 

Iš karto matyti, kad studentai jį mėgo. Salė buvo sausakimša. Jo 
paskaitos virsdavo ilgais ir intelektualiais lygių pašnekovų pokal- 

biais. Martinas retai kada žvilgtelėdavo į konspektus, vaikščiojo po 
auditoriją be švarko; kresnas, aptukęs, jis spinduliavo entuziazmu 
ir noru dalytis žiniomis, rimtai atsakydavo į kiekvieną klausimą, 
niekada nepašiepdavo studento neišmanymo, aiškindavo supran- 
tamai, trumpindavo paskaitas, kad daugiau laiko liktų studentų 
klausimams. Profesorius kaip tik perėjo prie klausimų, tik staiga 
auditorijoje išdygo Fort Mido pasiuntinys. 

Vaikinas languotais raudonais marškiniais iš penktos eilės pa- 
kėlė ranką. 

— Jūs sakėte, kad nesutinkate taikyti fundamentalizmo termino 
teroristų filosofijai. Kodėl? 

Po rugsėjo 11-osios įvykių Amerikoje pasipylė aibė publikacijų 
apie arabus, islamą ir Koraną, todėl kiekviena teorinė diskusija 
bemat nukrypdavo į Vakarų puolimą, per pastarąjį dešimtmetį 
pasireiškiantį vis nuožmiau. 

— Todėl, kad terminas netiksliai vartojamas, - atsakė profe- 
sorius. - Pats žodis reiškia „grįžimą prie pagrindų. Bet bombų 
sprogdintojai traukiniuose, prekybos centruose ir autobusuose 
neketina grįžti prie islamo pagrindų. Jie rašo savo scenarijų, o 
paskui atgaline data ieško Korane pastraipų, pateisinančių jų 
karą. Eundamentalistų esama visose religijose. Krikščionys vie- 
nuoliai, užsisklendę vienuolynuose, davę neturto, savimaršos, 
skaistumo, klusnumo įžadus, - irgi fundamentalistai. Asketų yra 
visose religijose, bet jie nepropaguoja beatodairiško vyrų, moterų 
ir vaikų žudymo. Štai kur slypi pagrindinė mintis. Ja remdamiesi 
įvertinkite visas religijas ir pamatysite, kad siekis grįžti prie mo- 
kymo pagrindų nėra terorizmas - nes nė vienos religijos, tarp jų 
ir islamo, pagrindiniai teiginiai nepalaiko masinių žudynių. 

Iš tolimo salės kampo Fort Mido pasiuntinys stengėsi atkreipti 
daktaro Martino dėmesį. Profesorius žvilgtelėjo į tą pusę ir pa- 
matė jauną vyriškį trumpai kirptais plaukais, iki smakro užsags- 
tytais marškiniais ir tamsiu kostiumu. Jam ant kaktos galėjo būti 

užrašyta „federalinės valdžios nuosavybė“. Vyriškis pastukseno į 
laikrodį ant riešo. Martinas linktelėjo. 

— Tai kaip jūs pavadintumėte dabartinius teroristus? Džihado 
kovotojais? 

To paklausė rimta uoli mergina, sėdinti tolimoje eilėje. Iš jos 
veido daktaras Martinas nusprendė, jog merginos tėvai bus atvykę 
iš Viduriniųjų Rytų: Indijos, Pakistano, galbūt Irano. Bet ji nebuvo 
apsigobusi hidžabu kaip ortodoksė musulmonė. 

— Net ir žodis „džihadas“ čia netinka. Džihadas tikrai egzis- 
tuoja, bet jis turi savo taisykles. Arba tai reiškia žmogaus vidinę 
kovą su savimi norint tapti geresniu musulmonu, bet ši kova 
visiškai neagresyvi. Arba tai reiškia tikrą šventąjį karą, ginkluotą 
kovą ginant islamą. Teroristai skelbiasi tai darą. Bet jie ištraukia 
taisykles iš konteksto. 

Visų pirma džihadą gali paskelbti tik pripažinta religinė valdžia, 
turinti tvirtą ir garbingą reputaciją. Bin Ladenas ir jo parankiniai 
garsėja menku išprusimu. Net jeigu Vakarai tikrai puolė islamą, 
pakenkė jam, pažemino jį ir jo išpažinėjus, taisyklės vis tiek galioja 
ir Koranas jas aptaria labai išsamiai. 

Draudžiama užpulti ir žudyti tuos, kurie nepadarė nieko blo- 
go ir nemėgino jums pakenkti. Draudžiama žudyti moteris ir 
vaikus. Draudžiama imti įkaitus, draudžiama žeminti, kankinti 
ir žudyti belaisvius. „Al Kaidos teroristai ir jų sekėjai daro visus 
keturis nusikaltimus kasdien. Ir nepamirškime, kad jie išžudė 
daug daugiau saviškių, islamo išpažinėjų, negu krikščionių ar 
žydų. 

- Tai kaip jūs pavadintumėte jų veiklą? 

Vyriškis auditorijos kampe pradėjo nervintis. Jis vykdo paties 
generolo įsakymą. Nenorėjo grįžti paskutinis. 

— Aš pavadinčiau juos naujaisiais džihadininkais, nes jie su- 
manė nešventą karą, nusižengdami Šventojo Korano taisyklėms 

ir tikrajam islamui. Tikrasis džihadas nėra barbariškas, o jie bar- 
barai. Atsiprašau, pateikite paskutinį klausimą. 

Studentai jau krovėsi knygas ir užrašus. Švystelėjo aukštyn 
ranka pirmoje eilėje. Strazdanotas jaunuolis baltais marškinėliais 
su studentų roko grupės reklama. 

— Visi savižudžiai pasiskelbia kankiniais. Kaip jie tai moty- 
vuoja? 

— Prastai, - atsakė daktaras Martinas, - nes būna apkvailinti, 
nors tarp jų pasitaiko ir išsilavinusių žmonių. Visiškai įmanoma 
žūti kaip šahidui, arba kankiniui, kovojant dėl islamo teisėtai 
paskelbtame džihade. Bet ir čia egzistuoja taisyklės ir jos išsamiai 
aptartos Korane. Kovotojas negali žūti nuo savo rankos, tai yra 
nusižudyti, net jeigu savo noru vykdo misiją, iš kurios nebegrįš. 
Jis turi nežinoti nei savo mirties valandos, nei vietos. 

Savižudžiai žino ir mirties vietą, ir valandą. Bet savižudybės 
yra be jokių išlygų uždraustos. Dar būdamas gyvas, pranašas 
Mahometas griežtai atsisakė palaiminti savižudžio kūną, nors 
tas žmogus nutraukė gyvenimo siūlą, kad išvengtų ligos sukeltų 
siaubingų kančių. Tiems, kas vykdo masines nekaltų žmonių 
žudynes ir žūsta patys, skirtas ne rojus, o pragaras. Ten atsidurs 
ir apsišaukėliai pamokslininkai bei imamai, nukreipę juos tuo 
keliu. Deja, dabar turime grįžti į Džordžtauno ir mėsainių pasaulį. 
Dėkoju jums už dėmesį. 

Studentai atsistojo ir palydėjo jį griausmingomis ovacijomis. 
Droviai raustelėjęs, Martinas apsivilko švarką ir nuėjo prie ne- 
kantraujančio pasiuntinio. 

- Atsiprašau, kad trukdau jus, profesoriau, - tarė šis. - Ge- 
nerolai kviečia Korano komitetą susirinkti Forte. Automobilis 
stovi lauke. 

— Taip skubu? 

— Pone, mes jau vėluojame. Ten didelis sujudimas. 

— Ar nežinote, kodėl? - paklausė Martinas. 

— Pone, nežinau. 

Kaip visada. Sužinai tiek, kiek tau privalu žinoti. Nepajudina- 
ma taisyklė. Jei neprivalai žinoti, dirbk savo darbą, jie tau nieko 
nepasakys. Martinui teks nuslopinti smalsumą. Automobilis buvo 
įprastinis tamsus sedanas su specialia antena ant stogo nuolati- 
niam ryšiui su baze palaikyti. Vairuotojas buvo kapralas, bet, nors 
Fort Midas - karinė bazė, vilkėjo civiliais drabužiais. Nebuvo 
reikalo reklamuotis. 

Vairuotojas prilaikė atidarytas dureles ir daktaras Martinas 
atsisėdo ant užpakalinės sėdynės. Palydovas įsitaisė greta vai- 
ruotojo ir jie įsiliejo į pavakario eismo srautą, judantį Baltimorės 
greitkelio link. 


Toli į rytus nuo Džordžtauno žmogus, perstatantis seną klojimą 
į gyvenamąjį namą, išsitiesė prie laužo sode. Jautėsi neapsakomai 
laimingas. Tam, kuriam yra tekę nakvoti ant uolų ir sniego pus- 
nyje, malonu migti ant minkštos žolės po obelimis. 

Pakurų laužui buvo per akis. Papuvusių lentgalių užteks visam 
gyvenimui. Katiliukas suburbuliavo virš raudonų žarijų, ir vyriškis 
užsiplikė puodelį išsiilgtos garuojančios arbatos. Kartais neprošal 
truktelėti ko nors stipresnio, bet po sunkaus dienos darbo karei- 
viui nėra geresnio atlygio kaip puodelis karštos arbatos. | 

Šią popietę jis atidėjo aukštybininko darbus ant stogo ir nu- 
žingsniavo į Meonstoko prekybos centrą apsirūpinti produktais 
savaitgaliui. 

Visi čionykščiai žmonės žinojo, kad jis pirko klojimą ir pats 
stengiasi jį perstatyti. Jiems tai patiko. Su turtuoliais iš Londono, 
besišvaistančiais čekių knygelėmis ir mėgstančiais vaidinti lend- 
lordus, jie mandagiai sveikindavosi, bet jiems už nugarų gūžčio- 
davo pečiais. O tamsiaplaukis vienišius, kuris gyveno palapinėje 

savo sode ir dirbo fizinį darbą, kaip vis labiau ir labiau įsitikino 
kaimas, yra geras vyrukas. 

Pasak paštininko, jis retai kada gaudavo laiškų, išskyrus kelis 
oficialiai atrodančius tamsiai geltonus vokus, bet ir tuos prašė 
palikti „Jaučio galvos“ bare, kad šiam nereikėtų klampoti ilgu, 
išmaltu keliuku; paštininkas įvertino šitą taurų gestą. Laiškai 
būdavo adresuoti „pulkininkui“, bet jis niekada neminėdavo to 
laipsnio, kai užsisakydavo gėrimo bare, kai pirkdavo laikraštį ar 
maisto produktus parduotuvėje. Tik šypsodavosi ir būdavo la- 
bai mandagus. Vis didesnė čionykščių simpatija atvykėliui buvo 
sumišusi ir su smalsumu. Beveik visi naujakuriai būdavo įžūlūs 
ir akiplėšos. Kas per vienas šis, iš kur atklydo ir kodėl panoro 
apsigyventi Meonstoke? 

Tą popietę, vaikštinėdamas po kaimą, jis aplankė senovinę 
Šv. Andriaus bažnyčią, susipažino ir pasikalbėjo su pastoriumi 
Džimu Fouliu. 

Buvęs kareivis vis dažniau pagalvodavo, kad jam patiks čia 
gyventi. Jis mins savojo tvirto kalnų dviračio pedalus Sautamp- 
tono keliu į Droksfordo turgų nusipirkti šviežių daržovių. Galės 
išvaikščioti takus takelius, kuriuos matė nuo stogo, ir ragauti alų 
jaukiose senose alinėse, į kurias jie atves. 

Bet pirmiausia jis poryt išklausys sekmadienio ryto Mišias 
Šv. Andriaus bažnyčioje ir pasimels tylioje jos senų mūrų prie- 
blandoje. 

Jis prašys Viešpaties, kurį karštai tikėjo, atleisti už visus tuos, 
kuriuos nužudė, ir suteikti ramybę nemirtingoms jų sieloms. Pra- 
šys amžinosios ramybės visiems kovų draugams, žuvusiems greta 
jo; padėkos už tai, kad niekada nepakėlė ginklo prieš moterį ar 
vaiką, ar tą, kuris atėjo taikiai. Ir dar paprašys, kad išmušus jo va- 
landai Viešpats atleistų nuodėmes ir priimtų į Dangaus Karalystę. 

Paskui jis sugrįš į savąją įkalnę ir darbuosis toliau. Beliko nuimti 
dar tūkstantį čerpių. 

Didžiulis Nacionalinės saugumo agentūros pastatų komplek- 
sas užima tik mažutį Fort Mido, vienos iš didžiausių Jungtinių 
Amerikos Valstijų karinių bazių, kampelį. Už keturių mylių į 
rytus nuo Valstijas kertančio greitkelio, tiek pat nutolusi nuo Va- 
šingtono ir Baltimorės, bazė tapo antraisiais maždaug dešimties 
tūkstančių kariškių ir dvidešimt penkių tūkstančių civilių namais. 
Tai uždaras miestas, turintis visas įprastines miestelio infrastruk- 
tūras. Slaptoji jo dalis įsprausta į akylai stebimos saugumo zonos 
kampą. Daktaras Martinas dar nė sykio čia nesilankė. 

Jį vežantis sedanas nestabdomas riedėjo per besidriekiančią 
bazę, kol privažiavo zoną. Prie centrinių vartų buvo patikrinti jų 
leidimai, sargybiniai pro automobilio langus įdėmiai stebeilijo į 
britą akademiką, kol generolo pasiuntinys iš priekinės sėdynės 
paaiškino, jog jis čia pakviestas. Už pusės mylios automobilis 
privažiavo milžinišką centrinį pastatą ir sustojo prie šoninių 
durų, daktaras Martinas ir jo palydovas įėjo vidun. Juos pasitiko 
kariškiai. Dar kartą patikrinti leidimai, keli telefono skambučiai, 
prispausti nykščių atspaudai, patikrinta tapatybė pagal akies rai- 
nelę, pagaliau leista eiti toliau. 

Po dar vieno maratono jie koridorių labirintu priėjo nepa- 
žymėtas duris. Palydovas pabeldė ir įėjo kartu su juo. Pagaliau 
Martinas atsidūrė tarp pažįstamų veidų: draugų ir kolegų iš Ko- 
rano komiteto. 

Kaip ir daugelis valdiškų konferencijų salių, ši buvo šalta ir 
funkcionali. Be langų, tačiau kondicionieriai palaikė orą gryną. 
Stovėjo apskritas stalas, kėdės minkštomis sėdynėmis ir stačio- 
mis atkaltėmis; ant sienos kabėjo ekranas vaizdams ir grafikams 
demonstruoti. Nuošaliau stovėjo staliukai su kavinukais ir už- 
kandžių padėklais nepasotinamiems amerikiečių skrandžiams. 

Šeimininkai buvo du ne akademikai, o žvalgybos karininkai; 
jie prisistatė mandagiai, bet trumpai. Vienas buvo Nacionalinės 
saugumo agentūros direktoriaus pavaduotojas, atsiųstas atstovauti 

pačiam generolui. Kitas - aukštas karininkas iš Vidaus saugumo 
departamento Vašingtone. 

Ten buvo ir keturi akademikai, tarp jų ir daktaras Martinas. Jie 
visi pažinojo vienas kitą. Prieš sutikdami dalyvauti anoniminiame 
ekspertų komitete, skirtame vienai knygai ir vienai religijai, jie 
susipažino vienas su kitu netiesiogiai - iš publikacijų - ir asme- 
niškai - iš seminarų, paskaitų ir konferencijų. Taip nuodugniai 
Koraną išstudijavusių mokslininkų nebuvo daug. 

Teris Martinas pasisveikino su daktarais Liudvigu Šrame iš 
Kolumbijos universiteto Niujorke, Benu Džoulėjumi iš „Rand 
Corporation“ ir „Hariu“ Harisonu iš Brukingso instituto, - pas- 
tarojo vardas buvo kitoks, bet visi buvo pripratę vadinti jį Hariu. 
Vyriausias pagal metus ir todėl laikomas pirmininku Benas Džou- 
lėjus, barzdotas meškinas, tuojau pat, nekreipdamas dėmesio į 
agentūros direktoriaus pavaduotojo sučiauptas lūpas, išsitraukė 
baugiai didelę pypkę, padarytą iš ėrikos šaknies, ir prisidegė. 
Išpūtęs pilkšvų dūmų debesį lyg iš rudens laužo, jis palaimingai 
papsėjo toliau. Palubėje sumontuota ventiliacija dirbo iš visų jėgų 
ir beveik neutralizavo Džoulėjaus pypkės poveikį, bet buvo aišku, 
kad ilgai tokios įtampos ji neišlaikys. 

Direktoriaus pavaduotojas iškart atskleidė priežastį, kodėl teko 
skubiai sukviesti mokslininkus. Jis išdalijo aplankus su dviejų 
dokumentų kopijomis. Pirmame buvo originalūs arabiški tekstai, 
ištraukti iš „Al Kaidos“ bankininko nešiojamojo kompiuterio 
„Toshiba“, antrame - arabų skyriaus specialistų vertimai. Visi 
keturi mokslininkai įsigilino į arabiškus originalus ir tylėdami 
skaitė. Tik daktaras Džoulėjus papsėjo pypkę, nors Vidaus sau- 
gumo departamento atstovas raukė antakius. Visi baigė skaityti 
daugmaž tuo pat metu. 

Paskui jie perskaitė vertimus - reikėjo susivokti, kas čia pra- 
leista ir kodėl. Džoulėjus pakėlė galvą ir pažvelgė į abu žvalgy- 
bininkus. 

— Nair? 

— Na ir... kas, profesoriau? 

— Kur čia problema, dėl kurios mus sukvietėte? 

Direktoriaus pavaduotojas pasilenkė į priekį ir pirštu pabaks- 
nojo į vertimo fragmentą. 

— Štai problema. Ką tai reiškia? Apie ką čia kalbama? 

Visi keturi arabiškame tekste matė nuorodą į Koraną. Jiems 
nereikėjo vertimo. Kiekvienas buvo skaitęs tą frazę daug kartų 
ir studijavęs galimas jos prasmes. Bet frazė pasitaikydavo akade- 
miniuose tekstuose, o čia ji pavartota šiuolaikiniuose laiškuose. 
Viename laiške ji pakartota tris kartus, kitame vieną. 

— Al Isra? Gal koks kodas. Tai susiję su vienu epizodu iš pranašo 
Mahometo gyvenimo. 

— Atleiskite už mūsų neišmanymą, - įsiterpė karininkas iš 
departamento. - Ką reiškia „Al Isra“? 

— Teri, paaiškink tu, - paragino daktaras Džoulėjus. 

- Ši frazė, džentelmenai, - prabilo Teris Martinas, - susijusi su 
apsireiškimu pranašo gyvenime. Mokslininkai iki šiol diskutuoja, ar 
jis iš tikrųjų išgyveno dievišką stebuklą, ar tai buvo tik sielos patirtis. 

Trumpai tariant, vieną naktį, likus metams iki jo kelionės iš 
Mekos, gimtojo miesto, į Mediną, jis susapnavo sapną. Gal tai 
buvo haliucinacija. O gal dieviškas stebuklas. Kad būtų papras- 
čiau, laikykime jį sapnu. 

Taigi jis sapnavo, kad buvo perkeltas iš dabartinės Saudo Ara- 
bijos gilumos per dykumas ir kalnus į Jeruzalės miestą, tuo metu 
šventąjį miestą tik krikščionims ir žydams. 

— Data? Pagal mūsų kalendorių? 

— Maždaug šeši šimtai dvidešimt antri metai po Kristaus gimimo. 

— Ir kas tada nutiko? 

— Archangelas Gabrielius, atlėkęs ant sparnuoto žirgo, nuskrai- 
dino Mahometą per septynis dangus pas Visagalį, ir šis nurodė 
jam visus maldos ritualus, privalomus tikram tikėjimo išpažinė- 

jui. Mahometas viską įsiminė ir grįžęs padiktavo raštininkui. Tas 
fragmentas tapo šešių tūkstančių šešių šimtų šešiasdešimt šešių 
Korano eilučių dalimi ir tebėra islamo pagrindas. 

Kiti trys profesoriai pritariamai linktelėjo. 

- Ir jie tuo tiki? - nusistebėjo direktoriaus pavaduotojas. 

— Nesijauskime pernelyg globėjiški, - griežtai įsiterpė „Haris“ 
Harisonas. - Naujajame Testamente pasakojama, kad Jėzus Kris- 
tus pasninkavo dykumoje keturiasdešimt dienų ir keturiasdešimt 
naktų, o paskui susidūrė akis į akį su pačiu Šėtonu ir davė jam 
atkirtį. Po tokio ilgo badavimo žmogui tikrai turėtų kilti haliu- 
cinacijų. Tačiau tvirtai tikinčiam krikščioniui dėl Šventojo Rašto 
nekyla abejonių. 

— Gerai, gerai, atsiprašau. Vadinasi, Al Isra yra susitikimas su 
archangelu? 

— Jokiu būdu, - atsakė Džoulėjus. - Al Isra yra pati kelionė. 
Stebuklinga kelionė pačiam Alachui paliepus. 

— Ji vadinama, - pridūrė daktaras Šramė, - kelione per tamsą 
į didžiąją šviesą... 

Jis pacitavo senovinį Korano komentarą. Kiti trys mokslininkai 
gerai žinojo šį komentarą ir sutartinai linktelėjo galvomis. 

— Tai ką turėtų galvoje vartodamas šį žodį šiuolaikinis musul- 
monas, vienas iš „Al Kaidos“ vadovų? 

Akademikai pirmą kartą išgirdo, iš kur tas tekstas. Ne pasi- 
klausytas, o trofėjus. 

— Ar tas žodis labai buvo saugomas? - paklausė Harisonas. 

— Du žmonės žuvo, mėgindami sutrukdyti jį gauti. 

— Ak štai kaip. Suprantama, - daktaras Džoulėjus įdėmiai ap- 
žiūrinėjo savo pypkę. Kiti nuleido galvas. - Bijau, kad tai gali būti 
užuomina apie kokį projektą, operaciją. Ir ne bet kokią. 

— Milžinišką? —- paklausė vidaus saugumo atstovas. 

— Mieli ponai, tikrai tikintys musulmonai, ką jau kalbėti 
apie fanatikus, nemini Al Isros be reikalo. Jiems tai kažkas, kas 

pakeitė pasaulį. Jei ką nors pavadino „Al Isra“, vadinasi, tai turėtų 
būti milžiniška, nepaprasta. 

— Ar nėra jokios užuominos, kas tai galėtų būti? 

Daktaras Džoulėjus nužvelgė stalą. Trys jo kolegos gūžtelėjo 
pečiais. 

— Jokio kabliuko. Abu laiškų autoriai prašo Alacho palaiminti 
jų sumanymą, bet tai ir viskas. Manau, kad išreikšiu bendrą nuo- 
monę, jeigu pasakysiu, kad jums vertėtų išsiaiškinti, apie ką čia 
kalbama. Dar pridursiu, kad jie nepavadintų „Al Isra“ kuprinėje 
nešiojamos bombos, naktinio klubo nusiaubimo ar paprasto au- 
tobuso susprogdinimo. 

Niekas neužsirašinėjo. Nereikėjo. Juk susitikimas vyko pastate, 
pramintame „Galvosūkių rūmais“. | 

Abu žvalgybos profesionalai gaus pokalbio įrašą per valandą 
ir visą naktį rengs bendrą ataskaitą. Apyaušriu užantspauduotą 
voką išveš kurjeris, lydimas ginkluotos apsaugos. Dokumentas 
bus perduotas aukštai valdžiai, pačiai aukščiausiai, kokia yra 
JAV - Baltiesiems rūmams. 


Teris Martinas grįžo į Vašingtoną kartu su Benu Džoulėjumi 
tuo pačiu limuzinu. Automobilis buvo didesnis už sedaną, kuriuo 
jį atvežė, jo galas pertvara atskirtas nuo priekinių sėdynių. Per 
stiklą keleiviai matė du pakaušius: vairuotojo ir jaunučio lydinčio 
karininko. 

Niūrus senas amerikietis susimąstęs laikė ranką su pypke ki- 
šenėje ir stebėjo besikeičiantį kraštovaizdį, rausvų, gelsvų, rudų 
taip pat pasinėrė į prisiminimus. 

Per visą gyvenimą jis tikrai mylėjo tik keturis žmones ir trijų 
iš jų neteko per pastaruosius dešimt mėnesių. Metų pradžioje jo 
tėvai, pasigimdę du sūnus, kai jiems ėjo ketvirta dešimtis, ir jau 
peržengę aštuntosios slenkstį, mirė kone kartu. Prostatos vėžys 

pasiglemžė tėvą, o motina per daug sielojosi, kad norėtų gyventi 
toliau. Ji parašė abiem sūnums po jaudinantį laišką, paskui išgėrė 
buteliuką migdomųjų tablečių garuojančioje vonioje, užsnūdo ir, 
kaip buvo rašiusi laiške, „išėjo susitikti su Tėčiu“. 

Teris Martinas buvo sukrėstas, bet ištvėrė, pasirėmęs į stiprius 
dviejų vyrų, kuriuos mylėjo labiau už save, pečius. Vienas buvo 
jo partneris, aukštas gražus biržos makleris, su kuriuo keturiolika 
metų siejo savo gyvenimą. Bet vėjuotą kovo naktį girtas vairuo- 
tojas lėkė beprotišku greičiu; metalo džeržgesys atsitrenkiant į 
žmogaus kūną; paskui tas kūnas negyvas ligoninėje. Ir siaubingos 
laidotuvės, kai Gordono tėvai nebyliai smerkė srūvančias jo ašaras. 

Teris rimtai ketino baigti apgailėtinu virtusį gyvenimą, bet 
vyresnysis brolis Maikas įspėjo tas mintis, savaitei persikraustė 
pas jį ir ilgais pokalbiais padėjo įveikti krizę. 

Jis žavėjosi broliu nuo vaikystės Irake ir vėliau, kai abu mokėsi 
Heiliberio internatinėje mokykloje, netoli mugių miesto Hart- 
fordo. 

Maikas visada turėjo tai, ko stigo Teriui. Tamsaus gymio, o 
Teris šviesaus; liesas, o Teris rubuilis; tvirto charakterio, o Teris 
ištižėlis; greitas, o Teris lėtas; drąsus, o Teris baikštus. Sėdėdamas 
limuzine, skriejančiame per Merilandą, jis prisiminė finalines 
regbio rungtynes su Tonbridžu, - jomis Maikas užbaigė penkerius 
mokslo metus Heiliberyje. 

Kai abi komandos ėjo iš aikštės, Teris šypsodamasis stovėjo 
prie virvės, atskiriančios žiūrovų taką. Maikas ištiesė ranką ir 
sušiaušė jam plaukus. 

— Nagi, broliuk, - tarė jis, - sutriuškinome juos. 

Teris prisiminė vidurius sukančią baimę, kai reikėjo pasisa- 
kyti broliui, kad jaučiasi esąs gėjus. Vyresnysis brolis, tuo metu 
karininkas parašiutininko berete, ką tik grįžęs iš Folklando salų, 
akimirką mąstė, truputį pašaipiai šyptelėjo ir atsakė Džo Brauno 
baigiamąja replika iš „Džiaze tik merginos“: 


43 


— Ką gi, niekas nėra tobulas. 
Nuo tos akimirkos Terio žavėjimuisi vyresniuoju broliu nebuvo 
ribų. 


Merilande saulė leidosi už horizonto. Ji leidosi ir virš Kubos, 
priklausančios tai pačiai laiko zonai, virš jos pietryčių pusiasalio, 
vadinamo Gvantanamu. Vyriškis pasitiesė maldos kilimėlį, atsigrę- 
žė į rytus, atsiklaupė ir pradėjo melstis. Už kameros durų stovintis 
amerikietis abejingai jį stebėjo. Kareivis visa tai matė daugybę kar- 
tų, bet jam buvo įsakyta nė akimirką nenuleisti akių nuo kalinio. 

Klūpantis vyriškis praleido beveik penkerius metus kalėji- 
me, anksčiau vadintame „Camp-X-Ray“, o dabar „Camp Delta“. 
Žiniasklaida vadino Gvantanamo įlanką santrumpa „Gitmo“. 
Žmogus ištvėrė pradinio laikotarpio žiaurumus ir nežmoniškas 
sąlygas be ašarų ir aimanų. Tylėdamas iškentė daugybę kūno pa- 
žeminimų ir pasityčiojimų iš tikėjimo, bet kai pažvelgdavo į savo 
kankintojus, net jie regėdavo juodose kalinio akyse virš juodos 
barzdos nenumaldomą neapykantą. Tada mušdavo dar skaudžiau. 
Bet jis niekada nepalūžo. 

„Botago ir meduolio“ dienomis, kai kalinius gundydavo skųsti 
kits kitą siūlydami už tai lengvatas, jis tylėdavo ir nesistengdavo 
pagerinti savo padėties. Tai regėdami kiti skųsdavo jį mainais už 
privilegijas, tų akivaizdžių šmeižtų jis neneigdavo, bet ir nepa- 
tvirtindavo. 

Kambaryje, kur tardytojai laikė bylas kaip savo profesionalumo 
įrodymus, buvo daug informacijos apie žmogų, besimeldžiantį 
tą naktį, tačiau beveik jokių jo paties parodymų. Prieš kelerius 
metus jis mandagiai atsakė į kelis klausimus vienam tardytojui, 
kuris buvo nusprendęs elgtis žmoniškai. Šitaip byloje atsirado 
vienintelis jo gyvenimo aprašymas. 

Bet viena problema taip ir liko neišspręsta. Joks tardytojas 
nesuprato jo gimtosios kalbos ir turėdavo kliautis vertėjais, kurie 

visur juos lydėdavo. Bet vertėjai turėjo savų interesų. Jie gauda- 
vo naudos versdami įdomius parodymus, todėl duodavo valios 
vaizduotei. 

Po ketverių metų vyriškis buvo pripažintas „nelinkusiu ben- 
dradarbiauti“, tai reiškė, kad jo nepavyko palaužti. 2005-aisiais 
buvo perkeltas į kitą įlankos krantą, į naująjį griežto režimo ka- 
lėjimą „Camp Echo“. Čia kameros buvo mažesnės, nubalintomis 
sienomis, o pasivaikščiojimai leidžiami tik naktį. Ištisus metus 
žmogus nematė saulės. 

Dėl jo likimo nekėlė triukšmo jokia šeima, juo nesidomėjo 
jokia vyriausybė, jo neaplankė joks advokatas. Kaliniai gretimose 
kamerose išprotėdavo ir būdavo išvežami gydyti. Jis tylėjo ir skaitė 
Koraną. Jam meldžiantis už durų keitėsi sargybiniai. 

— Prakeiktas arabas, - burbtelėjo baigęs sargybą vyras. Jį pa- 
keitęs kolega papurtė galvą. 

- Jis ne arabas. Jis afganas. 


— Tai ką manote apie mūsų problemą, Teri? 

Benas Džoulėjus, atitokęs nuo savo minčių, atsisuko ir įsižiū- 
rėjo į Martiną. 

— Nieko gero, tiesa? - atsakė klausimu Teris Martinas. - Matėte, 
kokie ištįsę mūsų draugų šnipų veidai? Mes tik patvirtinome tai, 
ką jie ir patys įtarė, bet tai jų tikrai nepradžiugino, kiek mačiau 
prieš mums išvykstant. 

— Deja, kitaip negalėjome. Jiems teks aiškintis, kokia ta ope- 
racija, „Al Isra“. 

— Bet kaip? 

— Na, aš jau senokai sukuosi jų orbitoje. Patarinėjau kiek ga- 
lėdamas Viduriniųjų Rytų klausimais nuo Šešių dienų karo. Jie 
turi įvairių būdų: informatoriai, dvigubi agentai, pasiklausymas, 
kompiuterių laikmenų atkūrimas, žvalgyba iš oro. Labai padeda 
kompiuteriai, nuorodų į susijusią informaciją paieška trunka 

kelias minutes, nebe savaites. Tikiuosi, kad jie išsiaiškins ir kaip 
nors tą operaciją sustabdys. Nepamirškite, kad mes nuėjome 
velniškai ilgą kelią nuo tada, kai 1960-aisiais virš Sverdlovsko 
buvo numuštas Garis Pauersas arba kai 1962-aisiais Kuboje U 2 
nufotografavo raketas. Turbūt dar nebuvote gimęs? - Jis sukrizeno 
pagalvojęs, koks yra senas. 

Teris Martinas linktelėjo. 

— Gal jie turi savo žmogų „Al Kaidoje“, - spėliojo jis. 

— Nemanau, - atsakė vyresnysis kolega. - Tas žmogus būtų nu- 
rodęs vadovybės būstinės vietą, o mes valdomosiomis bombomis 
jau būtume juos ištaškę. 

— Tai gal jie gebės ką nors įterpti į „Al Kaidą,, kad išsiaiškintų 
ir praneštų. 

Vyresnysis vėl papurtė galvą, šįsyk ryžtingai. 

— Na ką jūs, Teri. Abu suprantame, jog tai neįmanoma. Tikrą 
arabą jie veikiausiai įkalbėtų veikti prieš mus. O nearabus pa- 
miršk. Abu žinome, kad arabai turi dideles šeimas, klanus, gentis. 
Tereikia pasidomėti jo šeima ar klanu, ir apsišaukėlis bus demas- 
kuotas. Jis turėtų atrodyti, kalbėti ir, svarbiausia, melstis kaip jie. 
Tereikia klaidingai ištarti vieną begalinių jų maldų skiemenį, ir 
fanatikai jį atpažins. Juk jie kartoja tą patį penkis kartus per dieną 
ir niekada nesuklysta. 

— Teisingai, - pripažino Teris suprasdamas, kad ginčytis bepras- 
miška, tačiau jam patiko fantazuoti. - Bet juk galima išmokti tas 
Korano ištraukas ir sugalvoti šeimą, kurios neįmanoma patikrinti. 

— Teri, juk pats suprantate, - nė vienas vakarietis negali apsi- 
mesti esąs arabas tarp arabų. | 

— O mano brolis galėtų, - tarė Martinas. Tą pat akimirką mielai 
būtų nusikandęs liežuvį. Daktaras Džoulėjus krenkštelėjo, nutilo 
ir nukreipė žvilgsnį į pradedančius už lango šmėsčioti Vašingtono 
priemiesčius. Už skiriamojo stiklo nekrustelėjo nė viena galva. Teris 

Teris klydo. 

Trečias skyrius 


Raportas apie Korano komiteto posėdį Fort Mide buvo parašytas 
šeštadienį apyaušriu ir sugriovė kelis suplanuotus savaitgalius. 
Vienas iš pažadintųjų naktį savo namuose Senojoje Aleksandri- 
joje buvo Marekas Gumienis, CŽV direktoriaus pavaduotojas 
operacijų reikalams. Jį pakvietė nedelsiant atvykti į darbovietę 
nenurodę priežasties. 

Kai jis įžengė į savo kabinetą, „priežastis“ gulėjo ant jo stalo. 
Vašingtone dar nešvito, bet tekančios saulės spinduliai jau nu- 
rausvino tolimas Princo Džordžo apygardos kalvas ties ta vieta, 
kur Pataksento upė įteka į Česapiką. 

Mareko Gumienio kabinetas buvo didelio stačiakampio pastato 
šeštame, paskutiniame, aukšte. Jis priklauso CŽV kompleksui, 
vadinamam Lengliu. Neseniai jį pervadino Senuoju korpusu, kad 
atskirtų nuo „veidrodinio atspindžio“ - tokio pat Naujojo korpu- 
so, pastatyto agentūrai plečiantis po rugsėjo 11-osios. 

CŽV direktorius tradiciškai yra politinio pasitikėjimo parei- 
gūnas, bet tikrieji raumenys dažniausiai būna du direktoriaus 
pavaduotojai. Pavaduotojas operacijų reikalams organizuoja in- 
formacijos rinkimą, o pavaduotojas žvalgybos reikalams - gauto 
laimikio patikrą ir analizę, šitaip iš neapdorotos informacijos 
srauto sudaromas prasmingas vaizdas. 

Jiems abiem pavaldūs yra Kontržvalgybos (ji stengiasi pačią 
CŽV apsaugoti nuo įsiskverbti mėginančių priešo agentų ir savų 
išdavikų) ir Antiterorizmo (vis aktualesnis po to, kai baigėsi šal- 
tasis karas su buvusia Sovietų Sąjunga ir kilo naujos grėsmės iš 
Viduriniųjų Rytų) padalinių vadovai. 

Nuo šaltojo karo pradžios, maždaug nuo 1945 metų, direkto- 
riaus pavaduotojais operacijų reikalams visada dirbdavo Sovietų 
Sąjungos žinovai, o į SSRS ir palydovų bei Rytų Europos skyrius 
ateidavo dirbti ambicingiausi ir perspektyviausi karininkai. 

Marekas Gumienis buvo pirmasis arabistas, paskirtas į tą postą. 
Dar būdamas jaunas agentas, jis praleido kelerius metų Viduri- 
niuosiuose Rytuose, išmoko dvi kalbas (arabų ir persų, - pastarąja 
kalbama Irane) ir susipažino su jų kultūra. 

Net ir šiame pastate, kur darbas nenutrūksta nei dieną, nei 
naktį, šeštadienio paryčiais ne taip lengva gauti puodelį mėgsta- 
mos garuojančios kvapnios juodos kavos, todėl tuo pasirūpino 
pats. Įjungęs kavavirę, jis atplėšė paketą, kuriame buvo plonas 
užantspauduotas aplankas. 

Nesitikėjo staigmenų. Fort Midas galėjo atkurti laikmenas, 
išversti jas ir išnagrinėti, bet trofėjų paėmė CŽV, bendradar- 
biaudama su britais ir Pakistano antiteroristiniu centru, esančiu 
Pešavare. CŽV rezidentai Pešavare ir Islamabade atsiuntė išsamias 
ataskaitas savo šefui. 

Aplanke visi dokumentai, atkurti iš „Al Kaidos“ finansinin- 
ko kompiuterio, bet svarbiausi buvo du laiškai, užimantys tris 
puslapius. CŽV direktoriaus pavaduotojas operacijų reikalams 
sklandžiai kalbėjo gatvės arabų šnekta, bet skaityti visada sunkiau, 
tad retkarčiais pasižiūrėdavo į vertimus. 

Jis perskaitė Korano komiteto posėdžio ataskaitą, kurią parašė 
abu jame dalyvavę žvalgybos karininkai, tačiau nerado nieko nau- 
jo. Jam ir taip buvo aišku, kad nuorodos į Al Isrą, magišką pranašo 
naktinę kelionę, tėra kokios nors svarbios operacijos kodas. 

Šiam projektui dabar reikėjo kito vardo, skirto amerikiečių 
žvalgybai. Jis nebegalėjo vadintis „Al Isra“, nes tai atskleistų ki- 
tiems, ką jie aptiko. Marekas Gumienis įsijungė kriptografijos 
programą ieškodamas žodžio, kuriuo jis ir visi kolegos ateityje 
vadins šią „Al Kaidos“ operaciją. 

Kodų pavadinimus pateikdavo kompiuteris, pasitelkdamas va- 
dinamąjį atsitiktinio pasirinkimo principą, neturintį nieko bendro 
su esme. Tą mėnesį kompiuteris rinko kodus iš žuvų sąrašo. Jis 
pasiūlė „rają. Taip atsirado projektas „Raja“ 

Paskutinis lapas pateko į aplanką jau naktį. Tekstas buvo trum- 
pas, parašytas Žmogaus, nepratusio tuščiažodžiauti, - vieno iš 
šešių svarbiausių asmenų valstybėje, Nacionalinės žvalgybos di- 
rektoriaus. Matyt, aplankas iš Fort Mido pasiųstas tiesiai į Nacio- 
nalinį saugumo komitetą (Stivui Hedliui), Nacionalinę žvalgybą ir 
Baltuosius rūmus. Marekas Gumienis pagalvojo, kad Ovaliniame 
kabinete turbūt ilgai degė šviesa. 

Paskutinis lapas buvo prirašytas ant Nacionalinės žvalgybos 
direktoriaus asmeninio blanko. Didžiosios raidės skelbė: 


KAS YRA AL ISRA? 

GRĖSMĖS POBŪDIS: BRANDUOLINĖ, BIOLOGINĖ, CHEMINĖ, 
ĮPRASTINĖ? 

IŠAIŠKINTI: KUR IR KADA 

VYKDYTI: NEDELSIANT 

APRIBOJIMAI: JOKIŲ 

ĮGALIOJIMAI: VISI. 

Džonas Negropontė 


Apačioje parašas. Jungtinėse Amerikos Valstijose žvalgybinę 
informaciją renka ir saugo devyniolika agentūrų. Lapas Mareko 
Gumienio rankoje suteikė teisę joms visoms įsakinėti. Jis pažvel- 
gė į lapo viršų. Adresuota būtent jam. Į duris kažkas pasibeldė. 

Ant slenksčio stovėjo vaikinas su dar vienu siuntinuku. Ženk- 
liukas „BS 4“ reiškė, kad Bendrajame sąraše, kuris tik rodo algos 
dydį, jis įrašytas kaip jaunesnysis pareigūnas. Gumienis padrą- 
sinamai šyptelėjo, - vaikinukas turbūt pirmą kartą pasiųstas pas 
toki aukštą pareigūną - ištiesė ranką, pasirašė, kad gavo siuntinį, 
ir luktelėjo, kol pasiuntinys uždarė duris. 

Naujasis dokumentas buvo draugiška Fort Mido kolegų pa- 
slauga - dviejų Korano teoretikų, grįžtančių automobiliu į 
Vašingtoną, pokalbio įrašas. Vienas jų buvo britas. Paskutinę jo 

repliką kažkas Fort Mide pabraukė raudonu tušinuku ir parašė 
greta klaustuką. 

Dirbdamas Viduriniuosiuose Rytuose Marekas Gumienis nuo- 
lat bendraudavo su britais. Skirtingai nei jo tėvynainiai, kurie 
trejus metus murkdėsi Irako pragare, jis nesididžiuodamas pri- 
pažino, jog ištikimiausi CŽV sąjungininkai Didžiajame Žaidime, 
kaip kadaise tai pavadino Kiplingas, žinojo daug daugiau apie 
neramias teritorijas tarp Jordano upės ir Hindukušo kalnų. 

Pusantro šimtmečio britai - kareiviai, senosios imperijos admi- 
nistratoriai, ekscentriški keliautojai - skynėsi kelius per dykumas 
ir kalnagūbrius, atrasdavo ožkų takus regione, kuris dabar visoms 
žvalgyboms ir pasauliui tapo laikrodine bomba. Britai vadindavo 
CŽV „pusbroliais“ arba „bendrove“, amerikiečiai kreipdavosi į 
Londone esančią Slaptąją žvalgybos tarnybą kaip į „draugus“ arba 
„Firmą“. Marekui Gumieniui su vienu iš „draugų“ tais laikais, 
kai abu buvo operatyviniai agentai, teko gerų, ne tokių gerų ir 
velniškai pavojingų dienų. Dabar jis buvo prirakintas prie stalo 
Lenglyje, o Stivas Hilas, atsisveikinęs su operatyviniu darbu, tapo 
Viduriniųjų Rytų skyriaus vadovu Voksol Krose įsikūrusiame 
Firmos centre. 

Pamąstęs Gumienis nusprendė, jog ne pro šalį pasitarti, gali 
būti iš to naudos. Informacijos nutekėjimo nebuvo ko bijoti. 
Britai, be abejo, žinojo tiek pat kiek ir jis. Jie irgi persiuntė nešio- 
jamojo kompiuterio turinį iš Pešavaro į savąjį Čeltnamo pasiklau- 
symo ir kriptografijos centrą. Jie irgi atsispausdino tuos tekstus. 
Irgi analizavo keistas nuorodas į Koraną šifruotuose laiškuose. 

Tačiau Londonas nebuvo gavęs keistos brito akademiko, sė- 
dinčio ant užpakalinės sėdynės ir važiuojančio per Merilandą, 
replikos. Gumienis paspaudė pulto mygtuką. Centriniai skirs- 
tikliai atlieka savo paskirtį, bet moderniosios technologijos lei- 
džia vadovams greičiau susisiekti asmeniniais palydovinio ryšio 
telefonais. 

Greta Londono esančio Sario kuklioje skirstiklio patalpoje 
sučirškė skambutis. Lenglyje aštunta valanda ryto, vadinasi, Lon- 
done pirma valanda dienos, Firma sėda priešpiečių. Adresatas 
atsiliepė po trečio signalo. Stivas Hilas jau bus sužaidęs pamėgto 
golfo partiją ir gardžiuojasi jautienos pjausniu. 

— Alio? 

— Stivai? Čia Marekas. 

— Kur esi, drauguži? Gal kartais mūsų padangėje? 

— Ne, sėdžiu prie savo stalo. Ar galime pereiti prie saugaus 
ryšio? 

— Žinoma. Duok man dvi minutes... - ragely nuskambėjo: 
„Brangioji, palaikyk pjausnį karštai.“ Telefonas nutilo. 

Dar sykį paskambinus balsas ragelyje įgavo lengvą metalinį 
atspalvį, bet linija buvo apsaugota nuo pasiklausymo. 

- Jeigu teisingai supratau, vėl kažkas pažeidė ventiliacijos sis- 
temą? - paklausė Hilas. 

— Išsitepiau gražius naujuosius marškinius, - ta pačia gaida 
atsakė Gumienis. - Turbūt gavai iš Pešavaro tą patį, ką ir aš? 

— Manau, kad taip. Vakar baigiau skaityti. Vis laukiau, kada tu 
paskambinsi. 

— Aš turiu šį tą, ko tu, Stivai, gal ir neturi. Pas mus viešė- 
jo kviestinis profesorius iš Londono. Penktadienio vakare jis 
leptelėjo įdomią mintį. Pereinu prie esmės. Ar tu pažįsti kokį 
Martiną? 

— Tai vardas? | 

— Ne, pavardė. Pas mus viešintis jo brolis vadinasi daktaras 
Teris Martinas. Ar tai ką nors tau sako? 

Stivui Hilui praėjo noras juokauti. Spausdamas prie ausies 
ragelį, jis žvelgė į tolį. Taip, jis pažinojo Terio Martino brolį. Per 
Pirmąjį Persijos įlankos karą, 1990-1991 metais, kai Hilas buvo su 
inspektorių grupe Saudo Arabijoje, akademiko brolis prasmuko 
į Bagdadą, gyveno kaip kuklus sodininkas slaptosios policijos 

kaimynystėje ir perduodavo neįkainojamą informaciją, gautą iš 
diktatoriaus ministrų kabinete įsitaisiusio šaltinio. 

— Gal ir sako, - prisipažino jis. - Kodėl klausi? 

— Manau, kad mums reikėtų pasišnekėti, - tarė amerikietis. - 
Akis į akį. Aš galėčiau atskristi. Turiu savo žinioje „Grumman“ 
lėktuvą. 

— Kada ketini atskristi? 

— Šįvakar. Galėsiu numigti lėktuve. Londone būsiu per pus- 
ryčius. 

— Gerai. Susitarsiu su Northoltu. 

— Beje, Stivai, kol skrisiu, gal galėtum gauti visą to Martino 
dosjė? Paaiškinsiu, kai susitiksime. 

Į vakarus nuo Londono, prie magistralės į Oksfordą, yra Nort- 
holto karališkųjų oro pajėgų bazė. Po Antrojo pasaulinio karo 
ten kelerius metus buvo Londono civilinis oro uostas, kol buvo 
skubiai statomas Hitrou. Vėliau jis smuko iki atsarginio, o galų 
gale tapo privačių ir vyriausybių lėktuvų oro uostu. Kadangi jis 
tebepriklauso Karališkosioms oro pajėgoms, tapo visiškai slaptas 
ir be įprastinių formalumų. 

CŽV netoli Lenglio turi savo uždarą oro uostą ir nedidelį 
tarnybinių lėktuvų parką. Dokumentas, suteikiantis Marekui Gu- 
mieniui neribotus įgaliojimus, leido jam naudotis „Grumman V“ 
lėktuvu, čia jis puikiai išsimiegojo skrisdamas per Atlantą. Stivas 
Hilas pasitiko jį Northolte. 

Jis nusivežė kolegą ne į žalią laiptuotą smiltainio zikuratą Vok- 
sol Krose, pietiniame Temzės krante, prie Voksolo tilto, kur yra 
Slaptosios žvalgybos tarnybos būstinė, bet į kur kas ramesnį 
viešbutį „Klivden“, buvušius privačius rūmus, mažiau kaip už 
trijų dešimčių mylių nuo oro uosto. Buvo užsakęs konferencijų 
salytę ir kambarį. 

Ten Hilas perskaitė amerikiečių Korano komiteto analizę, ne- 
paprastai panašią į Čeltnamo analizę. Paskui pokalbio ant auto- 
mobilio užpakalinės sėdynės įrašą. 


52 


— Visiškas kvailys, - sumurmėjo baigęs skaityti. - Tas kitas 
arabistas teisus. Tai neįmanoma. Svarbiausia ne kalba, o visi kiti 
patikrinimai. Joks svetimšalis, joks užsienietis jų neišlaikys. 

— Tai ką siūlai? Aš gavau nurodymus iš pačių viršūnių. 

— Sugaukit ką nors iš „Al Kaidos“ būstinės ir išgręžkite jį, — 
atsakė Hilas. 

— Stivai, jeigu mes bent nujaustume, kur ieškoti kokio nors „Al 
Kaidos“ vaduko, iškart taip pasielgtume. Bet šiuo metu neturime 
jokio pėdsako. 

— Telieka laukti ir stebėti. Kas nors vėl pavartos tą žodį. 

— Mano kolegos spėja, kad „Al Isra“ - rengiama nauja didžiulė 
diversija ir kad taikinys bus JAV. Laukti stebuklo, kuris gali ir 
neįvykti, - jokia paguoda Vašingtonui. Be to, „Al Kaida“ turbūt 
jau žino, kad mes perėmėme jų kompiuterį. Turbūt jie nebevartos 
to žodžio, nebent kalbėtųsi akis į akį. 

— Na, tada mes galime suorganizuoti informacijos nutekėjimą, 
apsimesti, kad viską žinome ir rengiamės smogti. Jie nebetęs tos 
operacijos, nutrauks ją ir išsilakstys. 

— Gal taip, o gal ir ne. Bet mes to niekad nesužinosime. Lieka 
nežinia, ar „Rajos“ projekto atsisakyta, ar ne. O jeigu neatsisakyta? 
Jeigu jis tęsiamas? Kaip pabrėžė mano šefas, mes net nežinome, 
kokia ta grėsmė. Branduolinė? Biocheminė? Įprastinė? Kur ir 
kada? Ar taviškis Martinas galėtų dėtis esąs arabas tarp arabų? 
Nejau jis toks fenomenas? 

- Toks ir buvo, - burbtelėjo Hilas ir padavė dosjė. - Pasiskaityk 
pats. 

Poros centimetrų storumo aplankas, įkištas į standartinį tam- 
siai geltoną voką. Paprastas pavadinimas: „PULKININKAS MAIKAS 
MARTINAS“. 

Brolių Martinų senelis iš motinos pusės buvo arbatos plantato- 
rius Dardžilinge, Indijoje, tarp dviejų Pasaulinių karų. Tuo metu 
jis pasielgė taip, kaip buvo neregėta negirdėta. Vedė mergaitę indę. 

Britų plantatorių pasaulis buvo mažas, nuošalus ir snobiškas. 
Nuotakos buvo atsigabenamos iš Anglijos ar susirandamos tarp 
karininkų dukterų. Berniukai yra matę savo senelio, Terenso 
Greindžerio, aukšto, raudonveidžio, geltonais ūsais, su pypke 
burnoje ir šautuvu rankoje, stovinčio greta nušauto tigro, nuo- 
traukas. 

Čia buvo ir panelės Indiros Bohse, švelnios, mielos ir labai 
gražios merginos, nuotraukų. Kai Terenso Greindžerio atkalbėti 
nepavyko, arbatos kompanija, nenorėdama jo atleisti ir taip sukelti 
skandalą, rado kitą sprendimą. Jaunavedžius išsiuntė į Asamo 
užkampį, prie pat Birmos sienos. 

Skirta bausmė tapo palaima. Greindžeris ir jo žmona pamėgo 
gyvenimą tame užkampyje, laukiniame kalnuotame krašte, pil- 
name tigrų ir kitokių žvėrių. 1930-aisiais jiems gimė Sjuzen. O 
1943-iaisiais karo laukas priartėjo prie Asamo, japonai žygiavo 
per Birmą į pasienį. Terensas Greindžeris, nors nebe šauktinio 
amžiaus, išėjo į kariuomenę kaip savanoris ir 1945-aisiais Žuvo, 
keldamasis per Iravadžio upę. 

Likusi našlė ir gaudama iš kompanijos mažą pensiją, Indira 
Greindžer sugrįžo į vienintelę vietą, kur galėjo prisiglausti, pas 
savuosius. Po dvejų metų įvyko nauja nelaimė: nepriklausomybės 
dėlei Indija buvo padalyta į dvi valstybes. Ali Džinna vadovavo ne- 
priklausomam, daugiausia musulmonų gyvenamam Pakistanui, 
esančiam šiaurinėje dalyje, o panditas Neru - nepriklausomai, 
daugiausia hinduistų gyvenamai Indijai, esančiai pietinėje dalyje. 
Pabėgėlių srautai ritosi per šalį: vieni kėlėsi į šiaurę, kiti - į pietus, 
daug kur kildavo įnirtingi mūšiai. 

Būgštaudama dėl dukters saugumo, ponia Greindžer pasiuntė 
Sjuzen pas velionio vyro jaunesnįjį brolį, klestintį architektą Heisl- 
myre, Saryje. Pati mama po pusmečio Žuvo per riaušes. 

Septyniolikmetė Sjuzen Greindžer atvyko į tėvo gimtąją šalį. 
Ji atsidūrė pasaulyje, apie kurį iki tol nieko nežinojo. Metus mo- 

kėsi merginų koledže, paskui trejus dirbo slaugytoja Farnamo 
nespecializuotoje ligoninėje. Sulaukusi dvidešimt vienų, dirbti 
leidžiančio amžiaus, ji kreipėsi dėl stiuardesės vietos į „British 
Overseas Airways Corporation“. Sjuzen buvo stulbinamai graži - 
vešlūs kaštoniniai plaukai, žydros kaip tėvo akys ir medaus bei 
aukso spalvos anglės oda. 

Kadangi laisvai kalbėjo hindi, kompanija pasiuntė ją dirbti į 
Londono-Bombėjaus oro liniją. Maršrutas tuo metu buvo ilgas 
ir lėtas: Londonas-Roma-Kairas-Basra-Bahreinas-Karačis ir 
galų gale Bombėjus. Viena įgula negalėdavo įveikti viso atstumo, 
pamaina keisdavosi Irako pietuose įsikūrusios Basros oro uoste. 
Čia, kantri muzikos klube, 1951 metais Sjuzen susipažino su 
naftos kompanijos buhalteriu Naidželu Martinu. 1952-aisiais 
juodu susituokė. 

Dešimt metų teko laukti pirmagimio Maiko, dar trejus metus - 
antro sūnaus Terio. Bet abu broliai buvo visiškai nepanašūs. 

Marekas Gumienis įsižiūrėjo į nuotrauką aplanke. Ne saulės 
nuauksintas, bet natūraliai tamsaus gymio, juodaplaukis, tam- 
siaakis. Jis pamanė, kad senelės genai perduoti vaikaičio kartai: 
Maikas nė iš tolo nebuvo panašus į brolį - Džordžtauno akade- 
miką, mat šis rausvą veidą ir rusvai gelsvus plaukus paveldėjo 
iš tėvo. 

Gumienis prisiminė daktaro Beno Džoulėjaus abejones. Bet 
kuris infiltruotas agentas privalės atrodyti ir kalbėti kaip vienas 
iš jų, kad turėtų šansų išlikti. Jis peržvelgė tolesnes žinias apie 
brolių Martinų vaikystę. 

Abu lankė anglų-irakiečių mokyklą Irake, taip pat mokėsi iš 
savosios dada, arba auklės, mielos putnios Fatimos, kilusios iš 
kalnuotosios šalies dalies, - ji ketino grįžti į savo gentį, kai susi- 
taupys užtektinai pinigų padoriam jaunikiui susirasti. 

Skaitytojo dėmesį patraukė viena užuomina, turbūt iš Terio 
pasakojimo: kai vyresnysis brolis, vilkėdamas baltą irakietišką 


55 


dišdašą, dūko pievelėje prie jų namų Bagdade, Saaduno prie- 
miestyje, patenkinti tėvo svečiai irakiečiai juokėsi ir šūkčiojo: 
„Klausyk, Naidželai, juk jis panašesnis į vieną iš mūsų.“ 

Panašesnis į vieną iš mūsų, susimąstė Marekas Gumienis, pa- 
našesnis į vieną iš mūsų. Vadinasi, du iš keturių Beno Džoulėjaus 
prieštaravimų atkrinta: atrodo kaip vienas iš jų ir gali šnekėti 
arabiškai kaip arabas. Intensyviai mokomas gal gebėtų išmokti 
ir maldos ritualus? 

CŽV direktoriaus pavaduotojas skaitė toliau. Viceprezidentas 
Sadamas Huseinas ėmėsi nacionalizuoti užsieniečių valdomas 
naftos bendroves, 1972-aisiais toks likimas ištiko „Anglo-Irag 
Petroleum“. Naidželas Martinas ištvėrė dar trejus metus, bet 
1975-aisiais grįžo su šeima į tėvynę. Maikas buvo trylikametis ir 
galėjo tęsti mokslus Heiliberio gimnazijoje. Marekas Gumienis 
pajuto, kad jau laikas padaryti pertrauką ir išgerti kavos. 

— Manau, kad jis galėtų tai padaryti, - pasakė sugrįžęs iš tua- 
leto. - Atitinkamai parengtas, be to, mūsų palaikomas, jis išties 
susidorotų. O kur jis šiuo metu? 

- Visa jo karjera prabėgo parašiutininkų ir specialiosios pa- 
skirties daliniuose. Išskyrus du trumpus laikotarpius, kai dirbo 
mums - buvome jį pasiskolinę. Pernai išėjo į atsargą, ištarnavęs 
dvidešimt penkerius metus. Bet ne, iš to nieko neišeis. 

— Kodėl neišeis, Stivai? Jis turi viską, ko reikia. 

— Išskyrus kilmę. Tėvus, šeimą ir artimuosius, gimimo vietą. 
Žmogus iš gatvės negali pateikti į „Al Kaidą“, nebent jis būtų 
geltonsnapis entuziastas mirtininkas, vargšas, be jokios perspek- 
tyvos, arba toks tipas, kuriam gyvenimas apskritai nieko vertas. 
O pelnyti tokį pasitikėjimą, kad būtum priimtas rengti aukščiau- 
sio lygmens projektą, įmanoma tik tada, jei turi ne vienų metų 
teroristo biografiją. Tai fantastiškas sumanymas, Marekai, bet jis 
ir liks fantazija. Nebent... 

Jis kiek pamąstė, paskui papurtė galvą. 

— Nebent kas? - paklausė amerikietis. 

— Niekai, neverta net svarstyti. 

— Na, malonėk. 

— Pagalvojau apie antrininką. Apie žmogų, kurio vietą jis tu- 
rėtų užimti. Apie antrąjį „aš. Bet irgi ne išeitis. Jei originalas dar 
gyvas, jis būtų „Al Kaidos“ rikiuotėje. O jei žuvęs, jie irgi žinotų. 
Ir vėl nieko nepešime. 

- Svarus aplankas, - tarė Marekas Gumienis. - Ar galėčiau jį 
pasiimtiė 

- Žinoma, juk tai kopija. Tikiuosi, duodu tik tau vienam? 

— Garbės žodis, drauguži. Tik man. Tiktai mano seife. Arba 
popierių smulkintuve. 

Amerikietis išskrido į Lenglį, bet po kelių dienų vėl paskam- 
bino. Stivas Hilas pakėlė ragelį, sėdėdamas prie savo stalo Voksol 
Krose. 

— Manau, kad turėsiu atskristi dar kartą, - pareiškė Gumienis be 
įžangos. Abu žinojo, kad Jungtinės Karalystės premjeras Dauning 
Stryte pažadėjo savo draugui Baltuosiuose rūmuose visokeriopą 
britų pagalbą vykdant „Rajos“ projektą. 

— Jokių kliūčių, Marekai. Ar ką nors radai? 

Stivas Hilas susidomėjo. Naudojant moderniąsias technologijas 
viską būtų galima pasiųsti iš CŽV į SŽT visiškai slaptai ir per kelias 
sekundes. Tai kam skraidyti? 

— Antrininką, - atsakė Gumienis. - Man rodos, mes jį turime. 
Dešimt metų jaunesnis, bet atrodo vyresnis. Tokio paties ūgio ir 
sudėjimo, toks pat juodbruvas. „Al Kaidos“ veteranas. 

- Įdomu. Bet kodėl jis ne su kitais negerais berniukais? 

- Todėl, kad jis pas mus. Gvantaname. Jau penkerius metus. 

— Arjis arabas? - Hilas nustebo; jeigu Gvantaname penke- 
rius metus sėdi arabas iš „Al Kaidos“ vadovybės, jis turėjo tai 
žinoti. 

— Ne, jis afganas. Vadinasi Izmatas Chanas. Aš jau pakeliui. 

Praslinkus savaitei po pasitarimo Fort Mide, Teris Martinas 
vis dar negalėjo sumerkti akių. Dėl tos kvailos replikos. Ir kodėl 
jis tada neprikando liežuvio? Kodėl neištvėrė nepasigyręs broliu? 
O jeigu Benas Džoulėjus išsiplepėjo? Juk Vašingtonas - didelis 
paskalomis gyvenantis kaimas. Septintą dieną po limuzino gale 
išsprūdusios replikos jis paskambino broliui. 

Maikas Martinas nuėmė paskutinę nesuskilusių čerpių partiją 
nuo savo vertingojo stogo. Pagaliau galės kloti ruberoidą ir pri- 
spausti jį lentjuostėmis. Po savaitės stogas nebepraleis vandens. 
Ūmai išgirdo metalinius „Liliburelo“ melodijos garsus, sklindan- 
čius iš jo mobiliojo telefono. Telefonas grojo ant vinies kabančios 
striukės kišenėje. Jis atsargiai nužirgliojo per pavojingas gegnes 
jo pasiimti. Ekranas rodė, kad skambina brolis iš Vašingtono. 

— Sveikas, Teri. 

— Maikai, čia aš... - Teris vis dar nesuprato, kaip žmonės, kuriems 
skambina, atsiliepia žinodami, kad tai jis. - Padariau kvailystę ir no- 
riu tavęs atsiprašyti. Tai atsitiko maždaug prieš savaitę. Išsiplepėjau. 

— Nuostabu. Ir ką gi tu pasakei? 

— Nesvarbu. Paklausyk, jeigu tave kada nors aplankys ponai su 
kostiumais, - juk žinai, ką turiu galvoje, - siųsk juos velniop. Aš 
pasakiau kvailystę. Jegu kas nors pasirodytų... 

Iš savojo erelio lizdo Maikas Martinas galėjo matyti tamsiai 
pilką „Jaguarą , atslenkantį nuo vieškelio provėžomis klojimo link. 

— Viskas gerai, broliuk - švelniai tarė jis. - Man regis, jie jau čia. 


Abu slaptųjų agentų vadai sėdėjo ant sulankstomųjų kėdžių, o 
Maikas Martinas - ant rąsto, skirto supjaustyti į malkas laužui. 
Maikas išklausė amerikiečio kalbos ir kilstelėjo antakį žvelgdamas 
į Stivą Hilą. 

— Rinktis reikia jums, Maikai. Mūsų vyriausybė pažadėjo Bal- 
tiesiems rūmams visapusišką pagalbą, bet neketiname žūtbūt 
spausti žmogaus, kad važiuotų į misiją, iš kurios gali nebegrįžti. 

- Žodžiu, misija su bilietu į vieną pusę. 

— Mes taip nemanome, - įsiterpė Marekas Gumienis. - Jei 
mums pavyktų gauti nors vieno „Al Kaidos“ operatyvininko, 
žinančio, kas ten dedasi, pavardę ir apytikrį adresą, ištrauktume 
jus iš ten ir darbą baigtume patys. Gal jums pakaktų tik nepraleisti 
pro ausis nugirstų pokalbių. 

— Be viso kito... Nemanau, kad vis dar galėčiau apsimesti esąs 
arabas. Prieš penkiolika metų Bagdade buvau tapęs nematomas — 
gyvenau kaip varganas daržininkas lūšnoje. Nekilo nė klausimo, 
ar išlikčiau, ar ištverčiau Huseino vadovaujamo Mukhabarato* 
tardymą. Šį kartą reikėtų tikėtis nuožmaus tardymo. Kodėl žmo- 
gus, išbuvęs amerikiečių kalėjime penkerius metus, negalėjo tapti 
išverstakailiu? 

— Savaime aišku, neabejojame, kad jus tardys. Bet gal nusišyp- 
sos laimė ir tardys specialiai paskirtas aukštas pareigūnas. Tada 
jūs ištrūksite ir nurodysite tą žmogų mums. Mes būsime greta, 
tiesiog už kampo. 

- Šitas žmogus, - Maikas pabarbeno per Gvantanamo kalinio 
aplanką, - afganas, buvęs talibas. Vadinasi, puštūnas. Niekada 
nemokėjau laisvai šnekėti puštu kalba. Bet kuris sutiktas afganas 
prirems mane prie sienos. 

— Maikai, jus mokys ne vieną mėnesį, - tarė Stivas Hilas. - Jūs 
neišvyksite tol, kol nepasijusite pasirengęs. Net ir tada, jei nebūsite 
tikras, kad jums pavyks. Bet jums tektų veikti toli nuo Afganistano. 
Gera žinia apie afganus, kad fundamentalistai retai kada surengia 
išpuolius toliau nuo savo bazių. Kaip manote, ar galėtumėte kalbėti 
darkyta arabų kalba su mažaraščio puštūno akcentu? 

Maikas linktelėjo. 

— Turbūt. O jeigu dengtagalviai atsitemps afganą, pažinojusį 
šitą vyruką? 


* Irako žvalgybos tarnyba. (Vert. past.) 

Prie laužo stojo tyla. Visi žinojo, kuo tai baigtųsi. 

Kol abu slaptųjų agentų vadai sėdėjo įbedę akis į savo batus, 
neketindami aiškinti, kas lauktų agento, demaskuoto „Al Kaidos“ 
širdyje, Martinas atvertė ant kelių gulintį aplanką. Ir nustėro 
išvydęs nuotrauką. 

Veidas nuotraukoje atrodė penkeriais metais vyresnis, išvagotas 
kentėjimų, ir dešimčia metų pralenkęs kalendorinį amžių. Bet tai 
tas pats vaikinukas iš kalnų, merdintis Kala-i-Džangyje. 

— Pažįstu šitą žmogų, - ramiai tarė jis. - Jis vadinasi Izmatas 
Chanas. 

Amerikietis net išsižiojo ir įsistebeilijo į jį. 

- Iš kur, velniai rautų, galite jį pažinoti? Sučiupome jį prieš 
penkerius metus ir nuo tada jis sėdi Gvantaname. 

— Taip, bet gerokai anksčiau mes drauge kovojome prieš rusus 
Tora Boroje. 

Ir Londono, ir Vašingtono pasiuntiniai prisiminė Martino dos- 
jė. Išties tais metais jis buvo Afganistane, padėjo mudžahedams 
kovoti su sovietų okupacija. Atrodė neįtikėtina, bet vis dėlto tie 
du žmonės galėjo susitikti. Gal dešimt minučių jie dar klausinėjo 
Martiną apie Izmatą Chaną, vildamiesi, kad jis ką nors pridurs. 
Martinas grąžino aplanką. 

— Koks jis dabar, tas Izmatas Chanas? Kaip jis pasikeitė per 
penkerius metus, praleistus jūsiškių draugijoje Gvantaname? 

Amerikietis iš Lenglio gūžtelėjo pečiais. 

— Maikai, jis kietas. Labai labai užsispyręs. Atvežė jį sunkiai 
sužalota galva ir du kartus kontūzytą. Sužeistas jis buvo suimant. 
Iš pradžių mūsų medikai manė, kad galbūt jis... na... šiek tiek 
trenktas. Atsilikusio proto. Bet paaiškėjo, kad jis tiesiog netekęs 
orientacijos dėl smegenų sutrenkimo ir ilgos kelionės. Tai įvyko 
2001-ųjų gruodžio pradžioje, netrukus po rugsėjo 11-osios įvy- 
kių. Su juo elgėsi... kaip čia pasakius... šiurkštokai. Bet, matyt, 
prigimtis paėmė viršų ir jis taip atsigavo, kad buvo galima tardyti. 

- Ir ką jis jums pasakė? 

— Beveik nieko. Tik savo duomenis. Ištvėrė visus tris tardymo 
etapus, atmetė visus siūlymus. Sėdėjo, tylėjo ir tik spoksojo į 
mus, o juodose akyse toli gražu nespindėjo broliška meilė. Todėl 
dažnai patekdavo į griežto režimo kamerą. Iš kitų sužinojome, 
kad šneka netaisyklinga arabų kalba, pramoko Afganistane, o 
prieš tai medresėje atmintinai kalė Koraną. Du britų kilmės „Al 
Kaidos“ savanoriai, kuriuos vėliau paleidome, pasakojo, kad šiek 
tiek pamokė jį angliškai. 

Maikas griežtai dėbtelėjo į Stivą Hilą. 

- Juos reikia sučiupti ir laikyti izoliuotus, - tarė jis. Hilas link- 
telėjo. 

- Žinoma. Tą galime padaryti. 

Marekas Gumienis pakilo ir apėjo klojimą, kol Martinas stu- 
dijavo kalinio dosjė. Martinas įsmeigė akis į laužo ugnį ir žarijų 
žmones, uolų sangrūdą ir sovietų smogiamąjį sraigtasparnį, pa- 
sisukantį atakos kampu. Paauglio su turbanu kuždesys: „Ar mes 
mirsime, englyz?" Sugrįžęs Gumienis šakele pamaišė gęstantį 
laužą. Maiko praeities vaizdinys išnyko kibirkščių debesyje. 

— Smagiai užsimojote, Maikai. Pamaniau, kad čia užtektų darbo 
visai profesionalų brigadai. Ir viską darote pats? 

— Tiek, kiek sugebu. Pirmą kartą per dvidešimt penkerius metus 
turiu laiko. 

— Bet ne pinigų? 

Martinas gūžtelėjo pečiais. 

- Jei tik norėčiau dirbti, čia pilna apsaugos agentūrų. Irakas su- 
rijo tiek profesionalių asmens sargybinių, kad sunku ir suskaičiuo- 
ti, ir jų vis dar reikia. „Sunitų trikampyje“ dirbdami jūsiškiams 
jie per savaitę uždirba daugiau negu per karo tarnybos pusmetį. 

— Bet juk tai reiškia grįžti atgal: ir vėl dulkės, smėlis, grėsmė 
mirti per anksti. Ar ne nuo šito jūs pasitraukėte? 

— Okąjūs man pasiūlysite? Atostogas su „Al Kaida“ Floridoje? 

Marekas Gumienis susiprato nusijuokti. 

— Maikai, amerikiečiai kaltinami daug kuo, ir dažnai teisingai. 
Bet esame dėkingi tiems, kurie mums padeda. Manau, galėtume 
pakviesti jus dirbti konsultantu už, tarkim, du šimtus tūkstančių 
dolerių per metus. Sutartis penkeriems metams. Pinigus per- 
vestume į užsienį, kad negraudentume mokesčių rinkėjų. Jums 
nebūtina rodytis darbe. Žodžiu, jokių keblumų. 

Martino atmintyje iškilo scena iš jam labiausiai patikusio visų 
laikų filmo. T. E. Lorensas siūlo pinigų Audai Abu Tajui, kad pri- 
sidėtų puolant Akabą. Martinas įsiminė didingą vado atsakymą: 
„Auda nejos į Akabą už britų pinigus, jis jos į Akabą, nes jam tai 
patinka.“ Martinas atsistojo. 

- Stivai, noriu, kad mano namas būtų apdengtas neperšlampa- 
ma medžiaga nuo viršaus iki apačios. Kai grįšiu, norėčiau rasti jį 
tokį pat, kokį palieku. 

Viduriniųjų Rytų skyriaus vadovas linktelėjo galva. 

— Sutarta, - tarė jis. 

— Man reikia susidėti daiktus. Jų nedaug. Tilps į bagažinę. 

Štai taip Hampšyre, sode po obelimis, buvo sutarta dėl Vakarų 
atkirčio - projekto „Raja“. Po dviejų dienų kompiuteris, naudo- 
damasis atsitiktinio parinkimo programa, davė jam pavadinimą: 
operacija „Laužtuvas“. 

Jei Maiko Martino kas nors paklaustų, kas vertė jį sutikti, 
turbūt negalėtų aiškiai atsakyti. Bet vėliau, per visus mokymus, 
kai jį klausinėdavo apie buvusį draugą afganą, vieną smulkmeną 
pasilaikydavo sau. 

Galbūt jis manė, jog toji smulkmena padės jam išsaugoti šansą 
grįžti. O gal laikė ją pernelyg nereikšminga. Ji buvo susijusi su 
tyliu pokalbiu Džadžio urvuose - arabų įrengtoje lauko ligoninėje. 

Antra dalis 


KARIAI 


Ketvirtas skyrius 


Sprendimas Hampšyro sode sukėlė tolesnių veiksmų laviną, abu 
slaptųjų agentų vadovai darbavosi iš peties. Pirmiausia reikėjo 
gauti abiejų vadovų politinių viršininkų sutikimą. 

Nuspręsti lengviau negu įvykdyti. Pirmoji Maiko Martino sąly- 
ga: apie operaciją „Laužtuvas“ turi Žinoti ne daugiau kaip tuzinas 
žmonių. Reikalavimas visiškai suprantamas. 

Jei penkiasdešimt žmonių sužino ką nors įdomaus, būtinai 
vienas išplepės. Nesąmoningai, nepiktybiškai, netgi nelengvabū- 
diškai, bet neišvengiamai. 

Kas yra dirbęs priedangoje, visą laiką jausdamas mirtiną pa- 
vojų, žino, kiek nervų kainuoja pasikliauti vien savo gebėjimu 
niekados nesuklysti ir neišsiduoti. Tikėtis, kad tavęs nepražudys 
koks nors visiškai nenuspėjamas atsitiktinumas, reiškia jausti 
neslūgstančią įtampą. Bet siaubingiausias košmaras žinoti, jog 
gali būti demaskuotas ir sulaukti lėtos, kankinančios mirties tik 
dėl to, kad vienas kretinas bare išsiplepėjo merginai ir kažkas tą 
nugirdo, - ta baimė persekioja tave dieną naktį. Todėl Martino 
sąlygai iškart buvo pritarta. 

Džonas Negropontė sutiko su Mareko Gumienio siūlymu, kad 
Vašingtone būtų informuojamas tik jis vienas, ir leido pradėti 

operaciją. Stivas Hilas savo klube pietavo su žmogumi iš vyriau- 
sybės ir pasiekė tokį pat susitarimą. Taigi iš viso keturi. 

Ir Gumienis, ir Hilas žinojo, kad negalės vadovauti operacijai 
24 valandas per parą. Abiem reikėjo padėjėjų kasdieniam darbui. 
Marekas Gumienis tai užduočiai pasirinko perspektyvų arabis- 
tą iš CŽV Antiteroristinio skyriaus - Maiklą Makdonaldą. Tas 
metė visus darbus, pranešė šeimai kurį laiką turėsiąs padirbėti 
Jungtinėje Karalystėje ir išskrido į rytus. O Marekas Gumienis 
grįžo namo. 

Stivas Hilas pasirinko padėjėju savo pavaduotoją iš Viduriniųjų 
Rytų skyriaus - Gordoną Eilipsą. Prieš išsiskirdami Gumienis ir 
Hilas susitarė, jog apie kiekvieną „Laužtuvo“ operacijos aspektą 
bus sukurta legenda, kad niekas, išskyrus dešimt išrinktųjų, ne- 
žinotų apie ketinimą įterpti Vakarų agentą į „Al Kaidą“ 

Bendradarbiams tiek Lenglyje, tiek Voksol Krose buvo praneš- 
ta, kad abu darbuotojai pasiima metines atostogas pasitobulinti 
ir išvyksta maždaug šešiems mėnesiams. 

Stivas Hilas supažindino du būsimus bendradarbius ir papasa- 
kojo jiems, ką turi nuveikti operacija „Laužtuvas“. Makdonaldas ir 
Filipsas klausėsi nuščiuvę. Hilas pasikalbėjo su jais ne centriniame 
pastate prie Temzės, bet nuošaliame kaime, viename iš konspira- 
cinių namų, kuriuos Firma turėjo savo reikalams. 

Kai abu išsikrovė daiktus ir grįžo į svetainę, Hilas numetė ant 
stalo storą aplanką. 

— Operacijos būstinę pradedame kurti rytoj, - tarė jis. - Turite 
dvidešimt keturias valandas šiems dokumentams išstudijuoti. Čia 
minimas žmogus bus siunčiamas tenai. Jūs dirbsite su juo iki iš- 
vykimo dienos, o paskui - pagal jo poreikius. O čia... - jis numetė 
ant kavos staliuko plonesnį aplanką, - informacija apie žmogų, 
kurį jis pakeis. Aišku, apie jį žinome daug mažiau. Bet tai viskas, 
ką amerikiečiai pajėgė iš jo išgauti šimtus valandų tardydami 
Gvantaname. Iškalkite ir tai. 

Kai jis išėjo, Makdonaldas ir Filipsas paprašė patarnautojo 
atnešti didelį ąsotį kavos ir sėdo skaityti. 


Penkiolikmetis moksleivis Maikas Martinas įsimylėjo 1977 me- 
tais per ekskursiją į Farnboro aviacijos šventę. Jis atvyko su tėvu 
ir jaunesniuoju broliu, kurie žavėjosi naikintuvais, bombonešiais, 
akrobatiniu pilotažu ir pirmą kartą demonstruojamais modeliais. 
Maikui programos viršūne tapo „Raudonųjų velnių“, parašiuti- 
ninkų pulko akrobatų grupės, pasirodymas. Vos įžiūrimi taškeliai 
danguje smigdavo žemyn, ilgai neskleisdami parašiutų, ir su savo 
pakinktais nusileisdavo mažyčio apskritimo centre. Jis pajuto, 
kuo norės tapti. 

1980-aisiais, per paskutines vasaros atostogas Heiliberio 
mokykloje, jis parašė laišką į oro desanto pajėgų štabą ir gavo 
kvietimą rugsėjį atvykti į mokomąjį pulką Olderšote pasikalbėti. 
Atvykęs į dalinį negalėjo atitraukti akių nuo senutės „Dakotos“, 
iš kurios per Antrąjį pasaulinį karą šokinėjo parašiutininkai, 
turėję užimti tiltą prie Arnhemo, kol seržantas nulydėjo penketą 
kandidatų į pokalbių kambarį. 

Mokykla charakterizavo jį (pulko vadovybė tuo visada pasido- 
mėdavo) kaip vidutinišką mokinį, bet puikų atletą. Kariškiams 
to ir reikėjo. Jį priėmė, o spalio pabaigoje prasidėjo mokymas, 
dvidešimt dvi juodžiausios savaitės, ištvėrusiems pasibaigsiančios 
1981-ųjų balandį. 

Iš pradžių keturios savaitės buvo skirtos žygiuoti rikiuote, su- 
sipažinti su ginklais, orientuotis vietovėje ir ištverti fizinį krūvį; 
paskui dar dvi savaitės skirtos tai pačiai programai ir dar pirmajai 
pagalbai teikti, ryšių sistemoms ir apsisaugojimui nuo ABC (ato- 
minio, bakteriologinio ir cheminio ginklo). 

Septinta savaitė buvo skirta konkretiems įgūdžiams formuoti, 
vis didinant krūvį, nors ji buvo dar ne tokia sunki kaip aštuntoji ir 
devintoji - nuo kojų nuvarantys viduržiemio žygiai per Brekono 

kalnagūbrį Velse. Užgrūdinti vyrai ten žūdavo dėl pavojų, kūno 
atšalimo ir išsekimo. Naujokų gretos ėmė retėti. 

Dešimtą savaitę jie praleido Haido šaudykloje, Kento grafystėje. 
Martinas, kuriam ką tik sukako devyniolika, buvo įvertintas kaip 
snaiperis. Vienuoliktoji ir dvyliktoji buvo „bandomosios savai- 
tės“ - reikėjo tekinom nešioti rąstus į smėlio kalvas ir atgal per 
purvynus, darganą ir krušą. 

- Bandomosios savaitės, - niurnėjo Martinas, - po šimts velnių, 
o kas gi buvo ligi šiol? 

Ištvėrusiems bandomąjį laikotarpį naujokams buvo įteiktos 
išsvajotosios raudonos beretės, paskui dar tris savaites jie praleido 
Brekone, mokydamiesi artimos kovos būdų, patruliuoti ir šaudyti 
mūšio lauko sąlygomis. Sausio pabaigoje kalnuose siausdavo vėjai 
ir stingdyte stingdė šaltis. Naujokai miegodavo po atviru dangu- 
mi, permirkusiais drabužiais, nedegdami laužų. 

Šešiolikta-devyniolikta savaitės buvo skirtos tam, dėl ko Mar- 
tinas atėjo į kariuomenę: šuoliams su parašiutu Abingdono ka- 
rališkųjų oro pajėgų bazėje; dar keli kursantai buvo išmesti, ir ne 
tik iš lėktuvo. Paskui įvyko „sparnų paradas“, kai pagaliau prie 
uniformos jiems prisegė parašiutininkų sparnus. Tą naktį sena- 
jame Olderšoto klube „101“ buvo šėlstama. 

Dar dvi savaites vyko pratybos, pavadintos „paskutine kliūti- 
mi“, ir parado žygiuotės šlifavimas; dvidešimt antra savaitė pasi- 
baigė išleistuvių paradu, ir besididžiuojantys gimdytojai pagaliau 
išvydo spuoguotas savo atžalas, stebuklingai virtusias kareiviais. 

Jau anksčiau buvo numatyta, kad eilinis Maikas Martinas taps 
karininku, tad 1981 metų balandį jis išvyko į sutrumpintus kursus 
Sandherste įsikūrusioje Karališkojoje karo akademijoje, baigė juos 
gruodį ir tapo jaunesniuoju leitenantu. Jei tikėjosi, kad dabar jo 
laukia šlovė, jis skaudžiai klydo. 

Parašiutininkų pulką sudaro trys batalionai; Martinas buvo 
paskirtas į 3-iąjį, dislokuotą Olderšote, kur gyvenama „pingvi- 
nišku režimu“. 

Kiekvienas batalionas trejiems metams iš devynerių, arba kas 
trečią pamainą, nusiima parašiutus ir veikia kaip motorizuoti 
pėstininkai. Parašiutininkai tada sakosi virtę pingvinais ir labai 
šito nemėgsta. 

Martinas buvo paskirtas mokomojo būrio vadu; jis gavo vado- 
vauti geltonsnapiams per tokius išmėginimus, kokius dar neseniai 
patyrė pats. Gal būtų likęs Olderšote ištisą „pingvinų“ pamai- 
ną, jeigu ne džentelmenas iš tolimos šalies, Leopoldas Galtjeris. 
1982 metų balandžio 1-ąją Argentinos diktatorius užgrobė Folk- 
lando salas. 3-iajam parašiutininkų batalionui buvo paskelbta 
kovos parengtis ir liepta laukti komandos išvykti. 

Kitą savaitę, vykdydami nepalenkiamos premjerės Margaret 
Tečer įsakymą, britų smogiamųjų pajėgų laivai išplaukė į Pietus, 
tolimiausių Atlanto krantų link. Jų laukė Pietų žiema su riaumo- 
jančiu vandenynu ir liūtimis. 

Plaukdamas į pietus laineris „Canberra“ pirmą kartą nuleido 
inkarą Asensjono saloje, nykiame žemės lopinėlyje, kurį be atvan- 
gos plakė vėjai. Čia teko laukti, kol diplomatai dėjo paskutines 
pastangas įtikinti Galtjerį, kad atšauktų kariuomenę iš Folklando 
salų, o Tečer - kad nenaudotų jėgos. Nė vienas iš lyderių negalėjo 
sutikti trauktis ir prarasti postą. „Canberra“ išplaukė, sekdama 
paskui ekspedicijos lėktuvnešius „Hermes“ ir „Invincible“. 

Kai paaiškėjo, kad išsilaipinimas neišvengiamas, Martiną su jo 
daliniu iš „Canberros“ sraigtasparnis perkėlė į desanto laivą. Civi- 
lizuotas lainerio sąlygas teko pamiršti. Tą pačią vėjuotą audringą 
naktį, kai „Sea King“ sraigtasparniai skraidino desantininkus nuo 
vieno denio ant kito, vienas „Sea King“ nukrito į jūrą ir paskendo 
su devyniolika parašiutininkų. Tai buvo didžiausia jų netektis per 
vieną naktį. 

Martinas ir trisdešimt jo vyrų išsilaipino kartu su visu 3-iuoju 
parašiutininkų batalionu San Karlose. Vieta buvo nutolusi nuo 
salos sostinės Port Stanlio, todėl nesaugoma. Parašiutininkai ir 

jūrų pėstininkai nedelsdami pradėjo sunkų žygį per lietaus mer- 
kiamą pažliugusią žemę į rytus, sostinės link. 

Viską nešėsi kuprinėse, tokiose sunkiose, tarsi jose sėdėtų dar 
po žmogų. Argentiniečių „Skyhawk“ pasirodymas danguje pri- 
versdavo visus griūti į purvyną, bet „argiai“ ieškojo pakrantėse 
laivų ir nekreipdavo dėmesio į purve besimurkdančias figūrėles. 
Jeigu jiems pavyktų nuskandinti laivus, išplaukusieji į krantą 
būtų pasmerkti. 

Tikras priešas buvo šaltis, be perstojo merkiantis lietus ir ny- 
kus kraštovaizdis be jokio medelio. Jis pasikeitė tik artėjant prie 
Longdono kalno. 

Atsikvėpdamas prieš kalvas, batalionas susibūrė vienišoje fer- 
moje, pavadintoje Estancijos sodyba. Jie rengėsi vykdyti užduotį, 
dėl kurios šalis pasiuntė juos už septynių tūkstančių mylių. Buvo 
naktis iš birželio 11-osios į 12-ąją. 

Tikėtasi, kad tai bus tylus naktinis puolimas, - jis toks ir buvo, 
kol kapralas Milnas užlipo ant minos. Tada užvirė tikras praga- 
ras. Sutratėjo „argių“ kulkosvaidžiai, pasipylė raketos; kalvos ir 
slėnis nušvito kaip dieną. Parašiutininkai galėjo skubiai trauktis 
į priedangą arba pulti. Jie užėmė Longdoną, bet dvidešimt trys 
žuvo ir daugiau kaip keturiasdešimt buvo sužeista. 

Kai kulkos švilpė jam pro galvą ir greta krisdavo pašauti bend- 
ražygiai, Maikas Martinas pirmą kartą pajuto liežuviu keistą 
metalo skonį - baimės skonį. 

Bet kulkos jį aplenkdavo. Iš Martino trisdešimties vyrų būrio, 
įskaitant seržantą ir tris kapralus, šeši žuvo ir devyni buvo sužeisti. 

Argentiniečiai, gynę kalvas, buvo mobilizuoti naujokai, vaikinai 
iš saulėtų pampų, - turtuolių sūnūs galėdavo išvengti karinės tar- 
nybos, - jie norėjo grįžti namo, kuo toliau nuo lietaus, šalčio ir pur- 
vynės. Palikę bunkerius ir apkasus, skubėjo pasislėpti Port Stanlyje. 

Auštant Maikas Martinas užkopė į Telegrafo kalno viršūnę. 
Rytuose, kur kilo saulė, dunksojo miestelis; žiūrėdamas į jį jis 

pajuto širdyje atgimstant savo protėvių Dievą, kurio neprisiminė 
daugelį metų. Dėkingas mintyse pasimeldė ir pasižadėjo niekada 
jo nebepamiršti. 


Tuo metu, kai dešimtmetis Maikas Martinas išdykavo tėvo 
sode Bagdade, Saaduno priemiestyje, linksmindamas svečius 
irakiečius, už tūkstančio mylių gimė berniukas. 

Į vakarus nuo kelio iš Pakistano miesto Pešavaro į Afganistano 
miestą Džalalabadą stūkso Spingaro, Baltųjų kalnų, keteros, kurių 
viršuje yra Tora Boros olos. 

Šitie kalnai, regimi iš tolo, iškyla tarp tų dviejų šalių tartum 
aukšta siena, šalti ir atšiaurūs, visada snieguotomis viršūnėmis, 
o Žiemą ištisai apsnigti. 

Baltieji kalnai yra Afganistane, o Safedkoho kalnagūbris - 
Pakistano pusėje. Į derlingas lygumas apie Džalalabadą plūsta 
tūkstančiai upokšnių, nešančių nuo Spingaro ištirpusį sniegą ir 
lietaus vandenis. Gurgėdami jie apjuosia daug slėnių, kur driekiasi 
dirbamosios žemės sklypeliai, auga sodai ir ganosi avys bei ožkos. 

Gyventi čia sunku, o maisto taip maža, kad kaimeliai slėniuose 
maži ir išsibarstę. Juose gyvena žmonės, kurių bijojo britų impe- 
rija; anuomet vadinti patanais, dabar - puštūnais. Anuomet jie 
kovodavo slapstydamiesi tarp uolų; šaudydami iš ilgavamzdžių 
senovinių muškietų, vadinamų džezail, kiekvienas vyras šaudy- 
davo taikliai kaip nūdienis snaiperis. 

Radjardas Kiplingas, britų kolonializmo poetas, keturiomis 
eilėraščio eilutėmis atkūrė mirtiną kalniečių persvarą prieš An- 
glijoje brangiai mokytus jaunus karininkus: 


Tamsiam tarpekly prie pat sienos 
Ūmai nuo žirgo krito jis. 

Brangius karybos meno mokslus 
Džezailu už variokus išmušė šaulys. 

1972 metais viename iš tų slėnių buvo Malokozajas, kaip ir 
kiti kaimeliai pavadintas kadaise jį įkūrusio kario vardu. Čia 
buvo penkios sienomis apjuostos sodybos, kiekvienoje gyveno 
kelios kartos, apie dvidešimt žmonių. Kaimelio vyresnysis buvo 
Nuris Chanas, jo sodyboje vasaros vakarais apie ugniakurą vyrai 
gurkšnojo karštą arbatą be pieno ir cukraus. 

Kaip ir kitose sodybose, gyvenamieji pastatai ir gyvulių aptvarai 
buvo pastatyti palei sieną ir atgręžti į vidų. Ugniakure liepsnojo 
šilkmedžio rąstgaliai, saulei nusileidus toli vakaruose sutemos 
apgaubė kalnus, padvelkė šaltuku, nors buvo vidurvasaris. 

Iš moterų pusės sklido kimūs vaitojimai, bet jeigu pasigirsdavo 
garsus klyksmas, vyrai nutraukdavo draugišką pokalbį ir suklus- 
davo laukdami žinios. Nurio Chano žmona gimdė ketvirtą kartą 
ir jos vyras meldėsi, kad Alachas pasiųstų jam antrą sūnų. Vyras 
privalo turėti daug sūnų, kad ganytų bandą jauni ir apgintų gim- 
tuosius namus subrendę. Nuris Chanas turėjo aštuonerių metų 
sūnų ir dvi dukteris. 

Jau buvo visai tamsu, vien ugnis apšviesdavo vanago nosis 
ir juodas barzdas, tik staiga iš prietemos išbėgo pribuvėja. Ji 
pašnabždėjo tėvui į ausį, ir raudonmedžio spalvos vyro veidas 
nušvito šypsena. 

- Allahu akhbar*, turiu sūnų! - sušuko. Giminaičiai ir kaimy- 
nai kaip vienas pašoko, oras drebėjo ir gaudė nuo šautuvų šūvių, 
paleistų į nakties dangų, ir sveikinimo šūksnių. Glėbesčiuotasi, 
sveikinta ir dėkota maloningajam Alachui, kuris dovanojo sūnų 
savo tarnui. 

— Kokį jam parinksi vardą? - paklausė piemuo iš gretimos 
sodybos. 

— Pavadinsiu Izmatu, savo senelio vardu, tesiilsi jo siela ramy- 
bėje, - atsakė Nuris Chanas. 


* Alachas didis. 

Taip ir pavadino, kai po kelių dienų į kaimelį atvyko imamas 
suteikti vardo ir apipjaustyti. 

Vaikas augo neišsiskirdamas iš kitų. Kai galėjo ropinėti, ropi- 
nėjo, o kai galėjo lakstyti, lakstė kaip patrakęs. Kaip ir visi kaimo 
vaikai, norėjo daryti tą patį, ką augesnieji; sulaukusiam penkerių, 
jam leido vasarą su kitais ginti bandas į kalnų ganyklas ir ten jas 
prižiūrėti, o moterys tuo laiku ruošė pašarą žiemai. 

Izmatas troško ištrūkti iš moterims skirtos namo pusės; nuo- 
stabiausia jo vaikiško gyvenimo diena buvo ta, kai pagaliau jam 
leido prisidėti prie vyrų, susėdusių aplink laužą, ir klausytis pa- 
sakojimų, kaip puštūnai šiuose kalnuose sumušė raudonšvarkius 
englyzus vos prieš šimtą penkiasdešimt metų, lyg tai būtų įvykę 
vakar. 

Jo tėvas buvo turtingiausias žmogus kaimelyje - tas turtas buvo 
ne pinigai, o karvės, avys ir ožkos. Gyvuliai, įdėjus daug kasdienio 
darbo, leido apsirūpinti mėsa, pienu ir kailiais. Javų sklypeliai - 
grūdais košei ir duonai; derlingi šilkmedžiai ir lazdynai - vaisiais 
ir aliejumi. 

Nebuvo reikalo išvykti iš kaimo, tad pirmuosius aštuonerius 
metus Izmatas Chanas jo ir nepaliko. Kaimelis turėjo mažą me- 
četę, ir penkios šeimos susirinkdavo penktadieniais kartu pasi- 
melsti. Izmato tėvas buvo pamaldus, bet ne fundamentalistas ir 
tikrai ne fanatikas. 

Anapus kalnų driekėsi Afganistanas, pasivadinęs Demokratine 
Respublika, arba ADR. Bet, kaip dažnai pasitaiko, pavadinimas 
buvo klaidinantis. Šalį valdė komunistai, stipriai remiami SSRS. 
Atsižvelgiant į religiją, tai atrodė keistai, nes provincijos gyven- 
tojai buvo dievobaimingi musulmonai, kuriems ateizmas reiškė 
bedievystę ir negalėjo būti toleruojamas. 

Afganai miestuose taip pat buvo tradiciškai nuosaikūs ir to- 
lerantiški - fanatizmu juos užkrėtė vėliau. Moterys buvo išsila- 
vinusios, reta kuri dangstydavo veidą, dainos ir šokiai buvo ne 

tik toleruojami, bet ir visuotinai paplitę. Šiurpą kelianti slaptoji 
policija persekiojo įtariamus politinius opozicionierius, o ne re- 
ligijos priesakų nesilaikančius žmogelius. 

Vienas iš dviejų Malokozajaus kaimo ryšių su išoriniu pasauliu 
buvo klajokliai kušiai, retkarčiais praeinantys su apkrautų kont- 
rabanda mulų karavanu. Jie vengė didžiojo prekybos kelio per 
Chaibero tarpeklį, kur budėjo patruliai ir pasieniečiai. Klajoklių 
tikslas buvo Paračinaras kitoje, Pakistano, pusėje. 

Jie atnešdavo naujienų iš lygumų ir miestų, iš vyriausybės 
tolimame Kabule ir dar tolesnio pasaulio. Antras ryšys buvo 
radijas, senoviška brangenybė, kuri tratėjo ir traškėjo, bet paskui 
prabildavo žodžiais, kuriuos kaimelio gyventojai suprasdavo. Tai 
buvo BBC puštūnų banga, perteikianti nekomunistinę pasaulio 
versiją. Izmato vaikystė buvo rami. Paskui atėjo rusai. 

Malokozajaus kaimiečiams nelabai rūpėjo, kas čia teisus, o kas 
ne. Dar mažiau jiems rūpėjo, kuo jų komunistinis prezidentas ne- 
įtiko globėjams iš Maskvos. Svarbu tik tai, kad visa sovietų armija 
iš sovietinio Uzbekistano persikėlė per Amudarją, atidundėjo per 
Salango tarpeklį ir užėmė Kabulą. Tai dar nebuvo islamo kova su 
ateizmu, bet buvo įžeidimas. 

Izmato Chano išsilavinimas buvo menkas. Jis išmoko atmin- 
tinai Korano eilutes maldoms, nors nesuprato arabų kalbos, 
kuria jos buvo parašytos. Imamas gyveno kitame kaime, todėl 
Nuris Chanas vadovaudavo maldoms, jis ir mokė kaimelio vai- 
kus skaityti ir rašyti, bet tik puštūniškai. Tėvas išmokė Izmatą 
puštūnvali - kodekso, pagal kurį turi gyventi puštūnas, prin- 
cipų. Garbė, svetingumas, kraujo kerštas už įžeidimą. Maskva 
puštūnus įžeidė. 

Pasipriešinimo judėjimas prasidėjo kalnuose, partizanai pa- 
sivadino Dievo kariais, mudžahedais. Bet pirmiausia kalniečiai 
turėjo sušaukti konferenciją, vadinamąją šurą, nutarti, ką daryti 
ir kas jiems vadovaus. 

Jie neturėjo supratimo apie šaltąjį karą, bet sklido žinia, kad turi 
galingų draugų, Sovietų Sąjungos priešų. Tai skambėjo išmintin- 
gai. Jei kas yra mano priešo priešas... Pirmas iš jų buvo Pakistanas, 
artimiausias kaimynas, kur valdė fundamentalistas diktatorius 
generolas Zija ul Hakas. Nepaisydamas religijų skirtumų, jis su- 
darė sąjungą su krikščioniškąja galybe, vadinama Amerika, ir jos 
draugais, englyz, senais puštūnų priešais. 


Maikas Martinas dalyvavo mūšyje ir pajuto, kad tai jo stichija. 
Ištarnavo vieną pamainą Šiaurės Airijoje, kur vyko operacijos 
prieš Airijos respublikonų armiją (ARA)*, tačiau sąlygos ten buvo 
prastos, ir nors bet kada galėjai gauti snaiperio kulką į pakaušį, 
nuolatinis patruliavimas varė nuobodulį. Maikas apsižvalgė ir 
1986 metų pavasarį pasiūlė savo paslaugas Specialiosios paskirties 
pulkui (SPP)**. 

Nemažą Specialiosios paskirties pulko pajėgų dalį sudaro para- 
šiutininkai, nes jų parengimas ir veiksmai mūšio lauke panašūs, 
bet SPP tvirtina, kad jų testai sunkesni. Martino dokumentai 
pateko į dokumentų priėmimo įstaigą Hereforde. Juos sudomi- 
no geras arabų kalbos mokėjimas. Martinas buvo pakviestas į 
atrankos kursus. 

Specialiosios paskirties pulko instruktoriai skelbia, kad jie pasi- 
renka geriausius kandidatus ir tada pradeda juos mokyti. Martinas 
buvo paskirtas į standartinį įžanginį šešių savaičių atrankos kursą 
kartu su kitais kandidatais - parašiutininkais, pėstininkais, kava- 
leristais, tankistais, artileristais, net inžinieriais. Kitas specialus 
dalinys - Specialusis jūrų desanto batalionas*** - priima tik jūrų 
pėstininkus. 


* Irish Republican Army (IRA). (Angl.) 
** Special Air Service (SAS). (Angl.) 
*** Special Boat Sąuadron (SBS). (Angl.) 

Kursas itin paprastas, jis remiasi vienu principu. Pirmą dieną 
besišypsantis seržantas instruktorius paaiškino kandidatams: 

— Šis kursas neskirtas jus išmokyti. Stengiamės jus užmušti. 

Taip ir buvo. Įžanginį kursą ištvėrė tik 10 procentų kandidatų. 
Šitaip sutaupoma laiko vėliau. Martinas ištvėrė. Paskui prasidėjo 
kiti kursai: džiunglių treniruotės Belize ir papildomas mėnuo Ang- 
lijoje, skirtas atsparumui per tardymus ugdyti. Atsparumas reiškia 
pastangas tylėti, kai taikomi itin nemalonūs tardymo metodai. Gera 
žinia, kad ir mokomojo pulko personalas, ir savanoris kandidatas 
bet kuriuo momentu gali pareikalauti, kad jį grąžintų į dalinį. 

1986-ųjų vasaros pabaigoje kapitonas Martinas pradėjo tar- 
nauti SPP 22-ajame dalinyje kaip būrio vadas. Jis pasirinko „A“ 
eskadroną, uždelstinio šuolio specialistus. Tai buvo natūralus 
parašiutininko pasirinkimas. 

Parašiutininkų pulke arabų kalba buvo nereikalinga, bet čia 
padėtis buvo kitokia. Specialiosios paskirties pulko 22-asis dali- 
nys buvo suformuotas Vakarų dykumoje 1941 metais; Arabijos 
smėlynai tapo neatsiejami nuo jo istorijos. 

Specialiosios paskirties pulkas juokais vadinamas vienintele 
pelninga britų kariuomenės rūšimi - tai nėra gryna tiesa, bet 
panašu. SPP kariai yra labiausiai vertinami pasaulyje asmens sar- 
gybiniai ir jų mokymo instruktoriai. Visose arabų šalyse sultonai 
ir emyrai siekdavo, kad SPP vyrai mokytų jų asmens sargybinius, 
ir dosniai atsilygindavo. Martinas buvo paskirtas treniruoti Saudo 
Arabijos nacionalinę gvardiją Rijade, bet 1987 metų vasarą gavo 
įsakymą grįžti namo. 

— Man tai nepatinka, - prabilo dalinio vadas SPP štabe Here- 
forde, Sterlingo alėjoje. - Velniškai nepatinka. Bet Voksolas nori 
jus pasiskolinti. 

Jis turėjo galvoje žalsvai dažytą smiltainio pastatą pietiniame 
Temzės krante, vadinamame Voksol Krosu. Ten buvo įsikūrusi 
Slaptosios žvalgybos tarnyba, populiariai vadinama Firma. 

- Arjiems nebeužtenka savų vertėjų? - paklausė Martinas. 

— Kur ten, ištisos armijos trinasi apie stalus. Bet čia ne dėl kal- 
bos ir ne dėl arabų. Jie nori žmogaus, kuris pereitų sovietų fronto 
liniją ir įsilietų į pasipriešinimo judėjimą tarp mudžahedų. 

Pakistano karinis diktatorius paskelbė, kad nė vienam tarnau- 
jančiam Vakarų valstybių kareiviui nebus leista patekti į Afganis- 
taną per Pakistaną. Aišku, jis nepaminėjo, kad jo karinė žvalgyba 
mielai dalija Amerikos pagalbą, skiriamą mudžahedams; be to, 
nenorėjo, kad koks nors Amerikos ar Didžiosios Britanijos ka- 
reivis, infiltruotas Pakistane ir siunčiamas į Afganistaną, patektų 
į rusų rankas ir būtų viešai rodomas. 

Bet sovietų okupacijai įpusėjus britai nusprendė, jog reikia 
remti ne Pakistano pasirinktąjį Gulbudiną Hekmatiarą, o tadžikų 
kilmės Šachą Masudą, nesislapstantį Europoje ar Pakistane, o 
pridarantį nemažai žalos okupantams. Bėda ta, kad jam sunku 
padėti, nes jo teritorija toli šiaurėje. 

Rasti patikimą vedlį per Chaibero perėją nesunku. Kaip ir 
senais laikais, auksas pašalina daug kliūčių. Tebėra populiarus 
posakis: afgano ištikimybės negalima nusipirkti, bet ją visada 
galima išsinuomoti. 

— Svarbiausia, kapitone, kad ir kas būtų, viską neigti, - pasakė 
jam SŽT centrinėje būstinėje netoli Dramblio ir Pilies kelių san- 
kryžos. - Dėl to jums teks - žinoma, tik formaliai - pasitraukti iš 
kariuomenės. Savaime aišku, kai grįšite (valdininkas mandagiai 
pasakė „kai, o ne „jei ), jūs iškart atgausite savo rangą. 

Maikas Martinas aiškiai žinojo, kad SPP struktūroje veikia 
itin slaptas Revoliucinės kovos skyrius, kurio užduotis - kelti 
kuo daugiau rūpesčių komunizmo režimams visame pasaulyje. 
Jis tą pasakė. 

- Šis skyrius dar slaptesnis, - atsakė valdininkas. - Vadiname 
jį „Vienaragiu“, nes toks oficialiai neegzistuoja. Jame niekada 
nedirbo daugiau kaip dvylika žmonių, šiuo metu jų tik keturi. 

Mums išties svarbu, kad kas nors Chaibero perėja prasmuktų į 
Afganistaną, susirastų tenykštį vedlį ir pasiektų Panšero slėnį, kur 
veikia Šachas Masudas. 

— Su dovanėlėmis? - paklausė Martinas. Valdininkas tik skės- 
telėjo rankomis. 

- Deja, simboliškomis. Kiek žmogus gali panešti ant savo pečių. 
Bet vėliau mes galėtume pasiųsti mulų karavanus ir daug ginklų, 
jei Masudo vedliai lauktų pietuose, prie sienos. Pats suprantate, 
svarbiausia užmegzti kontaktą. 

— O dovanėlė? 

— Uostomasis tabakas, jis mėgsta mūsiškį. Beje, ir dvi raketos 
žemė-oras, iššaunamos nuo peties. Jis labai puolamas oro ant- 
skrydžių. Turėsite išmokyti jo žmones jas leisti. Manau, išvykstate 
šešiems mėnesiams. Ką jūs į tai pasakysite? 


Dar nė pusmečiui nepraėjus nuo rusų įsiveržimo jau buvo 
aišku, kad afganai neįstengia padaryti to, kas jiems niekada nepa- 
vykdavo - susivienyti. Po kelias savaites trukusių ginčų Pešavare 
ir Islamabade, kai Pakistano kariškiai pagrasino, kad neduos nei 
Amerikos pinigų, nei ginklų tiems, kurių nepripažins, besirun- 
giančių pasipriešinimo grupių skaičius sumažėjo iki septynių. 
Kiekviena turėjo savo politinį lyderį ir lauko vadą. Taip atsirado 
Pešavaro Septynetas. 

Iš to Septyneto tik vienas nebuvo puštūnas - profesorius Ra- 
banis. Jis ir charizmatiškasis jo lauko vadas Ahmadas Šachas 
Masudas - abu tolimos šiaurės tadžikai. Iš kitų šešių trys netrukus 
buvo praminti „mados karvedžiais“, nes jie retai kada atvykdavo į 
okupuotą Afganistaną ir mieliau vilkėjo vakarietiškais drabužiais 
saugiame užsienyje. 

Iš likusių trijų du, Sajafas ir Hekmatiaras, fanatiškai rėmė kraš- 
tutinių islamistų Musulmonų broliją, Hekmatiaras buvo toks Žiau- 

rus ir kerštingas, kad sovietų okupacijai baigiantis buvo išžudęs 
daugiau afganų negu rusų. 

Nangarharo provincijos, kurioje buvo gimęs Izmatas Chanas, 
gentis kontroliavo mula Maulvis Junisas Halesas. Jis buvo mokytas 
žmogus ir pamokslininkas, jo akys švietė gerumu, gal todėl jo taip 
nekentė Hekmatiaras. 

Nors šeštą dešimtį perkopęs Junisas Halesas buvo seniausias 
iš septynių vadų, jis per tolesnius dešimt metų rengdavo reidus į 
okupuotą Afganistaną ir pats vadovaudavo kovotojams. O kartais 
jį pavaduodavo lauko vadas Abdula Hakas. 

1980-aisiais karas pasiekė ir Spingaro slėnius. Sovietai veržėsi 
per Džalalabadą kalnų papėdėmis, jų lėktuvai pradėjo naikinti 
kalnų kaimus. Nuris Chanas prisiekė ištikimybę Junisui Halesui 
kaip karo vadui ir gavo teisę rinkti laškar - savigynos būrį. 

Didumą kaimelio turto, gyvulius jis galėjo paslėpti natūraliuose 
urvuose, kurie buvo išvarpę Baltuosius kalnus. Per lėktuvų ants- 
krydžius juose slėpdavosi ir žmonės. Bet Nuris Chanas nusprendė, 
kad moterims ir vaikams bus saugiau pereiti sieną ir prisiglausti 
Pakistane. 

Nedidelei vilkstinei reikėjo vyro, kuris vadovautų kelionei ir 
apsistojus Pešavare, kad ir kiek ilgai tai truktų. Mahramu jis pa- 
skyrė savo tėvą, šešiasdešimtmetį sustingusiais sąnariais. Asilus 
ir mulus apkrovė manta. 

Tvardydamas gėdos ašaras, kad jį išsiunčia kaip vaiką, aštuo- 
nerių metų Izmatas Chanas apsikabino su tėvu ir broliu ir paėmė 
už pavadžio mulą, ant kurio sėdėjo motina. Iš tremties jis sugrįš 
tik po septynerių metų ir tada kovos su rusais, šaltakraujiškai ir 
nuožmiai. 

Norėdami pasaulio akyse veikti teisėtai, Pešavaro Septyneto 
karo vadai sutarė, jog kiekvienas narys sukurs politinę partiją. Ju- 
niso Haleso partija pasivadino Hizb-i-Islami ir visi jam pavaldūs 


79 


įstojo įją. Aplink Pešavarą išdygo paskubomis pastatyti palapinių 
miesteliai, globojami kažkokios organizacijos, vadinamos Jung- 
tinėmis Tautomis, - apie ją Izmatas Chanas nebuvo girdėjęs. Tos 
Jungtinės Tautos sutiko, kad kiekvienas pasipriešinimo grupuotės 
vadas, dabar prisidengiantis politine partija, turėtų atskirą pabė- 
gėlių stovyklą, į kurią negalėtų patekti tai partijai nepriklausantys 
žmonės. 

Buvo dar viena organizacija, dalijanti maistą ir antklodes. Jos 
ženklas buvo trumpas storas raudonas kryžius. Izmatas Chanas 
nebuvo matęs tų kryžių, bet karšta sriuba, kuria jį maitino iki 
soties po sunkios kelionės per kalnus, jam labai patiko. 

Stovyklų gyventojams, besinaudojantiems Vakarų dosnumu, 
juos pasiekiančiu per Jungtines Tautas ir generolą Ziją ul Haką, 
buvo keliama dar viena sąlyga: kiekvienoje pabėgėlių stovykloje 
berniukai turėtų mokytis Korano mokyklose - medresėse. Tai 
būtų vienintelė jų disciplina. Jiems nebus dėstoma nei matema- 
tika, nei gamtos mokslai, nei istorija ar geografija. Jie tik be galo 
be krašto kartos atmintinai iškaltas Korano eilutes. Visą kitą 
išsilavinimą jiems suteiks karas. 

Imamai tose medresėse dažniausiai būdavo atsiųsti iš Saudo 
Arabijos ir jos remiami. Jie skleidė vienintelę islamo versiją, pripa- 
žįstamą jų šalyje - vahabitizmą, asketiškiausią ir nepakančiausią 
tikėjimą. Šitaip greta kryžiaus ženklo, po kuriuo buvo dalijamas 
maistas ir vaistai, fanatikais buvo paversta visa jaunų afganų karta. 

Nuris Chanas lankydavo šeimą, kada tik galėdavo: du ar tris sy- 
kius per metus, palikęs savigynos būrį vyresniojo sūnaus rankose. 
Kelionė būdavo labai sunki, ir Nuris Chanas kaskart atrodydavo 
vis senesnis. Kai atvyko 1987-aisiais, veidas buvo raukšlėtas ir 
sukritęs. Vyresnysis Izmato brolis žuvo per bombardavimą, ves- 
damas kaimiečius į saugius urvus. Izmatui jau sukako penkiolika, 
tad kai tėvas liepė jam grįžti į tėvynę ir tapti mudžahedu, rodės, 
širdis iššoks iš krūtinės, taip jis didžiavosi. 

Moterys, žinoma, išliejo daug ašarų, o senelis vapeno, jog ne- 
ištvers dar vienos žiemos lygumoje prie Pešavaro. Nuris Chanas 
kartu su vieninteliu likusiu sūnumi ir aštuoniais vyrais, atvyku- 
siais aplankyti šeimų, pasuko į vakarus, per kalnus, į Nangarharo 
provinciją. Grįžo į karą. 

Paauglys, kuris parėjo į gimtinę, buvo pasikeitęs kaip ir kraš- 
tovaizdis, kurį jis išvydo. Slėniuose beveik nebeliko pastatų. Nai- 
kintuvai bombonešiai „Suchoj“ ir puolamieji sraigtasparniai M-24 
kalnų slėniuose viską sugriovė - nuo Panšero iki šiaurės, kur ko- 
vėsi Šachas Masudas, taip pat Paktijoje ir Šinkajaus kalnagūbryje. 
Lygumų gyventojus kontroliavo ir baugino Afganistano kariuo- 
menė ir KHAD*, sovietų KGB mokyta ir auklėta slaptoji policija. 

Tačiau kalniečiai ir tie lygumų bei miestų gyventojai, kurie ry- 
žosi prie jų prisidėti, buvo nesurandami ir, kaip vėliau paaiškėjo, 
neįveikiami. Nors ir palaikomi lėktuvų antskrydžių, - anuomet 
britai tokios paramos neturėjo, - per savižudišką žygį iš Kabulo 
į Džalalabadą sovietai buvo sutriuškinti beveik taip pat kaip ir 
britų kolona. 

Keliai buvo nesaugūs dėl pasalų, o kalnai pasiekiami tik iš oro. 
O nuo 1986-ųjų rugsėjo, kai į mudžahedų rankas pateko ameri- 
kietiškosios „Stinger“ raketos, sovietai buvo priversti skraidyti 
aukščiau - jie nebegalėjo tiksliai apšaudyti ir bombarduoti, ne- 
bent rizikuotų būti numušti. Sovietų nuostoliai sparčiai didėjo, 
okupantus dar retino sužeidimai ir ligos. Net ir tokios griežtai 
kontroliuojamos visuomenės kaip sovietų moralė katastrofiškai 
smuko. 

Tai buvo barbariškas žiaurus karas. Belaisvius imdavo retai, 
laimė nusišypsodavo tiems, kurie greit mirdavo. Kalniečių klanai 
labiausiai nekentė rusų lakūnų: patekusiems į rankas gyviesiems 
truputį prapjaudavo pilvą, kad išsiverstų viduriai, ir kepindavo 


* Vyriausybinė žvalgybos tarnyba. 

saulėkaitoje, kol mirtis jų pasigailėdavo. Arba atiduodavo mote- 
rims, apsiginklavusioms peiliais gyvulių odai dirti. 

Sovietai bombomis, raketomis ir lėktuvų kulkosvaidžių serijo- 
mis atsakė į bet ką judantį: vyrą, moterį, vaiką ar gyvulį. Iš lėktuvų 
jie pasėjo kalnuose milijonus minų, dėl kurių šalyje išaugo luošių 
karta su protezais vietoj galūnių. Dar karui nepasibaigus jau buvo 
žuvęs milijonas afganų, sužeista dar tiek pat, o penki milijonai 
tapę pabėgėliais. 

Pabėgėlių stovykloje Izmatas Chanas išnarstė įvairius ginklus. 
Žinoma, labiausiai jam patiko kalašnikovas - liūdnai pagarsėjęs 
pasaulyje AK-47. Neprilygstama ironija, kad šis sovietų ginklas, 
pamėgtas visų pasipriešinimo judėjimų ir teroristų grupių, da- 
bar atsigręžė prieš juos pačius. Amerikiečiai tiekė kalašnikovus 
įžvelgdami perspektyvą: kiekvienas mudžahedas galėjo pasipildyti 
šovinių atsargas iš nukauto ruso. Tad nebereikia nešti amunicijos 
per kalnus. 

Kitas itin paklausus ginklas buvo rankinis granatsvaidis RPG, 
paprastas, patogus naudoti, lengvai vėl užtaisomas po šūvio ir 
mirtinai pavojingas šarvuočiams iš arti ar iš vidutinio nuotolio. 
Jų taip pat pristatydavo Vakarai. 

Izmatas Chanas atrodė augalotesnis negu penkiolikmetis, jis 
desperatiškai stengėsi puoselėti gyvaplaukius ant smakro. Kalnai 
netrukus vaikiną užgrūdino. Pašaliečiai stebėdavosi matydami, 
kaip puštūnai karstosi po savo kalnus tartum laukiniai ožiai; jų 
kojos, regis, niekada nepavargdavo; jie ramiai, lygiai kvėpuodavo, 
o ateiviai dusdavo. 

Jis jau buvo praleidęs namie metus, kai tėvas kartą jį pasišau- 
kė. Drauge su tėvu buvo svetimšalis - tamsiai įdegusiu veidu, 
juoda barzda, pilku vilnoniu salvar kamiz, aukštais kalnų batais 
ir odine striuke be rankovių. Už jo pūpsojo didžiausia kuprinė, 
kokią Izmatui buvo tekę matyti, ir gulėjo du vamzdžiai, suvynioti 
į avikailį. Ant galvos - puštūnų turbanas. 

— Šitas žmogus yra svečias ir draugas, - tarė Nuris Chanas. - Jis 
atvyko padėti mums ir kovoti kartu. Jis turi nunešti šituos vamz- 
džius Šachui Masudui į Pandžirą, ir tu jį ten nuvesi. 


Penktas skyrius 


Jaunasis puštūnas spoksojo į svetimšalį, lyg neišgirdęs, ką sakė 
tėvas. 

— Arjis afganas? - paklausė. 

— Ne, jis englyz. 

Izmatas Chanas suglumo. Senas priešas. Dar blogiau, imamas 
medresėje nuolat smerkdavo juos rūsčiausiais žodžiais. Juk tai 
kafir, netikintis, nasrani, krikščionis, pasmerktas amžinai degti 
pragare. Ir turėsiu jį vesti pusantro šimto kilometrų kalnais į 
didįjį slėnį šiaurėje? Būti su juo dieną naktį? O tėvas, geras 
žmogus, tikras musulmonas, vadina jį draugu? Kaip šitaip 
galima? 

Anglas bakstelėjo smilium sau į krūtinę prie širdies. 

- Salaam aleikhem, Izmatai Chanai, - prabilo jis. 

Tėvas nemokėjo arabiškai, nors kalnuose dabar kovojo daug 
savanorių arabų. Jie laikėsi būriu, visada atokiau, todėl nebuvo 
kaip bendrauti ir pramokti jų kalbos. Bet Izmatas buvo daug kartų 
perskaitęs Koraną, parašytą arabiškai, ir jo imamas kalbėjo tik 
arabiškai. Izmatas jau galėjo šia kalba susišnekėti. 

- Aleikhem as-salaam, - prisivertė atsakyti. - Kuo tu vardu? 

— Maikas, - tarė vyriškis. 

— Ma-ik, - mėgino ištarti Izmatas. Keistas vardas, pagalvojo. 

— Gerai, dabar išgerkime arbatos, - pasiūlė tėvas. Jie glaudėsi 
urve maždaug už dešimties mylių nuo gimtojo kaimelio griuvėsių. 
Urvo gilumoje žioravo lauželis, per daug toli nuo angos, kad lauke 
besisklaidantys dūmai priviliotų sovietų lėktuvus. 

- Šiąnakt miegosime čia. Anksti rytą išeisite į šiaurę. Aš eisiu 
į pietus pas Abdulą Haką. Rengsime naują pasalą Džalalabado- 
Kandaharo kelyje. 

Jie užkando ožkienos su ryžių paplotėliais. Paskui sumigo. 
Abudu tie, kurie trauks į šiaurę, buvo pažadinti prieš auštant. 
Juodu turėjo keliauti susisiekiančių slėnių labirintais, ten bus ir 
užuoglaudų. Bet tarp slėnių kilo kalnų keteros, o statūs jų skar- 
džiai buvo nukloti akmenimis ir skalūnais, - ten nelabai bus kur 
pasislėpti. Geriausia būtų į kalnus kopti mėnesienoje, o dienomis 
kiūtoti slėniuose. 

Nelaimė atsitiko antrą kelionės dieną. Norėdami paskubin- 
ti Žygį, jie paliko nakvynės vietą prieš auštant ir vos sušvitus 
pirmiesiems saulės spinduliams jau traukė uolienų ir skalūnų 
plynuma, kurią reikėjo kuo skubiau pereiti iki saugios kalno 
keteros tolumoje. Jei uždels, turės slėptis iki sutemų. Izmatas 
ragino nelaukti. Įpusėję kalno šlaitą jie išgirdo sraigtasparnio 
variklių gaudesį. 

Abu, vyras ir jaunuolis, krito žemėn ir sustingo. Bet jie pavėlavo. 
Viršum kalno tarytum mirtį nešantis milžiniškas laumžirgis iškilo 
sovietų Mi-24 D, dažniau vadinamas „Stirna“. Vienas iš pilotų, 
matyt, spėjo pastebėti judančius objektus arba metalo blyksnį 
akmenuotame lauke, tad „Stirna“ pakeitė kryptį ir pasuko tiesiai 
į juos. Dviejų Izotovo variklių riaumojimas užgulė ausis, kaip ir 
ritmingai kapojančių orą rotoriaus menčių tak - tak - tak. 

Įkniubęs veidu žemyn tarp sulenktų alkūnių, Maikas Martinas 
surizikavo pasukti galvą ir pažvelgti aukštyn. Neliko abejonių - 
juos pastebėjo. Du pilotai (antrasis sėdėjo už pirmojo ir šiek tiek 
aukščiau) žiūrėjo tiesiai į jį. Mi-24 D sukosi atakuoti. Būti sraig- 
tasparnio persekiojamam atvirame lauke - kiekvieno sausumos 
kareivio košmaras. Jis apsidairė. Už kokio šimto metrų pūpsojo 
vieniša riedulių krūva, neaukšta, sulig žmogaus galva, bet vis tiek 
priedanga. Riktelėjęs afganui, Maikas pašoko ir nukūrė, palikęs 

beveik pusšimčio kilogramų kuprinę, bet nepaleisdamas iš rankos 
vieno iš vamzdžių, kurie taip domino jo vedlį. 

Girdėjo įkandin bėgančio Izmato tapsėjimą, kraujo ūžesį au- 
syse ir pikiruojančio sraigtasparnio burzgimą. Nebūtų ryžęsis 
taip beprotiškai bėgti, jei ne viena sraigtasparnio detalė, įžiebusi 
vilties kibirkštį. Jo raketų lizdai buvo tušti, nebuvo ir pakabintų 
bombų. Gaudydamas išretintą orą, Maikas vylėsi neapsirikęs. 
Taip ir buvo. 

Pilotas Simonovas ir antrasis pilotas Grigorjevas auštant išskri- 
do atakuoti siauro slėnio, kuriame, pasak agentų, slėpėsi mudža- 
hedai. Iš labai aukštai numetė bombas, paskui nusileido žemiau, 
kad raketomis apšaudytų tarpukalnę. Kelios ožkos išbėgo iš kalnų 
urvo - tai patvirtinimas, kad ten slepiasi žmonės. Simonovas 
iššaudė gyvulius iš trisdešimties milimetrų patrankėlės ir beveik 
išeikvojo sviedinių komplektą. 

Pilotas vėl pakilo į saugų aukštį ir pasuko grįžti į bazę prie 
Džalalabado, tik staiga Grigorjevas pamatė kažką sujudant kai- 
riau, kalno pašlaitėje. Išvydęs bėgančias figūrėles, jis pasirengė 
šaudyti. Sraigtasparnis nėrė žemyn. Toli apačioje abi figūrėlės 
skubėjo riedulių krūvos link. Simonovas skrido šešių šimtų metrų 
aukštyje, o dvi figūrėlės jau nėrė tarp riedulių. Dvigubi patrankė- 
lės vamzdžiai sudrebėjo, išspjovė sviedinius ir nutilo. Simonovas 
keiktelėjo - baigėsi amunicija. Išpyškino sviedinius gyvuliams, o 
dabar štai pasitaikė proga nudėti porą mudžahedų. Pakėlė sraig- 
tasparnio nosį ir apsuko plačiu lanku, kad aplenktų kalno viršūnę. 
Sraigtasparnis burgzdamas nuskrido per slėnį. 

Martinas ir Izmatas Chanas glaudėsi už apgailėtinai mažos rie- 
avikailį ir iškelia trumpą vamzdį. Beveik nepajuto, kaip kažkas 
įdūrė į dešinę šlaunį, bet jokio skausmo, tik nutirpimas. 

Martinas taip greitai, kaip tik spėjo jo pirštai, surinkinėjo vieną 
iš dviejų „Blowpipe“ raketų, kurias turėjo nunešti Šachui Masudui 


85 


į Pandžirą. Ji neprilygo amerikiečių „Stinger“, bet buvo papras- 
tesnė ir lengvesnė. 

Kai kurias raketas „žemė-oras“ į taikinį nukreipia antžeminis 
radaras. Kitų priekinėje dalyje yra įtaisytas savas mažytis radaras. 
Dar kitos siunčia savo infraraudonąjį spindulį. Juo ir vadovaujasi. 
Pagaliau yra tokių, kurios ieško taikinio pagal šilumos spindu- 
liavimą, jų priekinė dalis „uodžia“ lėktuvo variklių skleidžiamą 
šilumą ir lekia jos link. „Blowpipe“ raketa paleidžiama daug pa- 
prasčiau: šaulys turi stovėti ir visą laiką ją valdyti, mažyte valdymo 
rankenėle siųsdamas radijo signalus į paslankius raketos galvutės 
stabilizatorius. 

„Blowpipe“ trūkumas tas, kad šaulys privalo stovėti veidu į ata- 
kuojantį sraigtasparnį, - daugeliui drąsuolių tai kainavo gyvybę. 
Martinas įstūmė dviejų pakopų raketą į paleidžiamąjį vamzdį, 
įjungė bateriją ir giroskopą, pažvelgė per taikiklį ir išvydo sraig- 
tasparnį, kuris apsisukęs sugrįžo ir dabar lėkė tiesiai į jį. Martinas 
nusitaikė taip, kad taikinys būtų ties taikiklio linijų sankirta, ir 
paleido raketą. Išmetusi ugninę dujų uodegą, ji išlėkė iš vamz- 
džio ir aklai kilo į dangų. Kadangi ji veikė ne automatiškai, da- 
bar reikėjo nurodinėti jai kilti ar leistis, sukti į kairę ar į dešinę. 
Martinas spėjo, kad sraigtasparnis yra už 1 300 metrų ir sparčiai 
artėja. Simonovas paleido seriją iš besisukančių kulkosvaidžio 
vamzdžių. 

Keturi vamzdžiai sraigtasparnio priekyje spjaudė piršto didu- 
mo kulkų krušą. Tuoj pat pilotas pamatė siaurą ugninį „Blow- 
pipe“ kaspiną, artėjantį į jį. Abiejų priešininkų gyvybė ar mirtis 
priklausė nuo nervų. 

Kulkos pažiro į akmenis ir ištaškė jų skeveldras į visas puses. 
Tai truko trumpiau nei dvi sekundes, nes sraigtasparnio kulko- 
svaidis iššauna du tūkstančius šūvių per minutę, tad gal septynios 
dešimtys kulkų pataikė į akmenų krūvą, kol Simonovas stengėsi 
išsisukti nuo raketos ir kulkų lietus buvo nuneštas į šalį. 

Įrodyta, kad pavojaus akimirką žmogus dažniausiai instinkty- 
viai pasitraukia į kairę. Štai kodėl judėjimas kairiąja puse, nors 
privalomas tik kai kuriose šalyse, iš esmės saugesnis negu deši- 
niąja. Supanikavęs vairuotojas suka vairą į kairę ir išlekia į pašalę,. 
bet nesusiduria kaktomuša su kita mašina. Simonovas supanikavo 
ir pasuko Mi-24 D į kairę. 

„Blowpipe“ paleido pirmą pakopą ir skriejo viršgarsiniu grei- 
čiu. Martinas pakreipė trajektoriją šiek tiek į dešinę prieš pat Si- 
monovui sukant į kairę. Sukdamas sraigtasparnis kilstelėjo apačią 
ir galvutė smigo į jį. Ji svėrė mažiau kaip tris kilogramus, o Mi-24 
D yra galingas aparatas. Bet netgi ir tokia galvutė, atlekianti tūks- 
tančio penkių šimtų kilometrų per valandą greičiu, gali smogti 
siaubinga jėga. Ji pramušė šarvo plokštę, įlėkė į vidų ir sprogo. 

Martinas, žliaugiantis prakaitu, nors stovėjo ant šaltos uolos, 
matė, kaip pabaisa sudrebėjo nuo smūgio, pradėjo rūkti ir dribo 
žemyn į slėnį. 

Sraigtasparnis nukrito į slėniu tekančios upės vagą, varikliai 
nuščiuvo ir staiga įsivyravo tyla. Kai abu rusai žuvo, plykstelėjo 
tyli liepsna, paskui į dangų pakilo juodų dūmų kamuolys. Tai 
galėjo atkreipti Džalalabade įsitaisiusių rusų dėmesį. Iki čia ilgas 
ir sunkus kelias per kalnus, bet „Suchoj“ šturmuotojui - vos kelios 
minutės skrydžio. 

— Eime, - arabiškai tarė Maikas vedliui. Vaikinas mėgino stotis, 
bet nepajėgė. Martinas pamatė kraujo dėmę jam ant šlaunies. Nė 
žodžio netaręs numetė nebereikalingą vamzdį ir nuėjo atsinešti 
kuprinės. Peiliu perpjovė klešnę. Žaizda buvo nedidelė ir lygi, bet 
atrodė gili. Gal vaikiną sužalojo sviedinio skeveldra, o gal atšo- 
kęs akmuo, bet Martinas negalėjo nustatyti, kaip arti žaizdos yra 
arterija. Hereforde jis neblogai pramoko teikti pirmąją pagalbą, 
tačiau Afganistane, ant kalno šlaito, kai bet kurią akimirką galėjo 
pasirodyti rusai, sudėtingesnei operacijai neliko laiko. 

— Ar mes žūsime, englyz? - paklausė vaikinas. 

— Inshallah, ne šiandien, Izmatai Chanai. Ne šiandien, - atsa- 
kė Martinas. Jis atsidūrė keblioje padėtyje. Jam būtinai reikėjo 
kuprinės ir jos turinio. Tačiau galėjo panešti arba kuprinę, arba 
vaikiną. Tik ne abu. 

— Ar pažįsti šitą kalną? - paklausė ieškodamas tvarsčio. 

— Žinoma, - atsakė afganas. 

— Teks grįžti čia paskui su kitu vedliu. Turėsi parodyti jam, kur 
eiti. Aš užkasiu kuprinę ir raketas. 

Jis atidarė plokščią plieninę dėžutę ir išėmė švirkštą. Išbalęs 
vaikinas įdėmiai jį stebėjo. Tegul bus taip, pagalvojo Izmatas 
Chanas. Jeigu netikintysis nori mane kankinti, jo valia. Bet ne- 
išgirs vaitojant. Englyz įdūrė adatą jam į šlaunį. Izmatas Chanas 
tylėjo. Po kelių sekundžių, kai morfijus pradėjo veikti, šlaunies 
skausmas susilpnėjo. Atkutęs jis mėgino keltis. Englyz ištraukė iš 
kuprinės sulankstomąjį kastuvėlį ir įniko kasti žemę tarp akmenų. 
Duobėje paslėpė savo kuprinę ir abu raketų vamzdžius. Užkasė 
ir apdėjo akmenimis, neliko nė žymės. Bet jis įsiminė riedulių 
krūvos formą. Jei tik kas nors vėl atves į šį šlaitą, išsikas savo lobį. 

" Vaikinas įtikinėjo, kad pats gali eiti, bet Maikas tiesiog persi- 
metė jį per petį ir nužingsniavo. Afganas - vien oda ir kaulai, rau- 
menys ir sausgyslės - svėrė ne daugiau už kuprinę. Kopti aukštyn 
vis labiau retėjant orui ir slegiant naštai būtų per sunku. Martinas 
pasuko įstrižai per šlaito nuobiras, lėtai leisdamasis į slėnį. 

Sudužusius sovietų lėktuvus ar sraigtasparnius visada surasda- 
vo puštūnai - mėgdavo paieškoti ko nors naudingo ar vertingo. 
Dūmų stulpo sovietai turbūt dar nepastebėjo, o Simonovo pa- 
skutinis ryšio garsas buvo klyksmas, kurio niekas nesuprato. Bet 
dūmai patraukė mudžahedų grupelės gretimame slėnyje dėmesį. 
Abu keliauninkai sutiko juos kalnuose, trijų šimtų metrų aukštyje. 

Izmatas Chanas papasakojo, kas įvyko. Kalniečiai patenkinti 
šypsojosi ir plojo Martinui per petį. Jis primygtinai aiškino, kad 
vedliui reikia pagalbos, o ne arbatos puodelio kokioje nors kalnų 

čaichanoje. Kartojo, kad jį reikia gabenti į ligoninę, kur yra chi- 
rurgas. Vienas mudžahedas pažinojo žmogų, kuris turi mulą, tas 
žmogus gyveno už dviejų slėnių. Jis nuėjo parsivesti mulo. Grįžo 
sutemus. Martinas suleido Izmatui antrą morfijaus dozę. 

Su nauju vedliu ir ant mulo užsodintu Izmatu Chanu jie keliavo 
visą naktį. Auštant priėjo Spingaro pietinį šlaitą. Vedlys sustojo 
ir mostelėjo ranka į priekį. 

— Džadžis, - ištarė. - Arabai. 

Dar pasakė, jog turi parvesti mulą atgal. Paskutinius tris 
kilometrus Martinas nešė vaikiną pats. Džadžis buvo penkių 
šimtų urvų raizginys; Afganistano arabai trejus metus juos plė- 
tė, gilino, jungė ir įrengė didelę partizanų bazę. Martinas to 
nežinojo, bet viduje buvo gyvenamosios patalpos, mečetė, re- 
liginių tekstų biblioteka, virtuvės, sandėliai ir ligoninė, turinti 
chirurgijos įrangą. 

Martiną sulaikė išorinio apsaugos žiedo sargybiniai. Iškart 
buvo aišku, ko jis čia eina: ant pečių nešė sužeistąjį. Sargybiniai 
tarėsi, ką su jais daryti, ir Martinas atpažino, kad šie arabai kilę iš 
Šiaurės Afrikos. Pasitarimą nutraukė priėjęs vyresnysis, jis kalbė- 
jo kaip saudoarabas. Martinas suprato, kas kalbama, bet žinojo, 
jog būtų neprotinga įsiterpti bent žodeliu. Ženklais parodė, kad 
draugui reikia chirurgo pagalbos. Saudoarabas linktelėjo galvą ir 
pamojo sekti paskui jį. 

Nepraslinkus nė valandai Izmatas Chanas jau buvo po opera- 
cijos. Iš kojos išėmė patrankėlės sviedinio skeveldrą. 

Martinas laukė, kol vaikinas pabus. Čionykščiu papročiu at- 
sitūpė palatos kampe, šešėlyje, ir atrodė kaip kalnietis puštūnas, 
atnešęs draugą. 

Po valandos į palatą įžengė du vyrai. Vienas buvo labai aukštas, 
iš pažiūros jaunas, barzdotas. Ant arabiško burnuso apsivilkęs 
kamufliažinę striukę, galva pridengta nuo saulės baltu turbanu. 
Antrasis mažas ir storas, gal kokių trisdešimt penkerių metų, 

pasibalnojęs apvalią nosį apskritais akiniais. Jis buvo su chirurgo 
chalatu. 
taūgis kalbėjo saudoarabiškai. 

— Kaip jaučiasi mūsų jaunasis afganas karys? 

-— Inshallah, daug geriau, šeiche, - atsakė Izmatas arabiškai, 
pridurdamas pagarbų kreipinį, skirtą vyresniam žmogui. 

Aukštaūgis buvo patenkintas. Jis šypsojosi. 

— O, tu kalbi arabiškai, nors dar esi toks jaunas. 

— Aš septynerius metus mokiausi Pešavaro medresėje. Pernai 
grįžau kovoti. 

— Ir už ką tu kovoji, sūnau? 

— Kovoju už Afganistaną, - atsakė Izmatas. Saudoarabo veidu 
nuslinko debesėlis. Afganas pajuto pasakęs ne tai, ko iš jo tikėjosi. 

— Taip pat kovoju už Alachą, šeiche, - pridūrė. 

Debesėlis išsisklaidė, vėl nušvito šypsena. Saudoarabas pasi- 
lenkė ir patapšnojo vaikinui per petį. 

- Išauš diena, kai Afganistanui tavęs nebereikės, bet malonin- 
gajam Alachui visada reikės tokių karių kaip tu. Na, kaip gyja 
mūsų jaunojo bičiulio žaizda? - kreipėsi jis į storulį gydytoją, kuris 
Martinui priminė Dikenso personažą misterį Pikviką. 

— Pažiūrėsime, - atsakė gydytojas, atvyniodamas tvarsčius. 
Žaizda buvo švari, pamėlynavusiais kraštais, bet šešiais dygsniais 
suglausta ir be jokių infekcijos požymių. Gydytojas patenkintas 
pliaukštelėjo liežuviu ir užvyniojo tvarsčius. 

— Po savaitės vaikščiosi, - tarė gydytojas Aimanas al Zavahi- 
ris. Jis ir Osama bin Ladenas išėjo iš palatos. Niekas neatkreipė 
dėmesio į suplukusį mudžahedą, tupintį kampe, - nuleidęs galvą 
ant kelių, jis, regis, snūduriavo. 

Dabar atsikėlė ir priėjo prie vaikino, gulinčio lovoje. 

— Turiu eiti, - tarė. - Arabai tave išgydys. Mėginsiu surasti tavo 
tėvą ir paprašyti naujo vedlio. Tegu Alachas tave globoja, drauguži. 

- Būk atsargus, Maikai, - tarė vaikinas. - Šitie arabai ne tokie 
kaip mes. Tu jiems esi kafir, netikintysis. Jie - kaip mano imamas 
medresėje. Jie nekenčia visų kitatikių. 

— Būsiu dėkingas, jeigu nepasakysi jiems, kas esu, - tarė anglas. 

Izmatas Chanas užsimerkė. Verčiau mirs kankinamas, negu 
išduos savo naująjį draugą. Toks garbės kodeksas. Kai atsimerkė, 
anglas buvo dingęs. Vėliau sužinojo, kad tam anglui pavyko nu- 
sigauti iki Šacho Masudo Pandžire, bet pats Izmatas jo niekada 
nebesutiko. 


Šešis mėnesius slapstęsis Afganistane, sovietų armijos užnuga- 
ryje, Maikas Martinas per Pakistaną grįžo namo nepastebėtas ir 
neblogai pramokęs puštu kalbos. Jis gavo atostogų, paskui grįžo į 
kariuomenę. Vis dar priklausydamas SPP, 1988-ųjų rudenį buvo 
pasiųstas į Šiaurės Airiją. Šį kartą užduotys buvo kitokios. 

Airijos respublikonų armijos smogikai paniškai bijojo SPP. 
Didžiausia jų svajonė buvo nudėti „specmeną,; o dar geriau - 
pagauti gyvą ir mirtinai nukankinti. Maikas Martinas pateko į 
14-ąją žvalgybos kuopą, specialiosios paskirties dalinį, vadinamą 
„Detachment“, arba „Det“. 

Jie stebėdavo, sekdavo ir klausydavosi pokalbių. Turėjo būti 
nepastebimi, o jų užduotis buvo sužinoti, kur rengiasi smogti 
ARA žudikai. Siekdami gauti informacijos veikdavo netradiciniais 
metodais. 

Į ARA vadovų namus jie įsiskverbdavo pro stogo čerpes, pokal- 
bius įrašinėdavo iš palėpės. „Blakes“ įtaisydavo ARA narių karstuo- 
se, nes „krikštatėviai buvo pratę rengti pasitarimus neva susibūrę 
atsisveikinti su velioniu. Tolimojo nuotolio kameros nufilmuodavo 
judančias lūpas. Paskui specialistai iššifruodavo tariamus žodžius. 
Tiksliai nukreiptais mikrofonais būdavo įrašomi pokalbiai per už- 
darytus langus. O kai „Det“ aptikdavo itin svarbios informacijos, 
perduodavo ją vyrukams, turintiems kietus kumščius. 

Kovos taisyklės buvo griežtos. Airijos respublikonų armijos 
smogikai privalėjo iššauti į SPP karį pirmi. Jeigu jie perspėti 
mesdavo ginklus, turėjo būti paimti į nelaisvę. Specialiosios pa- 
skirties pulko kariai ir parašiutininkai turėjo itin atsargiai nau- 
dotis ginklais. Politikai ir teisininkai jau buvo sukūrę principą, 
pagal kurį Didžiosios Britanijos priešai turi pilietines teises, o 
jos kareiviai ne. 

Vis dėlto per aštuoniolika mėnesių, kuriuos SPP kapitonas 
Martinas praleido Alsteryje, jis dalyvaudavo naktinėse pasalose. 
Kaskart ginkluotus teroristus užklupdavo netikėtai ir reikalauda- 
vo pasiduoti. Kaskart šie pasielgdavo kvailai - išsitraukdavo gin- 
klus. Todėl rytmetį Alsterio karališkoji policija rasdavo jų lavonus. 

Bet per antrą susišaudymą į Martiną pataikė kulka. Jis buvo 
laimės kūdikis. Kulka tik pervėrė kairės rankos raumenį, bet 
to pakako, kad būtų parskraidintas namo gydytis į Lederhede 
esantį Hidli Korto gynybos medicinos reabilitacijos centrą. Ten 
susipažino su slaugytoja Liusinda ir ši netrukus tapo jo žmona. 

1990-ųjų pavasarį sugrįžęs į parašiutininkų pulką, Maikas 
Martinas gavo paskyrimą į Gynybos ministeriją, įsikūrusią 
Vaithole, Londone. Išsinuomojo kotedžą netoli Čobamo, kad 
Liusinda galėtų tęsti darbą, taigi pirmą kartą jis tapo priemiesčio 
gyventoju, kuris kiekvieną rytą su tamsiu kostiumu ir nuolatiniu 
bilietu važiuoja rytiniu traukiniu į Londoną. Tapo trečiojo lygio 
štabo karininku ir dirbo Specialiųjų karinių projektų skyriuje 
(SKPS)*. Ir vėl turėjo dėl užsienio agresoriaus palikti savo skyrių 
ir išvykti. 

Tų pat metų rugpjūčio 2-ąją Irako diktatorius Sadamas Hu- 
seinas įsakė savo kariuomenei pulti kaimyninį Kuveitą. Ir vėl 
Margaret Tečer pasakė „ne“, o Jungtinių Amerikos Valstijų pre- 
zidentas Bušas vyresnysis jai pritarė. Per savaitę buvo skubiai 


* Military Operations, Special Projects Unit (MOSP). (Angl.) 

parengti planai sukurti daugiatautę koaliciją ir išvaduoti daug 
naftos turinčią miniatiūrinę šalį. 

Nors Specialiųjų karinių projektų skyrius dirbo kuo slapčiau- 
siai, SŽT įtaka buvo tokia didelė, kad Maikas Martinas buvo su- 
rastas ir „pakviestas“ priešpiečių su keliais „draugais“. Priešpiečiai 
įvyko nuošaliame Londono klube Šv. Jokūbo rajone, o šeimininkai 
buvo du aukšto rango agentai iš Firmos. Jie atsivedė Jordanijoje 
gimusį natūralizuotą britą analitiką, pasigriebtą iš Vyriausiosios 
vyriausybinio ryšio valdybos Čeltname. Jo darbas buvo klausytis 
radijo pokalbių arabų pasaulyje ir juos analizuoti. Bet per prieš- 
piečius jis turėjo vykdyti kitą užduotį. 

Greitakalbe jis arabiškai paklausinėjo Maiką Martiną, o šis at- 
sakinėjo. Pagaliau analitikas susižvalgė su dviem slaptųjų agentų 
vadais iš būstinės. 

- Niekada nieko panašaus nesu girdėjęs, - pasakė jis. - Turin- 
čiam tokį veidą ir balsą, jam gali pasisekti. 

Jis nuėjo nuo stalo, aiškiai įvykdęs savo užduotį. 

- Būtume pasiutusiai jums dėkingi, - tarė vyresnysis agentas, — 
jeigu nuvyktumėte į Kuveitą ir pasižiūrėtumėte, kas ten dedasi. 

— O ką pasakys kariuomenė? - paklausė Martinas. 

— Manau, jie linkę pritarti mūsų nuomonei, - burbtelėjo ant- 
rasis. 

Kariuomenė ir šįsyk truputį paniurzgėjo, bet sutiko jį išleis- 
ti. Po kelių savaičių, apsimetęs beduinu kupranugarių vadovu, 
Martinas perėjo Saudo Arabijos sieną ir atsidūrė okupuotame 
Kuveite. Koja už kojos vilkdamasis į šiaurę, Kuveito sostinės link, 
sutiko kelis irakiečių patrulius, bet šie nė nepažvelgė į barzdotą 
klajoklį, vedantį du kupranugarius į turgų. Beduinai apskritai 
nesidomi politika - tūkstančius metų jie regėjo užkariautojus, 
besibraunančius per Arabiją tai į vieną, tai į kitą pusę, bet nie- 
kada nesikišdavo. Todėl užkariautojai dažniausiai palikdavo juos 
ramybėje. 

Per kelias savaites Martinas Kuveite užmezgė ryšius su besiku- 
riančiu pasipriešinimo judėjimu, pamokė jo narius profesionalių 
gudrybių, pasižymėjo irakiečių pozicijas, stipriąsias ir silpnąsias 
jų ypatybes ir išvyko iš šalies. 

Per karą Persijos įlankoje jis vėl atsidūrė priešo teritorijoje, 
šįsyk pačiame Irake. Perėjo vakarinę Saudo Arabijos sieną ir tie- 
siog įsėdo į Irako autobusą, važiuojantį Bagdadan. Šį kartą buvo 
apsimetęs kaimiečiu, tempiančiu pintinę su vištomis. 

Atsidūręs puikiai pažįstamame mieste, įsidarbino sodininku 
prabangioje viloje ir apsigyveno sodo pakraštyje stovinčioje tro- 
belėje. Jo užduotis buvo rinkti informaciją ir ją perdavinėti, tam 
jis turėjo įsitaisęs mažą sulankstomą parabolinę anteną, kuria 
siunčiamų žinučių negalėjo perimti Irako slaptoji policija, bet 
Rijadą jos pasiekdavo. 

Viena slepiamiausių to karo paslapčių buvo ta, kad Firma turėjo 
savo šaltinį, „savo žmogų, Sadamo vyriausybėje. Martinas nie- 
kada su juo nebuvo susitikęs; jis tik rasdavo pranešimus iš anksto 
sutartose „pašto dėžutėse“ ir siųsdavo juos į Saudo Arabiją, kur 
amerikiečių vadovaujamos koalicijos vyriausiasis štabas būdavo ir 
suglumintas, ir dėkingas. Sadamas kapituliavo 1991 metų vasario 
26-ąją ir Maikas Martinas patraukė namo. Jo, naktį kertančio sie- 
ną, tik per plauką nenušovė prancūzų Svetimšalių legiono karys. 


1989 metų vasario 15-osios rytą generolas Borisas Gromovas, 
sovietų 40-osios armijos, okupacinės armijos Afganistane, vadas, 
pėsčias perėjo Draugystės tiltu per Amudarjos upę į Uzbekistaną. 
Prieš tai perėjo visa jo armija. Karas baigėsi. 

Euforija truko neilgai. Sovietų „Vietnamas“ pasibaigė katastrofa. 
SSRS satelitai pradėjo atvirai maištauti, o ekonomika smuko. Lap- 
kritį vokiečiai nugriovė Berlyno sieną ir sovietų imperija subyrėjo. 

Afganistane sovietai paliko vyriausybę, kuri, analitikų nuo- 
mone, turėjo netrukus žlugti, vos tik pergalingi karo lauko vadai 

suformuos stabilią komandą ir perims valdžią. Tačiau mokslinčiai 
klydo. Prezidentas Nadžibula, viskį pamėgęs afganas, kurį sovietai 
paliko likimo valiai Kabule, išsilaikė dėl dviejų priežasčių. Pirma, 
Afganistano kariuomenė buvo stipresnė už visas kitas ginkluotas 
grupuotes šalyje ir remdamasi slaptąja policija galėjo kontroliuoti 
miestus, taigi ir daugumą gyventojų. Bet svarbiausia, kad karo 
lauko vadai virto besivaidijančiais, grobstančiais savanaudžiais; 
jie ne tik nesusivienijo ir nesudarė stabilios vyriausybės, o prie- 
šingai - pradėjo pilietinį karą. 

Visa tai neturėjo įtakos Izmatui Chanui. Jo tėvas vis dar buvo 
šeimos galva. Nors per anksti pasenęs, nors sustingusiais sąna- 
riais, jis kartu su kaimynais padėjo atstatyti Malokozajų. Akmenį 
po akmens, riedulį po riedulio jie išnešė bombų ir raketų subom- 
barduotų pastatų griuvenas ir atkūrė šeimos sklypą prie sodo, 
kuriame tebeaugo šilkmedžiai ir granatai. 

Kai koja visiškai sugijo, Izmatas grįžo į karą ir ėmė vadovauti 
tėvo laškar; žmonės jo klausė, nes jau buvo gavęs kovos krikštą. 
Stojus taikai, jo partizanų būrys užgrobė didelį ginklų sandėlį, 
kurio sovietai nepasivargino išsigabenti namo. Ginklus nunešė 
per Spingaro kalnus į Pakistane esantį Paračinarą, kur yra dide- 
lis ginklų turgus. Tenai išmainė sovietų palikimą į karves, ožkas 
ir avis bandai atkurti: Anksčiau gyvenimas buvo sunkus, viską 
pradėti iš naujo sekėsi dar sunkiau, tačiau Izmatas mėgo dirbti, 
širdį šildė pergalė, kad Malokozajus vėl atgimsta. Žmogus turi 
turėti šaknis, o jo šaknys šičia. Dvidešimtmetis Izmatas penkta- 
dieniais kviesdavo žmones į kaimelio mečetę, o jiems susirinkus 
skaitydavo maldas. 

Per Malokozajų praeinantys klajokliai kučiai atnešdavo nege- 
rų žinių iš lygumų. Prezidentui Nadžibulai ištikima Afganista- 
no Demokratinės Respublikos kariuomenė vis dar kontroliavo 
miestus, bet likusioje teritorijoje šeimininkavo karo lauko vadai, 
jų kariaunos virto plėšikų gaujomis. Pagrindiniuose keliuose jie 

statė kontrolės punktus, iš keleivių atiminėdavo pinigus ir prekes 
arba juos žiauriai sumušdavo. 

Pakistanas per Tarpžinybinės žvalgybos valdybos direktoratą 
rėmė Heimatiarą, siekiantį užvaldyti visą Afganistaną. Tuose re- 
gionuose, kuriuos jis jau valdė, siautėjo teroras. Visi iš Pešavaro 
Septyneto, sudaryto kovoti su sovietais, dabar kibo vienas kitam 
į gerklę, o žmonės vaitojo. Didvyriais laikyti mudžahedai dabar 
tapo tironais. Izmatas Chanas dėkojo maloningajam Alachui, kad 
jo kaimelis išvengė lygumų likimo. 

Karui pasibaigus arabai nusileido nuo kalnų ir išlindo iš savo 
patogių urvų. Dauguma paliko Afganistaną. Išvyko ir aukštaūgis 
saudoarabas iš požeminės ligoninės, jis jau buvo tapęs neoficialiu 
jų lyderiu. Gal kokie penki šimtai arabų pasiliko šalyje ir skurdo, 
nes čionykščiai jų nemėgo. 

Kartą dvidešimtmetis Izmatas, jodamas per gretimą lygumą, 
pamatė merginą, kuri skalbė šeimos drabužius srauniame upe- 
lyje. Vandeniui šniokščiant mergina neišgirdo kanopų bildesio. 
Jų akys susitiko anksčiau, negu ji spėjo užsidengti veidą hidžabu. 
Išsigandusi ir susidrovėjusi mergina pabėgo. Bet jis pamatė, kad 
ji graži. 

Izmatas pasielgė kaip ir kiekvienas jaunuolis. Pasitarė su mo- 
tina. Naujiena ją pradžiugino. Kartu su dviem tetomis sumanė 
smagų sąmokslą surasti merginą, o paskui įkalbėti Nurį Chaną 
aptarti su jos tėvu vedybų sąlygas. Merginos vardas buvo Marjam; 
jie susituokė 1993-iųjų pavasariui baigiantis. 

Savaime aišku, vestuvių šventė vyko po atviru dangumi, vėjas 
nešiojo riešutmedžių žiedlapius. Nuotaka atjojo papuoštu arkliu į 
šventę iš savojo kaimelio. Muzikantai pūtė fleitas, svečiai - aišku, 
tik vyrai - po medžiais šoko attan. Medresėje auklėtas Izmatas iš 
pradžių protestavo dėl dainų ir šokių, bet atjaunėjęs tėvas tarė savo 
žodį. Tad šįkart Izmatas užmiršo asketiškus vahabistų papročius 
ir šoko pievelėje, visą laiką jausdamas žmonos žvilgsnį. 

Per tą laiką - nuo pirmojo žvilgsnio prie upokšnio iki vedy- 
bų - buvo sutarta dėl kraičio ir jaunavedžiams pastatytas būstas 
Chanų žemėje. Kai atėjo naktis ir pavargę kaimiečiai išsiskirstė, 
Izmatas pamylėjo savo žmoną; netoliese buvusi motina patenkinta 
linktelėjo galvą, išgirdusi klyktelėjimą, - jos marti jau moteris. Po 
trijų mėnesių tapo aišku, kad ji gimdys per vasario pūgas. 

Kai Marjam savo įsčiose nešiojo Izmato kūdikį, sugrįžo arabai. 
Tarp jų nebuvo aukštaūgio saudoarabo, kuris anuomet vadovavo; 
sklido gandai, kad jis tolimame krašte, vadinamame Sudanu. Bet 
jis siuntė daug pinigų, ir arabai, dosniai sumokėję karo lauko 
vadams, kūrė karinio mokymo stovyklas. Halid ibn Valide, al Fa- 
ruke, Sadeke, Haldane, Džihad Vale ir Daruntoje tūkstančiai naujų 
savanorių iš arabiškai kalbančiojo pasaulio atvyko rengtis karui. 

Karui su kuo? Izmatas Chanas matė, kad arabai nepalaikė nė 
vienos pusės pilietiniame kare, kilusiamne tarp genčių satrapų, - tai 
su kuo jie ketino kariauti dabar? Netrukus sužinojo: viskas dėl to, 
kad aukštaūgis, kurį jo šalininkai vadino šeichu, paskelbė džihadą 
savajai - Saudo Arabijos - vyriausybei ir Vakarams. 

Bet Izmatas nesikivirčijo su Vakarais. Vakarai ginklais ir pini- 
gais padėjo nugalėti sovietus, o vienintelis kafir, kurį teko sutikti, 
išgelbėjo jam gyvybę. Izmatas Chanas nusprendė, kad tai ne jo 
šventasis karas, ne jo džihadas. Jis jautė nerimą dėl savo šalies, 
kuri grimzdo į chaosą. 


Šeštas skyrius 


Parašiutininkų pulkas vėl priėmė Maiką Martiną ir niekas nieko 
neklausinėjo, nes jis darė tai, kas įsakyta. Tačiau pradėta laikyti 
jį ne visai saviškiu. Dvi nepaaiškintos komandiruotės - kiekvie- 
na truko po šešis mėnėsius - per ketverius metus. Bet kuriame 
kariniame dalinyje būtų klausiamai susižvalgoma per pusryčius. 

1992-aisiais jis buvo pasiųstas į štabo koledžą Kamberlyje, iš ten 
sugrįžo į ministeriją jau tapęs majoru. 

Vėl pateko į Karinių operacijų valdybą, šį kartą kaip antrojo 
lygio štabo karininkas; paskyrimą gavo į 3-iąjį departamentą, 
besirūpinantį Balkanais. Ten vis dar šėlo karas, Miloševičiaus 
vadovaujami serbai ėmė viršų; pasaulis bjaurėdamasis stebėjo 
masines žudynes, pavadintas etniniu valymu. Jausdamasis ne savo 
kailyje ir niršdamas be veiklos, Martinas dvejus metus važinėjo 
vilkėdamas tamsų kostiumą į darbą iš Londono priemiesčio. 

Karininkas, tarnavęs Specialiosios paskirties pulke, gali ten 
sugrįžti tik gavęs kvietimą. Maikui Martinui paskambino iš He- 
refordo 1994-iesiems baigiantis. Tai buvo kalėdinė dovana, kurios 
tikėjosi. Bet dovana nenudžiugino Liusindos. 

Vaikų jie neturėjo, profesinės karjeros krypo į skirtingas puses. 
Liusindai žadėjo darbe paaukštinimą, ji sakė, jog tai didysis jos 
gyvenimo šansas, bet norint juo pasinaudoti reikėjo keltis į Ang- 
lijos centrinę dalį. Jų santuoka patyrė krizę, nes Maikas Martinas 
gavo įsakymą vadovauti Specialiosios paskirties pulko 22-ojo 
dalinio B eskadronui, slapta perkeliamam į Bosniją. Oficialiai jie 
turėjo būti Jungtinių Tautų taikos palaikymo misija. O iš tikrųjų 
turėjo sekti ir suiminėti karinius nusikaltėlius. Martinas negalėjo 
papasakoti Liusindai detalių, tik pranešė, kad ir vėl išvažiuos. 

Tai buvo paskutinis lašas. Liusinda nusprendė, kad jis grįžta 
į Arabiją, ir pateikė ultimatumą: arba parašiutininkai, SPP ir ta 
prakeikta dykuma, arba keliesi į Birmingamą ir išsaugai santuoką. 
Jis pasvarstė ir pasirinko dykumą. 


Kitapus Baltųjų kalnų atitvertų slėnių mirė senasis Izmato Cha- 
no partijos lyderis Junisas Halesas ir Hizb-i-Islami partija tapo 
visiškai pavaldi Hekmatiarui. Izmatas neapkentė jo dėl žiaurumo. 

Kai 1994-ųjų vasarį jam gimė sūnus, prezidentas Nadžibula 
prarado valdžią, bet liko gyvas, įkalintas JTO svečių namuose 

Kabule. Sklido kalbos, kad jį pakeitė profesorius Rabanis, bet 
Rabanis buvo tadžikas, todėl puštūnams nepriimtinas. Visą šalį 
valdė karo lauko vadai, kiekvienas savo teritoriją, bet tikraisiais 
šalies šeimininkais tapo chaosas ir anarchija. 

Vyko dar šis tas. Karui su sovietais pasibaigus tūkstančiai jaunų 
afganų grįžo į Pakistano medreses baigti mokslų. Kiti, išvis per 
jauni kautis, traukė per sieną įgyti išsilavinimo. Visas ligšioli- 
nis jų išsilavinimas tebuvo kelerius metus vahabistų vykdomas 
„smegenų plovimas“. Dabar jie pradėjo grįžti, bet kitokie negu 
Izmatas Chanas. 

Velionis Junisas Halesas, nors nepaprastai religingas, vis dėlto 
buvo kartu ir nuosaikus, santūrus, tad jo pabėgėlių stovyklų med- 
resėse buvo mokoma islamo laikantis šiokios tokios tolerancijos 
kitoms religijoms. Kiti imamai pabrėždavo tik ultraagresyvias 
Šventojo Korano eilutes, vadinamąsias eiles apie Kalaviją*. Ir 
senasis Nuris Chanas, ne mažiau dievobaimingas musulmonas, 
buvo žmoniškas, nesmerkė dainų, šokių, sporto ir šiek tiek kitaip 
mąstančių. 

Sugrįžėliai iš karo buvo mažaraščiai, nes juos mokė neišprusę 
imamai. Jie nieko nežinojo apie gyvenimą, apie moteris (daugelis 
gyveno ir žūdavo skaistuoliai), net apie savosios genties papročius; 
Izmatui visa tai perdavė tėvas. Be Korano, jie težinojo viena: karą. 
Daugelis buvo kilę iš pačių šalies pietų, kur vyravo asketiškiausias 
islamo variantas visame Afganistane. 

1994-ųjų vasarą Izmatas Chanas su pusbroliu išvyko iš kalnų 
slėnio į Džalalabadą. Keliavo neilgai, bet pakankamai, kad taptų 
liudytojais kruvinų skerdynių, kurias Hekmatiaro pakalikai buvo 
surengę kaime, nes šis galų gale atsisakė mokėti jiems duoklę. Abu 
žygeiviai rado vyrus nukankintus ir nužudytus, moteris sumuštas, 


* Vienos tokių eilių - Korano 9 skyriaus 5 eilutė. „Kai baigsis šventieji mėnesiai, nužudykite 
stabmeldžius, kad ir kur juos rastumėte. Suimkite juos, apgulkite juos, visur surenkite pasalas. Jei 
jie atgailaus ir ims melstis, dalyti išmaldą, paleiskite juos, tegu eina savais keliais.“ (Vert. past.) 

o kaimą sudegintą. Izmatas Chanas pasišlykštėjo. Džalalabade jis 
sužinojo, kad matė įprastą reginį. 

Paskui šis tas įvyko tolimiausiuose pietuose. Nelikus centri- 
nės valdžios, buvusi oficiali Afganistano armija tiesiog pradėjo 
tarnauti tam karo lauko vadui, kuris daugiau moka. Netoli Kan- 
daharo grupė kareivių nusitempė dvi paaugles į savo stovyklą ir 
išprievartavo. 

Kaimo, kuriame jie siautėjo, dvasininkas, vadovavęs ir religinei 
mokyklai, atėjo į kariuomenės stovyklą su trimis dešimtimis mo- 
kinių, apsiginklavę šešiolika šautuvų. Nepaisydami jėgų persva- 
ros, jie nugalėjo kareivius, o jų vadą pakorė ant tanko patrankos 
vamzdžio. Dvasininkas vadinosi Mohamadas Omaras, arba mula 
Omaras. Mūšyje jis neteko dešinės akies. 

Žinia plačiai pasklido. Vis daugiau žmonių prašydavosi apgi- 
nami. Gynėjų būrys gausėjo, mula atsiliepdavo į prašymus. Sa- 
vanoriai neimdavo pinigų, neprievartaudavo moterų, nevogdavo 
derliaus, nereikalaudavo atlygio. Jie tapo tenykščiais didvyriais. 
Gruodį jų jau buvo dvylika tūkstančių; visi juodais turbanais kaip 
mula Omaras. Pasivadino studentais. Puštu kalba „studentas“ — 
talib, o daugiskaita - taliban. Kaimiečių savigynos būrys virto 
visuomeniniu judėjimu, o užėmęs Kandaharą sudarė alternatyvią 
vyriausybę. 

Pakistanas per nuolat sąmokslus rezgančią žvalgybą mėgino 
nuversti Kabule esantį tadžiką Rabanį remdamas Hekmatiarą, 
tačiau šis nuolat pralaimėdavo. Bet kai žvalgybą užvaldė kraštu- 
tiniai ortodoksai musulmonai, Pakistanas pradėjo remti Taliba- 
ną. Kartu su Kandaharu naujasis judėjimas užėmė ir milžinišką 
ginklų sandėlį, kuriame buvo tankų, šarvuočių, sunkvežimių, 
pabūklų, kulkosvaidžių, šeši naikintuvai MiG-21 ir šeši šarvuoti 
sraigtasparniai. Pradėta skverbtis į šiaurę. 1995-aisiais Izmatas 
Chanas apkabino žmoną, atsisveikindamas pabučiavo sūnų ir 
nusileido nuo kalnų prie jų prisidėti. 

Vėliau, sėdėdamas ant kameros grindų Kuboje, jis prisimins 
tas dienas kalnų kaimelyje, praleistas su žmona ir sūnumi, kaip 
laimingiausias gyvenime. Izmatui buvo dvidešimt treji. 

Per vėlai jis pažino tamsiąją Talibano pusę. Nors puštūnai ir 
anksčiau buvo pamaldūs, Kandahare jie turėjo paklusti griežčiau- 
siam režimui, kokį tik kada matė islamo pasaulis. 

Iškart buvo uždarytos visos mergaičių mokyklos. Moterims 
leista išeiti iš namų tik lydimoms giminaičio vyriškio. Tapo pri- 
valoma vilkėti visą kūną apgaubiančią burką. Net moteriškų san- 
dalų kaukšėjimas grindinio plytelėmis buvo pripažintas pernelyg 
seksualiu. 

Uždrausta dainuoti, šokti, muzikuoti, sportuoti ir netgi leisti 
aitvarus, - o tai buvo nacionalinė laisvalaikio pramoga. Visi pri- 
valėjo melstis penkis kartus per dieną. Vyrai privalėjo želdintis 
barzdas. Draudimų vykdymą dažniausiai kontroliuodavo jauni 
fanatikai juodais turbanais, įsiminę tik Korano eilutes apie Kala- 
viją. Išvaduotojai tapo naujais tironais ir buvo nesuvaldomi. Jie 
buvo sutramdę karo lauko vadų savivalę, kurios visi nepakentė, 
todėl žmonės pakluso griežtiems įstatymams. Bent jau atsirado 
tvarka, nebeliko korupcijos, prievartavimų, nusikaltimų; viena 
fanatikų ortodoksų valdžia. 

Mula Omaras buvo kovojantis dvasininkas, ir tiek. Pradėjęs 
revoliuciją tuo, kad pakorė prievartautoją ant patrankos vamz- 
džio, paskui jis pasitraukė į saugią pietinę tvirtovę - Kandaharą. 
Jo šalininkai buvo tarsi atkeliavę iš viduramžių; vienas iš daugelio 
dalykų, kurių jie nepripažino, buvo baimė. Jie garbino vienaakį 
mulą, užsidariusį tarp savo namų sienų. Kol Talibanas ten eg- 
zistavo, aštuoniasdešimt tūkstančių tikinčiųjų paguldė galvas už 
mulą Omarą. Toli nuo čia, Sudane, aukštaūgis saudoarabas, kuris 
vadovavo dvidešimčiai tūkstančių arabų Afganistane, stebėjo 
įvykių raidą ir laukė. 

Izmatas Chanas atėjo į laškar, surinktą iš jo provincijos, Nan- 
garharo, vyrų. Greit įgijo autoritetą, nes buvo ne pagal metus 
subrendęs, kovojęs su rusais ir anuomet sužeistas. 

Talibano armija nebuvo tikra armija: ji neturėjo vyriausiojo 
vado, štabo, karininkų, laipsnių, infrastruktūros. Kiekvienas laš- 
kar veikdavo beveik nepriklausomai, jam vadovaudavo genties 
vyresnysis, išsiskiriantis valdingu charakteriu ir kovine drąsa, 
be to, religiniu fanatizmu. Kaip ir musulmonai kariai pirmųjų 
kalifatų laikais, jie nušluodavo priešus suspindėdami fanatiška 
drąsa, kuri apgaubdavo juos nenugalimumo aureole, - priešai 
dažnai pasiduodavo be šūvio. Kai pagaliau jie susirėmė su tikrais 
kareiviais, charizmatiškojo tadžiko Šacho Masudo daliniais, talibų 
nuostoliai buvo milžiniški. Jie neturėjo medicinos tarnybos, todėl 
sužeistieji tiesiog mirdavo pakelėse. Bet talibai vis tiek veržėsi 
pirmyn. : 

Prie Kabulo vartų talibai pradėjo derybas su Šachu Masudu, 
bet šis atsisakė priimti jų sąlygas ir pasitraukė į šiaurinius kalnus, 
iš kur buvo kovojęs su rusais ir juos įveikęs. Taip prasidėjo naujas 
pilietinis karas - Talibano su Šiaurės Sąjunga*, suburta tadžiko 
Masudo ir uzbeko Dostumo. Buvo 1996-ieji. Tik Pakistanas (tai 
ir organizavęs) ir Saudo Arabija (tai finansavusi) pripažino naują 
keistoką Afganistano vyriausybę. 

Izmatui Chanui neteko rinktis. Buvęs sąjungininkas Šachas 
Masudas dabar tapo jo priešu. Toli pietuose nutūpė lėktuvas. Juo 
atskrido aukštaūgis saudoarabas, kuris kalbėjosi su juo Džadžio 
urve, ir putlusis gydytojas, kuris išėmė sovietų plieno gabalą iš 
jo kojos. Abu atvykėliai iškart aplankė mulą Omarą, pareiškė 
jam didžią pagarbą ir parėmė savo žodžius dosnia pinigų suma 
ir įranga, pelnydami jo dėkingumą ir ištikimybę iki grabo lentos. 


* Šiaurės Sąjunga Vakaruose vadinamas Jungtinis islamo frontas, arba Jungtinis islamo frontas 
Afganistanui išvaduoti. (Vert. past.) 

Po Kabulo karo veiksmai kuriam laikui nutrūko. Vienas pirmų- 
jų Talibano veiksmų Kabule buvo ištempti iš namų arešto buvusį 
prezidentą Nadžibulą, kankinti, luošinti ir nužudyti, o paskui 
pakarti ant gatvės žibinto stulpo. Toks buvo valdymo pradžios 
ženklas. Izmatas Chanas nemėgo žiaurumo vien dėl žiaurumo. Jis 
pasiaukojamai kovojo, kad išvaduotų šalį, nuo savanorio pakilo 
iki laškar vado. Sklindant garsui apie jį, laškar didėjo, kol tapo 
viena iš keturių Talibano armijos divizijų. Tada Izmatas Chanas 
paprašė leidimo grįžti į Nangarharą ir buvo paskirtas provincijos 
gubernatoriumi. Apsistojęs Džalalabade, galėjo lankyti šeimą, 
žmoną ir sūnų. 

Nebuvo nė girdėjęs apie Nairobio ar Daresalamo miestus, kaip 
ir apie žmogų, vardu Viljamas Džefersonas Klintonas. Tačiau iš 
tiesų daug girdėjo apie šalyje įsikūrusią „Al Kaidos“ grupuotę, 
žinojo, kad jos šalininkai paskelbė pasaulinį džihadą visiems 
netikintiesiems, ypač Vakarams, o labiausiai - kažkokiai šaliai, 
vadinamai Amerika. Bet tai nebuvo jo džihadas. 

Jis kovojo su Šiaurės Sąjunga, kad galiausiai visiems laikams 
suvienytų tėvynę. Šiaurės Sąjunga buvo sumušta ir išstumta į dvi 
mažas ir atkampias, svetimų valdų apsuptas teritorijas. Chaza- 
rų gentis buvo užspeista Darai Sufo kalnuose, o pats Masudas 
įsitvirtino neprieinamame Panširo slėnyje ir šalies šiaurės rytų 
kampe - Badachšane. 

1998 metų rugpjūčio 7-ąją dviejų Afrikos šalių sostinėse prie 
JAV ambasadų sprogo bombos. Izmatas šito nežinojo. Klausytis 
užsienio radijo dabar buvo uždrausta, ir jis pakluso. Rugpjūčio 
20-ąją Amerika paleido į Afganistaną septyniasdešimt valdomųjų 
raketų „Iomahawk“. Jos buvo iššautos iš dviejų raketinių kreiserių, 
„Cowpen“ ir „Shiloh“, plaukiančių Raudonąja jūra, ir eskadrinių 
minininkų „Briscoe“, „Elliot“, „Hayler“ ir „Milius“ bei povande- 
ninio laivo „Columbia“, plaukiančių Arabijos jūra netoli pietinių 
Pakistano pakrančių. 

Raketos buvo nutaikytos į „Al Kaidos“ karinio mokymo stovyk- 
las ir Tora Boros urvų labirintą. Kai kurios nukrypo nuo kurso, 
viena įlėkė į tuščią gamtinį urvą aukštai kalnuose viršum Malo- 
kozajaus. Sprogimas urvo gilumoje suskaldė kalną ir visa jo siena 
nugarmėjo žemyn. Slėnį užgriuvo dešimt milijonų tonų uolų. 

Kai Izmatas Chanas atvyko prie kalno, vietovė atrodė nebeat- 
pažįstama. Visas slėnis užverstas uolomis. Nebeliko upokšnio, 
dirbamųjų sklypelių, sodų, gyvulių aptvarų, mečetės, tvartų nei 
gyvenamųjų namų. Žuvo jo šeima ir visi kaimynai. Jo tėvai, dėdės, 
tetos, seserys, žmona ir sūnus buvo užversti milijonais tonų gra- 
nito skaldos. Nebebuvo kur kasti ir dėl ko kasti. Jis liko žmogus 
be šaknų, be giminių, be klano. 

Blėstančioje rugpjūčio saulės šviesoje jis atsiklaupė ant skalūnų, 
aukštai virš žuvusios savo šeimos, atsigręžė į vakarus, į Mekos 
pusę, prigludo kakta prie žemės ir ėmė melstis. Bet malda šį- 
syk buvo kitokia: galinga priesaika, vendeta, asmeninis džihadas 
tiems, kurie tai padarė. Izmatas paskelbė karą Amerikai. 

Po savaitės jis atsisakė gubernatoriaus pareigų ir grįžo į frontą. 
Trejus metus kovojo su Šiaurės Sąjunga. Kol buvo pasitraukęs, 
Masudas surengė puolimą ir vėl padarė didelių nuostolių mažiau 
prityrusiems talibams. Mazari Šarife sukilę chazarai nužudė šešis 
šimtus talibų, o Talibanas sugrįžo ir keršydamas išskerdė daugiau 
kaip du tūkstančius civilių. 


Deitone buvo pasirašytas susitarimas, pagal kurį Bosnijos karas 
oficialiai buvo baigtas. Bet po karo liko tikras košmaras. Pagrin- 
dinis karo laukas buvo bosnių musulmonų teritorijos, bet jame 
dalyvavo ir bosniai, ir serbai, ir kroatai. Tai buvo kruviniausias 
konfliktas Europoje nuo Antrojo pasaulinio karo laikų. 

Daugiausia nusikaltimų padarė kur kas geriau apsiginklavę 
kroatai ir serbai. Pagrįstai sukrėsta Europa Olandijoje, Hago- 
je, įsteigė Tribunolą Jugoslavijos karo nusikaltimams tirti ir 

žudynių vykdytojams teisti ir laukė pirmųjų kaltinimo aktų. 
Visa bėda, kad kaltininkai anaiptol neskubėjo ateiti iškėlę ran- 
kas. Miloševičius išvis atsisakė bendradarbiauti; atvirkščiai, 
jis rengėsi naujam etniniam valymui, šįsyk kitoje musulmonų 
provincijoje - Kosove. 

Vien serbų gyvenamas trečdalis Bosnijos pasiskelbė Serbijos 
Respublika, daugelis karo nusikaltėlių slapstėsi jos teritorijoje. 
Užduotis buvo tokia: surasti juos, atpažinti, suimti ir pristatyti į 
teismą. SPP padalinys praleido 1997-uosius laukuose ir miškuose, 
tykodamas įtariamų karo nusikaltėlių. 

1998-aisiais Maikas Martinas sugrįžo į Jungtinę Karalystę ir 
Parašiutininkų pulką; jis jau buvo pulkininkas leitenantas ir Kam- 
berlio štabo koledžo instruktorius. Kitąmet tapo 1-ojo parašiuti- 
ninkų bataliono vadu. NATO vėl įsikišo į karą Balkanuose, šįkart 
truputį greičiau. Toks operatyvumas padėjo išvengti masinių 
žudynių, kurias mėgstanti etiketes klijuoti žiniasklaida vėl būtų 
paskelbusi genocidu. 

Žvalgyba įtikino Didžiosios Britanijos ir Jungtinių Amerikos 
Valstijų vyriausybes, kad Miloševičius rengiasi visiškai „išvalyti“ 
maištingą Kosovo provinciją. Ketino kone visus milijoną aštuonis 
šimtus tūkstančių jos gyventojų išvaryti į vakarus, į kaimyninę 
Albaniją. NATO palaikomi sąjungininkai pateikė Miloševičiui 
ultimatumą. Šis jo nepaisė, ir raudančių, savo turto netekusių 
kosoviečių kolonos per kalnų perėjas buvo išvarytos į Albaniją. 

NATO reagavo ne įsiverždama į sausumą, o bombarduodama 
iš oro - tie antskrydžiai truko septyniasdešimt aštuonias paras ir 
padarė milžiniškų nuostolių tiek Kosovui, tiek ir visai Jugosla- 
vijai. Šitaip sugriovus kraštą, Miloševičius galų gale nusileido ir 
NATO įžengė į Kosovą daryti tvarkos tarp griuvėsių. Vadovu tapo 
žmogus, visą savo kaip kario gyvenimą praleidęs parašiutininkų 
daliniuose, generolas Maikas Džeksonas, ir 1-asis batalionas at- 
vyko kartu su juo. 

Gal tai jau būtų buvusi paskutinė Maiko Martino kovinė už- 
duotis, jeigu ne „Vestsaido vaikinai . 


2001 metų rugsėjo 9-ąją visą Talibaną apskriejo žinia, kurią 
išgirdę kareiviai daug kartų šaukė Allahu akhbar. Padangę virš IZ- 
mato Chano stovyklos netoli Bamiano sudrebino džiaugsmo sal- 
vės. Kažkam pavyko nužudyti Ahmadą Šachą Masudą. Jų priešas 
nebegyvas. Žuvo charizmatiškasis lyderis, kurio šlovės spinduliai 
palaikė ir niekam tikusio Rabanio valdžią, o jo gebėjimas kovoti 
partizaninį karą stebino sovietus ir triuškindavo Talibano pajėgas. 

Netrukus paaiškėjo, kad čia teroristinį aktą įvykdė du savižu- 
džiai fanatikai marokiečiai, pasinaudoję vogtais belgiškais pasais 
ir apsimetę žurnalistais. Juos pasiuntė Osama bin Ladenas, norė- 
damas padaryti paslaugą mulai Omarui. Pati idėja kilo ne saudo- 
arabui, o daug sumanesniam egiptiečiui Aimanui al Zavahiriui, 
numačiusiam: jeigu „Al Kaida“ pašalins Omaro priešą, vienaakis 
mula niekada neištrems jų, kad ir kas atsitiktų. 

Rugsėjo 11-ąją viršum rytinės JAV pakrantės buvo užgrobti 
keturi reisiniai lėktuvai. Po pusantros valandos du iš jų įsirėžė į 
Pasaulio prekybos centrą Manhatane, trečiasis nukrito ant Pen- 
tagono, o ketvirtasis, kurio keleiviai įsiveržė į pilotų kabiną ir 
susigrūmė su pagrobėjais, sudužo atsitrenkęs į žemę. 

Per keletą dienų buvo išaiškintos pagrobėjų tapatybės ir kėslai; 
dar po kelių dienų naujasis Jungtinių Amerikos Valstijų preziden- 
tas pateikė mulai Omarui kategorišką ultimatumą: išduokite orga- 
nizatorius arba susilauksite pasekmių. Bet po Masudo nužudymo 
Omaras negalėjo išduoti. Neleido garbės kodeksas. 


Vakarų Afrikoje Siera Leonės valstybę, kadaise klestėjusią Bri- 
tanijos koloniją, užsitęsęs pilietinis karas ir žiaurybės pavertė 
pragaru žemėje, chaoso, banditizmo, palaidumo, ligų ir skurdo 
židiniu; toje šalyje tūkstančiai žmonių vaikščiojo nukapotomis ga- 

lūnėmis. Galų gale britai nusprendė įsikišti; tarptautinės nuomo- 
nės spaudžiama, JTO ryžosi laivais pasiųsti penkiolika tūkstančių 
karių, kurie, tiesą sakant, nieko neveikė, tik tupėjo šalies sosti- 
nės, Fritauno, kareivinėse. Už miesto tvyrančios džiunglės buvo 
laikomos per daug pavojingomis. Tik britų armijos padalinys, 
pavaldus nacionalinei vadovybei ir parengtas veikti džiunglėse, 
patruliuodavo visoje šalyje. 

2000-ųjų rugpjūčio pabaigoje vienuolikos vyrų sargyba iš Ka- 
rališkojo airių šaulių pulko išsuko iš pagrindinio kelio ir užklydo į 
kaimą, kuriame buvo susispietusi maištininkų gauja, pasivadinusi 
„Vestsaido vaikinai“. Tai buvo įsisiautėję psichopatai, nuolatos ap- 
sisvaiginę vietine krūminuke; be to, įsitrindavo dantenas kokainu 
arba įsipjaudavo rankas ir prisibarstydavo į žaizdeles narkotikų, 
kad greičiau pajustų „kaifą“. Keturi šimtai banditų, apsiginklavu- 
sių iki dantų, tapo dangaus rykšte visos apygardos valstiečiams. 
Šauliai bemat buvo nuginkluoti ir paimti įkaitais. 

Kai Maiko Martino pamainos laikas Kosove baigėsi, jį su 1-uoju 
parašiutininkų batalionu pasiuntė į Fritauną, ten dislokavo Vo- 
terlu stovyklos bazėje. Po painių derybų penkis šaulius pavyko 
išpirkti, bet likusius šešis banditai grasino sukapoti į gabalus. 
Gynybos štabo viršininkas Londone seras Čarlzas Gatris įsakė 
pulti ir išvaduoti įkaitus. 

Šturmavimo grupę sudarė keturiasdešimt aštuoni komandosai 
iš SPP, dvidešimt keturi iš Specialiojo jūrų desanto (SJD)* ir devy- 
niasdešimt parašiutininkų iš 1-ojo bataliono. Dešimt komandosų 
džiunglių maskuote buvo nuleisti su parašiutais likus savaitei iki 
puolimo; nepastebėti jie tūnojo prie banditų užgrobto kaimo, 
stebėdami ir klausydamiesi. Viską, ką „Vestsaido vaikinai“ kalbėjo 
ir darė, komandosai, prislinkę per kelis metrus, užrašydavo ir 
perduodavo šturmavimo grupės štabui. Paaiškėjo, kad nebeliko 
vilčių išvaduoti įkaitus taikiai. 


* Special Boat Sąuadron (SID). (Angl.) 

Maikas Martinas atakavo su antra grupe po to, kai nelemtas 
maištininkų minosvaidžio šūvis sužeidė šešis jo bendražygius, 
tarp jų ir pirmos grupės vadą, kurį teko skubiai evakuoti. 

Kaimas, tikriau, du kaimeliai dvyniai, Gberi Bana ir Magbenis, 
driekėsi palei užterštą, dvokiantį Rokelio upelį. Septyniasdešimt 
du SPP ir SJD komandosai užėmė Gberi Baną, kur buvo saugomi 
įkaitai, išvadavo juos ir atrėmė daugybę maniakiškų kontrpuo- 
limų. Devyniasdešimt parašiutininkų užėmė Magbenį. Auštant 
abiejuose kaimeliuose buvo rasta po porą šimtų „Vestsaido vai- 
kinų“. 

Šešis belaisvius surišo ir parsivežė į Fritauną. Keli banditai 
paspruko į džiungles. Nerūpėjo skaičiuoti lavonus - nei kaimelių 
griuvėsiuose, nei aplinkinėse džiunglėse, bet niekas nesiginčijo, 
kad apytikriai jų trys šimtai. 

Dvylika britų buvo sužeista, o vienas, Bredas Tinjonas, mirė 
nuo žaizdų. Maikas Martinas, pakeisdamas sužeistą pirmosios 
grupės vadą, atskrido antruoju „Chinook“ sraigtasparniu ir va- 
dovavo operacijos pabaigai Magbenyje. Kova vyko tradiciškai, iš 
artimo nuotolio, vyras prieš vyrą. Mat Rokelio pietiniame krante 
įvykęs sprogimas, sužeidęs pirmojo puolimo vadą, sugadino ir 
radijo ryšį. Virš galvų besisukantys sraigtasparniai negalėjo pra- 
nešti apie savo minosvaidžių sviedinių taikinius, o džiunglės buvo 
per tankios, kad pamatytum, kur jie numetami. 

Galiausiai parašiutininkai tik persekiojo, stingdydami kraują 
klyksmais ir keiksmais, o „Vestsaido vaikinai“, anksčiau su pasi- 
mėgavimu kankinę valstiečius ir belaisvius, bėgo, krito, kėlėsi, vėl 
bėgo ir mirė, nebeliko nė vieno. 

Buvo praėję beveik lygiai dvylika mėnesių po Martino sugrįži- 
mo į Londoną, tik staiga jo pusryčius nutraukė neįtikėtini vaizdai 
televizoriaus ekrane: reisiniai lėktuvai, pilni keleivių ir degalų, 
skrido tiesiai į Pasaulio prekybos centro bokštus dvynius. Po 
savaitės paaiškėjo, kad JAV turės įžengti į Afganistaną ir surasti 

teroro akto organizatorius. Nesvarbu, ar sutiks įsileisti Kabulo 
valdžia. 

Londonas iš karto sutiko teikti amerikiečiams visokeriopą pa- 
galbą; šie pirmiausia prašė lėktuvų, papildančių kovinių lėktuvų 
degalų atsargas ore, ir specialiųjų pajėgų karių. Slaptosios žvalgy- 
bos tarnybos rezidentas Islamabade taip pat paprašė pastiprinimo. 

Šiuos klausimus turėjo spręsti Voksol Krosas, bet pagalbos 
prireikė ir kariniam atašė Islamabade. Maikas Martinas buvo 
ištrauktas iš už rašomojo stalo Olderšote, parašiutininkų ir oro 
desanto kariuomenės štabe. Artimiausiu lėktuvu jis išskrido į Pa- 
kistano sostinę kaip specialiųjų pajėgų ryšių tarnybos karininkas. 

Atvyko praėjus keturioms savaitėms po Pasaulio prekybos 
centro sugriovimo; tą dieną sąjungininkai Afganistanui smogė 
pirmą raketinį smūgį. 


Septintas skyrius 


Kai į Kabulą pasipylė bombų lietus, Izmatas Chanas vis dar vado- 
vavo šiaurėje, Badakšano fronte. Pasaulis sekė įvykius Kabule ir 
nagrinėjo diversijų taktikas šalies pietuose, o tuo metu JAV spe- 
cialiosios pajėgos nepastebimai atsidūrė Badakšane, kad padėtų 
generolui Fahimui, perėmusiam vadovavimą Masudo armijai. 
Čia turėjo užvirti tikroji kova, visa kita tebuvo dūmų skraistė 
žiniasklaidai. Svarbiausia čia buvo Šiaurės Sąjungos sausumos 
pajėgos ir Amerikos aviacija. 

Menkutė Afganistano aviacija buvo sunaikinta nespėjusi pakil- 
ti. Jo tankai ir artilerija, vos tik pastebėti, būdavo „pašalinami“. 
Uzbekas Rašidas Dostumas, kelerius metus saugiai praleidęs 
anapus sienos, buvo įkalbėtas grįžti ir atidaryti antrą frontą 
šiaurės vakaruose, kad padėtų Fahimo frontui šiaurės rytuose. 
Didysis puolimas prasidėjo lapkritį. Svarbiausia buvo taikinių 

žymėjimas, - technologija, kuri tyliai revoliucionizavo karo veiks- 
mus nuo pirmojo Persijos įlankos karo 1991 -aisiais. 

Slapta, įsimaišę tarp sąjungininkų kareivių, specialiųjų pajėgų 
profesionalai galingais žiūronais žvalgydavosi priešo įtvirtinimų, 
tankų, lėktuvų, amunicijos sandėlių, rezervų, tiekimo kelių ir 
vadaviečių bunkerių. Ant peties nešiojamu projektoriumi kiekvie- 
ną taikinį pažymėdavo infraraudonųjų spindulių tašku. Radijo 
signalu iškviesti lėktuvai smogdavo tikslų smūgį. 

Talibus, kovojančius su Šiaurės Sąjunga, šitie smūgiai pasiek- 
davo arba iš tolimų pietų, kur JAV lėktuvnešiai plaukiojo netoli 
krantų, arba iš dosniai remiamo Uzbekistano, iš kur atskrisdavo 
tankų naikintuvai A-10. Eskadrilei po eskadrilės mėtant bombas 
ir raketas, kurios negalėjo nepataikyti, nes sekdavo infraraudonąjį 
spindulį, Talibano armija būdavo triuškinama; o tadžikai trium- 
fuodami verždavosi pirmyn. 

Izmatas Chanas vis traukėsi ir traukėsi, užleisdamas vieną 
poziciją po kitos. Karo pradžioje Talibano šiaurės armijoje buvo 
trisdešimt tūkstančių, dabar ji kasdien netekdavo tūkstančio. 
Nebuvo vaistų, galimybių evakuoti, nebuvo gydytojų. Sužeistieji 
melsdavosi ir žūdavo kaip musių spiečiai. Jie surikdavo Allahu 
akhbar ir puldavo į priešo ugnį. 

Pirmųjų Talibano armijos savanorių teliko saujelė. Mobilizavi- 
mo komandos atvarydavo dešimtis tūkstančių naujokų, bet dau- 
gelis jų nenorėjo kariauti. Tikri fanatikai buvo beišnykstą. Izmatas 
Chanas nuolat turėdavo įsakyti trauktis; jis buvo įsitikinęs, kad 
visą laiką kovodami priešaky jie nebeištvers dar vienos dienos. 
Lapkričio 18-ąją jie pasiekė Kunduzo miestą. 

Istorijos įgeidžiu Kunduzas yra pietiečių gilzajų genties, puštū- 
nų atšakos, mažytė salelė tadžikų ir chazarų jūroje. Čia Talibano 
armija galėjo atsikvėpti. Čia jie sutiko ir pasiduoti. 

Afganams neatrodo gėdinga derėtis dėl kapituliacijos; kartą 
sutarus dėl sąlygų, jos garbingai vykdomos. Visa Talibano armija 

pasidavė generolui Fahimui, ir šis kapituliaciją priėmė, tuo įsiu- 
tindamas savo patarėjus amerikiečius. 

Talibanui priklausė ir dvi neafganų grupės. Pirmoji - šeši šimtai 
arabų, aklai atsidavusių juos čia atsiuntusiam Osamai bin Ladenui. 
Trys tūkstančiai jų tėvynainių jau žuvo; amerikiečiai tvirtino, kad 
nelies sūrių ašarų, jeigu ir likusieji iškeliaus pas Alachą. 

Antroji - apie du tūkstančius pakistaniečių; jeigu amerikiečiai 
juos užtiktų, Islamabadas atsidurtų itin keblioje padėtyje. Po rug- 
sėjo 11-osios Pakistano diktatoriui generolui Mušarafui nebuvo 
palikta nė šešėlio abejonės, kad privalo rinktis: tapti ištikimu 
JAV sąjungininku, gaunančiu milijardus dolerių paramos, arba 
ir toliau remti Talibaną, o kartu ir bin Ladeną, bet susilaukti 
tiesioginių sankcijų. Jis pasirinko Jungtines Amerikos Valstijas. 

Tačiau Pakistano žvalgyba tebeturėjo nedidelį agentų būrį, 
dirbusį Afganistane, ir Pakistano savanoriai, kovoję kartu su Ta- 
libanu, netruko atskleisti, kas juos padrąsino traukti į šiaurę. Per 
trejetą naktų slaptas oro tiltas pargabeno daugumą jų į Pakistaną. 

Kitu slaptu sandėriu apie keturis tūkstančius belaisvių buvo 
parduota JAV ir Rusijai, - pinigų sumos priklausė nuo to, kokią 
vertę pirkėjui turėjo belaisvis. Rusai norėjo „įsigyti čečėnus ir 
Taškento valdžiai priešiškus uzbekus (darė paslaugą Taškentui). 

Iš pradžių armijoje, kuri sudėjo ginklus, buvo keturiolika tūks- 
tančių karių, bet jų skaičius sparčiai mažėjo. Galiausiai Šiaurės 
Sąjunga pranešė pasaulio žiniasklaidos atstovams, skubantiems 
į šiaurę aprašyti tikro karo istorijos, kad ji teturi aštuonis tūks- 
tančius belaisvių. 

Paskui buvo nuspręsta dar penkis tūkstančius atiduoti uzbekų 
vadui, generolui Dostumui. Jis ketino vežtis juos toli į vakarus, 
į Šeberganą, į savo kontroliuojamą teritoriją. Šie belaisviai buvo 
sugrūsti į plieninius konteinerius, be maisto ir vandens, jiems 
buvo taip ankšta, kad tegalėjo stovėti tiesdami kaklus į oro srovelę 
palubėje. Kelyje į vakarus apsauga sutiko padaryti daugiau angų 

kvėpuoti. Sunkieji kulkosvaidžiai šaudė tol, kol konteineriuose 
nutilo vaitojimai. 

Iš likusių trijų tūkstančių penkiolikos belaisvių buvo atskirti 
arabai. Jie buvo kilę iš įvairių musulmoniško pasaulio kraštų: 
Saudo Arabijos, Jemeno, Maroko, Alžyro, Egipto, Jordanijos ir 
Sirijos. Ultraradikalūs uzbekai buvo parplukdyti atgal ir atiduoti 
Taškento malonei, kaip ir dauguma čečėnų, nors keliems pasi- 
sekė likti. Čečėnai buvo pagarsėję kaip atkakliausi, žiauriausi ir 
nebranginantys savo gyvybės. 

Liko du tūkstančiai keturi šimtai belaisvių, jie buvo atiduoti 
tadžikams į rankas, ir nuo to laiko niekas nieko apie juos ne- 
girdėjo. Vienas iš tų, kurie skirstė belaisvius, kreipėsi į Izmatą 
Chaną arabiškai. Jis atsakė ta kalba ir todėl buvo priskirtas prie 
arabų. Buvo be skiriamųjų rango ženklų, purvinas, susivėlęs, 
alkanas ir išsekęs. Kur link Izmatą stumtelėjo eiti, ten jis ir nuėjo 
nesipriešindamas. Šitaip pateko į šešių afganų grupę, siunčiamą į 
vakarus, į Mazari Šarifą, į Dostumo ir jo uzbekų rankas. Aplinkui 
jau sukinėjosi Vakarų žurnalistai, o ką tik atvykę Jungtinių Tautų 
atstovai garantavo jiems saugumą. 

Iš kažkur atvažiavo sunkvežimiai, šeši šimtai belaisvių buvo 
sulaipinti į juos ir išgabenti duobėtu keliu į Mazari Šarifą. Bet 
galutinis jų kelionės tikslas buvo ne pats miestas, o milžiniškas 
kalėjimas - tvirtovė už šešiolikos kilometrų į vakarus. 

Šitaip jie atsidūrė prie pragaro, vadinamo Kala-i-Džangiu, 
vartų. 


Karas Afganistane, nuo pirmo Kabulo bombardavimo iki tada, 
kai Šiaurės Sąjungos kariuomenė užėmė sostinę, truko apie pen- 
kiasdešimt dienų, bet Jungtinių Amerikos Valstijų ir Didžiosios 
Britanijos specialiosios pajėgos pradėjo operacijas šalyje gerokai 
anksčiau. Maikas Martinas veržėsi vykti pas juos, bet Britanijos 
ambasada (Aukščiausioji komisija) Islamabade griežtai pareiškė, 

kad jis reikalingas čia ryšiams su Pakistano karininkų korpusu 
palaikyti. 

Taip buvo iki Bagramo. Didžiulė buvusi sovietų oro pajėgų bazė 
į šiaurę nuo Kabulo turėjo tapti didžiausia sąjungininkų baze per 
galimą okupaciją. Ten stovėję talibų lėktuvai virto sudegusiais 
griaučiais, o skrydžių valdymo bokštas buvo sugriautas. Bet platų 
pakilimo taką, didelius angarus ir sovietų įgulos kareivines galima 
atstatyti, - turint laiko ir pinigų. 

Bazė buvo užimta trečią lapkričio savaitę. Specialusis jūrų 
desantas išsilaipino ir pareiškė britų teisę į ją. Maikas Martinas 
pasinaudojo ta naujiena kaip svarbia dingstimi nuskristi ten iš 
amerikiečių Ravalpindžio oro uosto ir, kaip jis motyvavo, susi- 
pažinti su objektu. 

Vieta atrodė nykiai, be jokių patogumų, bet SJD komando- 
sai atlaisvino sau vieną angarą pirmiau, negu amerikiečiai vis- 
ką perėmė, ir įsitaisė statinio gilumoje, kuo toliau nuo ledinio 
vėjo. 

Kareiviai turi nuostabų talentą įsirengti būstą atšiauriausiose 
vietose, o specialiųjų pajėgų kariai - tikri virtuozai, nes jiems 
dažniau tenka veikti visiškai netinkamomis žmogui prisiglausti 
sąlygomis. Dvidešimt SJD komandosų iškart pasileido ieškoti 
grobio savo ilgaisiais lendroveriais, sumedžiojo keliolika plieninių 
prekinių konteinerių ir nusitempė juos į angarą. 

Pasitelkę statines, lentas ir kruopelytę išradingumo, jie perdirbo 
konteinerius į butus, kuriuose stovėjo lovos, sofos, stalai, švietė 
elektra ir, - tai itin svarbu, - buvo elektros lizdai, prie kurių galima 
prijungti arbatinuką ir užsiplikyti puoduką arbatos. 

Lapkričio 26-osios rytą vadovaujantis karininkas pasakė savo 
vyrams: 

— Regis, kažkas nutiko Kala-i-Džangyje, į rytus nuo Mazaro. 
Rodos, sukilo kaliniai, nuginklavo sargus ir atsišaudo. Manau, 
reikėtų ten pasižvalgyti. 

Jis paskyrė šešis komandosus ir davė jiems du lendroverius pil- 
nais degalų bakais. Grupei jau ketinant išvykti, Martinas paklausė: 

— Ar neprieštarautumėte, jei važiuočiau kartu? - grupės vadas 
buvo jūrų pėstininkų kapitonas. Martinas - parašiutininkų pul- 
kininkas. Niekas neprieštaravo. Martinas sėdo į antrąjį lendroverį 
greta vairuotojo. Už jo nugaros du komandosai įsitaisė prie stam- 
baus kalibro kulkosvaidžio. Kelionė į šiaurę, per Salango perėją 
ir už jos besidriekiančią šiaurės lygumą, į Mazaro miestą ir iki 
Kala-i-Džangio forto turėjo trukti šešias valandas. 

"Kaip tik dėl šio įvykio, sukėlusio masines Kala-i-Džangio kali- 
nių žudynes, daug diskutuota anuomet ir iki šiol. Verta atkreipti 
dėmesį į keletą detalių. 

Vakarų žiniasklaida, niekada nesivaržanti klaidingai nušviesti 
įvykį, atkakliai vadino kalinius talibais. Išskyrus šešis afganus, 
atsitiktinai ten atsidūrusius, kaliniai nebuvo talibai, jie tebuvo 
sumušta „Al Kaidos“ armija. Šie žmonės atvyko į Afganistaną dėl 
džihado - kovoti ir žūti. Kalėjime į vakarus nuo Kunduzo buvo 
surinkti šeši šimtai pavojingiausių Azijos žmonių. 

Kala-i-Džangyje juos pasitiko šimtas prastai parengtų uzbekų, 
kuriems vadovavo visiškai nekompetentingas karininkas. Pats 
Rašidas Dostumas išvyko, patikėjęs kalėjimą savo pavaduotojui 
Saidui Kameliui. 

Tarp šešių šimtų kalinių buvo gal šešios dešimtys kitataučių, 
ne arabų. Pirmiausia čečėnai, bijantys būti išsiųsti į Rusiją. Jau 
Kunduze jie suprato, jog tai būtų mirties nuosprendis. Tarp jų 
įsitrynė ir uzbekai, Taškento režimo priešininkai, mat tėvynėje jų 
irgi lauktų negarbinga mirtis. Čia dar buvo pakistaniečių, kurie 
nesusivokė ir nepasitraukė į Pakistaną, - ten juos būtų paleidę. 

Likusieji buvo arabai. Skirtingai nei daugelis talibų, paliktų 
Kunduze, jie buvo savanoriai, o ne prievarta mobilizuoti. Visi 
kraštutiniai fanatikai. Visi treniruoti „Al Kaidos“ karo stovyklose 
ir išmokyti kautis negailestingai ir profesionaliai. Jie netroško 

likti gyvi. Meldė Alachą tik vieno - progos pasiimti su savimi 
porą vakariečių ar vakariečių draugų. Kas šitaip žūsta, tampa 
šahid - kankiniu. 

Kala-i-Džangio tvirtovė nepanaši į Vakarų pastatytus fortus. 
Tai milžiniška dešimties akrų teritorija su atvira erdve, medžiais 
ir vienaaukščiais pastatais. Teritoriją juosia penkiolikos metrų 
aukščio siena, bet abi jos pusės nuožulnios, tad ant sienos galima 
užsiropšti ir pasižiūrėti kitapus. 

Toji stora siena juosia kazematų, sandėlių ir koridorių labirin- 
tą, po kuriuo yra kitas tunelių ir rūsių labirintas. Uzbekai užėmė 
tvirtovę vos prieš dešimt dienų ir, matyt, nežinojo, kad pietiniame 
teritorijos gale yra Talibano ginklų ir šaudmenų sandėliai. Kaip 
tik ten jie suvarė kalinius. 

Kunduze iš belaisvių buvo atimti šautuvai ir granatsvaidžiai, bet 
niekas jų neapieškojo. O tikrintojai beveik kiekvieno drabužiuose 
būtų aptikę vieną arba dvi granatas. Šitaip ginkluotus belaisvius 
automobilių kolona atvežė į Kala-i-Džangį. 

Pirmasis pavojaus signalas pasigirdo šeštadienio vakare, vos tik 
jiems atvykus. Penktame sunkvežimyje sėdintis Izmatas Chanas 
išgirdo už šimto metrų sprogimą. Vienas arabas, atsidūręs tarp 
kelių uzbekų, susprogdino granatą, kuri sudraskė į skutus jį ir 
penkis sargybinius. Artėjo naktis. Nebuvo jokių šviesų. Apsauga 
nusprendė apieškoti belaisvius anksti rytą. Suvarė juos į vidų, 
nedavę nei valgyti, nei gerti, liepė sėsti ant žemės ir apsupo gink- 
luotais sargybiniais, kurie buvo neprityrę ir nervinosi. 

Išaušus pradėta kalinius apieškoti. Belaisviai, vis dar apduję 
nuo kautynių, nesipriešino, kai jiems rišo rankas už nugaros. 
Neturėdami virvių, uzbekai naudojosi pačių belaisvių turbanais. 
Tačiau turbanai - ne virvės. 

Belaisviams vienam po kito liepdavo stovėti tiesiai ir apčiu- 
pinėdavo. Atimdavo pistoletus, granatas - ir pinigus. Išaugusią 
pinigų krūvelę Saidas Kamelis ir jo padėjėjas suglėbė ir nusinešė 

į kambarį. Kareivis uzbekas kiek vėliau žvilgtelėjo pro langą ir 
pamatė, kaip jie kemšasi pinigus sau į kišenes. Užėjęs vidun už- 
protestavo, bet anie be ceremonijų liepė nešdintis. Uzbekas grįžo 
su šautuvu. 

Tą pamatė du belaisviai ir atsirišo rankas. Įsmuko pro duris 
paskui kareivį, išplėšė jafh iš rankų šautuvą ir buože mirtinai 
užtvatijo visus tris uzbekus. Tai įvyko be šūvio, todėl niekas neat- 
kreipė dėmesio. Tačiau aikštė virto didele parako statine. 

Atvyko du CŽV agentai, Džonis „Maikas“ Spenas ir Deivas 
Taisonas. Maikas Spenas jau pradėjo apklausinėti belaisvius čia 
pat, aikštėje. Jį supo šeši šimtai fanatikų, kurie tesvajojo prieš 
iškeliaudami pas Alachą nudėti kokį amerikietį. Umai vienas 
sargybinis uzbekas pastebėjo ginkluotą arabą ir šūktelėjo perspė- 
damas. Arabas jį nušovė. Parako statinė sprogo. 

Izmatas Chanas sėdėjo ant žemės ir laukė savo eilės. Kaip ir 
daugelis, jis atsirišo rankas. Kai krito pašautas uzbekas, jo ko- 
legos, įsirengę pozicijas ant sienos, paleido kulkosvaidžių ugnį. 
Prasidėjo skerdynės. 

Daugiau kaip šimtas kalinių žuvo sėdėdami ant žemės su- 
rištomis rankomis, - tokius juos užtiko JTO stebėtojai, atvykę 
padėčiai aprimus. Kiti atrišo kaimynams rankas, kad šie galėtų 
kautis. Izmatas Chanas ėmė vadovauti grupei, kurioje buvo ir 
šešetas afganų. Zigzagais, laviruodami tarp medžių, jie bėgo prie 
pietinės sienos, į ginklų sandėlį. Izmatas ten buvo lankęsis, kai 
fortą kontroliavo talibai. 

Maiką Speną užgriuvo dvidešimt arčiausiai sėdinčių arabų, 
mirtinai užtvatijo ir užspardė. Deivas Taisonas išpyškino pisto- 
leto apkabą į kalinius ir nušovė trejetą artimiausių. Išgirdęs sausą 
gaiduko trakštelėjimą, leidosi bėgti ir paskutinę akimirką spėjo 
pasiekti centrinius vartus. 

Po dešimties minučių aikštėje teliko lavonai ir sužeistieji, ku- 
rie gulėjo ir dejavo tol, kol mirdavo. Uzbekai dabar buvo anapus 

sienos, centriniai vartai užtrenkti, kaliniai likę viduje. Prasidėjo 
apgultis, trukusi šešias paras; niekam net mintis nekilo pulti 
belaisvius. Kiekviena pusė buvo įsitikinusi, kad kita sužlugdė 
kapituliacijos sąlygas, nors dabar tai jau nieko nebereiškė. 

Ginklų arsenalo durys buvo bemat išlaužtos ir rastas grobis 
pasidalytas. Ginklų ir amunicijos atsargų būtų pakakę ne tik pen- 
kiems šimtams, bet ir nedidelei armijai. Dabar jie turėjo šautuvų, 
granatų, granatsvaidžių ir minosvaidžių. Pasiėmę, kiek tik galėjo 
panešti, pasklido tuneliais ir koridoriais, kol užėmė visą fortą. 
Kai anapus sienos esantis uzbekas pakeldavo galvą virš parapeto, 
arabas šaudavo į jį per visą teritoriją pro sienos plyšį. 

Dostumo kareiviams teko skubiai prašyti pastiprinimo. Ge- 
nerolas Dostumas pasiuntė kelis šimtus uzbekų, kurie jau vyko į 
Kala-i-Džangį. Skubėjo ten link ir keturi amerikiečiai - „žaliosios 
beretės“ iš Kembelo bazės Kentukyje, be to, vienas karinių oro 
pajėgų specialistas bombardavimui koordinuoti ir šeši 10-osios 
kalnų divizijos kareiviai. Pagrindinė jų užduotis buvo stebėti, 
pranešinėti ir organizuoti bombardavimą iš oro pasipriešinimui 
palaužti. 

Jau įdienojus iš Bagramo bazės, esančios į šiaurę nuo neseniai 
užimtos sostinės Kabulo, atvažiavo du lendroveriai su šešiais britų 
SJD komandosais ir vertėju, SPP pulkininku leitenantu Maiku 
Martinu. 

Antradienį uzbekai surengė kontrpuolimą. Vienintelio tanko 
pridengti, jie įsiveržė į teritoriją ir apšaudė sukilėlių pozicijas. Iz- 
matas Chanas buvo pripažintas vyresniuoju vadu ir pradėjo ginti 
pietinį fasado sparną. Kai tankas ėmė šaudyti, jis įsakė saviesiems 
leistis į rūsius. Paskui jie vėl sugrįžo į savo vietas. 

Izmatas žinojo, kad žūtis tėra laiko klausimas. Nebuvo išeities 
nei pasigailėjimo. Jo ir netroško. Galų gale, sulaukęs dvidešimt 
devynerių, jis rado vietą, kurioje mirs. Ir ji nė kiek ne blogesnė 
už kitas. 

Antradienį jis patyrė ir amerikiečių oro antskrydžius. Keturios 
„Žaliosios beretės“ ir skrydžių reguliuotojas gulėjo už išorinės 
sienos parapeto ir nurodydavo taikinius naikintuvams bombone- 
šiams. Tą dieną numesta trisdešimt bombų; dvidešimt aštuonios 
pataikė į mūrus, kuriuose slėpėsi sukilėliai, ir užmušė jų apie 
šimtą, daugiausia žuvo nuo akmenų griūties. Dvi bombos buvo 
ne tokios taiklios. 

Maikas Martinas stovėjo prie sienos, ant kurios gulėjo keturios 
„Žaliosios beretės“, maždaug už šimto metrų nuo ten, kur krito 
nuklydusi bomba. Ji pataikė tiesiai į penkių amerikiečių apskriti- 
mo vidurį. Jei tai būtų buvusi pėstininkams naikinti skirta bomba 
su kontaktiniu sprogdikliu, iš jų tebūtų likusi šlapia vieta. Tai, 
kad visi liko gyvi - su užgultais ausų būgneliais bei sulaužytais 
kaulais, - galima laikyti stebuklu. 

Bomba buvo skirta bunkeriams naikinti: prieš sprogdama ji 
turėjo įsiskverbti gilyn į betoną. Tad ji smigo į žvirgždą, pasiekė 
dvylikos metrų gylį ir tik tada sprogo. Amerikiečiai pasijuto lyg 
atsidūrę žemės drebėjimo epicentre, smūgis juos išsvaidė į šalis, 
bet visi liko gyvi. 

Antrasis bombos nukrypimas buvo tragiškesnis. Bomba nušla- 
vė uzbekų tanką ir juo prisidengusią vadavietę. 

Trečiadienį atvyko Vakarų žurnalistai ir sukinėjosi apie fortą. 
Galjiems ir nekilo mintis, kad tik jų buvimas sutrukdė uzbekams 
išžudyti visus sukilėlius. 

Per šešias paras dvidešimt sukilėlių, prisidengę nakties tamsa, 
mėgino pabėgti ir pasislėpti. Visus sučiupo ir nulinčiavo valstie- 
čiai chazarai, kurie nepamiršo, kaip prieš trejus metus Talibanas 
išskerdė jų žmones. 

Maikas Martinas gulėjo ant nuožulnumos viršaus ir per para- 
petą stebėjo teritoriją. Pirmą dieną Žuvusiųjų niekas neišnešė, nuo 
jų sklido siaubingas dvokas. Amerikiečiai juodomis vilnonėmis 
kepuraitėmis atsidengė veidus ir buvo nufilmuoti televizijos ope- 

ratorių. Septyni britai norėjo likti anonimai. Visi buvo su šemagh, 
medvilniniais galvos apdangalais, saugančiais veidą nuo musių, 
smėlio, dulkių ir nepageidaujamų žvilgsnių. Tą trečiadienį šie 
apdangalai tapo ir smarvės filtrais. 

Likęs gyvas CŽV agentas Deivas Taisonas, ką tik grįžęs iš Ma- 
zari Šarifo, prieš pat saulėlydį išdrįso įeiti į teritoriją su televizijos 
darbuotojų grupe, desperatiškai trokštančia laimėti premiją už 
mąją sieną. Greta jo gulėjo Specialiojo jūrų desanto komandosas 
Dž. Jiems bežiūrint staiga pro nepastebimas duris sienoje išlėkė 
grupelė sukilėlių, čiupo keturis vakariečius ir įsitempė vidun. 

— Kam nors reikėtų juos iš ten ištraukti, - ramiai pasakė ko- 
mandosas Dž. Jis apsidairė. Šešios poros akių stebeilijo į jį. Niekas 
neištarė nė žodžio. 

— Ot šūdas! - nuoširdžiai riktelėjo jis, peršoko per parapetą, 
nusileido vidine puse ir nudūmė per aikštę. Trys SJD komandosai 
pasileido paskui jį. Du kiti ir Martinas pasirengė pridengti juos 
ugnimi. Sukilę kaliniai dabar buvo suvaryti prie pietinės sienos. 
Beprotiškas keturių komandosų poelgis juos suglumino. Neiš- 
šauta nė vieno šūvio, kol jie pasiekė nepastebimas duris sienoje. 

Komandosas Dž. pribėgo pirmas. Įkaitų vadavimą ir SPP, ir SJD 
kartoja iki begalybės, kol tai virsta komandosų įpročiu. Herefor- 
de SPP turi „mirties namus“, vertus to vardo; SJD Pule įsirengė 
tokius pat. 

Keturi komandosai be ceremonijų įsiveržė pro duris, atpažino 
tris arabus iš drabužių bei barzdų ir akimirksniu sušaudė. Profesi- 
onalai tai vadina „dvigubu stuktelėjimu": dvi kulkos tiesiai į veidą. 
kitą pusę. Deivas Taisonas ir britų televizijos grupė noriai sutiko 
niekur ir niekada neužsiminti apie šį nutikimą. Jie ištesėjo pažadą. 

Trečiadienio vakare Izmatas Chanas įsitikino, kad jis ir jo žmo- 
nės nebegali net galvos pakelti. Uzbekams padėti atvyko artilerija, 

sviediniai visą pietinę sieną vertė griuvėsiais. Paskutinės slėptuvės 
buvo rūsiai. Sukilusių belaisvių nebeliko nė trijų šimtų. 

Kai kurie kaliniai ryžosi nesileisti į požemius, mirti po atviru 
dangumi. Jie pradėjo savižudišką kontrpuolimą, pabėgėjo gal šim- 
tą metrų, nudėjo vieną kitą nesusivokusį uzbeką. Tada sutratėjo 
antrojo uzbekų tanko kulkosvaidis ir išguldė arabus kaip pradalgę. 
Dauguma žuvusių buvo jemeniečiai, keliolika čečėnų. | 

Ketvirtadienį, amerikiečiams patarus, uzbekai per ventiliacijos 
vamzdžius įpylė į rūsius dyzelinių degalų, skirtų tankui. Ir padegė. 

Izmatas Chanas slėpėsi kitoje rūsių pusėje, tenai pūvančių kūnų 
dvokas nustelbė degalų smarvę, bet vėliau jis išgirdo liepsnos 
šnypštimą ir pajuto tvilkantį karštį. Anoje rūsių pusėje daugelis 
kalinių sudegė arba užduso, o gyvieji atsvirduliavo pas jį. Izma- 
tas Chanas užtrenkė duris ir prisuko varžtais, kad nesiskverbtų 
dūmai. Mirštančiųjų baladojimas į duris silpo, kol nutilo. Virš jų 
tuščiuose kambariuose sproginėjo sviediniai. 

Paskutinis rūsys turėjo koridorių, kurio gale padvelkdavo grynu 
oru. Kaliniai mėgino ištirti, ar ten nėra angos, pro kurią būtų ga- 
lima pasprukti, bet paaiškėjo, kad tai tik iš viršaus besileidžiantis 
lietvamzdis. Tą naktį naujajam uzbekų vadui Dinui Muhamadui 
kilo mintis nukreipti drėkinimo kanalą į lietvamzdį. Po lapkričio 
liūčių kanalas buvo sklidinas, o vanduo ledinis. 

Vidurnaktį paskutiniai likę gyvi iki juosmens stovėjo vandeny- 
je. Alkio ir nemigos išsekinti, jie susmukdavo ir skęsdavo. 

Lauke Jungtinių Tautų stebėtojai, apstoti žurnalistų, reikalavo 
ištraukti belaisvius. Pro pastatų griuvėsius, po kuriais buvo pa- 
skutiniai kaliniai, jie galėjo girdėti per garsiakalbius skelbiamus 
įsakymus išeiti be ginklų ir iškėlus rankas. Po dvidešimties valan- 
dų pirmieji svirduliuodami pakilo laiptais. Paskui juos išėjo kiti. 
Pagaliau sutriuškintas, išėjo ir Izmatas Chanas su šešiais likusiais 
gyvais afganais. 

Klupdami ant akmeninių blokų, iki tol sudariusių pietinę forto 
sieną, paskutiniai aštuoniasdešimt šeši maištininkai pamatė į juos 
nukreiptų šautuvų ir granatsvaidžių mišką. Šeštadienio apyaušrio 
šviesoje maištininkai atrodė tarsi zombiai iš siaubo filmo. Purvini, 
dvokiantys, pajuodę nuo parako, skarmaluoti, susivėlę, barzdoti ir 
sustirę nuo šalčio, jie drebėjo, svirduliavo ir griuvinėjo. Susmuko 
ir Izmatas Chanas. 

Lipdamas nuo akmenų krūvos jis paslydo, mėgino į ką nors 
atsiremti ir griebėsi uolos. Gabalas atskilo ir liko jo delne. Ner- 
vingas jaunylis uzbekas, pamanęs, kad jį nori pulti, paspaudė 
granatsvaidžio nuleistuką. 

Liepsnojanti raketa pralėkė pro pat afgano ausį ir trenkė į uolas 
jam už nugaros. Uola susprogo, beisbolo sviedinio didumo atplai- 
ša triuškinama jėga smogė Izmatui Chanui į pakaušį. 

Jis buvo be turbano. Prieš šešias dienas juo jam surišo rankas. 
Jeigu atplaiša būtų smogusi devyniasdešimties laipsnių kampu, 
būtų suskaldžiusi kaukolę. Bet ji atsimušė rikošetu, prakirto odą 
ir nokautavo Izmatą. Afganas susmuko apsipylęs krauju. Kitus 
belaisvius sargybiniai nuvarė į laukiančius sunkvežimius. 

Po valandos septyni britai vaikščiojo po tvirtovės teritoriją, šį 
tą pasižymėdami. Maikas Martinas, pulkininkas, nors tik grupės 
vertėjas, turės parašyti išsamų raportą. 

Jis skaičiavo žuvusiuosius, nors žinojo, kad jų daug, galbūt keli 
šimtai, dar likę po žeme. Vienas lavonas jį sudomino: jis vis dar 
kraujavo. O juk lavonai nebekraujuoja. 

Jis apvertė nelaimėlį. Kažkas čia ne taip. Kalinys apsirengęs kaip 
puštūnas, o puštūnų čia neturėjo būti. Martinas nuėmė šemagh 
jam nuo galvos ir nušluostė purviną veidą. Lyg ir matytas. 

Regėdamas, kaip anglas išsitraukia peilį, jį stebintis uzbekas 
vyptelėjo. Jeigu užsienietis nori paišdykauti, argi gaila? Martinas 
perpjovė kaliniui klešnę virš dešinės šlaunies. 

Taip, jis tebebuvo ten, šešiais dygsniais surauktas randas, kurį 
paliko sovietų sviedinio skeveldra prieš trylika metų. Antrą kar- 
tą gyvenime jis persimetė Izmatą Chaną per petį, kaip tai daro 
ugniagesiai, ir nusinešė. Prie centrinių vartų rado baltą lendroverį 
su Jungtinių Tautų emblema. 

— Tas žmogus dar gyvas, bet sužeistas, - tarė jis. - Didelė žaizda 
galvoje. 

Atlikęs savo pareigą sėdo į Specialiojo jūrų desanto lendroverį, 
kad grįžtų į Bagramą. 

Po trijų dienų grupė amerikiečių kontržvalgybininkų aptiko af- 
ganą Mazaro ligoninėje i* pareikalavo perduoti jį jiems, kad galėtų 
tardyti. Sunkvežimiu nusivežė į jį Bagramą, bet į savą pusę šioje 
oro pajėgų bazėje. Po dviejų parų jis atgavo sąmonę, gulėdamas ant 
grindų laikinoje kameroje, sušalęs į ledą ir surakintas, bet gyvas. 

2002 metų sausio 14-ąją pirmieji kaliniai iš Kandaharo buvo 
atvežti į Gvantanamo bazę Kuboje. Užrištomis akimis, supančioti, 
išalkę, ištroškę ir purvini. Izmatas Chanas buvo tarp jų. 

Pulkininkas Maikas Martinas grįžo į Londoną 2002 metų pa- 
vasarį, paskui trejus metus tarnavo Čelsyje, Jorko hercogo karei- 
vinėse, specialiųjų pajėgų štabo viršininko pavaduotoju. 

Išėjo į pensiją 2005 metų gruodį; per išleistuvių vakarą būrelis 
draugų, tarp jų Džonatanas Šo, Markas Karltonas-Smitas, Dži- 
mas Deividsonas ir Maikas Džeksonas, nesėkmingai stengėsi jį 
nugirdyti kone iki žemės graibymo. 2006-ųjų sausį jis nusipirko 
sodybą Meono slėnyje, Hampšyro grafystėje, ir vasarai baigiantis 
pradėjo perstatinėti ją į kotedžą. 

Vėlesniame Jungtinių Tautų Organizacijos dokumente buvo 
paskelbta, kad penki šimtai keturiolika „Al Kaidos“ fanatikų žuvo 
Kala-i-Džangyje, aštuoniasdešimt šeši liko gyvi, bet sužeisti. Visi 
pateko į Gvantanamo kalėjimą. Žuvo ir šešiasdešimt uzbekų sar- 
gybinių. Generolas Rašidas Dostumas tapo naujosios Afganistano 
vyriausybės gynybos ministru. 

Trečia dalis 


„LAUŽTUVAS“ 


Aštuntas skyrius 


Operacijai „Laužtuvas“ pirmiausia reikėjo sukurti tokią legendą, 
kad padedantys ją rengti darbuotojai nebūtų girdėję apie Maiką 
Martiną, juolab apie sumanymą infiltruoti savą žmogų į „Al 
Kaidą.. 

Priedangos istorija, arba legenda, buvo tokia: anglai ir ameri- 
kiečiai imsis suderintų veiksmų prieš nuolat didėjančią grėsmę, 
kuri kyla iš Afganistano aguonų laukų. Narkotikų žaliava, gabe- 
nama kontrabanda, pasiekia perdirbimo įmones Viduriniuosiuose 
Rytuose. Čia pagamintas heroinas siunčiamas į Vakarus, kad sėtų 
mirtį ir kartu teiktų lėšų tolesniems teroro aktams. 

„Scenarijus“ toliau buvo toks: Vakarams pasisekė nutraukti 
terorizmo finansavimą per pasaulio bankus ir tai esą paskatino 
fanatikus griebtis narkotikų, kad juos parduodami už grynuosius 
gautų lėšų. 

Nors Vakaruose jau veikia galingos agentūros - Jungtinių Ame- 
rikos Valstijų Kovos su narkotikais administracija“ ir Britanijos 
muitinė - kovojančios su narkotikais, abiejų šalių vyriausybės 
susitarė vykdyti specialią operaciją prieš narkotikų gamyklas 


* Drug Enforcement Administration (DEA). (Angl.) 

tose užsienio šalyse, kurios jas toleruoja. Apeinant diplomatines 
procedūras tokios įmonės bus naikinamos. 

„Laužtuvo“ operacijos dalyviams bus aiškinama, kad turės 
dirbti su naujausia pasiklausymo ir stebėjimo įranga ir išsi- 
aiškinti nusikaltėlių vadeivas, maršrutus, sandėlius, narkotikų 
perdirbimo įmones, laivus ir lėktuvus, kuriais jie pervežami. 
Išdėsčius programą, nė vienam būsimų operacijos dalyvių ne- 
kilo abejonių. 

Tai buvo tik priedangos istorija, kuri bus pasakojama, kol rei- 
kės. Tačiau po konferencijos Eort Mide Vakarų žvalgybos negalėjo 
sau leisti „sudėti visus kiaušinius į vieną pintinę“. Nuspręsta uoliai, 
bet neapsakomai slapta toliau dėti pastangas, kad paaiškėtų, kas 
gi yra toji „Al Isra“. 

“ Žvalgybos agentūros atsidūrė keblioje padėtyje. Ne paslaptis, 
kad kiekviena jų islamo fundamentalizmo pasaulyje turėjo dešim- 
tis informatorių, vienus dirbančius savo noru, kitus priverstinai. 

Problema tokia: kaip toli galime pažengti, kol „Al Kaidos“ vadai 
susivoks, kad žinome apie „Al Isrą“? Didelis pranašumas tas, kad 
„Al Kaida“ mano, jog iš nešiojamojo kompiuterio, kuris priklausė 
Pešavare nusižudžiusiam bankininkui, nepavyko ištraukti jokios 
vertingos informacijos. 

Tai pasitvirtino, kai nereikšminguose pokalbiuose su Korano 
žinovais, simpatizuojančiais ekstremizmui, paminėdavo frazę „Al 
Isra, - atsakymai būdavo mandagūs, bet migloti. 

Iš visko sprendžiant, „Al Kaidos“ patikėtinių, žinojusių, ką 
reiškia frazė „Al Isra“, buvo labai mažai, ir tarp jų tikrai nebuvo 
Vakarų žvalgybų informatorių. Tad nuspręsta į slaptumą atsakyti 
slaptumu. Vakarų priemonė buvo „Laužtuvas“, ir tik „Laužtuvas“. 

Kitas nemalonus darbas buvo rasti atkampią vietą būsimosios 
operacijos štabui. Ir Marekui Gumieniui, ir Stivui Hilui atrodė, 
kad ji turėtų būti gana toli ir nuo Londono, ir nuo Vašingtono. 
Jie sutarė įkurti „Laužtuvo“ bazę britų salose. 

Išanalizavusios, kokio didumo ji turėtų būti, kokios infrastruk- 
tūros, kaip pasiekiama, abi pusės tvirtai nusprendė, kad geriausiai 
tiktų buvusi karinių oro pajėgų bazė. Tokie objektai dažniausiai 
būna atokiau nuo miestų, juose išlikusios valgyklos, barai, virtu- 
vės, visi patogumai. Be to, angarai sandėliams ir kilimo-tūpimo 
takas slaptiems lankytojams atvykti. Jeigu bazė uždaryta neseniai, 
vėl atgaivinti ją ir pritaikyti operatyvinių darbuotojų reikalavi- 
mams galėtų kuri nors karinių pajėgų — šiuo atveju Karališkojo 
oro laivyno - materialinio-techninio aprūpinimo valdyba. 

Kai pradėta ieškoti konkretaus objekto, nuspręsta rinktis buvusią 
amerikiečių bazę iš tų kelių dešimčių, kurios išdygo britų žemėje 
šaltojo karo laikais. Surašyta ir patikrinta penkiolika, tarp jų - Čik- 
sendsas, Olkenberis, Leikenhitas, Ferfordas, Molsvortas, Bentvo- 
tersas, Aukštutinis Heifordas ir Grinhemas. Visų teko atsisakyti. 

Kai kurios bazės dar veikė, o techninis personalas visur ple- 
pus. Kitos perėjo į privačias rankas; vienur kitur pakilimo takai 
buvo suarti ir vėl paversti dirbamąja žeme. Dviejose bazėse veikė 
žvalgybininkų mokymo centrai. „Laužtuvas“ nenorėjo turėti kai- 
mynų. Galų gale Filipsas ir Makdonaldas pasirinko Karališkojo 
oro laivyno Edzelo bazę ir gavo atitinkamų viršininkų pritarimą. 

Karališkasis oro laivynas niekada neprarado bazės nuosavybės 
teisių, bet jau daug metų nuomojo ją Jungtinių Amerikos Valstijų 
karo laivynui, nors ji gerokai nutolusi nuo jūros. Edzelas yra Ško- 
tijoje, Anguso grafystėje, į šiaurę nuo Brichino ir į šiaurės vakarus 
nuo Montrozo, pietiniame Hailando pakraštyje. 

Bazė buvo gana toli nuo greitkelio A 90, vedančio iš Forfaro į 
Stounheiveną. Edzelo kaimas yra viena iš retų gyvenviečių miš- 
kuose ir šilojuose, per kuriuos teka šiaurinė Esko upės vaga. 
kad ji atitinka visus jų reikalavimus. Atokiau nuo smalsuolių 
akių, du geros būklės pakilimo takai, skrydžių valdymo bokštas 
ir visi pastatai, kuriuose gali gyventi darbuotojai. Tereikės baltais 

golfo kamuoliuko formos kupolais apdengti antenas, kurios gali 
išgirsti vabalo krebždesį kitoje pasaulio pusėje, ir įrengti naują 
ryšių centrą. 

Edzelą buvo numatyta sujungti su Vyriausybės ryšių centru 
Čeltname ir Nacionalinės saugumo agentūros būstine Merilan- 
de, su štabais Voksol Krose ir Lenglyje, tiesiogiai su Mareku 
Gumieniu ir Stivu Hilu, be to, dar su aštuoniomis abiejų šalių 
agentūromis, renkančiomis duomenis, visų pirma - su Vašing- 
tone įsikūrusia Nacionalinės žvalgybos tarnyba (NŽT)*, kuriai 
pavaldūs Amerikos palydovai. 

Gavę leidimus į Edzelą atvyko Karališkojo oro laivyno staty- 
bininkai vykdyti skubios užduoties - sugrąžinti bazę į rikiuotę. 
Išmirftingi kaimo žmonės suprato, jog kažkas vyksta. Mirktelė- 
dami kits kitam it sąmokslininkai ir patapšnodami sau per abi 
nosies šnerves, jie nusprendė, kad čia vėl bus koks slaptas objektas 
ir grįš seni geri laikai. Alinės savininkas užsakė daugiau alaus ir 
viskio tikėdamasis, kad atkus kaip anksčiau, prieš uždarant bazę. 

Šiaip ar taip, niekas nieko nesakė. 


Dažytojai braukė teptukais karininkų butų sienas oro pajėgų 
bazėje Škotijoje, o Anglijoje, Londone, į tylioje Kryžiaus nešėjų 
ordino gatvėje įsikūrusią „Sibarto ir Eiberkombio“ kontorą atvyko 
klientas. 

Ponas Ahmedas Lampongas atvyko laiku, kaip buvo sutarta 
susirašant elektroniniais laiškais tarp Londono ir Džakartos, ir 
buvo palydėtas į pono Sibarto, firmos įkūrėjo sūnaus, kabinetą. 
Jūrų pervežimais užsiimantis brokeris galėjo ir nežinoti, kad 
lampong yra viena iš mažiau paplitusių Sumatros salos gyvento- 
jų kalbų, iš ten buvo kilęs klientas. Pavardė buvo suklastota, bet 
indonezietiškas pasas ją patvirtino, o jis buvo nepriekaištingas. 


* National Reconnaissance Office (NRO). (Angl.) 

Nepriekaištinga buvo ir jo anglų kalba; atsakydamas į Alekso 
Sibarto komplimentus, jis prisipažino, jog kalbos įgūdžius lavino 
studijuodamas Londono ekonomikos mokykloje, kur gavo ma- 
gistro laipsnį. Ponas Lampongas ne tik sklandžiai kalbėjo, buvo 
gerų manierų ir žarstė komplimentus, bet, svarbiausia, jis pateikė 
verslo pasiūlymų. Nebuvo nė menkiausio pagrindo įtarti, kad jis 
yra islamo teroristų organizacijos „Džema Islami'* fanatikas, 
atsakingas už daugybę sprogimų Balyje. 

Jo, kaip vieno iš „Sumatra Trading International“ partnerių, 
skiriamasis raštas buvo tvarkingas, jį patvirtino rekomendacinis 
laiškas ir banko pažyma. Kai jis paprašė leisti išdėstyti savo reika- 
lą, ponas Sibartas sukluso. Vietoj įžangos ponas Lampongas prieš 
britų laivybos maklerį oriai padėjo popieriaus lapą. 

Tai buvo ilgokas sąrašas. Pirmas Oldernis, viena iš Lamanšo 
salų, toliau Angvila, Antigva ir Aruba. Visos „A“ Keturiasdešimt 
trys pavadinimai, paskutiniai - Urugvajus, Vanuatu ir Vakarų 
Samoa. 

— Pone Sibartai, tai tikri mokesčių rojai, - tarė indonezietis, - ir 
visi saugo bankų paslaptis. Ar kam malonu tai girdėti, ar ne, bet 
daugelis itin įtartinų bendrovių, tarp jų ir aiškiai nusikalstamų, ten 
slepia savo finansines paslaptis. O šitie pavadinimai, - jis padėjo 
ant stalo kitą lapą, - kelia tokių pat įtarimų. Tai pigiųjų prekinių 
laivų sutartinės vėliavos. 

Ir vėl buvo Antigva, paskui Barbuda, Bahamų salos, Barba- 
dosas, Belizas, Bermudai, Bolivija, Mianmaras ir Kambodža. 
Dvidešimt septynių pavadinimų sąrašo gale - San Vinsentė, Šri 
Lanka, Tonga ir Vanuatu. 

Ten buvo ir Afrikos valstybėlių, primenančių pragarą Žemėje, 
kaip antai Pusiaujo Gvinėja, musių pėdsakai pasaulio žemėlapyje, 


* Jamaat-i-Islami - musulmonų organizacija Pakistane. 

kaip antai San Tomė ir Prinsipės sala, Komorai ir koralų sala 
Vanuatu. 

Linksmai nuteikė ten atsidūrę Liuksemburgas ir Mongolija, 
visai neturintys jūros kranto. Ponas Sibartas buvo suglumęs, nors 
visa tai žinojo. 

— Kiek gausime prie dviejų pridėję du? - triumfuodamas pa- 
klausė ponas Lampongas. - Apgavystę, brangusis pone, milži- 
nišką ir vis didesnę apgavystę. Deja, vis labiau įsikerojančią toje 
pasaulio dalyje, kur aš ir mano kolegos darbuojamės. Todėl mes 
nusprendėme ateityje palaikyti ryšius tik su institucija, garsėjančia 
principingumu. Su Londono Sičiu. | 

— Labai malonu girdėti, - sumurmėjo ponas Sibartas. - Gal 
kavos? 

— Krovinio vagystės, pone Sibartai. Nuolatinės ir vis įžūlesnės. 
Ačiū, ne, aš jau pusryčiavau. Siunčiami kroviniai, vertingi kro- 
viniai, ir jie dingsta. Jokių pėdsakų - laivo, užsakovų, brokerių, 
įgulos ir galų gale savininkų. Visa prapuola šitam skirtingų vė- 
liavų ir bankų miške. Pernelyg daug tų bendrovių korumpuotos. 

— Tai baisu, - pritarė Sibartas. - Kuo galėčiau padėti? 

— Mes su partneriais nusprendėme, kad mums jau gana. Aišku, 
tai kainuos šiek tiek brangiau. Tačiau ateityje norime turėti reikalų 
tik su laivais, kurie plaukioja su Britanijos prekinio laivyno vėlia- 
va, registruoti Britanijos uostuose, vadovaujami brito škiperio ir 
garantuoti Londono brokerio. 

— Nuostabu, - nušvito Sibartas. - Tai labai išmintingas sprendi- 
mas. Savaime aišku, mes negalime pamiršti, kad krovinys ir laivas 
būtų pilnutinai apdrausti Londono „Lloyd's“. Kokius krovinius jūs 
norėtumėte plukdyti? 

Surasti laivui tinkamą krovinį, o kroviniui - tinkamą laivą 
buvo laivų brokerio darbas. „Sibartas ir Eiberkombis“ buvo vienos 
seniausių Londono Sičio bendrovių, „Baltijos biržos, parneris. 

— Aš esu viską gerai apgalvojęs, - tarė ponas Lampongas, pa- 
teikdamas dar kelis rekomendacinius laiškus. - Mes tariamės 
su šita bendrove, importuojančia brangius britų limuzinus ir 
sportinius automobilius į Singapūrą. O mes gabename laivais 
vertingą medieną baldams - raudonmedį, tulpmedį ir sandalme- 
dį - iš Indonezijos į JAV. Medienos gauname iš Borneo Šiaurinės 
provincijos, bet tai būtų tik dalis krovinio. Ant denio krautume 
jūrinius konteinerius su siuvinėtu šilku iš Javos, Surabajos, juos 
irgi siųstume į JAV. 

— Štai čia, - jis ištraukė paskutinį laišką, - yra duomenys apie 
Surabajos firmas, bendradarbiaujančias su mumis. Visi esame 
sutarę, kad norime dirbti su britais. Aišku, tai būtų trikampis 
maršrutas bet kuriam britų laivui. Ar galėtumėte surasti mums 
Jungtinėje Karalystėje registruotą krovininį laivą? Kalbu apie 
nuolatinės partnerystės perspektyvą. 

Aleksas Sibartas neabejojo, kad galėtų surasti tuziną užsakovui 
tinkamų laivų, plaukiojančių su Didžiosios Britanijos prekybos 
vėliava. Jam tik reikėtų žinoti laivo dydį, kainą ir pageidaujamas 
datas. 

Buvo sutarta, kad jis pateiks ponui Lampongui tinkamo krovu- 
mo laivų sąrašą ir jų nuomos kainas, o Lampongas, pasitaręs su 
bendradarbiais, praneš prekių pakrovimo Tolimųjų Rytų uostuose 
ir jų atplukdymo į JAV datas. Jie išsiskyrė pareiškę pasitikėjimą 
vienas kitu ir norą bendradarbiauti. 

— Kaip malonu kalbėtis apie verslą su gerų manierų, civilizuotu 
džentelmenu, - atsiduso Alekso Sibarto tėvas, kai sūnus papasa- 
kojo jam savo naujieną per priešpiečius „Rules“ restorane. 


Viena iš vietų, kur Maikas Martinas negalėjo rodytis, buvo 


Edzelo oro pajėgų bazė. Stivas Hilas gebėjo įtraukti į žaidimą ryšių 
tinklą, būtiną kiekvienam verslui, vadinamąjį „senų draugų ratelį". 

— Manęs čia nebus beveik visą žiemą, - pasakė jo svečias per 
priešpiečius Specialiųjų pajėgų klube. - Ketinu ilgiau pasilepinti 
po Karibų saulute. Manau, galiu tau užleisti namus. 

— Savaime aišku, ne už ačiū, - tarė Hilas. - Sumokėsiu tiek, kiek 
leis kuklus mano biudžetas. 

- Ir nesugriausite mano trobos? - pasitikslino svečias. - Sutar- 
ta. O kada ją atgausiu? 

— Ne vėliau kaip vasario viduryje. Ten surengsime keletą mo- 
kymo seminarų. Dėstytojai atvažiuos ir išvažiuos. Jokių... fizinių 
pratybų. 

Martinas atskrido iš Londono į Aberdyną, ten jį pasitiko senas 
pažįstamas, buvęs SPP seržantas. Augalotas škotas buvo išėjęs į 
atsargą, pasiilgęs gimtinės viržynų. 

— Kaip laikotės, šefe? - paklausė jis, pridurdamas įprastinį Spe- 
cialiosios paskirties pulko kreipinį, skirtą vyresniajam. Numetė 
Martino kelioninį krepšį ant užpakalinės sėdynės ir išvažiavo iš 
oro uosto automobilių aikštelės. Aberdyno pakraštyje pasuko į 
šiaurę ir išvažiavo į greitkelį A 96 Inverneso link. Už kelių mylių 
juos pasitiko Škotijos aukštumos. Dar septynios mylios, ir vai- 
ruotojas pasuko iš greitkelio į kairę. 

Rodyklė rodė tik vieną kryptį, Kemnį. Pervažiavo Monimasko 
kaimą ir pasiekė Aberdyno-Olfordo kelią. Už trijų mylių lendro- 
veris pasuko į dešinę, pravažiavo Vaithausą ir pasuko Kigo link. 
Prie kelio tekėjo upė; Martinui knietėjo sužinoti, ar joje yra lašišų 
ir upėtakių, ar ne. 

Prieš pat Kigą vieškelis kirto upę ir ėmė kilti ilgais privataus 
keliuko vingiais. Už kelių posūkių išniro didinga sena plytinė pilis. 
Ji stovėjo ant neaukštos kalvelės, išsiskirdama kerinčioje atšiaurių 
kalvų ir siaurų slėnių panoramoje. 

Pro pagrindinius vartus išėjo jų pasitikti du vyrai. Jie prisistatė: 

— Gordonas Eilipsas, Maiklas Makdonaldas. Sveiki atvykę į 
Forbso pilį, lordo Forbso šeimos buveinę. Ar patenkinti kelione, 
pulkininke? 

— Vadinkite mane Maiku. Jūs manęs laukėte? Bet juk Engusas 
niekam neskambino. 

— Na, lėktuve buvo mūsų žmogus. Dėl viso pikto, - prisipažino 
Filipsas. 

Maikas Martinas krenkštelėjo. Nė nepastebėjo, kad buvo seka- 
mas. Ima prarasti įgūdžius. 

— Viskas gerai, Maikai, - tarė CŽV žmogus Filipsas. - Svar- 
biausia, jūs jau čia. Mūsų instruktoriai taip pat. Jie perteiks jums 
visas savo žinias per aštuoniolika savaičių. Siūlau pasistiprinti, o 
po priešpiečių - pirmasis mokymas. 


Vykstant šaltajam karui CŽV turėjo vadinamųjų „saugių namų“ 
tinklą visose Jungtinėse Amerikos Valstijose. Kai kurie buvo 
tiesiog butai miesto centre, skirti slaptoms konferencijoms, jų 
dalyviai neturėjo šmėžuoti Firmos koridoriuose. Kiti buvo reno- 
vuoti užmiesčio namai, kur agentai, grįžę po įtemptų užduočių, 
galėdavo pailsėti; ten jie būdavo išklausinėjami iki smulkiausių 
įvykdytos misijos detalių. 

Kai kuriuos pastatus pasirinkdavo kaip niekuo neišsiskirian- 
čius. Ten pabėgėlį iš Sovietų Sąjungos galėjo laikyti švelniausiomis 
sąlygomis, kol tikrindavo jo tapatybę. Ten jo negalėdavo pasiekti 
ir kerštingoji KGB iš Sovietų ambasados ar konsulato. 

Agentūros veteranai vis dar raukosi prisiminę KGB pulkininką 
Jurčenką, pabėgusį Romoje; nežinia kodėl jam buvo leista Džordž- 
taune viešai pietauti su tardančiu karininku. Jurčenka nuėjo į 
tualetą ir daugiau niekada nebegrįžo. Iš tiesų su juo susitiko KGB 
agentas ir priminė Maskvoje likusią šeimą. Graužiamas sąžinės 
Jurčenka naiviai patikėjo amnestijos pažadais ir grįžo atgal. Apie 
jį niekas daugiau negirdėjo. 

Marekas Gumienis pateikė paprastą klausimą nedideliam Leng- 
lio skyriui, kuris globojo „saugius namus“: „Koks nuošaliausias, 
neišvaizdžiausias mūsų turimas pastatas, į kurį sunkiausia įsiverž- 
ti ir iš kurio sunkiausia ištrūkti?“ 

Kolega, „nekilnojamojo turto agentas“, iškart atsakė: 

- Mes jį praminėme Trobele. Žmonijos pamiršta Kaskadiniuose 
kalnuose, Pasaiteno dykynėje. 

Gumienis paprašė išsamesnių detalių ir visų įmanomų nuotrau- 
kų. Susipažinęs su duomenimis, jis per pusvalandį apsisprendė 
ir davė nurodymus. 

Į rytus nuo Siatlo, Vašingtono valstijos tyruose, driekiasi skar- 
dingų, miškais apaugusių, žiemą sniego kepurėmis boluojančių 
Kaskadinių kalnų grandinė. Kaskadinių kalnų regione yra trys 
zonos: Nacionalinis parkas, kertamas miškas ir Pasaiteno tyrlau- 
kiai. Į dvi pirmąsias nutiesti keliai, ten gyvena žmonės. 

Per sezoną parką kasmet aplanko šimtai tūkstančių žmonių, jis 
išraižytas kelių ir takų. Keliai skirti visureigiams, takai pėstiesiems 
ir arkliams. Parko prižiūrėtojai pažįsta kiekvieną jo centimetrą. 

Kertamą mišką saugumo sumetimais lankyti draudžiama, bet 
jame yra išraizgytų kelių, kuriais riaumojantys miškovežiai gabena 
nukirstų medžių kamienus į lentpjūvės. Žiemą viskas apmiršta, 
nes sniegas paralyžiuoja bet kokią veiklą. 

Į rytus nuo parko ir kirtaviečių iki pat Kanados sienos driekiasi 
tyrlaukiai. Ten nėra kelių, tik viena ar dvi proskynos, o pietiniame 
pakraštyje, netoli Harto perėjos, stūkso kelios rąstinės trobelės. 

Ir žiemą, ir vasarą čia gausu laukinių žvėrių. Retai išsibarsčiusių 
trobelių savininkai praleidžia čia vasarą, o artėjant šalčiams išjun- 
gia visas sistemas, užrakina vilas ir grįžta į savo būstus miestuose. 
Turbūt visose Jungtinėse Amerikos Valstijosė nerasite tokios 
atkampios ir žiemą niūrios vietos, išskyrus nebent Vermonto 
šiaurinę dalį, vadinamą Karalyste; žmogus gali ten pradingti ir 
būti surastas per pavasario polaidį sustingęs it uola. 

Prieš kelerius metus viena nuošali rąstinė trobelė buvo parda- 
vinėjama ir CŽV ją nusipirko. Nusipirko impulsyviai, paskui gai- 
lėjosi, bet aukšto rango darbuotojai ten kartais vasarodavo. Spalį, 
kai Marekas Gumienis pradėjo domėtis, Trobelė buvo užrakinta 

ir apkalinėta. Nors artėjo žiema ir išlaidų būtų daug daugiau, jis 
pareikalavo ją atrakinti ir perstatyti. 

— Jeigu jums reikia tokio būsto, - patarė nekilnojamojo turto 
skyriaus viršininkas, - galima pasinaudoti Šiaurės rytų interna- 
vimo centru Siatle. 

Net ir kalbėdamasis su kolega, Gumienis buvo priverstas ne- 
atskleisti tiesos. 

— Mums svarbu ne tik paslėpti itin svarbų asmenį nuo smalsių 
akių ar neleisti jam pabėgti. Turime pasirūpinti jo saugumu. 
Net labai saugiuose kalėjimuose pasitaikydavo nelaimingų at- 
sitikimų. 

Nekilnojamojo turto skyriaus viršininkas suprato. Bent jau 
taip manė. Visiškai nepastebimas objektas, iš kurio niekaip nej- 
manoma pabėgti. Kur galima pragyventi savarankiškai bent šešis 
mėnesius. Tai jau ne jo sritis. Jis atgabeno komandą, kuri rūpinosi 
saugumo sistema klaikiajame Pelikano ypatingojo režimo kalė- 
jime Kalifornijoje. 

Trobelė buvo beveik nepasiekiama. Vienintelis gruntkelis ėjo 
kiek į šiaurę nuo mažos Masamos gyvenvietės ir nutrūkdavo likus 
šešiolikai kilometrų. Trobelės negalėjo pasiekti joks transportas, 
išskyrus sraigtasparnius su kabliais kroviniams. Naudodamasis 
savo įgaliojimais, Marekas Gumienis pasiskolino iš Makordo 
karinės oro bazės, esančios į pietus nuo Siatlo, didelį krovinį 
pakeliantį sraigtasparnį „Chinook“. 

Statybininkus atsiuntė kariuomenės inžinerinis korpusas, me- 
džiagos supirktos per valstijos policiją. Kiekvienas žinojo tik savo 
darbo barą, buvo paskleista netikra istorija, kad čia kuriamas itin 
slaptas tyrimų centras. Iš tikrųjų Trobelė turėjo tapti kalėjimu 
vienam kaliniui. 


Forbso pilyje prasidėjo intensyvi veikla, režimas vis griežtėjo. 
Maikui Martinui teko atsisakyti vakarietiškų drabužių ir apsivilkti 

puštūnų genties apdaru, galvą prisidengti turbanu. Barzdą ir 
plaukus turės auginti, kiek leis laikas. 

Ekonomei leista pasilikti; ji visiškai nesidomėjo pilies svečiais, 
kaip ir Hektoras, sodininkas. Trečiasis pasilikęs gyventojas buvo 
Engusas, SPP atsargos seržantas. Jis laikinai tapo lordo Forbso 
patikėtiniu, jo dvaro valdytoju. Jei kas nors sumanytų įsmukti į 
pilį, pasielgtų labai neišmintingai, nes Engusas buvo akylas. 

Kiti „svečiai“ atvykdavo ir išvykdavo, išskyrus du, gyvenančius 
pilyje. Vienas buvo Nadžibas Kurešis, tikras afganas, dirbęs mo- 
kytoju Kandahare, o vėliau Didžiojoje Britanijoje gavęs pabėgėlio 
statusą, paskui ir pilietybę. Vertėjas Čeltname. Jį atitraukė nuo 
pareigų ir pasiuntė į Forbso pilį. Kurešis mokė kalbos ir elgesio 
taisyklių, būdingų puštūnams. Mokė kūno kalbos, gestikuliaci- 
jos, kaip sėdėti ant kulnų, kaip valgyti, kaip vaikščioti, kokiomis 
pozomis melstis. 

Antroji jį mokė daktarė Tamjan Godfri: įpusėjusi septintą de- 
šimtį, susisukusi žilus plieno spalvos plaukus į kuodelį. Kadaise 
buvo ištekėjusi už aukšto rango saugumo tarnybos, M 15, parei- 
gūno, prieš porą metų jis mirė. „Viena iš mūsiškių“, - taip ją api- 
būdino Stivas Hilas, - Tamjan Godfri buvo pratusi prie saugumo 
režimo ir nesistengė sužinoti daugiau, negu reikia. Jai net nekilo 
mintis kam nors pasakyti, kad esanti Škotijoje. 

Ji pati suprato, kad žmogaus, kurio mokyti ji atvyko, laukia 
didžiausias pavojus, ir dėjo visas pastangas, kad jis niekada ne- 
įkliūtų dėl kokios nors smulkmenos, kurią būtų pamiršusi. Ji 
buvo Korano žinovė, jos žinios enciklopedinės, o arabų kalba 
nepriekaištinga. 

— Ar esate girdėjęs apie Muhamedą Asadą? - paklausė ji. Mar- 
tinas prisipažino negirdėjęs. 

— Tai pradėkime nuo jo. Gimęs kaip Leopoldas Vaisas, Vo- 
kietijos žydas, jis perėjo į islamą ir tapo vienu didžiausių to 
tikėjimo mokytojų. Parašė bene geriausią komentarą apie Al 

Isrą, Pranašo kelionę iš Arabijos į Jeruzalę, o iš ten į dangų. Su 
ta kelione siejama penkių privalomų kasdienių maldų taisyklė, 
kertinis tikėjimo akmuo. Turėjote tai sužinoti, kai vaikystėje 
lankėte medresę, nes jūsų imamas, be abejo, vahabistas, šventai 
tikėjo, kad tai buvo tikra, fizinė kelionė, o ne sapnas ar vizija. 
Vadinasi, ir jūs šituo tikite. O dabar kasdieninės maldos. Kar- 
tokite paskui mane... 

Nadžibas Kurešis buvo nustebintas. „Ji žino apie Koraną dau- 
giau už mane“, - pamanė. Per mokymų pertraukas visi trys šilčiau 
apsirengdavo ir traukdavo pasivaikščioti po kalvas; lyg šešėlis 
juos lydėdavo Engusas su teisėtai laikomu medžiokliniu šautuvu. 

Nors Maikas Martinas mokėjo arabiškai, bet vis aiškiau suvok- 
davo, kiek sunkaus darbo jo dar laukia. Nadžibas Kurešis mokė jį 
kalbėti arabiškai su puštu kalbos akcentu (Izmato Chano balsas 
jam kalbantis su arabais Deltos stovykloje buvo slapta įrašytas, 
tikėtasi, gal kartais jis atskleis paslapčių). 

Nieko jis neatskleidė, bet ponui Kurešiui tai buvo didžiai ver- 
tinga dovana, nes galėjo mokyti savo mokinį mėgdžioti. 

Nors Maikas Martinas praleido šešis mėnesius su mudžahedais 
kalnuose per sovietų okupaciją, tai buvo prieš aštuoniolika metų 
ir jis daug ką pamiršo. Kurešis mokė jį puštu kalba, nors iš pat 
pradžių buvo sutarta, kad Martinas niekada neapsimetinės esąs 
puštūnas tarp puštūnų. 

Svarbiausi buvo du dalykai: maldos ir kas jam atsitiko Gvan- 
taname. Dauguma tardytojų Deltos stovykloje buvo iš CŽV. Ma- 
rekas Gumienis surado tris iš keturių, tardžiusių Izmatą Chaną 
nuo jo atvykimo dienos. 

Maiklas Makdonaldas parskrido į Lenglį ir praleido kelias die- 
nas su tais žmonėmis, išgavo iš jų kiekvieną detalę, kurią jie galėjo 
prisiminti, be to, surinko užrašus ir įrašų juostas. Jis skleidė sugal- 
votą istoriją, esą Izmatą Chaną ketinama paleisti kaip nebekeliantį 
grėsmės visuomenei, tad CŽV norinti susidaryti savo nuomonę. 

Visi trys tardytojai buvo įsitikinę, kad kalnietis karys puštūnas, 
Talibano divizijos vadas, - kiečiausias riešutėlis iš visų belaisvių. 
Pasakė labai mažai, niekuo nesiskųsdavo, bendrauti vengė, stojiš- 
kai ištverdavo visus trūkumus ir bausmes. Bet kai pažvelgdavai į 
juodas jo akis, - tą pabrėžė visi, - pajusdavai, su kokiu džiaugsmu 
jis nusuktų tau sprandą. 

Surinkęs visą įmanomą informaciją, Makdonaldas atskrido 
CŽV „Grumman“ tiesiai į Edzelą. Iš ten automobiliu atvažiavo į 
Forbso pilį susitikti sau Maiku Martinu. 

Tamjan Godfri ir Nadžibas Kurešis sutelkė visą dėmesį į kasdie- 
nines maldas. Martinas turės jas kalbėti kitiems girdint, tad verčiau 
nesuklysti. Tiesa, Nadžibo manymu, būvo mažas vilties spindulėlis. 
Izmatas Chanas nebuvo arabas, o Koranas egzistuoja tiktai klasikine 
arabų kalba. Vieno žodžio klaidą galima priskirti netaisyklingam ta- 
rimui. Bet visos klaidingos frazės vaikinui, medresėje praleidusiam 
septynerius metus, niekas nedovanotų. Taigi Nadžibas pakeldavo 
ir vėl nuleisdavo galvą, kakta liesdamas kilimą, o Martinas darė tą 
patį greta, tik Tamjan Godfri dėl skaudamų kelių sėdėjo ant kėdės. 
Visi trys iki begalybės kartojo ir kartojo tuos pačius žodžius. 

Darbai stūmėsi į priekį ir Edzelo oro pajėgų bazėje, kur bendra 
anglų ir amerikiečių technikų komanda tiesė laidus ir sujungė 
visas britų ir amerikiečių žvalgybos tarnybas vienu ryšiu. Viskas 
buvo suderinta, patikrinta ir veikė. Kai baze naudojosi JAV karo 
laivynas, čia buvo dar ir boulingo salė, grožio salonas, kavinė, 
paštas, krepšinio aikštelė, gimnastikos salė, kino teatras. Gordo- 
nas Filipsas, žinodamas kuklų savo biudžetą ir jausdamas Stivo 
Hilo alsavimą į sprandą, paliko visą pramogų parką tokį, kokį 
rado, - neveikiantį. 

Karališkasis oro laivynas atsiuntė viešojo maitinimo persona- 
lą, o jam pavaldus pulkas perėmė bazės išorinių ribų apsaugą. 
Niekam nekilo abejonių, kad bazė tampa pasiklausymo centru 
kovojant su opijaus kontrabanda. 

Iš JAV atskrido didžiuliai „Galaxy“ ir „Starlifter“ su pasiklausy- 
mo monitoriais, kurie tikrins kone visą pasaulį. Vertėjų iš arabų 
kalbos neatskraidino, to imsis Čeltnamas ir Fort Midas, jie pa- 
laikys nuolatinį saugų ryšį su „Laužtuvu“. Taip buvo pavadintas 
naujasis elektroninio pasiklausymo centras. 

Iki Kalėdų bazėje buvo sumontuotos ir prijungtos prie tinklo 
dvylika automatizuotų darbo vietų. Tai bus „Laužtuvo“ smegenų 
centras, kuriame visą parą pamainomis budės šeši operatoriai. 

„Laužtuvo“ centras buvo kuriamas ne kaip savarankiška žval- 
gybos agentūra, o kaip trumpalaikės operacijos vadavietė vienai 
užduočiai atlikti. Džono Negropontės nurodymu visos britų ir 
amerikiečių agentūros buvo įpareigotos talkinti be apribojimų 
ir atidėliojimų. 

Kad būtų lengviau bendradarbiauti, „Laužtuvo“ kompiuteriai 
buvo aprūpinti itin saugiomis Integruotų paslaugų skaitmeninio 
tinklo „BRENT“ linijomis, po du „BRENT“ įtaisus kiekvienai 
stočiai. Kiekvienas įtaisas turėjo išimamą kietąjį diską, kurį ne- 
naudojamą galima padėti į seifą. 

Paskui „Laužtuvo“ kompiuteriai buvo tiesiogiai sujungti su 
dviejų štabų būstinių komunikacijų sistemomis: SŽT centro Vok- 
sol Krose ir „Grovnerio“ - taip buvo vadinama CŽV rezidentūra 
JAV ambasadoje, Grovnerio skvere, Londone. 

Kad operacija būtų apsaugota nuo nepageidautino įsibrovimo, 
„Laužtuvo“ komunikacijų adresas buvo užšifruotas prieigos kodu 
STRAP3; jį žinojo tik keletas aukštųjų karininkų. 

Ir tada „Laužtuvas“ pradėjo klausytis kiekvieno žodžio, arabų 
kalba ištarto Viduriniuosiuose Rytuose ir islamo pasaulyje. Darė 
tai, ką iki tol darė kiti, bet juk reikėjo palaikyti priedangos istoriją. 

Be garsų, „Laužtuvas“ turėjo ir kitokį informacijos šaltinį - 
vaizdus. Nuošalią oro pajėgų bazę Škotijoje pasiekdavo nuotrau- 
kos, kurias Nacionalinės žvalgybos tarnyba gaudavo iš „KH-11 
Keyhole“ palydovų virš arabų pasaulio ir vis dažniau naudojamų 

radijo bangomis valdomų „Predator“, - pastarojo iš šešių kilo- 
metrų aukščio darytas labai ryškias nuotraukas gaudavo ir per- 
siųsdavo JAV kariuomenės vadovybė, įsikūrusi Tampoje, Floridos 
valstijoje. 

Įžvalgesni protai Edzele nutuokė, kad „Laužtuvo“ projektas 
parengtas ir kažko laukiama. O ko - jie nežinojo. 


Prieš 2006-ųjų Kalėdas ponas Aleksas Sibartas susisiekė su 
pono Lampongo bendrove Indonezijoje ir pasiūlė rinktis vieną 
iš dviejų Liverpulyje registruotų universalių krovininių laivų, 
atitinkančių jo reikalavimus. Abu priklausė tai pačiai nedidelei 
laivybos bendrovei; „Sibartas ir Eiberkombis“ jau buvo samdę 
juos klientams ir šie buvo labai patenkinti. „Makendriko laivinin- 
kystė“ buvo šeimos verslo bendrovė; ji gabeno krovinius jūra jau 
šimtą metų. Jai vadovavo vyriausiasis giminės atstovas, Lajamas 
Makendrikas - jis buvo ir laivo „Ričmondo grafienė“ škiperis, o 
jo sūnus Šonas vadovavo antrajam laivui. 

„Ričmondo grafienė“ buvo aštuonių tūkstančių tonų talpos, 
plaukiojo su Didžiosios Britanijos vėliava ir už vidutinę kainą 
galėjo išplaukti iš Anglijos uosto dėl naujo krovinio kovo 1-ąją. 

Aleksas Sibartas neužsiminė, kad nuoširdžiai pasiūlė sandėrį 
Lajamui Makendrikui ir senasis škiperis sutiko. Jeigu „Sibartas ir 
Eiberkombis“ surastų jam Jungtinėse Amerikos Valstijose krovinį, 
kurį jis galėtų paimti grįždamas į Didžiąją Britaniją, tai būtų labai 
sėkmingas ir pelningas trikampis pavasario maršrutas. 

Nė vienas jų nežinojo, kad ponas Lampongas susisiekė su vienu 
Birmingame gyvenančiu žmogumi, Astono universiteto dėstytoju. 
Šis automobiliu nuvažiavo į Liverpulį, galingu žiūronu ištyrinėjo 
„Ričmondo grafienę“ ir fotoaparatu su ilgo išlaikymo objektyvu 
padarė daugiau kaip šimtą nuotraukų iš įvairių taškų. Po savaitės 
ponas Lampongas atsiuntė elektroninį laišką. Atsiprašė dėl vė- 
lavimo, paaiškino, jog buvo išvykęs į šalies gilumą tikrinti savo 

lentpjūvių. „Ričmondo grafienė“ jam visiškai tinkama. Partneriai 
Singapūre pateiks visas smulkmenas dėl limuzinų partijos, kurią 
reikės pristatyti iš Jungtinės Karalystės į Tolimuosius Rytus. 

Iš tikrųjų draugai Singapūre buvo ne kinai, o malajiečiai; ir ne 
paprasti musulmonai, o kraštutiniai fanatikai islamistai. Pinigų jie 
gavo iš sąskaitos, kurią neseniai Bermuduose atidarė jau velionis 
ponas Tofikas al Kuras, prieš tai padėjęs pinigus į nieko neįtariantį 
smulkų privatų banką Vienoje. Jie netgi ketino pasipelnyti iš savo 
investicijų vėliau pardavę limuzinus. 


Mareko Gumienio aiškinimas CŽV tardytojams, kad Izmatas 
Chanas gali būti teisiamas, buvo ne iš piršto laužtas. Ketinta su- 
rengti tokį teismą, kuris jį išteisintų ir paleistų. 

2005-aisiais JAV Apeliacinis teismas nusprendė, kad karo be- 
laisvių teisės „Al Kaidos“ nariams nėra suteikiamos. Federalinis 
teismas pritarė prezidento Bušo iniciatyvai, kad terorizmu įtaria- 
mus asmenis teistų specialūs karo tribunolai. Taip pirmą kartą 
per ketverius metus kaliniai įgijo teisę būti ginami advokatų. 
Gumienis norėjo, kad Izmato Chano gynyba remtųsi teiginiu, 
esą jis niekada nebuvo „Al Kaidos' narys, o tarnavo Afganistano 
armijoje (nors jai vadovavo Talibanas) ir neturėjo nieko bendro 
su rugsėjo 11-osios islamistų teroro aktu. Manė, kad teismas tuo 
patikės. 

Kad taip įvyktų, žvalgybos vadovas Džonas Negropontė turėtų 
paprašyti savo kolegos gynybos sekretoriaus „tarti keletą žodžių“ 
karo tribunolo teisėjams. 


Maiko Martino kojos žaizda gijo gerai. Per pirmą susitikimą 
savo sode skaitydamas trumpą Izmato Chano dosjė jis atkreipė 
dėmesį į tai, jog afganas nepasakė, iš kur turi randą ant dešinės 
šlaunies. Martinas taip pat neketino to skelbti. Tačiau Maiklas 
Makdonaldas parvežė iš Lenglio Izmatą Chaną tardžiusių agentų 

darbo užrašus; agentai vertė jį papasakoti, kaip buvo sužeistas, bet 
taip ir neiškvotė. Jeigu kas nors „Al Kaidoje“ žino apie jo randą, 
o Maikas Martinas jo neturės, bus demaskuotas. 

Martinas neprotestavo, juolab kad turėjo su randu susijusių 
planų. Iš Londono į Edzelą buvo atvežtas chirurgas, o iš ten ką 
tik įsigytu „Bell Jetranger“ sraigtasparniu atskraidintas į Forbso 
pilį. Tai buvo visiškai patikimas chirurgas iš Harlio gatvės, jam 
būdavo galima patikėti išimti atsitiktinę kulką ir daugiau nieko 
neaiškinti. 

Operaciją darė nuskausminę tą vietą. Pjūvis buvo negilus, juk iš 
tiesų kulkos ar skeveldros traukti nereikėjo. Žaizda turėjo užgyti 
per kelias savaites, bet atrodyti daug senesnė. 

Chirurgas Džeimsas Niutonas išpjovė šiek tiek audinio iš pjūvio 
ir aplink jį, kad susidarytų įduba, tarsi kažką pašalinus iš raumens. 
Siūlės buvo didelės, nelygios, dygsniai kreivi, sutraukiantys žaiz- 
dos kraštus, kad gyjant raukšlėtųsi. Siuvo taip, kad atrodytų, lyg 
operuota lauko ligoninėje kokiame nors urve. Siūlės buvo šešios. 

— Įsivaizduokite, - pasakė chirurgas prieš išvykdamas, - šitas 
randas turėtų atrodyti senesnis nei penkiolikos metų. Chirurgas 
turbūt įtartų, kad jis toks nėra, bet neprofesionalui jis neužklius. 
Ypač jei žaizda gis dvylika savaičių. 

Jis taip pasakė lapkričio pradžioje. Iki Kalėdų gamta ir keturias- 
dešimt ketverių metų vyriškio kūnas puikiai padirbėjo. Nebeliko 
patinimo nei paraudimo. 


Devintas skyrius 


- Jeigu rengiatės vykti, kur aš numanau, jaunasis Maikai, - tarė 
Tamjan Godfri vieną dieną jiems vaikštinėjant po kalnus, - turite 
gerai išmanyti įvairius agresyvumo ir fanatizmo lygmenis, su 
kuriais teks susidurti. Pagrindas yra nepagrįstos džihado, arba 

šventojo karo, pretenzijos, tačiau skirtingos grupuotės eina į jį 
skirtingais keliais ir skirtingai elgiasi. Jos anaiptol nėra panašios. 

— Man regis, visko pradžia - vahabizmas, - tarė Martinas. 

— Iš dalies taip, bet nepamirškime, kad vahabizmas yra Saudo 
Arabijos valstybinė religija, o Osama bin Ladenas paskelbė karą 
Saudo Arabijos valdančiajai klasei, kaltindamas ją erezija. Ekstre- 
mistinį sparną sudaro daug grupių, kurios nesilaiko Muhamedo 
al Vahabo mokymo. 

Jis buvo XVIII amžiaus pamokslininkas, kilęs iš Naido, skur- 
džiausios ir atšiauriausios Arabijos pusiasalio centrinės dalies. 
Muhamedas al Vahabas paliko pačią griežčiausią ir nepakančiau- 
sią Korano interpretaciją iš visų. Taip buvo anuomet, o nūdien 
jį pralenkė kiti. Saudo Arabijos vahabizmas neskelbė karo nei 
Vakarams, nei krikščionybei; nepropagavo ir kieno nors, juolab 
moterų ir vaikų, masinių žudynių. Bet vahabizmas išpureno vi- 
suotinio nepakantumo dirvą, o joje nūdieniai teroristai galėjo 
auginti atžalas ir paversti jas žudikais. 

— Kaip atsitiko, kad vahabistai neapsiribojo Arabijos pusiasa- 
liu? - paklausė Martinas. 

- Jie pasklido todėl, kad Saudo Arabija tris dešimtmečius skiria 
savuosius naftos dolerius valstybinei religijai skleisti, - įsiterpė 
Nadžibas Kurešis, - ir tą daro kiekvienoje islamo šalyje, kartu ir 
mano gimtinėje. Nemanau, kad kuris nors iš jų suprato, kokią 
pabaisą paleido nuo grandinės ar kaip ji tapo serijine Žudike. 
Dabar galima teigti, beje, gerokai pavėlavus, kad Saudo Arabija 
pati pašiurpusi dėl to, ką kūrė tris dešimtmečius. 

— Tai kodėl „Al Kaida“ paskelbė karą savo tikėjimo ir jo sklei- 
dimo rėmėjams? 

— Todėl, kad iškilo nauji pranašai, netolerantiškesni, dar grės- 
mingesni ekstremistai. Jie skelbia ne tik nesitaikstysią su viskuo, 
kas neislamiška, bet ir kursto tai naikinti. Saudo Arabijos vyriau- 
sybę jie prakeikė dėl ryšių su Vakarais, dėl to, kad leido Amerikos 

kareiviams trypti jų šventą žemę. Tai taikoma ir kiekvienai pa- 
saulietiškai musulmonų vyriausybei. Fanatikams jie lygiai kalti 
kaip ir krikščionys ar žydai. 

— Kaip manote, Tamjan, su kuo galiu susidurti keliaudamas? - 
paklausė Martinas. Mokslininkė prisėdo ant didelio akmens, kad 
pailsėtų kojos. 

— Grupių daug, bet jums svarbiausios dvi. Ar žinote, ką reiškia 
žodis „Salafi“? 

— Esu jį girdėjęs, - prisipažino Martinas. 

— Tai judėjimas, raginantis sugrįžti prie pradmenų. Iš tikrųjų 
jis nori sugrąžinti islamo aukso amžių, atkurti prieš tūkstant- 
metį gyvavusius pirmuosius keturis kalifatus. Nešukuojamos 
barzdos, sandalai, chalatai, griežtas šariato kodeksas, bet kokio 
modernizmo ir Vakarų, iš kurių jis ateina, pasmerkimas. Savai- 
me aišku, šitokio žemiško rojaus nėra, bet tokia smulkmena kaip 
realybė niekada fanatikų netrikdė. Naciai, komunistai, maoistai, 
Pol Poto sekėjai išžudė šimtus milijonų žmonių, savo gimines 
ir pažįstamus, nes šiems stigo radikalumo. Prisiminkite Stalino 
ir Mao valymus - visi savi, visi komunistai, bet išskersti kaip 
recidyvistai. 

— Tai, ką jūs sakote apie Salafi judėjimą, visiškai tinka ir Tali- 
banui, - pabrėžė Martinas. + 

— Ir daugeliui kitų. Talibai yra savižudžiai sprogdintojai, pa- 
prasti musulmonai; jie klauso savo vedlių, pasitiki dvasiniais 
vadovais, nelabai išprusę, visiškai paklusnūs ir įsitikinę, kad akla 
jų neapykanta Alachui yra maloni. 

— Ar yra dar blogesnių? - paklausė Martinas. 

— Otaip, - tarė Tamjan Godfri, vėl pakilusi eiti, bet šįsyk pasuko 
atgal į pilį, kurios bokštas stūksojo už poros nedidelių slėnių. - 
Tikruosius ekstremistus apibūdinčiau vienu žodžiu - takfir. Jo 
reikšmė nuo Vahabo laikų pakito. Tikras salafis nerūko, nežaidžia 
azartinių žaidimų, nešoka, nesiklauso muzikos, negeria alkoholio 

ir nebendrauja su vakarietėmis moterimis. Jį lengva atpažinti - 
iš drabužių, išvaizdos ir religingumo. Vidaus saugumo požiūriu 
atpažintas priešas - pusiau laimėta kova. 

Bet yra ir tokių, kurie perima visus Vakarų papročius bei tra- 
dicijas, nors jų ir labai nekenčia, kad atrodytų iki kaulų smegenų 
persiėmę vakarietišku gyvenimo būdu ir todėl nekenksmingi. Visi 
devyniolika rugsėjo 11-osios teroristų liko kontrolės nepastebėti, 
nes niekuo nesiskyrė nuo vakariečių. Kaip ir keturi sprogdintojai 
Londone - iš pažiūros paprasti jaunuoliai, lankantys sporto sales, 
žaidžiantys kriketą, mandagūs, paslaugūs, - vienas iš jų mokė 
neįgalius vaikus, - nuolatos besišypsantys ir tuo pat metu planuo- 
jantys masines žudynes. Štai tokių reikia itin saugotis. 

Daugelis jų diplomuoti, švariai nusiskutę, susišukavę, kostiu- 
muoti, net turi mokslinius laipsnius. Šitie - patys pavojingiausi: 
it chameleonai persimaino, išsižada savo tikėjimo, kad surengtų 
masines žudynes dėlei to tikėjimo. Na, pagaliau parėjome; senos 
mano kojos jau nebeklauso. Laikas vidurdienio maldai. Maikai, 
sušaukite mus maldai, paskui ją sukalbėkite. Vėliau jus gali to 
paprašyti, Tai didelė garbė. 


Iškart po Naujųjų metų firma „Sibartas ir Eiberkombis“ pa- 
siuntė elektroninį laišką į Džakartą. „Ričmondo grafienė“ kovo 
1-ąją išplauks iš Liverpulio į Singapūrą su specialiai apsaugotų 
„Jaguar“ limuzinų kroviniu. Iškrautas Singapūre, laivas užsuks į 
Borneo šiaurinę pakrantę paimti medienos, paskui plauks į Su- 
rabają pasikrauti ant denio siuvinėto šilko krovinio. 


Statybininkų brigada, triūsianti Pasaiteno dykynėje, be galo 
džiaugėsi, kai sausio gale darbas buvo baigtas. Kad sparčiau eitųsi, 
jie nusprendė nakvoti ten pat, bet, kol neįjungtas centrinis šildy- 
mas, neapsakomai šalo. Tačiau didelė premija veikė viliojamai: 
jie ryžosi pakentėti ir užbaigti laiku. 

Iš pažiūros Trobelė atrodė tokia pati, tik šiek tiek didesnė. O 
realiai viskas pasikeitė iš pagrindų. Dviem karininkams apgy- 
vendinti pakako dviejų miegamųjų, o aštuoniems papildomiems 
sargams, kurie pamainomis budės dvidešimt keturias valandas 
per parą, pristatė baraką ir valgyklą greta. 

Erdvi svetainė buvo palikta, bet prie jos pridurtas poilsio kam- 
barys su biliardo stalu, biblioteka, plazminiu televizoriumi ir 
gausiu DVD kompaktinių plokštelių rinkiniu. Visi kambariai 
pastatyti iš pušų sienojų su vidaus sienų izoliacija. 

Trečiasis priestatas atrodė lyg suręstas iš netašytų rąstų, bet 
išorinės jo sienos buvo tik apkaltos perskeltais rąstais, o po jais 
glūdėjo betonas. Visas kalėjimo sparnas įrengtas kaip tvirtovė, 
neįsiskverbiamas iš išorės ir neleidžiantis pabėgti iš vidaus. 

Į ją buvo galima patekti iš sargybos patalpos per vienintelės 
plienines duris su langeliu maistui perduoti ir stebėjimo „akute“. 
Už tų durų buvo vienas, bet erdvus kambarys. Jame - plieninis 
lovos karkasas, giliai įmūrytas į betoną. Jo nepavyktų pajudinti 
iš vietos plikomis rankomis, kaip ir sienų lentynų, neatskiriamų 
nuo betono. 

Ant grindų buvo patiesti kilimai, o šiluma sklido pro groteles, 
įrengtas grindjuosčių aukštyje; jų irgi nepavyktų atidaryti. Antro- 
sios durys buvo priešais „akutę“ ir jas kalinys galėjo atidaryti ir 
uždaryti pats, kada panorėjęs. Už jų buvo kiemas pasivaikščioti. 

Jis buvo tuščias, išskyrus betoninį suolelį viduryje, toliau nuo 
trimetrinių sienų, lygių it biliardo stalas. Užsikarti ant tokios 
sienos buvo neįmanoma, nes nieko negalėjai atkelti, pristumti 
prie sienos ir užlipti. 

Tualetas buvo kambario nišoje su skyle grindyse fiziologiniams 
poreikiams, ten ir dušas, kurį valdė sargas gretimame kambaryje. 

Visos medžiagos buvo atskraidinamos sraigtasparniu, todėl jam 
buvo įrengta tūpimo aikštelė, dabar užklota sniego. Šiaip atskirta 
ir nepasiekiama Trobelė stovėjo dviejų šimtų akrų teritorijoje 

apsupta pušų, maumedžių ir eglių, nors šimto metrų spinduliu 
medžiai buvo iškirsti. 

Pirmieji dešimt sargų, atvykę į šitą bene brangiausią ir išskirtinį 
šalies kalėjimą, buvo du vidurinio rango CŽV karininkai iš Len- 
glio ir aštuoni jauni agentai, kurie Firmos mokymo centre išlaikė 
visus psichologinius ir fizinius testus ir tikėjosi efektingo pirmojo 
paskyrimo. Vietoj egzotikos jie atsidūrė apsnigtame miške. Bet 
visi troško čia pasižymėti. 


Gvantaname karo tribunolas pradėjo darbą baigiantis sausiui. 
Jo posėdžiai vyko viename iš didesnių tardymo bloko kambarių, 
skubiai pritaikytų teismo poreikiams. Visi, kas tikėjosi išvysti 
kone pamišusį pulkininką Džesapą ar kurį nors personažą iš filmo 
„Geri vyrukai“, būtų skaudžiai nusivylę. Bylos buvo nagrinėjamos 
tyliai ir tvarkingai. 

Svarstant, ar galima paleisti septynis kalinius kaip „jau neke- 
liančius grėsmės“, šie karštai įrodinėjo savo nekaltumą. Tik vienas 
paniekinamai tylėjo. Jo bylą paliko svarstyti paskutinę. 

— Kaliny Chanai, į kokią kalbą jums versti posėdžio medžia- 
gą? —- paklausė pirmininkaujantis pulkininkas. Abipus jo, ant 
paaukštinimo salės gale, po Jungtinių Amerikos Valstijų herbu, 
sėdėjo majoras ir kapitonė. Visi trys buvo iš JAV jūrų pėstininkų 
korpuso juridinės tarnybos. 

Vienas prieš kitą buvo du stalai - kaltintojui kariškiui ir gynėjui 
civiliui. Kalinys gūžtelėjo pečiais, kelias sekundes žiūrėjo į unifor- 
muotą moterį, paskui jo akys nukrypo į sieną virš teisėjų galvų. 

— Teismas žino, jog kalinys supranta arabiškai, todėl pasirenka 
tą kalbą. Ar gynyba neprieštarauja? 

Klausimas buvo skirtas gynėjui advokatui, šis papurtė galvą. 
Imdamasis bylos jis buvo perspėtas dėl kliento. Iš visko, ką buvo 
girdėjęs apie jį, advokatas buvo įsitikinęs, kad nėra jokių šansų. Tai 

tebuvo Žmogaus teisių gynimo regimybė, ir jis nujautė, ką salėje 
esantys jūrų pėstininkai mano apie baltuosius riterius iš Žmogaus 
teisių judėjimo. Gerai būtų, kad klientas norėtų bendradarbiauti. 
Kita vertus, afgano elgesys atleidžia jo gynėją nuo atsakomybės. 
Jis papurtė galvą. Neprieštarauja: bus gerai ir arabų. 

Arabų kalbos vertėjas išėjo į priekį ir atsisėdo greta sargybinių. 
Tai buvo išmintingas žingsnis; jis - vienintelis vertėjas iš puštu ir 
jam buvo nelengva su amerikiečiais, nes ničnieko neišpešė iš savo 
kraštiečio. Jis nebeturėjo ką veikti ir jautė, kad artėja patogaus 
gyvenimo pabaiga. 

Gvantaname yra kalėję tik septyni puštūnai, prieš penkerius 
metus Kunduze per klaidą priskirti prie svetimšalių kovotojų. 
Keturi jau paleisti; jie buvo paprasti jauni kaimiečiai, kurie entu- 
ziastingai išsižadėjo musulmoniško ekstremizmo. Kitus du ištiko 
tokia sunki nervų krizė, kad juos vis dar globojo psichiatrai. 
Vienas iš Talibano būrio vadų buvo paskutinis. 

Prokuroras pradėjo savo kalbą ir vertėjas pažėrė arabiškų garsų 
srautą. Esmė buvo tokia: jankiai vėl uždarys tave į cypę ir išmes 
raktus, pasipūtęs Talibano smirdžiau. Izmatas Chanas lėtai ati- 
traukė akis nuo sienos ir įsmeigė į vertėją. Akys pasakė viską. 
Libane gimęs amerikietis pradėjo versti tiksliai. Tas vyrukas ap- 
rengtas klounišku oranžiniu kombinezonu, jo rankos ir kojos 
supančiotos, bet negali žinoti, ką toks šunsnukis iškrės. 

Kaltintojas kalbėjo neilgai. Pabrėžė, kad kalinys penkerius 
metus tylėjo, kad atsisakė nurodyti teroristinio karo su JAV ben- 
drininkus ir kad jis suimtas per kalinių maištą, kur buvo mirtinai 
suspardytas amerikietis. Baigęs atsisėdo. Neabejojo dėl bylos 
baigties. Tas žmogus praleis už grotų dar daug metų. 

Žmogaus teisių gynėjas advokatas kalbėjo šiek tiek ilgiau. Jis 
pabrėžė, kad kalinys, būdamas afganas, neturėjo nieko bendro su 
rugsėjo 11-osios žudynėmis. Tuo metu jis kovojo visą Afganista- 
ną apėmusiame pilietiniame kare ir nepalaikė jokių ryšių su „Al 

Kaidos“ arabais. O dėl mulos Omaro ir Afganistano vyriausybės, 
suteikusios prieglobstį bin Ladenui ir jo bendrams, ponas Chanas 
kaip karininkas diktatūros sąlygomis privalėjo vykdyti įsakymus, 
bet nėra atsakingas už režimo nusikaltimus. 

„Primygtinai prašau teismą pripažinti realybę, - toliau kalbėjo 
advokatas. - Jei šitas žmogus kam nors kelia problemų, tai Afga- 
nistanui. Dabar ten nauja ir demokratiškai išrinkta vyriausybė. 
Turėtume išsiųsti teisiamąjį jiems, tegu patys nusprendžia jo 
likimą.“ | 

Trys teisėjai išėjo tartis, tai truko pusvalandį. Kai sugrįžo, ka- 
pitonė buvo įraudusi iš pykčio. Negalėjo patikėti tuo, ką išgirdo. 
Ji nežinojo, kad pulkininkas ir majoras yra kalbėjęsi su Jungtinės 
štabų viršininkų tarybos pirmininku ir gavę nurodymus. 

„Kaliny Chanai, prašom stoti. Teismas buvo informuotas, kad 
prezidento Karzajaus vyriausybė nusprendė: jei būsite grąžintas į 
savo tėvynę, būsite nuteistas kalėti iki gyvos galvos. Todėl teismas 
neketina krauti Amerikos mokesčių mokėtojams jūsų išlaikymo 
naštos. Bus imtasi priemonių grąžinti jus į Kabulą. Jūs grįšite taip, 
kaip atvykote, - surakintas. Tai viskas. Teismo posėdis baigtas.“ 

Priblokšta buvo ne tik kapitonė. Prokuroras svarstė, kaip tai 
atsilieps jo karjerai. Advokatui šiek tiek apsisuko galva. Vertėjas 
akimirką išsigando, kad kuoktelėjęs pulkininkas lieps nuimti 
kaliniui grandines. Tada jis, doras Beiruto sūnus, bemat išlėktų 
pro langą. 


Britanijos užsienio reikalų ir Sandraugos ministerija įsikūrusi 
Karaliaus Karolio gatvėje, visai netoli Vaitholo; pro langą galima 
pamatyti vietą, kur karaliui Karoliui Pirmajam buvo nukirsta gal- 
va. Naujametinės atostogos jau virto prisiminimais, negausi pro- 
tokolo tarnyba, sudaryta praėjusių metų vasarą, vėl ėmėsi darbų. 

Jos užduotis buvo suderinti su amerikiečiais vis sudėtingesnes 
2007 metams suplanuotos Didžiojo aštuoneto konferencijos 

detales. Aštuonių turtingiausių pasaulio valstybių vyriausybės 
susitiko 2005 metais Škotijoje, „Gleneagles“ viešbutyje, ir iš dalies 
tas susitikimas pavyko. Iš dalies, nes kaip visada susibūrė triukš- 
miagos protestuotojų minios. Kasmet jie sukeldavo vis daugiau 
keblumų. Perto grafystės peizažą teko subjauroti mylių myliomis 
grandinių tvoros, kuriant cordon sanitaire aplink viešbutį. Priva- 
žiavimo kelias taip pat turėjo būti aptvertas ir saugomas. 

Dvi senstančios popmuzikos žvaigždės ragino milijoną pro- 
testuotojų prieš skurdą pasaulyje pražygiuoti gretimo Edinburgo 
gatvėmis. Tai tebuvo skurdą smerkiantys žmonės. Po jų pasipylė 
prieš globalizaciją nusiteikusių žmonių kolonos, mėtydamos miltų 
„bombas“ ir mojuodamos plakatais. 

- Ar tie rėksniai nesupranta, kad pasaulinė prekyba teikia turtą, 
kuris padeda mažinti skurdą? - klausė vienas įpykęs diplomatas. 
Atsakymas: turbūt ne. 

Visi pašiurpę prisiminė Genujos įvykius, todėl entuziastingai 
pritarė Baltųjų rūmų, 2007 metų viršūnių susitikimo šeimininko, 
idėjai - paprastai, elegantiškai, protingai. Vieta prabangi, bet vi- 
siškai izoliuota, saugi, neprieinama, absoliučiai kontroliuojama. 
Protokolo grupė rūpinosi daugybe smulkmenų; be to, jau artėjo 
balandžio vidurys. Todėl britų komanda priėmė viską, kas buvo 
sutarta ir paskelbta, ir sprendė savo administracinius uždavinius. 


Toli pietryčiuose du milžiniški amerikiečių „C-5 Galaxy“ pra- 
dėjo leistis artėdami prie Omano Sultonato. Jie atskrido nuo 
JAV rytinio pakraščio, vienąkart pasipildę degalų atsargas ore iš 
degalų lėktuvo, pakilusio nuo Azorų. Du oro banginiai iš saulėly- 
džio pusės priartėjo prie Dhofaro plynaukštės, skrisdami į rytus, 
ir paprašė leidimo tūpti anglų-amerikiečių oro pajėgų bazėje 
Thumraito dykumoje. 

Savo fiuzeliažuose du milžinai sutalpino visą karinį dalinį. 
Viename buvo visko, ko reikia patogiai įsikurti naujoje vietoje 

penkiolikai techninių darbuotojų: pradedant kompiuterių įran- 
ga, surenkamaisiais namais, generatoriais, kondicionavimo ir 
šaldymo sistemomis, TV antenomis ir baigiant kamščiatraukiais. 
Kitas atskraidino vadinamųjų „aštrių žaislų: du nepilotuojamus 
žvalgybos lėktuvus „Predator“, jų valdymo ir sekimo įrangą, vyrus 
ir moteris, kurie su jais dirbs. 

Po savaitės viskas buvo parengta. Tolimame oro pajėgų bazės 
pakraštyje, atriboti nuo kito bazės personalo, iškilo vieno aukšto 
namukai, dūzgė oro kondicionieriai, veikė biotualetai, įvairiausius 
kvapus skleidė virtuvė; po gaubtomis stoginėmis du „Predator“ 
laukė, kol jiems bus duotos užduotys. Oro žvalgybos grupė irgi 
prisidėjo prie Tampos Eloridoje ir Edzelo Škotijoje. Ateis laikas, 
ir jiems bus pasakyta, ką stebėti, - dieną ir naktį, lyjant ir apsi- 
niaukus - fotografuoti ir perdavinėti. Žmonės ir mašinos laukė 
kęsdami kaitrą. 


Paskutinis Maiko Martino mokymas truko ištisas tris dienas. 
Jis buvo toks svarbus, kad Marekas Gumienis atskrido Firmos 
„Grumman“. Stivas Hilas atvyko iš Londono; jie prisidėjo prie 
konkrečių vykdytojų - Makdonaldo ir Filipso. Kambaryje jie buvo 
penkiese, Gordonas Filipsas demonstravo „skaidrių šiupinį , kaip 
pats pavadino. Daug geresniame už vakarykščius projektorius 
plazminiame ekrane keitėsi ryškūs spalvoti kadrai. Nuotolinio 
valdymo pulteliu Filipsas galėjo priartinti kiekvieną detalę ir 
padidinti ją per visą ekraną. 

Susitikimo tikslas buvo parodyti Maikui Martinui naujausius 
Vakarų žvalgybų duomenis apie asmenis, su kuriais galbūt jam 
teks susitikti. 

Šaltiniai buvo ne tik Didžiosios Britanijos ir JAV slaptųjų tar- 
nybų. Daugiau kaip keturiasdešimties šalių agentūros irgi dali- 
josi savo atradimais su centrinėmis duomenų bazėmis. Išskyrus 
nepatikimas valstybes - Iraną, Siriją ir chaoso apimtą Somalį, - 

kitų valstybių vyriausybės keitėsi informacija apie teroristus ir 
nuožmiausias islamistų grupuotes. 

Rabatas buvo nepakeičiamas, kai reikėdavo išaiškinti marokie- 
čius, Adenas pateikdavo Pietų Jemeno teroristų pavardes ir nuo- 
"aukas, Rijadas nurijo savimylos piliulę ir siuntė Saudo Arabijos 
 4roristų pavardes ir fotografijas. Martinas stengėsi įsidėmėti vis 
naujus veidus. Kai kurie žvelgė iš nuotraukų, įklijuotų policijos 
dosjė, kiti buvo iš tolo nufotografuoti minioje ar viešbučio fojė. 
Buvo demonstruojami ir galimi variantai: su barzda ar be jos; 
arabiškais ar vakarietiškais drabužiais, ilgais ar trumpais plaukais, 
skusta galva. 

Ir ko tik čia nebuvo: mulos ir imamai iš ekstremizmu garsė- 
jančių mečečių; paaugliai, tikriausiai nešiojantys pranešimus; 
rėmėjai, teikiantys lėšų, transportą, namus slėptuvėms. 

Čia buvo ir didieji žaidėjai, kurie kontroliavo pasaulinio tero- 
ristinio pogrindžio organizacijas ir palaikė ryšius su viršūnėmis. 

Kai kurių nebebuvo gyvų, kaip antai Muhamedo Atefo, pirmojo 
„Al Kaidos“ operacijų vadovo, žuvusio nuo amerikiečių bombos 
Afganistane; jo įpėdinio, sėdinčio kalėjime iki gyvos galvos be 
teisės prašytis malonės; kito įpėdinio, taip pat žuvusio, ir įtariamo 
dabartinio. 

Tarpjų šmėkštelėjo inteligentiškas Tevfiko al Kuro, prieš penkis 
mėnesius iššokusio per balkoną Pešavare, veidas. Po kelių veidų 
pasirodė saudoarabo Hamudo al Utaibio veidas, - naujojo „Al 
Kaidos“ vadovo Saudo Arabijoje, regis, tebegyvuojančio. 

Ten buvo ir galvų kontūrų, juodų baltame fone, tarp jų „Al 
Kaidos“ vadovo Pietryčių Azijoje, Hanbalio įpėdinio, greičiausiai 
organizavusio nesenus bombų sprogimus Tolimųjų Rytų kuror- 
tuose. Ir netikėtai - „Al Kaidos“ vadovo, besirūpinančio veikla 
Jungtinėje Karalystėje. 

— Prieš šešis mėnesius sužinojome, kas jis per paukštis, - tarė 
Gordonas Eilipsas, - bet spėjo pasprukti. Jis vėl Pakistane, perse- 

kiojamas dieną naktį. Pakistano tarpžinybinė žvalgybos valdyba 
turbūt užmins jam ant uodegos. 

— Ir atsiųs mums į Bagramą, - burbtelėjo Marekas Gumienis. 
Jie visi žinojo, kad amerikiečių bazėje į šiaurę nuo Kabulo yra 
ypatingas kambarys, kuriame kiekvienas „pragysta“. 6 

- Štai šitą tikriausiai sutiksite, - tarstelėjo Stivas Hilas, L i 
ekrane pasirodė rūstaus veido imamas. Tai buvo momentinė 
nuotrauka, gauta iš Pakistano. - Ir šitą. 

Senyvas vyriškis, iš pažiūros malonus ir taurus, stovėjo ant molo, 
užjo tyvuliavo žydras vanduo. Šią taip pat momentinę nuotrauką iš 
Dubajaus atsiuntė Jungtinių Arabų Emyratų specialiosios pajėgos. 

Susitikimo dalyviai padarė pertrauką, užkando, snustelėjo, 
paskui dirbo toliau. Tik tada, kai šeimininkė įėjo į kambarį su 
maisto padėklais, Eilipsas išjungė televizoriaus ekraną. Tamjan 
Godfri ir Nadžibas Kurešis ilsėjosi savo kambariuose ar dviese 
vaikštinėjo po kalvas. Pagaliau peržiūra baigėsi. 

— Rytoj skrendame, - pasakė Marekas Gumienis. 

Ponia Godfri ir afganas analitikas atėjo prie sraigtasparnio 
aikštelės išlydėti Martino. Jis buvo dar gan jaunas, tad galėjo būti 
Korano žinovės sūnus. 

— Būkite atsargus, Maikai, - tarė ji, paskui keiktelėjo: - Velniai 
rautų, man užgniaužė gerklę. Tepadeda tau Dievas, vaikine. 

— O jeigu visa žlugs, tegu globoja Alachas, - tarė Kurešis. 

„Jetranger“ galėjo paimti tik du operacijos vadovus ir Martiną. 
Abu operacijos vykdytojai vyks į Edzelą ir tęs savo užduotį. 

Sraigtasparnis nutūpė toli nuo smalsių akių, trys vyriškiai iš- 
šoko ir nubėgo prie laukiančio CŽV „Grumman V“. Škotijos 
sniego audra privertė juos apsigaubti galvas neperšlampamais 
lietpalčiais, tad niekas nepastebėjo, kad vienas jų buvo nevaka- 
rietiškais drabužiais. 

„Grumman“ įgulai tekdavo turėti reikalų su keistais keleiviais, 
tad lakūnai nė nepažvelgė į afganą suvelta barzda, kurį direktoriaus 

pavaduotojas (operacijoms) skraidino per Atlantą kartu su savo 
svečiu britu. 

Jie skrido ne į Vašingtoną, o į atkampų pusiasalį Kubos piet- 
ryčių pakrantėje. Jau išaušus vasario 14-ajai lėktuvas nutūpė 
Gvantaname ir nuvairavo tiesiai į angarą, šio durys iškart užsivėrė. 

— Apgailestauju, Maikai, bet jums teks pasilikti lėktuve, - tarė 
Marekas Gumienis. - Mes jus iš čia paimsime, kai sutems. 

Tropikuose naktis ateina žaibiškai; septintą valandą buvo vi- 
siškai tamsu. Kaip tiktai tada keturi CŽV agentai iš specialiųjų 
užduočių dalinio sugužėjo į Izmato Chano kamerą. Jis atsistojo, 
tarsi nujausdamas ką negero. Įprasti sargybiniai buvo dingę iš 
kotidoriaus prieš pusę valandos. Iki šiol to nebuvo atsitikę. 

Keturi agentai nesielgė brutaliai, bet nebūtų taikstęsi su atsi- 
kalbinėjimais. Vienas apglėbė afganą per liemenį prispausdamas 
rankas, kitas apkabino per klubus. Chloroformo tamponas suveikė 
per dvidešimt sekundžių. Kalinys nustojo rangęsis ir suglebo. 

Jį paguldė ant neštuvų, paskui ant vežimėlio, uždengė medvil- 
nine antklode ir išvežė į lauką. Ten jau laukė konteineris. Visame 
kalėjimo korpuse nebuvo sargybinių. Niekas nieko nematė. Po ke- 
liolikos sekundžių nuo pagrobimo afganas atsidūrė konteineryje. 

Iš išorės konteineris atrodė kaip didelė medinė dėžė prekėms 
pervežti, net ženklinimas buvo visiškai toks pat. Vidus buvo 
išklotas garsą sugeriančia medžiaga. Viršuje įtaisyta nedidelė 
slankiojanti lentelė, kurią galima nuimti ir įleisti gryno oro, bet 
jos nenuims, kol konteineris nebus saugiai įkeltas į lėktuvą. Viduje 
buvo du patogūs krėslai, įmontuoti į grindis. Tinkleliu apsaugota 
mažo galingumo lemputė švietė gintarine šviesa. 

Izmatą Chaną paguldė ant fotelio ir prisegė diržais. Šie ne- 
trikdė kraujo apytakos galūnėse, o pritvirtino kalinį taip, kad 
jis galėjo ilsėtis, bet negalėjo pasikelti. Izmatas vis dar miegojo. 
Viską stebėjęs penktasis CŽV agentas, kuris turėjo keliauti drauge 
su Izmatu konteineryje, linktelėjo kolegoms ir konteinerio galas 

buvo uždarytas. Automobilinis krautuvas pakėlė jį per pėdą 
nuo žemės ir nuvežė į pakilimo taką, kur laukė „Hercules“. Tai 
buvo „AC-130 Talon“, priklausantis specialiosioms pajėgoms, su 
papildomais degalų rezervuarais, lengvai pasieksiantis kelionės 
tikslą. Paslaptingi lėktuvų tūpimai ir kilimai Gvantaname regu- 
liarūs kaip laikrodis. Skridimų kontrolės bokštas žaibiškai davė 
leidimą, ir „Hercules“ pakilo skristi į Makordo oro pajėgų bazę 
Vašingtono valstijoje. 

Po valandos prie Echo stovyklos korpuso privažiavo uždaras 
automobilis ir išlipo kita žmonių grupelė. Tuščioje kameroje 
vyriškį apvilko oranžiniu kombinezonu ir apavė šlepetėmis. Są- 
monės netekęs afganas buvo nufotografuotas, o tada uždengtas ir 
išvežtas. Pagal „Polaroid“ nuotrauką naujajam kaliniui žirklėmis 
šiek tiek pakirpo barzdą ir plaukus. Kiekvieną kuokštelį surinko 
ir išnešė. 

Kai viskas buvo baigta, lankytojai trumpai atsisveikino, išėjo 
ir užrakino kameros duris. Po dvidešimties minučių grįžo karei- 
viai, nustebę, bet nesmalsūs. Poetas Tenisonas tą tiksliai išreiškė: 
„Jiems nedera svarstyti kodėl.“ 

Kareiviai dirstelėjo į tiek sykių matytą ypatingojo kalinio figūrą 
ir ėmė laukti aušros. Rytmečio saulė nutvieskė Kaskadinių kalnų 
viršūnes, kai AC-130 artėjo prie „savosios Makordo bazės. Bazės 
vadas gavo pranešimą, kad tai CŽV krovinys, paskutinė siunta į 
naująjį tyrimų centrą dykynėje. Net ir jo rango karininkui nerei- 
kėjo daugiau žinoti, tad jis daugiau ir neklausinėjo. Dokumentai 
buvo tvarkingi, sraigtasparnių aikštelėje laukė „Chinook“. 

Skrendant afganas atsipeikėjo. Viršutinė lentelė buvo nuimta, 
oras „Hercules“ viduje buvo normalaus slėgio ir grynas. Kalinį 
lydintis agentas padrąsinamai šyptelėjo ir pasiūlė atsigerti ir už- 
kąsti. Kalinys pasitenkino sodos vandeniu per šiaudelį. 

Palydovo nuostabai kalinys mokėjo kelias frazes angliškai, tur- 
būt nuklausė per penkerius metus Gvantaname. Jiems skrendant 

du kartus paklausė, kiek valandų, kartą palenkė galvą į priekį ir 
pasimeldė. Daugiau nieko nesakė. 

Prieš tupiant stogo lentelę užstūmė. Automobilinio keltuvo 
operatorius nė nejįtarė, kad perkelia neįprastą krovinį nuo „Her- 
cules“ užpakalinės rampos į sraigtasparnį „Chinook“. 

Rampos durys užsidarė. Konteineryje tebedegė baterijomis 
maitinama lemputė, bet ji buvo nematoma iš išorės. Iš vidaus 
nebuvo girdėti jokio garso. Kalinys, kaip vėliau pranešė Marekui 
Gumieniui jį lydėjęs agentas, sėdėjo ramiai kaip triušis. Pone, 
nekilo jokių problemų. 

Nors įpusėjo vasaris, oras buvo puikus. Spaudė šaltukas, bet 
dangus išsigiedrijo. Didelis dviejų rotorių „Chinook“ nusileido 
aikštelėje netoli Trobelės ir atidarė užpakalines duris. Tačiau kon- 
teineris liko viduje. Buvo lengviau tiesiog iš konteinerio išlaipinti 
abu keleivius į sniegą. | 

Kai konteinerio užpakalinė siena atsidarė, abu drebėjo. Apsau- 
gos grupė iš Gvantanamo buvo atskridusi „Hercules“ ir „Chinook“ 
pirmagalyje. Jie laukė paskutinio formalumo. 

Kalinio rankos ir kojos prieš atlaisvinant diržus buvo surakin- 
tos. Tada jam buvo liepta keltis ir rampa nuleista į sniegą. Dešim- 
ties žmonių komanda stovėjo pusračiu, nukreipusi į jį ginklus. 

Su tokia gausia palyda, kuri vos tilpo pro duris, Talibano kari- 
ninkas buvo nuvestas per tūpimo aikštelę ir Trobelę į savo būstą. 
Kai užsitrenkė durys, atkirsdamos šaltą orą, jis nustojo drebėti. 
Šeši sargybiniai apsupo jį erdvioje kameroje ir pagaliau nuėmė 
atrankius. Traukdamiesi atbuli, jie išėjo iš kameros ir užtrenkė 
duris. Kalinys apsidairė. Kamera čia geresnė, bet vis tiek kamera. 
Jis prisiminė“teismą. Pulkininkas pasakė, kad jį sugrąžins į Afga- 
nistaną. Jie vėl melavo. 


Įdienojus, kai saulė nutvieskė Kubos kraštovaizdį, nutūpė kitas 
„Hercules“. Jis taip pat buvo parengtas tolimam skrydžiui, bet, 


156 


skirtingai nei „Talon“, nebuvo ginkluotas ir nepriklausė specialio- 
sioms pajėgoms. Jis priklausė MATS, karinių oro pajėgų transpor- 
to divizijai. Turėjo nuskraidinti į kitą pasaulio pusę vieną keleivį. 

Kameros durys atsidarė. 

— Kaliny Chanai, stokitės. Veidu į sieną. Pozicija. 

Jam užsegė per juosmenį diržą, nuo šio karančios grandinės lei- 
dosi iki surakintų kulkšnių, kitos ėjo iki antrankių, spaudžiančių 
riešus. Izmatas galėjo judėti tik mažyčiais žingsneliais. 

Šeši ginkluoti sargybiniai nuvedė jį trumpu keliu iki bloko galo. 
Ten stovėjo pavojingiems kaliniams pervežti skirtas automobilis 
su laipteliais užpakalyje, tinkline pertvara, atskiriančia kalinius 
nuo vairuotojo, ir užtemdytais langais. 

Kai jam liepė išlipti iš automobilio prie pakilimo tako, kalinys 
sumirksėjo nuo ryškios saulės šviesos. 

Papurtė gauruotą galvą ir atrodė sutrikęs. Kai akys priprato 
prie šviesos, pamatė laukiantį „Hercules“ ir grupę spoksančių į 
jį amerikiečių karininkų. Vienas priėjo arčiau ir mostelėjo ranka 
sekti įkandin. 

Kalinys klusniai nusekė paskui jį įkaitusiu asfaltu. Nors buvo 
surakintas, apsupę šeši ginkluoti sargybiniai lydėjo jį visą kelią. 
Atsigręžė dar kartą ir pažvelgė į tą vietą, kurioje praleido penke- 
rius siaubingus metus. Tada laipteliais užlipo į lėktuvo fiuzeliažą. 

Kambaryje, esančiame aukštu žemiau negu kontrolės bokšto 
operacijų salė, stovėjo du žmonės ir lydėjo jį akimis. 

- Štai ir išvyksta mūsų žmogus, - tarė Marekas Gumienis. 

— Tegu Alachas būna jam gailestingas, jeigu jie sužinos, kas jis 
yra iš tikrųjų, - atsakė Stivas Hilas. 

Ketvirta dalis 


KELIONĖ 


Dešimtas skyrius 


Kelionė buvo ilga ir varginanti. Degalų ore lėktuvas nepasipildė, 
nes tai brangiai kainuotų. „Hercules C-130“ buvo lėktuvas-kalė- 
jimas: amerikiečiai darė paslaugą Afganistano vyriausybei, kuri 
privalėjo parsigabenti savo kalinį, bet neturėjo tinkamo lėktuvo 
tokiam reikalui. 

C-130 skrido pro amerikiečių bazes Azorų salose, Portugalijoje, 
ir Ramšteine, Vokietijoje, ir tik vėlyvą kitos dienos popietę pra- 
dėjo leistis į didžiulę Bagramo karinių oro pajėgų bazę niaurios 
Šomalio plynaukštės pietuose. 

Įgula keitėsi du kartus, bet palyda buvo ta pati; sargybiniai 
skaitė, lošė kortomis, snūduriavo, o keturios besisukančių menčių 
poros nešė juos tolyn į rytus. Kalinys tebebuvo surakintas. Šiek 
tiek numigo ir jis. 

Kai „Hercules“ nusileidęs riedėjo prie milžiniškų angarų, iš tolo 
išryškinančių amerikiečių zoną Bagramo bazėje, JAV karo poli- 
cijos majoras, per skrydį vadovavęs apsaugai, lengviau atsikvėpė 
pamatęs, kad afganai rimtai pasirengę. Prie kalėjimo furgono 
stoviniavo dvidešimt Afganistano specialiosios paskirties dalinio 
kareivių ir jų vadas, brigados generolas Jusufas. 

Prieš perduodamas neįprastą krovinį majoras nuskubėjo rampa 
patikrinti dokumentų. Tai truko kelias sekundes. Paskui mostelėjo 

kolegoms. Šie atrakino afgano grandinę, kuria jis buvo prikaus- 
tytas prie fiuzeliažo pertvaros, ir sukaustytą išvedė į stingdančią 
Afganistano žiemą. 

Kareiviai apsupo jį, nuvedė prie kalėjimo furgono ir įstūmė 
vidun. Durys užsitrenkė. Amerikietis majoras pagalvojo, jog nieku 
gyvu nenorėtų atsidurti to barzdoto kalinio vietoje. Jis saliutavo 
brigados generolui, šis atsakė tuo pačiu. 

— Pone, gerai jį saugokite, - tarė amerikietis. - Jis labai kietas 
vyrukas. 

— Nesirūpinkite, majore, - atsakė afganas. - Jis vyksta į Pul-i- 
Čarkio kalėjimą visam gyvenimui. 

Po kelių minučių kalėjimo furgonas išvažiavo, lydimas sunk- 
vežimio su specialiosios paskirties pajėgų kareiviais. Nedidelis 
konvojus įsuko į pietinį kelią, vedantį į Kabulą. Tik tamsai sutirš- 
tėjus furgonas ir sunkvežimis išsiskyrė. Furgonas važiavo vienas. 
Vėliau tai buvo palaikyta fatališku atsitiktinumu. 

Pul-i-Čarkis - milžiniškas bauginantis kompleksas į rytus nuo 
Kabulo, netoli tarpeklio Kabulo lygumos rytuose. Per sovietų 
okupaciją šį kalėjimą valdė slaptoji policija KHAD, iš čia nuolatos 
sklido kankinamų kalinių klyksmai. 

Per pilietinį karą kelios dešimtys tūkstančių kalinių iš čia gyvi 
nebeišėjo. Kai susikūrė Afganistano Respublika, įvyko demokra- 
tiniai rinkimai, sąlygos šiek tiek pagerėjo, tačiau betoniniuose 
kalėjimo koridoriuose, kamerose ir požemiuose tebeaidėjo vai- 
duoklių aimanos. Laimė, furgonas jo taip ir nepasiekė. 

Furgonas be apsaugos nuvažiavo dar penkiolika kilometrų, 
tada iš šoninio kelio išniro pikapas ir ėmė sekti paskui jį. Pasig- 
nalizavo šviesomis, ir furgono vairuotojas pasuko į anksčiau 
numatytą aikštelę už žemaūgių medžių guoto. Ten ir įvyko „pa- 
bėgimas“. 

Grandinės kaliniui buvo nuimtos, vos tik furgoną praleido 
paskutinis Bagramo apsaugos postas. Važiuodamas jis persirengė 

šiltu pilkos vilnos salvar kamez ir apsiavė batus. Galvą apsivyniojo 
baugiu juodu talibų turbanu. 

Dabar ėmėsi vadovauti generolas Jusufas, anksčiau jau persė- 
dęs iš sunkvežimio į pikapą. Atvirame pikapo gale buvo vežami 
keturi lavonai. 

Visi jie neseniai paimti iš miesto morgo. Du savo barzdomis 
ir apdarais priminė talibus. Jie buvo statybos darbininkai, dirbę 
ant nesaugių pastolių ir užsimušę jiems lūžus. 

Kiti du buvo žuvę automobilių avarijose. Afganistano keliai 
tokie duobėti, kad saugiausia važiuoti pačiu viduriu. O kadan- 
gi trauktis į šalį, kai kas nors atvažiuoja priešpriešiais, laikoma 
negarbe, transporto katastrofų aukų nepaprastai daug. Tie du 
lavonai skustomis barzdomis buvo kalėjimo sargų uniformomis. 

Kalėjimo sargai bus rasti su pistoletais rankose, kulkų suvarpyti. 
Talibai, tykoję jų pakelėje, taip pat nušauti - iš sargų pistoletų. 
Furgono durelės sukapotos kirtikliu ir pakibusios ant vyrių. Toks 
furgonas bus aptiktas rytoj. 

Kai spektaklis buvo suvaidintas, Jusufas atsisėdo ant priekinės 
sėdynės greta vairuotojo. Buvęs kalinys kartu su dviem specialiųjų 
pajėgų kariais, kuriuos atsivežė Jusufas, susispaudė ant užpaka- 
linės. Visi trys apsivyniojo veidus nukarusiais turbanų galais, 
gelbėdamiesi nuo šalčio. 

Pikapas aplenkė Kabulo miestą ir dūmė toliau, kol pasiekė 
greitkelį, nutiestą į pietus iki Ghaznio ir Kandaharo. Kaip ir kas- 
nakt, ten laukė ilga kolona sunkvežimių, visoje Azijoje vadinamų 
„džingliais“*. 

Visi atrodė pagaminti prieš šimtą metų. Kriokdami, kosčioda- 
mi, jie šliaužia visais Viduriniųjų ir Tolimųjų Rytų keliais, keldami 
gerklę erzinančius juodų dūmų debesis. Dažnai jie sugedę riogso 


* Jinglee Bells - Kalėdų varpeliai. (Angl.) 

pakelėje, o vairuotojai, ieškantys reikalingų dalių, turi nukulniuoti 
daugybę mylių, kad jų gautų ar nusipirktų. 

Šie sunkvežimiai randa kelią per nepravažiuojamus kalnus, rie- 
da slenkančiais smėlio šlaitais. Retsykiais išnarstytą „džinglio“ ske- 
letą galima pamatyti pakelės griovyje. Bet jie yra veikianti žemyno 
komercinės kraujotakos sistema, pristatanti stulbinamai įvairius 
krovinius į mažiausius ir nuošaliausius kaimelius jų gyventojams. 

Prieš daugelį metų britai praminė juos kalėdiniais sunkveži- 
miais dėl puošnios jų išvaizdos. Visas regimas jų paviršius buvo 
ištapytas religiniais ir istoriniais siužetais. Čia atstovaujama krikš- 
čionybei, islamui, hinduizmui, sikhizmui ir budizmui, dažnai visi 
motyvai fantastiškai susipina. Lyg to būtų maža, vairuotojai dar 
puošia savo sunkvežimius margomis juostomis, blizgučiais ir net 
varpeliais. Iš čia ir sunkvežimių pavadinimas - „džingliai“. 

Greitkelyje į pietus nuo Kabulo nusidriekė kelių šimtų sunk- 
vežimių kolona. Vairuotojai miegojo kabinose laukdami aušros. 
Pikapas sulėtino greitį ir sustojo kolonos gale. Maikas Martinas 
išlipo ir žengė į priekį. Žmogaus prie vairo veidą dengė raštuoto 
audeklo kaukė. Greta jo sėdintis Jusufas linktelėjo, bet neištarė nė 
žodžio. Čia kelio pabaiga. Ir kelionės pradžia. Žengdamas į šalį 
Martinas išgirdo vairuotojo balsą: 

— Sėkmės, šefe. 

Ir vėl tas žodis. Tik SPP vyrai vadindavo savo karininkus „še- 
fais“. Perduodamas Bagrame kalinį, JAV karo policijos majoras 
nežinojo, kas iš tikrųjų yra tas kalinys, nežinojo ir to, kad atėjęs 
į valdžią prezidentas Hamidas Karzajus paprašė SPP sukurti ir 
pamokyti Afganistano specialiąsias pajėgas. 

Martinas nusisuko ir nužingsniavo palei sunkvežimių eilę. 
Jam už nugaros tamsoje ištirpo grįžtančio į Kabulą pikapo už- 
pakaliniai žibintai. Viduje sėdintis SPP seržantas radijo telefonu 
paskambino į Kabulą. Atsiliepė rezidentas. Seržantas tarė du 
žodžius ir išjungė ryšį. 

Afganistano slaptosios žvalgybos tarnybos viršininkas taip pat 
paskambino saugia linija. Kabule buvo pusė keturių ryto, Škotijo- 
je - vienuolikta valanda nakties. Viename ekrane sužibo trumpa 
eilutė. Filipsas ir Makdonaldas jau buvo kabinete, tikėdamiesi 
pamatyti tai, ką pamatė: „Operacija „Laužtuvas“ prasidėjo.“ 

Pašalusiame duobėtame greitkelyje Maikas Martinas leido sau 
paskutinį sykį atsigręžti atgal. Raudonų pikapo žibintų jis nebe- 
pamatė. Apsisuko ir nužingsniavo toliau. Po šimto žingsnių tapo 
Afganu. 

Jis žinojo, ko ieško, bet praėjo gal pro šimtą sunkvežimių, 
kol rado. Su Karačio registracijos numeriais. Tokio sunkvežimio 
vairuotojas veikiausiai ne puštūnas, todėl jis ir nepastebėtų, kad 
Martinas ne itin tobulai kalba puštu. Turbūt vairuotojas beludžis, 
grįžtantis namo, į Pakistaną, Beludžistano provinciją. 

Vairuotojams dar ankstoka keltis, o žadinti nusižiūrėto sunk- 
vežimio vairuotoją būtų neprotinga; pavargę Žmonės, staiga pri- 
kelti, nebūna gerai nusiteikę. Martinui reikėjo jo palankumo. 
Susirietė po sunkvežimiu ir dvi valandas išdrebėjo. 

Apie šeštą prasidėjo šioks toks bruzdėjimas, rytinėje dangaus 
pusėje sušvito rausva juosta. Kažkas pakelėje įkūrė lauželį ir pa- 
kabino virš jo katiliuką. Centrinėje Azijoje diduma gyvenimo 
praleidžiama arbatinėje, čaichanoje, arba netoli jos; juk arbatai 
gerti tereikia ugnelės, katiliuko vandens, saujos arbatžolių ir kelio- 
likos vyrų. Martinas atsikėlė, nuėjo prie ugnies ir susišildė rankas. 

Arbatą virė puštūnas, nelinkęs šnekėtis, tas ir patiko Martinui. 
Jis nusiėmė turbaną, suvyniojo ir įsidėjo į kelioninį krepšį. Už 
saują afganių gavo puoduką garuojančios arbatos ir mėgaudama- 
sis siurbčiojo. Po kelių minučių iš kabinos išsirangė mieguistas 
beludžis ir taip pat nuėjo arbatos. 

Švito. Kai kurie sunkvežimiai atgijo ir ėmė spjaudyti juodus 
dūmų kamuolius. Beludžis ėjo atgal. Martinas pasekė jį. 

— Sveikas, broli. 

Beludžis atsakė šiek tiek nepatikliai. 

— Ar kartais nevažiuoji į pietus iki sienos ir Spin Boldako? 

Jei vairuotojas grįžta į Pakistaną, jis kirs sieną tame pasienio 
miestelyje įpiečiau Kandaharo. Martinas neabejojo, kad už jo 
galvą jau paskirta premija. Sieną teks pereiti pėsčiam, kuo toliau 
nuo kontrolės punkto. 

— Jei tokia bus Alacho valia, - atsakė beludžis. 

— Gal tada dėl Gailestingojo leistum varguoliui, trokštančiam 
sugrįžti į savo namus pas šeimą, važiuoti kartu su tavim? 

Beludžis pagalvojo. Dažniausiai į šituos tolimus reisus iki Ka- 
bulo su juo važiuodavo pusbrolis, bet jis serga ir liko Karačyje. 
Visą kelią vairavo vienas ir jautėsi pavargęs. 

— Ar galėtum tokį vairuoti? - paklausė jis. 

— Tiesą sakant, vairavau daug metų. 

Jie važiavo į pietus draugiškai tylėdami, klausydamiesi rytietiš- 
kos popmuzikos, sklindančios iš seno plastikinio radijo, pritvir- 
tinto ant prietaisų skydelio. Radijas gergždė ir zvimbė, Martinas 
nebesuvokė, ar tai atmosferos trukdžiai, ar melodijos traškesiai. 

Diena įsibėgėjo, o jie pukšėjo per Ghaznį į Kandaharo pusę. 
Buvo sustoję išgerti arbatos, užkąsti įprastinės ožkienos su ryžiais, 
prisipylė baką benzino. Martinas sumokėjo dalį išlaidų savaisiais 
afganiais ir beludžis tapo daug draugiškesnis. 

Nors Martinas nemokėjo nei urdu, nei beludžių tarmės, o 
žmogus iš Karačio prastai mokėjo puštu, jie puikiai susikalbėdavo 
ženklais ir arabiškais žodžiais iš Korano. 

Į šiaurę nuo Kandaharo jie sustojo nakvoti, nes beludžis ne- 
norėjo važiuoti sutemus. Čia Zabulo provincija, laukinė šalis ir 
žmonės laukiniai. Saugiau važiuoti šviesiu paros metu, kai šimtai 
sunkvežimių priešakyje ir užpakalyje, ir šiek tiek šiauriau. Ban- 
ditai pamėgę naktį. 

Jiems įvažiuojant į šiaurinius Kandaharo priemiesčius Martinas 
pasakė norįs snustelėti ir susiraitė ant suolo už sėdynių, kur naktį 

miegojo beludžis. Kandaharas anksčiau buvo talibų tvirtovė, tad 
Martinas nenorėjo, kad koks nors „pasikeitęs“ talibas manytų, 
jog pravažiuojančiame sunkvežimyje matė buvusį bendražygį. 

Į pietus nuo Kandaharo jis vėl pakeitė beludžį prie vairo. Spin 
Boldaką jie pasiekė pavakare; Martinas pasakė, kad jo namai šiau- 
riniame pakraštyje, padėkojo vairuotojui ir išlipo likus keliems 
kilometrams iki pasienio punkto. 

Kadangi beludžis nesuprato puštu, jis buvo įjungęs radijo stotį, 
transliuojančią popmuziką, ir niekada neklausydavo žinių. Prie 
sienos eilės buvo ilgesnės negu visada, bet kai pagaliau privažiavo 
prie užkardos, sargybiniai jam parodė nuotrauką. Į jį žvelgė ką 
tik atsisveikinusio juodabarzdžio talibo veidas. 

Beludžis buvo doras ir sunkiai triūsiantis žmogus. Norėjo tik 
grįžti pas savo žmoną ir ketvertą vaikų. Gyvenimas ir taip sunkus. 
O dabar kęsti dienas, gal net savaites Afganistano kalėjime, kol 
bus išsiaiškinta, kad jis tikrai ničnieko nežinojo? 

- Prisiekiu Pranašu, kaip gyvas jo nemačiau, - dievagojosi jis, 
ir buvo praleistas. 

„Niekada daugiau“, - galvojo kratydamasis Kvetos keliu. Gal jis 
ir kilęs iš korumpuočiausio miesto Azijoje, tačiau gimtinėje bent 
žinai, kas esi. Afganai - ne jo tėvynainiai. Ko kištis į jų reikalus? 
Įdomu, ką tas talibas iškrėtė. 


Martinas buvo perspėtas, kad kalėjimo furgono užpuolimo, 
dviejų sargų nužudymo ir iš Gvantanamo sugrąžinto kalinio pa- 
bėgimo nebus įmanoma nuslėpti. Visų pirma todėl, kad triukšmą 
pakels Amerikos ambasada. 

„Žudynių“ sceną aptiko patruliai, pasiųsti į Bagramo kelią, kai 
furgonas neatvažiavo į kalėjimą. Karinės palydos atsilikimą nuo 
furgono jie priskyrė kažkieno nekompetencijai. Tačiau belaisvio 
išvadavimas - tikrai kokios nors nepribaigtos talibų gaujos darbas. 
Pradėta ją medžioti. 

Deja, JAV ambasada pateikė Karzajaus vyriausybei nuotrau- 
ką ir jos nebuvo galima atsisakyti. CŽV ir Slaptosios žvalgybos 
tarnybos rezidentai mėgino sulėtinti procesą, bet tiek ir tegalėjo 
padaryti. Kai visoms pasienio užkardoms faksu buvo išsiuntinė- 
tos nuotraukos kopijos, Martinas vis dar buvo į šiaurę nuo Spin 
Boldako. 

Nors jis viso to nežinojo, nusprendė, kad negali rizikuoti. Tū- 
nojo kalvose virš Spin Boldako ir laukė nakties. Iš aukštai matė 
kraštovaizdį ir būsimą naktinį maršrutą. 

Miestelis buvo už aštuonių kilometrų, kokiu kilometru žemiau. 
Martinas galėjo įžiūrėti vingiuojantį kelią ir juo riedančius au- 
tomobilius. Galėjo matyti ir masyvų seną fortą, kadaise buvusį 
britų armijos bastioną. 

Jis prisiminė, kad 1919 metais britų kariuomenė, šturmuodama 
fortą, paskutinį kartą pasinaudojo viduramžiškomis kopėčiomis. 
Naktį ji negirdimai, - išskyrus mulų bliovimą, šaukštų skalambi- 
jimą į katiliukus ir kareivių keiksmus, kai jie susimušdavo kojas, - 
stengdamasi nepažadinti gynėjų, prisėlino prie sienų. 

Kopėčios pasirodė trim metrais per trumpos, jos lūžo ir su 
šimtu kareivių sukrito į sausą apsauginį griovį. Britų laimė, kad 
už sienų buvę puštūnai gynėjai pamanė, jog juos puola didžiau- 
sia armija, nėrė pro užpakalinius vartelius ir pasislėpė kalnuose. 
Fortas buvo paimtas be šūvio. 

Prieš vidurnaktį Martinas tyliai persigavo per forto sienas, 
perėjo per miestą ir atsidūrė Pakistane. Aušrą jis pasitiko nuėjęs 
penkiolika kilometrų Kvetos keliu. Ten rado čaichaną ir sulaukė 
sunkvežimio, už pinigus vežančio keleivius į Kvetą. Pagaliau juo- 
das talibo turbanas, gerai pažįstamas šiose vietovėse, persikėlė iš 
krepšio ant galvos. 

Pešavaras laikomas fundamentalistų miestu, bet Kveta dar ver- 
tesnė tokio vardo. Tik Miram Šachas lenkia juodu savo nuožmiu 
prisirišimu prie „Al Kaidos“. Šiaurės vakarų pasienio provincijose 

vyrauja tenykščių giminių paprotinė teisė. Nors šis regionas yra 
Pakistano teritorijoje, čia vyrauja puštūnai ir jų kalba, be to, ir 
kraštutinė itin tradicinio islamo atmaina. Talibo turbanas yra 
gerbtino žmogaus požymis. 

Nors pagrindinis kelias į pietus nuo Kvetos vingiuoja į Karačį, 
Martinui buvo patarta keliauti mažesne pietvakarių vieškelio 
atkarpa, vedančia į liūdnai pagarsėjusį Gvadoro uostą. Jis yra 
netoli Irano sienos, tolimiausiame vakariniame Beludžistano 
pakraštyje. Kadaise apsnūdęs ir dvokiantis žvejų kaimelis dabar 
virto svarbiu uostu ir kontrabandos, ypač opijaus, centru. Tiesa, 
islamas draudžia vartoti narkotikus, bet tik musulmonams. Jeigu 
Vakarų kitatikiai nori juo nuodytis ir už tą privilegiją gerai sumo- 
ka, ištikimi Pranašo tarnai ir sekėjai čia niekuo dėti. 

Irane, Pakistane, o daugiausia Afganistane išaugintos aguonos 
čia pat perdirbamos į pagrindinę morfijaus sudedamąją dalį, tada 
ji kontrabanda gabenama į Vakarus, o ten tampa heroinu ir sėja 
mirtį. Šventoje prekyboje Gvadoras atsiriekia savo dalį. 

Kvetoje, stengdamasis vengti susidūrimo su puštūnais, kurie 
galėtų jį demaskuoti, Martinas susirado kitą vairuotoją beludžį, 
vykstantį į Gvadorą. Ten ir sužinojo, kad už jo galvą paskirta 
penkių milijonų afganių premija, bet tik Afganistane. 

Išaušus trečios dienos rytui po atsisveikinimo „sėkmės, šefe“, 
Martinas išlipo iš sunkvežimio ir įsitaisė lauko kavinėje pasimė- 
gauti saldžia žaliąja arbata. Čia jo jau laukė, bet ne čionykščiai. 


Pirmasis iš dviejų nuotolinio valdymo lėktuvų „Predator“ iš- 
skrido iš Thumraito prieš dvidešimt keturias valandas. Skraidy- 
dami pamainomis, nepilotuojami lėktuvai dieną naktį patruliuos 
jiems skirtame stebėjimo plote. 

Firmos „General Atomics“ pagamintas „UAV RO 1 L Preda- 
tor“ nežavi savo išvaizda. Jis primena kūrinį iš aviamodeliuotojų 
mėgėjų dirbtuvės. Tik aštuonių metrų dvidešimt trijų centimetrų 

ilgio ir plonas it pieštukas. Jo trapeciniai it žuvėdros sparnai - 
keturiolikos metrų ilgio. Užpakalyje įmontuotas „Rotax“ varik- 
lis suka propelerį šimto trylikos mechaninių arklio jėgų galia, 
siurbdamas degalus iš trijų šimtų septyniasdešimt devynių litrų 
talpos rezervuaro. 

Bet ši kukli varomoji jėga leidžia pasiekti du šimtus dvidešimt 
penkis kilometrus per valandą arba sulėtinti jį iki šimto tris- 
dešimties kilometrų per valandą. Maksimali skrydžio trukmė 
40 valandų, bet šiaip jis gali nuskristi maždaug septynių šimtų 
keturiasdešimties kilometrų spinduliu nuo savo bazės, vykdo 
užduotį dvidešimt keturias valandas ir grįžta į bazę. 

Kadangi variklis „stumia“ iš užpakalio, „Predator“ valdymo 
prietaisai yra priekyje. Operatorius gali pasirinkti rankinį valdy- 
mo būdą arba perduoti valdymą kompiuterinei programai, kuri 
vykdoma, kol bus duoti nauji nurodymai. 

Tikrasis „Predator“ talentas paslėptas svogūno formos nosyje: 
išimama elektroninė aviacijos įranga „Skyball“. 

Visa komunikacinė įranga nukreipta aukštyn, kad galėtų siųsti 
ar gauti pranešimus iš palydovų orbitoje. Palydovai gauna visą fo- 
tografuotą medžiagą, nugirstų pokalbių įrašus ir persiunčia bazei. 

O žemyn žiūri apertūrinis radaras „Lynx“ ir fotografavimo apa- 
ratūra „L-3 Wescam“. Naujesniems modeliams, kaip antai dviem 
panaudotiesiems virš Omano, ne kliūtis naktis, debesys, lietus, 
kruša ir sniegas, nes juose įrengta daugiaspektrė taikiklio sistema. 

Po įsiveržimo į Afganistaną, kai pavykdavo pastebėti svarbius 
taikinius, bet nepavykdavo iš karto jų atakuoti, „Predator“ vėl grįžo 
pas konstruktorius. Netrukus buvo sukonstruotas naujas modelis. 
Jis galėjo nešti „Hellfire“ raketą. Akis danguje tapo ginkluota. 

Po poros metų „Al Kaidos“ lyderis Jemene išėjo iš slėptuvės 
neįžengiamame šalies vidurio regione ir su keturiais palydovais 
sėdo į „Land Cruiser“. Jis nenujautė, kad tolimoje Tampoje kelios 
poros amerikiečių akių stebi jį ekrane. 

Po žodinės komandos „Hellfire“ atsiskyrė nuo „Predator“ ir po 
kelių minučių „Land Cruiser“ su savo keleiviais stačiai išgaravo. 
Visa tai natūraliomis spalvomis buvo matyti Floridoje plazmi- 
niame ekrane. 

Du „Predator“, kylantys iš Thumraito, nebuvo ginkluoti. Vie- 
nintelė jų užduotis buvo iš šešių kilometrų aukščio stebėti sausu- 
mą ir jūrą ir patiems likti nepastebėtiems, negirdimiems ir radarų 
neužfiksuotiems. 


Gvadore yra keturios mečetės, bet atsargiai pasidomėję britai iš 
Pakistano slaptosios žvalgybos tarnybos sužinojo, kad ketvirtoji, 
mažiausia, yra musulmonų fundamentalizmo židinys. Kaip ir 
daugelis mažų mečečių, ji buvo vieno imamo šventovė, išlaikoma 
iš maldininkų aukų. Mečetę buvo pastatęs ir joje pamokslavo 
Abdula Halabis. 

Imamas pažinojo savo tikinčiuosius. Sėdėdamas ant pakylos, jis 
iškart pastebėjo atvykėlį. Juodas talibo turbanas net ir pasienyje 
iškart atkreipė jo dėmesį. 

Po maldos, kol svetimasis, apsiavęs sandalais, neištirpo minioje, 
imamas truktelėjo jį už rankovės. 

— Tegu tave aplanko gailestingojo Alacho malonė, - negarsiai 
ištarė jis. Arabiškai, ne urdu. 

- Ir tave, imamai, - atsakė atvykėlis. Irgi arabiškai, bet imamas 
pajuto puštu akcentą. Jo įtarimas pasitvirtino: tas žmogus atėjęs 
iš genčių teritorijų. 

— Mes su bičiuliais einame į madafa, - tarė jis. - Ar nenorėtum 
su mumis išgerti arbatos? 

Puštūnas akimirką dvejojo, paskui oriai linktelėjo galva. Prie 
daugelio mečečių yra madafa, tarsi koks klubas, kur tikintie- 
ji renkasi pasimelsti, pasišnekėti, pasiklausyti, kaip aiškinamos 
religijos dogmos. Vakaruose tokios susibūrimų vietos dažnai 
panaudojamos paaugliams įtraukti į ekstremizmą. 

— Aš - imamas Halabis. Ar mūsų naujasis maldos brolis turi 
vardą? 

Martinas nedvejodamas pasakė Afganistano prezidento vardą 
ir specialiųjų pajėgų vado pavardę: 

— Aš - Hamidas Jusufas. 

— Būk pasveikintas, Hamidai Jusufai, - tarė imamas. - Pama- 
čiau, kad tu drįsti nešioti talibų turbaną. Ar esi vienas iš jų? 

— Nuo tos devyniasdešimt penktųjų dienos, kai Kandahare 
prisidėjau prie mulos Omaro. 

Madafa, varganoje lūšnelėje už mečetės, susirinko koks tuzi- 
nas vyrų. Buvo išpilstyta arbata. Martinas pastebėjo, kad vienas 
nenuleidžia nuo jo akių. Tas žmogus skubiai pasivadino imamą 
į šalį ir susijaudinęs kažką jam pakuždėjo. Turbūt dievagojosi nė 
minties neturėjęs žiūrėti televiziją, tas jos nešvankybes, bet ėjo pro 
televizorių parduotuvę ir vienas buvo įjungtas vitrinoje... 

— Galvą guldau, tai tas žmogus, - kuždėjo jis. - Prieš tris dienas 
pabėgo iš Kabulo. 

Martinas nesuprato urdu, juolab beludžių tarmės, bet neabejo- 
jo, kad kalba apie jį. Imamas šlykštėjosi viskuo, kas vakarietiška 
ir modernu, tačiau, kaip ir daugelis, laikė mobilųjį telefoną itin 
didžiuliu patogumu, nors jis ir pagamintas krikščioniškos Suomi- 
jos firmos „Nokia“. Jis paprašė trijų draugų užmegzti pokalbį su 
atvykėliu ir suturėti jį. Pats nuėjo į savo kuklų būstą ir paskambino 
keliems asmenims. Grįžo susijaudinęs. 

Pasirodo, talibas nuo pat pradžių; visa šeima ir klanas ame- 
rikiečių išžudyti; per jankių įsiveržimą vadovavo pusei šiaurės 
fronto; užėmė Kala-i-Džangio ginklų sandėlį; ištvėrė penkerius 
metus Amerikos pragare; ištrūko iš Vašingtonui pataikaujančio 
Kabulo režimo nagų, - tas žmogus ne bėglys, o tikras didvyris. 

Imamas Halabis, nors pakistanietis, nuoširdžiai nekentė Isla- 
mabado vyriausybės, tarnaujančios Amerikai. Visos jo simpatijos 
buvo skirtos „Al Kaidai“. Reikėtų pabrėžti jo taurumą: penkių 

milijonų afganių premija, kurios su kaupu pakaktų visam gyve- 
nimui, Halabio visiškai neviliojo. 

Jis grįžo į madafa ir pamojo atvykėliui prieiti. 

- Žinau, kas esi, - sušnabždėjo jis. - Esi tas, kurį vadina Afganu. 
Pas mane esi saugus, bet ne Gvadore. Tarpžinybinės žvalgybos 
valdybos agentų knibžda visur, už tavo galvą pažadėta premija. 
Kur apsistojai? 

— Niekur. Ką tik atkeliavau iš šiaurės, - atsakė Martinas. 

- Žinau, iš kur atvykai, per visas žinių laidas tai skelbia. Pasi- 
liksi čia, bet neilgam. Turi žūtbūt ištrūkti iš Gvadoro. Tau reikia 
patikimų dokumentų, naujos tapatybės, kad galėtum saugiai iš 
čia išvykti. Gal rasiu žmogų, kuris tau padės. 

Jis pasiuntė berniuką iš savo medresės tekiną į uostą, bet laivo, 
kurio ieškojo, nebuvo. Tas laivas atplaukė po dvidešimt keturių 
valandų. Berniukas kantriai laukė prieplaukoje, kur laivas daž- 
niausiai prisišvartuodavo. 

Faisalas bin Selimas buvo kilęs iš Kataro. Gimė skurdžioje 
žvejo šeimos lūšnoje greta drumzlino upeliūkščio, netoli kaimo, 
kuris ilgainiui virto triukšminga Kataro sostine Doha. Bet visa 
tai įvyko vėliau - kai atrado naftą, kai vietoj Omano susikūrė 
Jungtiniai Arabų Emyratai, kai išėjo britai, atėjo amerikiečiai, ir 
daug anksčiau, negu pinigai ėmė plūsti it šniokščiantis potvynis. 

Vaikystėje ragavo vargo, įprato pataikauti pasipūtėliams balta- 
veidžiams. Bet nuo pat vaikystės bin Selimas pasiryžo išsikovoti 
vietą po saule. Pasirinko žinomą kelią - jūrą. Tapo denio jūreiviu 
pakrantės garlaivyje, kuris plaukiojo tarp Masirah salos ir Salaho, 
esančio Dhofario provincijoje, Omane, ir Kuveito bei Bahreino 
uostų Persijos įlankos pakraštyje. Nuovokus jaunuolis daug ką 
pamatė ir daug ko pasimokė. 

Jis sužinojo, kad visada kas nors nori ką nors parduoti, ir pasi- 
rengęs parduoti pigiau. Ir visada kas nors nori tai nusipirkti, net 
ir sumokėjęs daugiau. Tarp jųdviejų stovėjo užkarda - institucija, 
vadinama muitine. Faisalas bin Selimas praturtėjo iš kontrabandos. 

Keliaudamas matė daugybę daiktų, kuriais verta grožėtis: nuo- 
stabių audeklų ir gobelenų, islamo meno kūrinių, tikrosios kultū- 
ros, senovinių Koranų, brangių manuskriptų ir didžiųjų mečečių. 
Matė ir šlykščių dalykų: turtuolių vakariečių, kiauliškų snukių, 
nuo saulės paraudusių it vėžiai, pasibjaurėtinų moterų siauručiais 
bikiniais, girtų dykaduonių. Visus tuos neuždirbtus pinigus. 

Negalėjo nesuvokti ir to, kad Persijos įlankos valstybių vadovai 
patys atsiriekia tų turtų, kurie tiesiog trykšta kaip juodi šaltiniai 
iš dykumos smėlynų. Kadangi jie mėgdžiojo Vakarų gyventojų 
įpročius, gerdavo atvežtinį alkoholį ir miegodavo su auksaplau- 
kėmis kekšėmis, Faisalas niekino ir juos. 

Kai Faisalas bin Selimas įpusėjo penktą dešimtį (dar buvo liku- 
sios dvi dešimtys metų iki to lūkuriuojančio berniuko beludžio 
Gvadoro prieplaukoje), jo gyvenime įvyko du pokyčiai. 

Jis „užkalė“ ir susitaupė nemažai pinigų, tad užsisakė ir nusipir- 
ko puikų vienstiebį krovininį burlaivį medienai gabenti, pastatytą 
geriausių meistrų Sure, Omane, ir pavadino jį „Raša“ - Perlu. Be 
to, tapo uoliu vahabistu. 

Kai naujieji pranašai, Maududžio ir Saido Kvitbo sekėjai, pa- 
skelbė džihadą erezijos ir griovimo jėgoms, jis pritarė jiems. 
Kai jauni vyrai susikovė su bedieviais sovietais Afganistane, jis 
meldėsi už juos; kai kiti jaunuoliai nukreipė didelius lėktuvus į 
Vakarų pinigų dievo bokštus, jis atsiklaupęs prašė priimti jų sielas 
į Alacho sodus. 

Jį supančiame pasaulyje Selimas liko paslaugus, kukliai gy- 
venantis, pedantiškas, dievobaimingas škiperis ir „Rašos“ savi- 
ninkas. Prekiavo visoje Persijos įlankos pakrantėje, išplaukdavo 
ir į Arabijos jūrą. Pats neieškojo rūpesčių, bet jeigu tikras mu- 
sulmonas prašydavo pagalbos - ar pinigų, ar nusigauti į saugią 
vietą, - Selimas padėdavo kiek galėdamas. 

Vakarų saugumo tarnybos susidomėjo Faisalu bin Selimu, kai 
Saudo Arabijos „Al Kaidos“ aktyvistas, suimtas Hadramaute, 

išpasakojo, ką žinojo, Rijado kalėjimo kameroje. Jis prasitarė, jog 
slapčiausias žinias bin Ladenui gabena pasiuntinys, išmokęs jas 
mintinai ir pasirengęs nusižudyti, jei grėstų pavojus. Iš Arabijos 
pusiasalio jis išplaukia laivu, į krantą išlipa Beludžistane, iš ten 
vyksta į šiaurę, į nežinomus Vaziristano urvus, kur apsistojęs šei- 
chas. Tas laivas - „Raša“. Susitarus su Pakistano žvalgybininkais, 
laivas nebuvo sulaikytas, o buvo sekamas. 

Faisalas bin Selimas atplaukė į Gvadorą su baltųjų prekių 
kroviniu iš Dubajaus laisvosios ekonominės zonos. Šaldytuvus, 
skalbykles, mikrobangų krosneles ir televizorius ten pardavinėjo 
tiesiog iš uosto sandėlių už dalį mažmeninės kainos. 

Grįžti ketino prisikrovęs Pakistano kilimų, kuriuos buvo iš- 
audę berniukai vergai plonais piršteliais ir kurie skirti turtuolių 
vakariečių, perkančių prabangias vilas specialiai supiltose salose 
prie Dubajaus ir Kataro, kojoms. 

Jis išklausė berniuko pranešimą, linktelėjo galvą. Po dviejų 
valandų, kai prekės buvo saugiai iškrautos be Pakistano muitinin- 
kų patikros, Selimas paliko savo pagalbininką omanietį saugoti 
„Rašą“, o pats oriai patraukė per Gvadorą į mečetę. 

Daug metų prekiavęs su Pakistanu, apsukrus arabas gerai iš- 
moko urdu ir šnekėjosi su imamu ta kalba. Gurkšnojo arbatą, pa- 
ragavo saldumynų ir nusišluostė rankas batistine nosinaite. Tada 
pažvelgė į Afganą. Išgirdęs apie pabėgimą iš kalėjimo furgono, 
pritariamai palinksėjo. Paskui prabilo arabiškai: 

— Ir tu norėtum išvykti iš Pakistano? 

— Man čia nėra vietos, - atsakė Martinas. - Imamas teisus. 
Slaptoji policija suseks mane ir išduos tiems Kabulo šunims. 
Verčiau nusižudysiu. 

— Būtų labai gaila, - sumurmėjo katarietis. - Išties... O jeigu nu- 
gabenčiau tave į kurią nors Persų įlankos valstybę“, ką ten veiktum? 


* Bahreinas, Iranas, Irakas, Kuveitas, Omanas, Kataras, Saudo Arabija ir Jungtiniai Arabų Emyratai. 

— Mėginčiau susirasti kitus tikrus musulmonus ir pasisiūlyčiau 
padėti. 

— O ką tu moki? 

— Galiu kautis. Aš pasirengęs žūti dėl Alacho šventajame kare. 

Škiperis kiek pamąstė. 

— Kilimus krausime išaušus, - tarė jis. - Kelias valandas. Jie turi 
būti giliai po deniu, kad neaptaškytų bangų purslai. Išplauksiu 
nekeldamas burių. Praslinksiu pro patį uosto molą. Jei kas nors 
peršoks nuo betono ant denio, niekas nepastebės. 

Ceremoningai atsisveikinęs jis išėjo. Sutemus berniukas paly- 
dėjo Martiną į uostą. Martinas įdėmiai apžiūrinėjo „Rašą“, kad 
atpažintų ryte. „Raša“ praplaukė palei molą prieš pat vienuoliktą. 
Trumpai įsibėgėjęs, Martinas puikiai peršoko pustrečio metro 
tarpą. 

Prie vairo stovėjo omanietis. Faisalas bin Selimas pasitiko Mar- 
tiną draugiška šypsena. Jis pasiūlė svečiui gėlo vandens rankoms 
nusiplauti ir pavaišino nepaprastai gardžiomis Muskato* palmių 
datulėmis. 

Vidurdienį vyresnysis vyriškis patiesė du kilimėlius ant plataus 
apytvaro virš krovinių pilno triumo. Abu suklaupė greta vidur- 
dienio maldai. Martinas turės pirmą sykį melstis ne minioje, kur 
vieno žmogaus balsas ištirpsta tarp kitų. Jis nesuklydo nė karto. 


Kai agentas yra „išėjęs į šaltį - vienas ėmęsis pavojingo darbo 
svetimoje šalyje ir vykdo slaptą ir rizikingą misiją, jo siuntėjai 
namie nekantriai laukia kokio nors ženklo, kad viskas gerai: kad 
jis dar gyvas, dar laisvas, dar veikia. Tokį ženklą gali pasiųsti pats 
agentas: tai telefono skambutis, žinutė laikraščio skelbimų skiltyje, 
įrašas kreida sienoje, kitoks signalas. Tą gali padaryti ir stebėtojas, 
kuris neužmezga kontakto, tik stebi ir pranešinėja centrui. Tokia 
informacija vadinama „gyvybės ženklu“. 


* Omano Sultonato sostinė. (Vert. past.) 

Kai slenka visiškos tylos dienos, savaitės, mėnesiai, globotojai 
ima nerimauti nesulaukdami „gyvybės ženklo“. 

Thumraite buvo vidudienis, Škotijoje - pusryčių metas, o Tam- 
poje dar nė nešvito. Pirmajame ir trečiajame poste operatoriai 
matė tai, ką rodė „Predator“, bet nesuprato prasmės. Jiems nebuvo 
pasakyta. O Edzelo oro pajėgų bazė suprato. 

Ryškiai saulės nušviestas, tai kakta beveik liesdamas denį, tai 
pakeldamas veidą į dangų, Afganas meldėsi. Operacijų salėje 
nuskambėjo džiugūs šūksniai. Po kelių sekundžių pusryčiau- 
jantis Stivas Hilas sulaukė telefono skambučio. Išklausė, kas 
sakoma, paskui ūmai ir aistringai pabučiavo žmoną. Dar po 
dviejų minučių skambutis išbudino Mareką Gumienį Senojoje 
Aleksandrijoje. Išklausęs jis nusišypsojo, sumurmėjo „dar ilgas 
kelias“ ir vėl užmigo. 

Afganas artėjo prie tikslo. 


Vienuoliktas skyrius 


Pučiant palankiam vėjui iš pietų, „Raša“ iškėlė burę ir išjungė 
variklį; gaudesį po deniu pakeitė ramūs jūros garsai: vandens 
teliūškavimas po pirmagaliu, vėjo atodūsiai burėje, korpuso ir 
takelažo girgždėjimas. 

Vienstiebis krovininis burlaivis, virš kurio šešių kilometrų 
aukštyje sukinėjosi nematomas „Predator“, praplaukė Irano pie- 
tinėmis pakrantėmis ir įsuko į Omano įlanką. Pasuko dešiniau, 
pakreipė burę, kad vėjas pūstų į laivagalį ir gintų į siaurą tarpą 
tarp Irano ir Arabijos pusiasalio, vadinamą Ormuzo sąsiauriu. 

Per tą siaurą trylikos kilometrų tarpą, kuris skiria Omanui 
priklausantį Musandamo pusiasalį nuo Irano krantų, plūsta nenu- 
trūkstamas didelių tanklaivių srautas; vieni, giliai panirę, gabena 
žaliavinę naftą energijos ištroškusiems Vakarams, kiti, iškilę, 

lengvai skrodžia Persijos įlankos bangas jos pasipildyti Saudo 
Arabijoje ar Kuveite. 

Mažesni laivai - kaip antai Selimo vienstiebis - glaudžiasi 
arčiau krantų, palikdami didiesiems laisvę giliame laivakelyje. 
Supertanklaiviai tiesiog negali sustoti, jei kas nors pasipainioja 
jiems kelyje. 

Vieną naktį niekur neskubanti „Raša“ dreifavo tarp salų į rytus 
nuo Omano laivyno bazės Kumzare. Sėdėdamas ant reljefiško 
laivagalio antstato giedrą naktį - vis dar aiškiai matomas Škotijos 
oro pajėgų bazės plazminiame ekrane - Martinas mėnesienoje 
variklių riaumojimą joms skubant iš Omano teritorinių vandenų 
į pietų Iraną, dunksantį kitapus sąsiaurio. 

Tai kontrabandininkai, apie kuriuos buvo girdėjęs, - neregis- 
truoti jokioje šalyje, niekam nemokantys mokesčių. Tuščioje Irano 
ar Beludžistano pakrantėje jie auštant susitiks su prekių gavėjais, 
iškraus pigių cigarečių krovinį ir suvarys į valtis, kad ir kaip keista, 
pūkavilnes ožkas, taip vertinamas Omane. 

Ramioje jūroje jų siauros it pieštukas aliumininės valtys su 
gyvu kroviniu, sugrūstu į vidurį, ir įgula, įsitvėrusia į kraštus, 
lėkdavo varomos dviejų didžiulių 250 arklio jėgų pakabinamųjų 
variklių ir pasiekdavo daugiau kaip devyniasdešimties kilometrų 
per valandą greitį. 

Šie kontrabandininkai praktiškai nesugaunami, nes žino kiek- 
vieną įlankėlę ar upės žiotis, pratę plaukioti be šviesų, visiškoje 
tamsoje, kirsti tanklaivių laivakelius ir nusigauti į slaptavietes 
kitame krante. 

Faisalas bin Selimas nuolaidžiai šyptelėjo. Jis ir pats kontraban- 
dininkas, bet gerokai oresnis už anuos Persijos įlankos bastūnus, 
kurių varikliai burzgė tolumoje. 

- Ir ką tu, mielas drauge, veiksi išlaipintas Arabijoje? - tyliai 
paklausė Selimas. Padėjėjas omanietis sėdėjo pirmagalyje, steng- 

damasis pagauti skanią žuvį pusryčiams. Prieš tai kartu su jais 
meldėsi vakarinę maldą. Dabar atėjo nuoširdžių pokalbių metas. 

- Nežinau, - prisipažino Afganas. - Žinau tiktai tiek, kad 
gimtojoje šalyje esu lavonas. Pakistanas man uždarytas, nes ten 
valdo jankių vadžiojami šunys. Tikiuosi, kad čia sutiksiu tikrų 
musulmonų ir prašysiu leisti kovoti kartu. 

— Kovoti? Bet Jungtiniuose Arabų Emyratuose nekovojama. 
Čionykščiai irgi parsidavę Vakarams. Saudo Arabijoje tave bere- 
gint suims ir išsiųs atgal. Taigi... 

Afganas gūžtelėjo pečiais. 

— Aš tik noriu tarnauti Alachui. Savo gyvenimą jau nugyvenau. 
Noriu atiduoti likimą į Jo rankas. 

— Ir sakaisi pasirengęs dėl Jo mirti, - užbaigė katarietis. 

Maikas Martinas mintimis sugrįžo į savo vaikystę ir privačią 
mokyklą Bagdade. Dauguma berniukų buvo irakiečiai; jų tėvai, 
priklausantys visuomenės grietinėlei, troško, kad atžalos tobulai 
kalbėtų angliškai ir užaugę vadovautų didelėms korporacijoms, 
kurios prekiaus su Londonu ir Niujorku. Mokymo programa buvo 
pateikta angliškai, joje atsirado vietos ir tradicinės anglų poezijos 
deklamavimui. 

Martinui labiausiai patiko eiliuotas pasakojimas apie romėną 
Horacijų, kuris gynė paskutinį tiltą nuo besiveržiančios Tarkvi- 
nijaus armijos. Romėnai patys sugriovė tiltą, kad nebebūtų kur 
trauktis. Paskutinį posmą berniukai skanduodavo kartu: 

Žmogų kiekvieną šios žemės 

Anksčiau ar vėliau pasišaukia mirtis. 

Bet ar galima garbingesnė žūtis, 

Negu ginant nuo priešų minios 

Savo protėvių pelenus 

Ir šventyklas savyjų dievų? 

— Jei galėčiau mirti kaip šahidas šventajame kare dėl Jo, tada 
taip, - atsakė jis. 

Vienstiebio krovininio burlaivio savininkas akimirką pamąstęs 
pakeitė pokalbio temą. 

— Tu apsirengęs afganų drabužiais, - tarė jis. - Į tave iškart 
atkreips dėmesį. Luktelėk. 

Jis nulipo žemyn po deniu ir grįžo su švariu, neseniai išskalbtu 
dišdašu, baltais medvilniniais marškiniais, krintančiais nuo pečių 
iki kulkšnių. 

- Persirenk, - paliepė jis. - Šalvar kamiz ir talibo turbaną mesk 
per bortą. 

Kai Martinas persirengė, bin Selimas padavė jam naują galvos 
apdangalą, baltą su raudonais taškeliais, - Persijos įlankos arabų 
keffiyech ir juodą suvytos virvės raištį šiam prilaikyti. 

- Jau geriau, - tarė vyresnysis vyriškis, kai pakeleivis persiren- 
gė. - Gali atrodyti kaip Įlankos arabas, kol nepraversi burnos. Bet 
Džedos apylinkėse yra afganų kolonija. Jau kelios kartos jų gyvena 
Saudo Arabijoje, ir jie kalba panašiai kaip tu. Sakyk, jog esi iš tų 
vietų, ir nepažįstami patikės. O dabar metas miegoti. Kelsimės 
auštant, rytoj paskutinė kelionės diena. 

„Predator“ kamera užfiksavo, kaip „Raša“ pakelia inkarą ir 
išplaukia iš salyno. Plačiu lanku aplenkia kalnuotą Al Ghanamo 
kyšulį ir pasuka pietvakarių link palei Jungtinių Arabų Emyratų 
krantus. 

Jungtiniuose Arabų Emyratuose yra septyni emyratai, bet įsi- 
mename tik didžiausius ir turtingiausius iš jų - Dubajaus, Abu 
Dabio ir Šardžos. Kiti keturi daug mažesni, daug skurdesni ir 
kone bevardžiai. Du - Adžmano ir Um-al-Kaivaino - prigludę 
prie Dubajaus, labiausiai išsivysčiusio emyrato dėl savo naftos 
atsargų. Tik Fudžaira yra kitoje pusiasalio pusėje, Omano įlankos 
rytuose. Septintasis yra Ras al Čaimos emyratas. 

Jis toje pačioje pakrantėje kaip Dubajus, bet arčiau Ormuzo 
sąsiaurio. Purvinas, nuskurdęs ir iki kraštutinumo tradicinis. 
Todėl Ras-al-Čaimos emyratas mielai priėmė Saudo Arabijos 

dovanas, visų pirma dosniai finansuojamas mečetes ir mokyklas, 
kuriose mokė vahabistai. Vakariečiai laiko Ras al Čaimą funda- 
mentalistų, simpatizuojančių „Al Kaidai“ ir džihadui, namais. 
Lėtai plaukiantis vienstiebis pirmiausia jį ir priplauks. Jis pasirodė 
saulei leidžiantis. 

— Tu neturi dokumentų, - tarė škiperis savo svečiui, - ir aš ne- 
galiu jų parūpinti. Nieko baisaus, jie visada buvo Vakarų išmonė. 
Kur kas svarbiau pinigai. Štai, imk. 

Jis įspraudė Martinui į delną pluoštą Jungtinių Arabų Emyratų 
dirhamų. Prietemoje jie lėtai plaukė pro miestą, per pusantro 
kilometro nuo kranto. Tarp pastatų sužibo pirmieji žiburiai. 

— Išlaipinsiu tave kiek toliau, - tarė bin Selimas. - Rasi kelią, 
lygiagretų su jūra, ir grįžk atgal. Žinau mažus svečių namus se- 
namiestyje. Jie pigūs, švarūs ir saugūs. Apsistok tenai. Niekur 
neišeik. Būsi saugus ir, i/nshallah, gal rasiu draugų, kurie tau padės. 

Buvo visiškai tamsu, kai Martinas pamatė viešbučio žiburius 
ir „Raša“ pasuko link kranto. Bin Selimas gerai žinojo tą vietą: 
tai buvęs Hamros fortas, tapęs pajūrio klubu užklydusiems užsie- 
niečiams. Klubas turėjo prieplauką. Sutemus ten būdavo tuščia. 

— Jis išlipa iš krovininio burlaivio, - tarė balsas Edzelo oro 
pajėgų bazės operacijų salėje. Nors buvo tamsu, „Predator“ ter- 
minio vaizdavimo aparatas iš šešių kilometrų aukščio užfiksavo 
žmogaus figūrėlę, peršokančią iš vienstiebio krovininio burlaivio 
ant molo; laivas atsitraukė atbulas ir pasuko į gilesnius vandenis. 

— Laivas mūsų nedomina, - tarė Gordonas Filipsas, pasilenkęs 
per pulto operatoriaus petį. - Sekite judančią figūrą. 

Nurodymą perėmė Thumraitas, ir „Predator“ gavo įsakymą 
sekti terminį vaizdą žmogaus, grįžtančio į Ras al Čaimą pakrantės 
keliu. 

Tai buvo aštuonių kilometrų žygis; Martinas priėjo senamiestį 
apie vidurnaktį. Du kartus klausė kelio, kol rado svečių namus. 
Už keturių šimtų metrų nuo jų stovėjo Marvano al Šehio šeimos 

namai. Tai jis 2001 metų rugsėjo 11-ąją nukreipė keleivinį lėktuvą 
į Pasaulio prekybos centro pietinį pastatą. Čia jis vis dar laikomas 
didvyriu. 

Šeimininkas pasitiko nedraugiškai ir įtariai, kol Martinas pa- 
minėjo Faisalą bin Selimą. Kontrabandininko rekomendacija ir 
sauja dirhamų praskaidrino atmosferą. Jis buvo pakviestas į vidų 
ir nuvestas į kuklų kambarėlį. Svečių namuose atvykėliai buvo 
užėmę tik du kambarius, bet jie jau miegojo. 

Pasijutęs laisviau, šeimininkas pakvietė Martiną drauge išgerti 
arbatos prieš miegą. Gurkšnodamas arbatą Martinas pasipasakojo 
atvykęs iš Džedos, bet kilęs iš puštūnų. 

Niūrios išvaizdos, su vešlia juoda barzda, nuolat minintis Ala- 
chą, Martinas įtikino šeimininką, kad yra tikras musulmonas. 
Išsiskyrė vienas kitam palinkėję labos nakties. 

Faisalas bin Selimas plaukė toliau per tamsą. Galutinis kelionės 
tikslas buvo prieplauka, vadinama Užutėkiu, pačiame Dubajaus 
centre. Kadaise čia tekėjo drumzlinas upelis, dvokiantis negyva 
žuvimi, vidurdienio kaitroje žvejai prie jo adydavo tinklus. Da- 
bar toji vieta tapo paskutiniu „vaizdingu“ reginiu triukšmingoje 
sostinėje, priešais suuk — turgų, po daugiaaukščių vakarietiškų 
viešbučių langais. Vienstiebiai krovininiai burlaiviai čia švar- 
tuojasi vienas prie kito, o turistai atvyksta paspoksoti į paskutinį 
„senosios Arabijos kampelį. 

Sustabdęs taksi, bin Selimas paprašė nuvežti penkis kilomet- 
rus pakrantės keliu į gretimą Adžmano emyratą, mažiausią ir 
skurdžiausią iš septynių. Išlipęs jis nėrė į dengtą turgų, vingiuotų 
gatvelių ir prekystalių labirintą, ir dingo minioje, sumaišydamas 
kortas „uodegai“, jei tokia būtų buvusi. 

„Uodegos“ nebuvo. Niekas neketino jo sekti, o „Predator“ ste- 
bėjo svečių namus Ras al Čaimoje. Vienstiebio laivo škiperis 
įsmuko į nedidelę mečetę ir paprašė pakviesti imamą. Berniukas 
nurūko per miestą ir grįžo su jaunuoliu, čionykščio technikos ko- 

ledžo studentu. Nedaug kas težinojo, kad jis mokęsis „Al Kaidos“ 
mokymo centre netoli Džalalabado, veikusiame iki 2001 metų. 

Senyvas vyriškis pakuždėjo kažką jaunuoliui į ausį, šis linktelėjo 
ir padėkojo. Škiperis vėl perėjo per šurmuliuojantį turgų, išniro iš 
minios, šūktelėjo taksi ir grįžo į savo vienstiebį krovininį burlaivį 
Užutėkyje. Jis padarė, ką galėjo. Dabar viskas priklausys nuo to 
jaunuolio. Inshallah. 


Tą patį rytą, bet dėl laiko skirtumo vėliau, „Ričmondo grafienė“ 
išplaukė iš Mersio upės žiočių į Airijos jūrą. Kapitonas Maken- 
drikas pasuko laivą pietų kryptimi. Anapus kairiojo borto palikęs 
Velsą, jis kirs Airijos jūrą, aplenks Lizardo kyšulį ir išplauks į 
Lamanšo sąsiaurį, o iš jo - į rytų Atlantą. Paskui plauks palei 
Portugalijos krantus, per Viduržemio jūrą ir Sueco kanalą, o iš 
ten - į Indijos vandenyną. 

Šaltų kovo mėnesio bangų blaškomos „Grafienės“ triumuose 
stovėjo patikimai pritvirtinti ir specialiai supakuoti sedanai „Ja- 
guar“, skirti Singapūro vitrinoms. 


Praslinko keturios dienos, kol Ras al Čaimoje prisiglaudęs Af- 
ganas sulaukė svečių. Prisimindamas škiperio patarimą, jis beveik 
neišeidavo iš svečių namų, tik retkarčiais paėjėdavo iki gatvės. 
Grynu oru pakvėpuodavo uždarame kieme už namo. Nuo gatvės 
jį skyrė pustrečio metro aukščio dvigubi vartai. Čia įvažiuodavo 
ir išvažiuodavo krovininiai furgonai. 

Tame kieme jį stebėjo „Predator“; Škotijos operatoriai pamatė, 
kad jis persirengęs kitais drabužiais. 

Pas jį atvykę lankytojai neatnešė nei maisto, nei gėrimų, nei 
skalbinių; jie atvyko pasiimti. Furgoną atbulą privairavo prie 
užpakalinių durų. Vairuotojas liko sėdėti, kiti trys įėjo į vidų. 

Abu nuomininkai buvo darbe; šeimininkas, perspėtas anksčiau, 
išėjo apsipirkti. Trijulė turėjo tikslią užduotį. Greitu žingsniu jie 

priėjo prie tų durų ir nesibeldę įžengė vidun. Vyriškis sėdėjo ir 
skaitė Koraną; stodamasis pamatė į jį nukreiptą pistoletą. Visi trys 
atvykėliai buvo su gobtuvais. 

Jie veikė tyliai ir veiksmingai. Užgrūdintas karys Martinas išsyk 
pajuto, kad jie profesionalai. Ant galvos jam užmovė gobtuvą, ku- 
ris nusileido žemiau pečių. Rankas užlaužė už nugaros ir surakino 
plastikiniais antrankiais. Paskui jis išėjo, ar, tikriau, jį išvedė pro 
duris, nutempė terakotos plytelėmis grįstu koridoriumi ir įgrūdo 
į furgono bagažinę. Jis gulėjo ant šono, girdėjo, kaip užsitrenkė 
durys, jautė, kaip furgonas išriedėjo pro vartus į gatvę. 

„Predator“ tai užfiksavo, bet operatoriai pamanė, jog dar kartą 
atvežė skalbinius. Netrukus furgonas dingo iš akių. Šiuolaikinė 
sekimo technika moka daryti stebuklus, bet ir aparatus, ir juos val- 
dančius žmones dar galima apgauti. Pagrobimo grupė nė neįtarė, 
kad juos stebi „Predator“, bet sumaniai pasirinkę laiką - vėlyvą 
rytmetį, o ne vidurnaktį - jie pergudravo Edzelo budėtojus. 

Praslinko dar trys dienos, kol jie pamatė, kad jų žmogus kasdien 
nebeišeina į kiemą ir nepasirodo tebesąs gyvas. Jis tiesiog dingo. 
Kurį laiką jie stebėjo tuščią namą. Ir niekas nežinojo, kuriuo 
automobiliu Martiną išsivežė. 

O furgonas toli nevažiavo. Už uosto ir Ras al Čaimos miesto 
plyti laukinė kalnuota dykuma, kylanti Rus al Džibalio kalnų link. 
Vieninteliai jos gyventojai - ožkos ir salamandros. 

Kadangi žmogus, kurį jie vežėsi, galėjo būti sekamas, - gal pats 
tą žinojo, gal ne, - pagrobėjai nenorėjo rizikuoti. Į kalnus vingiavo 
keliukai, vieną iš jų jie ir pasirinko. Bagažinėje Martinas jautė, 
kad furgonas išsuko iš asfaltuoto kelio ir ėmė kratytis per duobes. 

Jeigu koks nors automobilis važiuotų įkandin jų, jį būtų nesun- 
ku pastebėti. Net sekdamas iš tolo, jis vis tiek sukeltų dykumos 
dulkių debesį. O pasirodęs sraigtasparnis būtų dar pastebimesnis. 

Pavažiavęs devynis kilometrus, furgonas sustojo. Vadas, anks- 
čiau grasinęs Martinui pistoletu, pro stiprų žiūroną išžvalgė slėnį 

ir pakrantę iki pat senamiesčio, iš kurio atvažiavo. Niekas neartėjo 
jų link. 

Įsitikinę, kad yra saugūs, pagrobėjai apsisuko ir nuvažiavo 
atgal. Tikrasis jų kelionės tikslas buvo aptverta vila Ras al Čai- 
mos priemiestyje. Furgonas atbulas privažiavo prie atdarų durų, 
ir Martinas vėl buvo nutemptas terakotinėmis plytelėmis grįstu 
koridoriumi. 

Jam nuo riešų nusegė plastikinius antrankius, o kairįjį sukaustė 
metaline grandine. Ji bus pritaisyta prie varžto sienoje, neverta 
net mėginti išplėšti. Gobtuvą jam nuėmė, bet pagrobėjai tebeslėpė 
veidus. Jie išėjo atbuli, užtrenkė duris. Jis girdėjo, kaip spragtelėjo 
spyna. 

Patalpa, kurioje jį paliko, nebuvo tikra kamera. Tai sutvirtintas 
kambarys pirmame aukšte. Langas užmūrytas ir, nors Martinas 
negalėjo to matyti, tikriausiai išorėje nupieštas langas, skirtas 
apgauti tiems, kurie su žiūronu spoksotų pro tvorą. 

Palyginti su tais išbandymais, kuriuos jam teko patirti atliekant 
SPP „atsparumo tardymams“ programos testus, šios kameros 
sąlygas galima laikyti prabanga. Palubėje degė įprastinė lempu- 
tė, vieliniu tinkleliu apsaugota nuo sudaužymo mėtant daiktus. 
Šviesa buvo pritemdyta, bet jos pakako. 

Prie sienos stovėjo kalėjimo lova, grandinės ilgio pakako, kad 
galėtum atsigulti ant jos ir miegoti. Viduryje kambario stovėjo 
krėslas, kampe - biotualetas. Viskas pasiekiama. 

Tačiau kairės rankos riešą juosė nerūdijančio plieno antrankis, 
sujungtas su grandine, kuri ėjo iki varžto sienoje. Kalinys nebūtų 
galėjęs pasiekti durų, pro kurias ateis, - jei išvis ateis, - jo tardy- 
tojai ir pro kurias jam bus paduodamas valgis ir vanduo. „Akutė“ 
duryse reiškė, kad jis bus stebimas, nors pats to nei girdės, nei 
matys. 

Forbso pilyje buvo ilgai ir karštai svarstyta: ar Martino kūne 
įtaisyti jį atsekti leidžiantį prietaisą? 

Dabar yra miniatiūrinių siųstuvėlių, ne didesnių už smeigtuko 
galvutę, juos galima įsodinti po oda nepažeidžiant epidermio. To- 
kiems siųstuvėliams nereikia energijos šaltinio - pakanka kraujo 
šilumos. Tačiau jų veikimo spindulys ribotas. Dar blogiau: yra ir 
itin jautrių detektorių, galinčių juos aptikti. 

„Tie žmonės nėra kvaili“, - pabrėždavo Filipsas. Kolega iš CŽV 
Antiterorizmo skyriaus jam pritardavo. 

„Kai kurie iš jų puikiai pasikaustę, - pasakė Makdonaldas. - 
Jie perpratę naujausias technologijas, o kompiuterinės technikos 
išmanymu stulbina.“ 

Forbso pilyje niekas neabejojo: jeigu Martiną tikrintų naujausia 
aparatūra ir ką nors aptiktų, jam iškart galas. 

Pagaliau buvo nuspręsta: jokių implantuotų prietaisėlių. Jokių 
siųstuvų. 

Pagrobėjai atėjo jo išsivesti po valandos. Vėl su gobtuvais. 

Apieškotas jis ilgai ir kruopščiai. Pirmiausia jį nuogai išrengė 
ir drabužius išnešė tirti į kitą kambarį. 

Jiems nereikėjo patiems tikrinti gerklės ir išeinamosios angos. 
Viską atliko skleistuvas. Jis slinko per kūną centimetras po cen- 
timetro - pyptelėjimas reikštų, jog kūne yra ne žmogaus orga- 
nizmo ao DE Stuvas Dypteisjo tik sykį, ——— Martinas 
nieko. 

Atnešė jam drabužius ir buvo beišeiną. 

— Palikau savo Koraną svečių namuose, - prabilo kalinys. - Ne- 
turiu nei laikrodžio, nei kilimėlio, bet dabar turbūt maldos metas. 

Vadovas dėbtelėjo į jį pro gobtuvo plyšius akims. Nieko neat- 
sakė, bet po poros minučių grįžo su maldos kilimėliu ir Koranu. 
Martinas oriai jam padėkojo. 

Jam reguliariai atnešdavo valgyti ir gerti. Kaskart pistoleto 
kryptelėjimu liepdavo atsitraukti, tik tada padėdavo padėklą taip, 
kad jis pasiektų. Lygiai taip keisdavo biotualetą. 

Tardymas prasidėjo po trijų dienų. Jam vėl užmaukšlino gob- 
tuvą, kad nesidairytų pro langus, ir vedė dviem koridoriais. Kai 
gobtuvą nuėmė, jo laukė staigmena. Priešais jį už raižyto pietų stalo 
sėdėjo jaunatviškai atrodantis, elegantiškas, simpatiškas, manda- 
gus vyriškis, lyg būtų darbdavys, pasikvietęs kandidatą į pokalbį. 
Jis laisvai kalbėjo arabiškai, Persijos įlankos gyventojų akcentu. 

— Nėra ko dangstytis kaukėmis ar prasimanytais vardais, - 
prabilo jis. - Štai aš esu daktaras al Chatabas. Nedarau iš to pa- 
slapties. Jeigu įsitikinsime, kad jūs iš tiesų tas, kas sakotės esąs, 
džiaugsmingai jus priimsime. Būsime tikri, kad mūsų neišduosite. 
Ojei ne, labai gaila, bet iškart mirsite. Taigi, pone Izmatai Chanai, 
neapsimetinėkime. Ar iš tikrųjų esate tas, kurį visi vadina Afganu? 

„Jiems rūpės du dalykai, - perspėjo Gordonas Filipsas per 
vieną iš nesuskaičiuojamų pasitarimų Eorbso pilyje. - Ar tikrai 
esate Izmatas Chanas ir ar tikrai tas Izmatas Chanas, kuris kovėsi 
Kala-i-Džangyje? Ar penkeri metai Gvantaname nepavertė jūsų 
kuo kitu?“ 

Martinas įdėmiai pažvelgė į besišypsantį arabą. Prisiminė Tam- 
jan Godfri perspėjimą. Nesuk galvos dėl barzdotų rėksnių - sau- 
gokis tų, kurie glotniai nusiskutę, kurie rūko, išgeria, miega su 
kekšėmis, apsimeta esą mūsiškiai. Tarsi būtų visiški vakariečiai. 
Tokie žmonės - chameleonai, paslėpę neapykantą. Mirtinai pa- 
vojingi. Yra net žodis jiems pavadinti... takfir. 

— Afganų daug, - tarė jis. - O kas mane vadina Afganu? 

— Ak, tiesa, juk jūs buvote incommunicado penkerius metus. 
Po Kala-i-Džangio apie jus daug kalbėta. Jūs nieko negirdėjote 
apie mane, bet aš daug girdėjau apie jus. Kai kuriuos mūsiškius 
paleido iš „Deltos“ lagerio. Jie pagarbiai kalbėdavo apie jus. Sakė, 
kad niekada nepalūžote. Tai teisybė? 

- Jie klausinėjo apie mane. Atsakydavau. 

— Bet nė karto neišdavėte kitų? Nepasakėte pavardžių? Taip 
apie jus kalbama. 

- Jie išžudė mano šeimą. Tada mirė didžioji dalis manęs. Kaip 
nubausite žmogų, kuris nebegyvas? 

— Gerai atsakėte, mano drauge. Pakalbėkime apie Gvantanamą. 
Papasakokite apie Gitmo. 

Apie tai, kas Izmatui nutiko Kubos pusiasalyje, Martinui buvo 
pasakojama daug dienų. Atgabeno jį 2002 metų sausio 14-ąją, 
išbadėjusį, ištroškusį, dvokiantį šlapimu, užrištomis akimis ir taip 
surakintą, kad rankos liko nutirpusios kelias savaites. Kaliniams 
buvo nuskustos barzdos ir galvos, jie, aprengti oranžiniais kombi- 
nezonais, klupinėjo ir griuvinėjo užmaukšlintų gobtuvų tamsoje... 

Daktaras al Chatabas daug užsirašinėjo senamadišku parkeriu; 
geltoną popierių, ant kurio jis rašė, buvo pamėgę teisininkai. Kai 
prieidavo prie tokių klausimų, į kuriuos jis žinojo visus atsaky- 
mus, nustodavo rašęs ir draugiškai šypsodavosi kaliniui. 

Pavakare jam parodė nuotrauką. 

— Ar pažįstate tą žmogų? - paklausė. - Ar kada nors esate jį 
matęs? 

Martinas papurtė galvą. Iš nuotraukos į jį žvelgė generolas 
Džefris D. Mileris. Jis tapo lagerio komendantu pakeitęs generolą 
Riką Beikjusą. Pastarasis dalyvaudavo tardymuose, o generolas 
Mileris paliko tą darbą CŽV agentams. 

— Teisingai, - tarė al Chatabas. - Kaip teigė vienas iš paleistų 
mūsų draugų, jis jus matė, bet jūs visada būdavote su gobtuvu, 
baudžiamas už atsisakymą bendradarbiauti. O kada sąlygos pra- 
dėjo gerėti? 

Jie kalbėjosi iki saulėlydžio, paskui arabas atsistojo. 

- Turiu daug ką patikrinti, - tarė jis. - Jei sakote tiesą, mes tę- 
sime pokalbius po kelių dienų. Jeigu ne, apgailestaudamas būsiu 
priverstas duoti atitinkamus nurodymus Suleimanui. 

Martinas grįžo į savo kamerą. Daktaras al Chatabas skubiai 
davė nurodymus apsaugai ir išvyko. Vairuodamas kuklų nuomotą 
automobilį jis grįžo į elegantišką „Hilton“ viešbutį, iškilusį virš 

gilios al Sakro įlankos. Ten pernakvojo ir ryte išvyko. Vilkėjo gerai 
sukirptu kreminės spalvos tropikų kostiumu. Registruodamasis 
„British Airways skrydžiui tarptautiniame Dubajaus oro uoste, 
jis kalbėjo nepriekaištinga anglų kalba. 

Iš tikrųjų Alis Azizas al Chatabas buvo gimęs Kuveite, vyres- 
niojo banko tarnautojo šeimoje. Persijos įlankos šalyse tai reiškė, 
kad jo laukia lengva ir privilegijuota ateitis. 1989-aisiais tėvas 
buvo paskirtas į Londoną Kuveito banko valdytojo pavaduotoju. 
Šeima išvyko drauge ir išvengė Sadamo Huseino įsiveržimo į jų 
tėvynę. 

Penkiolikmetis Alis Azizas, jau gerai mokantis angliškai, buvo 
priimtas į anglišką mokyklą ir po trejų metų ją baigė puikiais 
pažymiais, o jo anglų kalba jau buvo be akcento. Šeima grįžo į tė- 
vynę, bet jis nusprendė likti ir toliau tobulintis Lafboro technikos 
koledže. Po ketverių metų jį baigė ir gavo chemijos inžinieriaus 
diplomą, vėliau apsigynė daktaro disertaciją. 

Kaip tik Londone, o ne Persijos įlankos šalyje, jis pradėjo lan- 
kyti mečetę, kurios imamas liepsnojo neapykanta Vakarams, kaip 
tik Londone jis tapo, kaip mėgsta vadinti žiniasklaida, „radikalu“. 
Jam „praplovė smegenis . Dvidešimt vienų jis jau buvo fanatiškas 
„Al Kaidos“ šalininkas. 

Į jį atkreipė dėmesį vienas „talentų medžiotojas“ ir pasiūlė 
apsilankyti Pakistane. Jis sutiko. Iš Pakistano per Chaibero per- 
ėją atvyko į Afganistaną ir praleido šešis mėnesius viename „Al 
Kaidos“ mokymo centre. Jam buvo skirtas „miegančio agento“ 
vaidmuo: grįžti į Angliją ir neatkreipti į save valdžios dėmesio. 

Londone jis pasielgė kaip ir kiti į jį panašūs: pranešė savo amba- 
sadai pametęs pasą ir gavo naują, kuriame nebebuvo daug pasakan- 
čių Pakistano antspaudų. Jei kas nors būtų juo susidomėjęs, būtų 
sužinojęs, kad al Chatabas lankė šeimą ir draugus Persijos įlankoje 
ir niekada nebuvo nė prisiartinęs prie Pakistano, o juolab Afga- 
nistano. Devyniasdešimt devintaisiais jis tapo Astono universiteto 

Birmingame dėstytoju. Po dvejų metų anglų ir amerikiečių pajė- 
gos puolė Afganistaną. 

Kelias savaites jis gąsdinosi, kad teroro mokyklose galėjo likti jo 
pėdsakų, tačiau „Al Kaidos“ personalo šefas Abu Zubaidas gerai 
dirbo savo darbą. Neaptikta jokių pėdsakų, kad koks nors asmuo 
al Chatabo pavarde būtų ten lankęsis. Tad jis liko neatskleistas ir 
net tapo „Al Kaidos“ agentų Jungtinėje Karalystėje vadovu. 


Kai daktaro al Chatabo reisinis lėktuvas pakilo skristi į Londo- 
ną, „Javos žvaigždė“ išplaukė iš prieplaukos Brunėjuje, Indonezi - 
jos Borneo šiaurinėje dalyje, ir pasuko į atvirą jūrą. 

Kelionės tikslas kaip visada buvo Frimantlo uostas Australijos 
vakarinėje dalyje. Škiperis Knutas Hermanas, norvegas, buvo įsiti- 
kinęs, kad reisas bus toks pat kaip visada, - įprastas ir nuobodus. 

Žinojo, kad jūros šitame regione pavojingiausios pasaulyje, bet 
ne dėl seklumų, potvynio bangų, uolų, audrų, rifų ar cunamių. 
Grėsmę kėlė piratų antpuoliai. 

Kasmet tarp Malakos vakaruose ir Sulavesio jūros rytuose 
užregistruojama daugiau kaip penki šimtai piratų užpultų kro- 
vininių laivų ir daugiau kaip šimtas pagrobtų. Kartais įgulos 
paleidžiamos, kai laivo savininkai sumoka išpirką, o kartais visi 
išžudomi ir niekas nežino jų kapo. Tada krovinys užgrobiamas ir 
parduodamas juodojoje rinkoje. 

Gerai nusiteikęs škiperis Hermanas išplaukė „pienovežiu“ į 
Frimantlą, nes buvo tikras, kad jo krovinys jūros plėšikams nieko 
vertas. Šisyk jis klydo. 

Iš pradžių „Javos žvaigždė“ pasuko į šiaurę, į šalį nuo galutinio 
tikslo. Po šešių valandų laivas praplaukė skurdų Kudato miestelį, 
aplenkė šiauriausią Sabaho kyšulį ir Borneo salą. Tik tada jis 
galėjo pasukti į pietryčius, Sulu salyno link. 

Hermanas ketino praplaukti tarp koralų rifų ir džiunglėmis 
apaugusių salų giliu sąsiauriu, skiriančiu Tavitavio ir Džolo salas. Į 

pietus nuo jų atsiverdavo tiesus kelias per Sulavesio jūrą į kelionės 
tikslą - Australiją. 

Kažkas stebėjo, kaip laivas išplaukė iš Brunėjaus, ir paskambino 
mobiliuoju telefonu. Net jei pavyktų pasiklausyti, tesužinotume, 
kad dėdė pasveiko ir išeis iš ligoninės per dvylika dienų. Tai reiškė: 
būtina užgrobti per dvylika valandų. 

Džolo salos įlankoje pranešimą išklausė vyriškis, kurį tikriau- 
siai atpažintų ponas Aleksas Sibartas iš Kryžiaus nešėjų ordino 
gatvės Londone. Tai buvo ponas Lampongas, kuris jau nebeapsi- 
metinėjo esąs verslininkas iš Sumatros. 

Dvylika vyrų, kuriems jis vadovavo aksominę tropikų naktį, 
buvo galvažudžiai, bet dosniai atlyginami ir klusnūs. Abu Sajafo 
judėjimas Filipinų pietuose, kur paskutinį Sulu jūron įsirėžiantį 
pusiasalį nuo Indonezijos teskiria vos kelios mylios, garsėja ne 
tik religiniais ekstremistais, bet ir samdomais žudikais. Pono 
Lampongo pasiūlymas leido jiems vykdyti abi funkcijas. 

Du samdinių kateriai, išplaukę švintant, užėmė padėtį tarp 
dviejų salų ir laukė. Po valandos „Javos žvaigždė“ pradėjo artėti 
prie jų, plaukdama iš Sulu jūros į Sulavesio. Užgrobti ją buvo 
lengva užduotis, o plėšikai įgudę. 

Škiperis Hermanas stovėjo prie vairo visą naktį; kai Ramio- 
jo vandenyno horizontą rytuose nurausvino aušra, jis perdavė 
pamainą pirmajam padėjėjui indoneziečiui ir nusileido žemyn. 
Dešimties indų įgula ilsėjosi gultuose. 

Pirmiausia indonezietis pamatė porą katerių, kurie prisivijo 
„Javos žvaigždę“ iš abiejų pusių. Basi tamsiaodžiai mikliai peršoko 
iš savo katerių ant laivo denio ir nubėgo į laivagalį, prie antstato 
ir tiltelio, ant kurio stovėjo indonezietis. Vos spėjo paspausti 
pavojaus skambutį, perduodantį signalą į škiperio kajutę, o jie 
jau įsiveržė į vairininko kabiną. Vienas įrėmė peilį jam į gerklę, 
šaukdamas: „Kapitoną, kapitoną...“ 

Šaukė be reikalo. Išvargęs Knutas Hermanas jau kopė į viršų 
pasižiūrėti, kas atsitiko. Jis ir ponas Lampongas pasirodė ant til- 
telio tuo pat metu. Lampongas laikė automatinį pistoletą „Uzi“. 
Norvegas žinojo, kuo baigtųsi mėginimas pasipriešinti. Išpirkos 
sumą suderės piratai su jo darbdavio kontora Erimantle. 

— Kapitone Hermanai... 

Niekšas žinojo jo pavardę. Puolimas buvo rengiamas iš anksto. 

— Prašom paklausti pirmojo padėjėjo, ar per paskutines penkias 
minutes nebuvo užmezgęs jokio radijo ryšio? 

Nebuvo ko klausti. Lampongas kalbėjo angliškai. Norvegas ir 
indonezietis bendraudavo ta kalba. Pirmasis padėjėjas suriko, jog 
nebuvo palietęs radijo siųstuvo. 

— Puiku, - tarė Lampongas ir greitakalbe išbėrė įsakymus te- 
nykšte tarme. Pirmasis padėjėjas suprato ir jau norėjo šaukti. 
Norvegas nesuprato žodžių, bet suvokė esmę, tik staiga piratas, 
laikantis padėjėją indonezietį, atlošė jo galvą ir žaibišku judesiu 
perpjovė jam gerklę. Šis sugargaliavo, mėšlungiškai pasipurtė, 
susmuko ir mirė. Keturiasdešimt metų plaukiojantis škiperis 
Hermanas nebuvo sirgęs jūros liga, bet dabar jis palinko prie 
šturvalo ir susivėmė. 

— Kas pridergta, teks išvalyti, - pabrėžė Lampongas. - Tai štai, 
kapitone, vos tik nepaklusite mano įsakymams, šitaip atsitiks 
vienam iš įgulos narių. Ar supratote? 

Norvegą nuvedė į ankštą radijo ryšio kajutę už tiltelio, ten jis 
įsijungė 16-ąjį kanalą, tarptautinį nelaimės signalų dažnį. Lam- 
pongas ištiesė popieriaus lapą. 

— Kapitone, šito jūs neskaitysite ramiu balsu. Kai paspausiu 
mygtuką „siųsti“ ir linktelėsiu, jūs išrėksite šią žinutę labai iš- 
sigandęs. Arba jūsų Žmonės mirs vienas po kito. Na kaip, pasi- 
rengęs? 

Škiperis Hermanas linktelėjo galvą. Jam nereikėjo apsimesti 
išsigandusiam. 

— Meidei, meidei, meidei*... „Javos žvaigždė, „Javos žvaigž- 
dė“... Gaisras variklio skyriuje... Laivo nebeišgelbėsiu... Mano 
koordinatės... 

Skaitydamas matė, kad koordinatės neteisingos - šimtu aštuo- 
niasdešimt penkiais kilometrais toliau į pietus Sulavesio jūroje, 
bet nedrįso protestuoti. Lampongas išjungė siųstuvą ir atstatęs 
automatinį pistoletą parvarė škiperį atgal ant tiltelio. 

Dujojūrininkai buvo priversti įnirtingai trinti kraujo ir vėmalų 
pėdsakus nuo tiltelio grindų. Likusieji aštuoni išgąstingais veidais 
stovėjo suvaryti į laivagalį. Juos saugojo šeši piratai. 

Du pagrobėjai stovėjo ant kapitono tiltelio, o kiti keturi mėtė 
gelbėjamuosius plaustus, ratus, keletą pripučiamųjų liemenių į 
vieną iš katerių. Škiperis spėjo pastebėti papildomus degalų bakus. 

Baigus krauti, kateris atsitraukė nuo „Javos žvaigždės“ borto ir 
nuplaukė į pietus. Ramioje tropikų jūroje jis lengvai pasieks pen- 
kiolikos mazgų greitį ir per septynias valandas atsidurs už šimto 
aštuoniasdešimt penkių kilometrų į pietus, o dar po dešimties 
valandų grįš į piratų gūžtą. 

— Keičiame kursą, kapitone, - mandagiai tarė Lampongas. 
Tonas buvo ramus, bet iš jo akių plieskianti nenumaldoma ne- 
apykanta darė melagingą bet kokį žmogišką elgesį su norvegu. 

Laivas apsisuko ir nuplaukė į šiaurės rytus, tolyn nuo Sulu 
salyno, į Filipinų teritorinius vandenis. 

Mindanao salos pietinė dalis vadinasi Zamboanga; Filipinų 
vyriausybės kariuomenė nekelia kojos į kai kuriuos jos rajonus. 
Tai Abu Sajefo tėvonija. Teroristai čia gali saugiai verbuoti nau- 
jokus, mokyti juos ir dalytis grobiu. „Javos žvaigždė , be abejo, 
buvo grobis, nors laivo negalima parduoti. Lampongas tenykšte 
tarme pasitarė su piratų vadu. Šis mostelėjo į siauras įlankos žiotis 
neįžengiamose džiunglėse. 


* Tarptautinis nelaimės jūroje signalas, pakeitęs S.O.S. 

Lampongas jo paklausė: „Ar taviškiai įstengs toliau plukdyti 
laivą patys?“ Piratas linktelėjo galvą. Lampongas sukomandavo 
piratų grupei, apsupusiai jūrininkus indus laivagalyje. Nieko neat- 
sakę, jie sustūmė jūrininkus prie turėklų ir paleido šūvių papliūpą. 
Klykdami jūrininkai krito į šiltą jūrą. Pasirodžiusį ryklį patraukė 
kraujo kvapas. 

Škiperis Hermanas taip apstulbo, kad jam būtų prireikę dviejų 
ar trijų sekundžių sureaguoti. Jis jų neturėjo. Lampongo kulka 
įsirėžė jam į krūtinę ir jis taip pat aukštielninkas griuvo nuo til- 
telio į jūrą. Po pusvalandžio du nedideli buksyrai, pagrobti prieš 
kelias savaites, naujai įgulai šūkaujant įvilko „Javos žvaigždę“ į 
prieplauką prie tikmedžio molo. 

Džiunglės paslėpė ją iš visų pusių ir iš viršaus. Jose taip pat buvo 
prasmegę du ilgi, žemi dirbtuvių pastatai skardiniais stogais, ten 
buvo laikomos plieno lakštų atsargos, pjaustytuvai, suvirintuvai, 
elektros generatorius ir įvairūs dažai. 

Paskutinį „Javos žvaigždės“ nevilties šauksmą 16-uoju kanalu 
girdėjo tuzinas laivų, bet arčiausiai nurodytų koordinačių buvo 
laivas šaldytuvas, gabenantis per Ramųjį vandenyną šviežius ir 
greitai gendančius vaisius Amerikos rinkai. Jam vadovavo škiperis 
suomis, kuris iškart nukreipė laivą į nurodytą vietą. Ten pamatė 
ant bangų besisupančius plaustus, mažas palapines, kurios auto- 
matiškai atsiverdavo ir prisipūsdavo oro vandenyje. Apsukęs ratą, 
jis pamatė gelbėjimo ratus ir dvi pripučiamąsias liemenes. Ant 
visų buvo užrašyta „MV Javos žvaigždė“. Pagal jūros įstatymą, 
kurio jis laikėsi, škiperis Raikonenas sustabdė laivą ir nuleido valtį 
patikrinti plaustų. Deja, jie buvo tušti, tad jis įsakė juos nuskan- 
dinti. Jis jau sugaišo keletą valandų ir nebegalėjo ilgiau pasilikti 
nelaimės vietoje. Nebuvo ir prasmės. 

Skaudama širdimi jis pranešė per radiją, kad „Javos žvaigždė“ 
paskendo su visa įgula. Tolimame Londone žinią gavo drau- 
dimo bendrovė „Lloyd's International“, o „Lloyd's Register of 

Shipping“ užregistravo laivo žūtį. „Javos žvaigždė“ pasauliui 
nebeegzistavo. 


Dvyliktas skyrius 


Tardytojas buvo savaitei išvykęs. Martinas liko savo kameroje 
tik su Koranu. Pagalvodavo, kad netrukus gali tapti vienu iš tų 
garbingų žmonių, kurie mintinai moka visas 6 666 jo eilutes. Bet 
specialiosiose pajėgose ištarnauti metai paliko jam retą dovaną, 
kurią mažai kas turi: gebėjimą valandų valandas nejudėti, nepa- 
siduoti nuoboduliui ir norui nenustygti vietoje. 

Tad jis vėl mokėsi iš naujo gyventi vidinį kontempliatyvų gy- 
venimą, nes tik tai gali išgelbėti vienutėje kalinamą žmogų nuo 
išprotėjimo. 

Šis talentas negalėjo sumažinti įtampos, kurią jautė opera- 
tyvinė grupė Edzelo oro pajėgų bazėje. Jie pametė iš akių savo 
žmogų. Marekas Gumienis Lenglyje ir Stivas Hilas Londone vis 
stipriau reiškė nepasitenkinimą. Abu „Predator“ gavo skirtingas 
užduotis: stebėti, ar Ras al Čaimoje vėl nepasirodys „Laužtuvas“, 
ir nepaleisti iš akių „Rašos“, kai vienstiebis krovininis burlaivis 
atplauks į Persijos įlanką ir prisišvartuos kur nors Jungtiniuose 
Arabų Emyratuose. 

Daktaras al Chatabas sugrįžo patikrinęs kiekvieną pasakojimo 
detalę, susijusią su Gvantanamo įlanka. Tai nebuvo lengva. Jis 
neturėjo nė menkiausio noro išsiduoti kuriam nors iš keturių 
Britanijos pilietybę turinčių kalinių, kurie buvo parsiųsti namo. 
Visi jie tvirtino nebuvę ekstremistai ir į amerikiečių rankas patekę 
atsitiktinai. Nors ir ką manytų amerikiečiai, „Al Kaida“ galėjo 
patvirtinti, kad jie sako tiesą. 

Dar sunkiau buvo viską patikrinti dėl to, kad Izmatas Chanas, 
atsisakęs bendradarbiauti, daug laiko praleido vienutėje ir kiti 

kaliniai negalėjo artimiau jo pažinti. Jis prisipažino išmokęs ke- 
letą angliškų frazių per nepabaigiamus tardymus, klausydamasis 
tardytojų iš CŽV ir jų vertėjo puštūno. 

Al Chatabo surinkta informacija piršo išvadą, kad kalinys 
nė karto nesumelavo, o informacijos nuotrupos iš Afganistano 
patvirtino, kad pabėgimas iš kalėjimo furgono važiuojant tarp 
Bagramo ir Pul-i-Čarkio kalėjimo — tikras taktas. Jis negalėjo 
žinoti, kad šį įvykį meistriškai organizavo Slaptosios žvalgybos 
rezidentas Britanijos ambasadoje. Brigados generolas Jusufas 
taip įtikinamai siautėjo, kad įtikino net atsigaunančio Talibano 
agentus. Jie taip ir pasakė „Al Kaidos“ atstovams. 

— Grįžkime į jūsų jaunystės dienas Tora Boroje, - pasiūlė al 
Chatabas, tęsdamas tardymą. - Papasakokite apie savo vaikystę. 

Al Chatabas buvo protingas žmogus, bet jis negalėjo žinoti, 
kad priešais jį sėdintis Izmatu Chanu apsimetęs priešas Martinas 
pažįsta Afganistano kalnus geriau nei jis pats. Kuveitietis teroristų 
mokymo stovyklose šešis mėnesius praleido tarp saviškių arabų, 
ten nebuvo kalniečių puštūnų. Jis stropiai užsirašinėjo, net vaisių 
pavadinimus Malokozajaus soduose. Jo ranka lakstė teisininko 
bloknotu, pildydama vieną puslapį po kito. 

Per antrąjį tardymą, trečią dieną, pasakojimas priėjo iki tos vie- 
tos, kai Izmato Chano gyvenime įvyko lemtingas posūkis, pakeitęs 
visą likusį jo gyvenimą: 1998 metų rugpjūčio 20-ąją „Tomahawk“ 
raketa sprogo kalnuose. 

— Taip, taip, išties tragiška, - sumurmėjo al Chatabas. - Bet 
keisčiausia, kad esate vienintelis afganas, kuris neturi gyvų šeimos 
narių, galinčių jus užtarti. Tai nuostabus atsitiktinis sutapimas, o 
aš, kaip mokslininkas, nepakenčiu atsitiktinių sutapimų. Kaip ta 
tragedija jus paveikė? 

Gvantaname Izmatas Chanas atsisakė aiškinti, kodėl taip ne- 
kenčia amerikiečių. Spragą užpildė kitų kovotojų, ištvėrusių Ka- 
la-i-Džangį ir patekusių į Gvantanamą, pasakojimai. Talibano 

armijoje Izmatas Chanas buvo tapęs legendine figūra; jo istoriją 
pusbalsiu pasakodavo prie laužų, jį laikė kariu, nežinančiu, kas 
yra baimė. Kiti išlikusieji papasakojo tardytojams išžudytos jo 
šeimos istoriją. 

Al Chatabas patylėjo nenuleisdamas akių nuo kalinio. Jis vis 
dar turėjo rimtų abejonių, bet dėl vieno jau buvo tikras. Tas žmo- 
gus - tikrai Izmatas Chanas, tik lieka klausimas: ar amerikiečiai 
jo „neatvertė'? 

— Taigi jūs sakote, kad paskelbėte asmeninį karą? Grynai as- 
meninį džihadą? Ir niekada neatsisakėte savo ryžto? Ir ką jūs iš 
tikrųjų nuveikėte? 

— Aš kovojau su Šiaurės Sąjunga, amerikiečių talkininkais. 

— Bet ne iki 2001-ųjų spalio ir lapkričio, - pareiškė Al Chatabas. 

— Amerikiečiai pasirodė 2001-ųjų rudenį, - tarė Martinas. 

— Teisingai. Taigi jūs kovėtės už Afganistaną... ir pralaimėjote. 
O dabar norite kovoti už Alachą. 

Martinas linktelėjo. 

— Viskas susiklostė taip, kaip numatė Šeichas, - tarė jis. 

Al Chatabas pirmą kartą prarado savitvardą. 

Jis išsižiojęs spoksojo į juodabarzdį veidą kitapus stalo maždaug 
pusę minutės, parkeris buvo pakibęs ore, bet nejudėjo. Pagaliau 
sukuždėjo: 

- Jūs... tikrai buvote susitikęs su Šeichu? 

Per stovykloje praleistas savaites al Chatabui nepavyko pama- 
tyti Osamos bin Ladeno. Tiesa, sykį pralėkė nesustodamas „Land 
Cruiser“ užtemdytais langais. Tačiau al Chatabas nė nesudvejojęs 
būtų mėsos kapokliu nusikirtęs kairiąją plaštaką, kad tik galėtų 
susitikti, jei ne persimesti keliais žodžiais, sa žmogumi, kurį ger- 
bė labiausiai pasaulyje. Martinas pažvelgė jam į akis ir linktelėjo 
galvą. Al Chatabas atgavo savitvardą. 

— Pradėkite nuo pradžios ir tiksliai papasakokite tą epizodą. 
Nepraleiskite ničnieko, nė menkiausios detalės. 

Taigi Martinas pradėjo pasakoti. Kaip, ką tik grįžęs iš medresės 
greta Pešavaro, paauglystėje buvo priimtas į tėvo laškar. Kaip ei- 
davo į žvalgybą su kitais. Kaip rusų sraigtasparnis užklupo juos 
plyname šlaite, kur galėjai slėptis tik už akmenų sąvartos. 

Jis neminėjo nei brito karininko, nei „Blowpipe“ raketos, su- 
sprogdinusios sraigtasparnį. Papasakojo tik apie griausmingą kul- 
kosvaidį sraigtasparnio priekyje, sviedinių skeveldras ir akmenų 
atskalas, žyrančias aplinkui, kol, amžina garbė Alachui, sraigtas- 
parniui baigėsi šoviniai ir jis nuskrido. 

Papasakojo, kad pajuto smūgį, lyg kas būtų kūju sudavęs į šlau- 
nį; paskui draugų buvo nešamas slėniais, kol sutiko valstietį su 
mulu. Šis nugabeno jį į Dadžio urvus ir perdavė saudoarabams, 
kurie ten gyveno ir dirbo. 

- Bet Šeichas, pasakokite man apie Šeichą, - reikalavo al Cha- 
tabas. Ir Martinas pasakojo. Kuveitietis užsirašinėjo dialogą žodis 
žodin. 

— Prašom pakartoti dar sykį. 

— Jis man pasakė: „Išauš diena, kai Afganistanui tavęs nebe- 
reikės, bet gailestingajam Alachui visados reikės tokio kario 
kaip tu.“ 

- Ir kas paskui nutiko? 

— Jis perrišo tvarstį man ant kojos. 

- Pats Šeichas? 

— Ne, jį lydėjęs gydytojas. 

Daktaras al Chatabas atsilošė ir sunkiai atsikvėpė. Na, žinoma, 
gydytojas Aimanas al Zavahiris, Šeicho dešinioji ranka, žmogus, 
kuris įtikino egiptiečių islamo džihadą bendradarbiauti su Šeichu 
ir sukurti „Al Kaidą. Jis suskato tvarkyti savo popierius. 

— Teks vėl jus palikti. Savaitei, gal ir ilgiau. Deja, prirakintą 
prie sienos. Jūs per daug matėte, per daug žinote. Bet jei iš tiesų 
esate giliai tikintis musulmonas, afganas, priimsime jus pagarbiai. 
Jeigu ne... 

Kuveitiečiui išvykus Martinas vėl liko savo kameroje. Šį kar- 
tą al Chatabas neskrido tiesiai į Londoną. Grįžo į „Hilton“ ir 
susikaupęs rašė visą dieną ir naktį. Baigęs rašyti, kelis kartus 
skambino nauju baltu it lelija mobiliuoju telefonu, paskui uoste 
išmetė jį į vandenį. Tų pokalbių niekas nesiklausė, bet ir pasi- 
klausę neką tesuprastų. Al Chatabas elgėsi itin atsargiai, todėl 
vis dar buvo laisvėje. 

Telefonu jis sutarė susitikti su Faisalu bin Selimu. Šio „Raša“ 
švartavosi Dubajuje. Po pietų išsinuomotu pigiu automobiliu al 
Chatabas nuvažiavo į Dubajų pasišnekėti su senyvu škiperiu. 
Ilgą jo laišką Faisalas įsikišo giliai tarp drabužių. Šešių kilometrų 
aukštyje virš jų galvų ratus suko „Predator“. 

Islamo teroristų grupės prarado labai daug vadovų, kol pagaliau 
suprato, jog pokalbiai tiek mobiliaisiais, tiek stacionariais telefo- 
nais pavojingi - kad ir kokių atsargumo priemonių būtų grieb- 
tasi. Vakarų šalių pasiklausymo ir iššifravimo aparatūra tiesiog 
pernelyg tobula. Kita pažeidžiama teroristų veiklos sritis - pinigų 
pervedimas naudojantis įprastine bankų sistema. 

Kad išvengtų to antro pavojaus, jie naudojasi hundi sistema; 
nors šiek tiek pakeista, ji veikia nuo pirmųjų kalifatų laikų. Hundi 
sistema pagrįsta visišku pasitikėjimu, - šito vengti patartų kiekvie- 
nas teisininkas. Tačiau hundi veikia, nes bet kuris „pinigų plovė- 
jas“, apgavęs klientą, greit atsidurtų už borto - arba dar blogiau. 

Mokėtojas duoda grynuosius pinigus hundi agentui A punkte ir 
prašo, kad jo draugas B punkte gautų tą sumą atskaičiavus hundi 
agento dalį. 

Hundi agentas B punkte turi patikimą partnerį, dažniausiai 
giminaitį. Praneša jam, kad išmokėtų tokią grynųjų sumą mo- 
kėtojo draugui. 

Žinant, kad dešimtys milijonų musulmonų pasaulyje siunčia 
pinigus giminėms senojoje tėvynėje; kad nesinaudojama nei kom- 
piuteriais, nei kvitais, kuriuos galima patikrinti; kad cirkuliuoja 

tik grynieji; kad ir siuntėjai, ir gavėjai gali naudotis slapyvardžiais, 
pinigų judėjimo neįmanoma nei perimti, nei susekti. 

O kad išvengtų pirmojo pavojaus - nesaugių telefono ryšių, 
teroristai pradėjo naudotis triženkliais kodais, kuriuos galima 
siuntinėti po pasaulį elektroniniu paštu. Tiktai gavėjas, turintis 
kodų sąrašą, kuriame yra kone trys šimtai tokių skaičių grupių, 
gali iššifruoti pranešimą. Toks metodas tinka trumpiems nurody- 
mams ir perspėjimams. Norint perduoti ilgesnį ir tikslesnį tekstą, 
kartais tenka keliauti per pusę pasaulio. 

Tik Vakarai amžinai skuba. Rytams užtenka kantrybės. Jei 
pranešimas keliavo ilgai, vadinasi, taip ir turėjo būti. „Raša“ tą 
pačią naktį išplaukė atgal į Gvadorą. Vietinis pasiuntinukas, ga- 
vęs perspėjimą Karačyje, sėdo ant motociklo ir pajūriu atlėkė iš 
Karačio. Jis paėmė laišką ir nuvažiavo į šiaurę, per visą Pakistaną, 
į fanatizmu garsėjantį Miramšacho miestelį. 

Nurodytoje čaichanoje pasiuntinuko laukė dar patikimesnis 
žmogus, kuriam buvo leista lankytis šiaip nepasiekiamose pietų 
Vaziristano viršukalnėse. Antspauduotas laiškas dar kartą buvo 
perduotas iš rankų į rankas. Atsakymas grįžo tuo pačiu keliu po 
dešimties dienų. 

Bet daktaras al Chatabas neliko Arabijos įlankoje laukti atsa- 
kymo. Jis išskrido į Kairą, o iš ten vakarų pusėn, į Maroką. Ten jis 
šnektelėjo su keliais žmonėmis ir atrinko keturis šiaurės afrikie- 
čius į antrą komandą. Kadangi jis dar nebuvo sekamas, kelionės 
neužfiksavo joks radaras. 


Kai likimas dalijo grožio kortas, ponui Vejui Ving Li teko pora 
dviakių. Jis žemaūgis ir kresnas, šiek tiek primena rupūžę, ant 
pečių užritinta kamuolio formos galva, o veidas giliai išvagotas 
randų. Bet jis - puikus specialistas. 

Su savo komanda jis atvyko į Zamboangos pusiasalio įlanką, 
apjuostą džiunglių, dviem dienom anksčiau nei „Javos žvaigždė“. 

Keliaudami iš Kinijos, kur buvo Gvandongo kriminalinio pasaulio 
autoritetai, jie nepatyrė nepatogumų dėl pasų ar vizų: tiesiog sulipo 
į krovininį laivą, kurio škiperiui buvo dosniai atlyginta, ir atplaukė 
į Džolo salą. Ten jų laukė du greitaeigiai kateriai iš Filipinų. 

Ponas Vejus pasisveikino su savo šeimininku ponu Lampongu 
ir jį rekomendavusiu tenykštės Abu Sajafo grupės vaduku, ap- 
žiūrėjo, kur gyvens dešimt jo komandos narių, avansu gavo pusę 
atlygio ir paprašė aprodyti dirbtuves. Ilgai ir nuodugniai viską 
tikrino, suskaičiavo deguonies ir acetileno rezervuarus, pagaliau 
patenkintas burbtelėjo, kad visko pakaks. Paskui sėdo studijuoti 
nuotraukų iš Liverpulio. Kai „Javos žvaigždė“ pagaliau įplaukė į 
įlanką, jis jau buvo numatęs, ką ir kaip reikės daryti. 

Perdirbti laivus buvo jo amatas. Daugiau kaip penkios dešim- 
tys krovininių laivų, plaukiojančių Pietryčių Azijos jūrose su 
pakeistais vardais ir suklastotais dokumentais, pono Vejaus buvo 
perdirbti. Jis apskaičiavo, kad visiems darbams jam prireiks dviejų 
savaičių; jam skyrė tris, bet nė valandos daugiau. „Javos žvaigždė“ 
turėjo virsti „Ričmondo grafienė“. Ponas Vejus to nežinojo. Jam 
ir nereikėjo žinoti. 

Nuotraukose, kurias jis tyrinėjo, tikrasis laivo vardas buvo už- 
teptas. Ponas Vejus nekvaršino galvos dėl vardų ar dokumentų. 
Jam rūpėjo laivo siluetas. 

Vienas „Javos žvaigždės“ dalis teks išpjauti, kitas pakeisti da- 
limis iš suvirinto plieno. Bet visų pirma jis turės pagaminti šešis 
ilgus plieninius jūrinius konteinerius, kurie po tris poras užimtų 
denį nuo tiltelio iki pirmagalio. 

Tai nebūtų tikri konteineriai. Iš šonų ir iš viršaus jie atrodytų 
tikri, net su „Hapag-Lloyd“ firmos ženklu. Per kelis metrus sto- 
vintiems inspektoriams jie nesukels įtarimų. Tačiau juose nebus 
vidinių sienų, jie taps ilga galerija su pakabinamu nustumiamu 
stogu ir naujomis durimis, kurios bus išpjautos antstate po tilteliu 
ir nepastebimos, valdomos paslėptu mygtuku. 

Ponas Vejus ir jo komanda nesiims laivo perdažyti. Tą padarys 
Filipinų teroristai. Naujasis laivo vardas bus išvedžiotas jam išvy- 
kus. Tą dieną, kai jis įjungė dujinius pjūklus, „Ričmondo grafienė“ 
plaukė Sueco kanalu. 


Alis Azizas al Chatabas grįžo į vilą visiškai kitas žmogus. Liepė 
nuimti kaliniui grandines ir pakvietė kartu užkąsti. Jo akys švytėjo 
džiaugsmingu jauduliu. 

— Aš bendravau su pačiu Šeichu, - beveik pakuždomis tarė jis. 
Atrodė dar negalįs patikėti, kad sulaukė tokios garbės. Atsakymas 
nebuvo parašytas. Jis buvo pasakytas pasiuntinukui kalnuose ir 
tas turėjo įsiminti kiekvieną žodį. Tokia buvo įprastinė praktika 
„Al Kaidos“ aukščiausiuose sluoksniuose. 

Pasiuntinukas buvo atvežtas iki Persijos įlankos ir, kai „Raša“ 
prisišvartavo, pranešimas buvo žodis žodin pakartotas al Chatabui. 

- Liko paskutinis formalumas, - tarė jis. - Prašom pakelti savo 
dišdašą iki pusės šlaunies. 

Martinas tą padarė. Jis nežinojo, kokia al Chatabo profesija, tik 
tiek, kad jis apsigynęs daktaro disertaciją. Mintimis meldėsi, kad 
tik nebūtų dermatologas. Kuveitietis įdėmiai apžiūrinėjo raukšlėtą 
randą. Randas buvo kaip tik ten, kur nupasakota. Viskas sutapo: 
šešios siūlės, kurias sudygsniavo prieš devyniolika metų Dadžio 
urve didžiai jo gerbiamas žmogus. 

- Dėkui, mielasis drauge. Pats Šeichas jus sveikina. Neįtikėtina 
garbė! Ir jis, ir gydytojas prisiminė jaunąjį karį ir jam pasakytus 
žodžius. Jis įgaliojo mane priimti jus į misiją, kuri smogs Didžia- 
jam Šėtonui tokį siaubingą smūgį, kad net Bokštų sunaikinimas 
atrodys smulkmena. Jūs pasisiūlėte paaukoti savo gyvybę Alachui. 
Jūsų auka priimta. Mirsite šlovingai kaip tikras šahidas. Jus ir jūsų 
draugus kankinius minės ir po tūkstančio metų. 

Sugaišęs tris savaites, al Chatabas dabar skubėjo. Mobilizavo 
„Al Kaidos“ žmones visame pajūryje. Atėjo kirpėjas Martino kal- 

tūną paversti vakarietiška šukuosena. Kai pradėjo galąsti skustuvą, 
Martinas užprotestavo. Kaip musulmonas ir afganas neįsivaizdavo 
savęs be barzdos. Al Chatabas sutiko, kad ji būtų apkarpyta ir 
palikta kaip van Deiko - daili ispaniška barzdelė apie smakrą, 
bet ne ilgesnė. 

Suleimanas pats nufotografavo jį iš priekio ir po 24 valandų at- 
nešė tobulą pasą, kurio savininkas pasirodė esąs laivų inžinierius 
iš Bahreino, ištikimo Vakarams sultonato. 

Atėjo siuvėjas, pamatavo, netrukus atvežė batus, kojines, marš- 
kinius, kaklaraištį ir tamsiai pilką kostiumą bei lagaminėlį jiems 
susidėti. | 

Išvykti buvo nuspręsta rytoj. Suleimanas, kilęs iš Abu Dadžio, 
lydės Afganą visą kelią. Kiti du sargybiniai buvo „raumenys“, 
samdomi vietoje. Vila atliko savo paskirtį, al Chatabas liepė ją 
sutvarkyti ir užrakinti. 

Prieš išeidamas jis kreipėsi į Martiną: 

— Afganai, pavydžiu jums. Net neįsivaizduojate, kaip pavydžiu. 
Jūs kovojote dėl Alacho, dėl jo liejote kraują, kentėjote ir patyrėte 
netikinčiųjų patyčias. Ir štai dabar jūs mirsite dėl jo. Kaip aš no- 
rėčiau būti su jumis. 

Jis ištiesė ranką, angliškai, paskui prisiminė esąs arabas ir ap- 
kabino Afganą. Prie durų dar sykį atsigręžė. 

— Jūs būsite rojuje anksčiau už mane. Užimkite vietą ir man. 
Inshallah. 

Jis išėjo. Visada palikdavo išsinuomotą automobilį už kelių 
šimtų metrų ir kelių kampų. Išėjęs iš vilos kaip visada pasilenkė, 
neva rišdamasis batų raištelį. Pažvelgė į kairę, paskui į dešinę. 
Kelias buvo tuščias, tik kažkokia mergiotė už poros šimtų met- 
rų plūkėsi negalėdama užvesti motorolerio. Ji buvo čionykštė, 
su džilbabu, dengiančia plaukus ir pusę veido. Al Chatabas 
pasijuto užgautas, kad moterims leidžiama vairuoti transporto 
priemones. 

Nusigręžė ir nuėjo prie automobilio. Mergina, plušanti prie 
užsispyrusio variklio, pasilenkė ir kažką pasakė į krepšį, karantį 
virš priekinio purvasargio. 

— Mangustas vienas, objektas išvyksta, - pranešė ji Čeltnamo 
merginų koledžo tarsena. 


Kiekvienas, dalyvaujantis, kaip pavadino Radjardas Kiplingas, 
„Didžiajame žaidime“, o kaip pavadino Džeimsas Džizus Engl- 
tonas iš CŽV, „Veidrodžių labirinte“, nedvejodamas pritartų, kad 
baisiausias priešas yra nenumatytas įvykis - NĮ. 

Nenumatytas Įvykis yra pražudęs daugiau slaptų misijų negu 
išdavystė ar žaibiškas kontržvalgybos smūgis. NĮ tik per plauką 
nenutraukė „Laužtuvo“ operacijos. Ir viskas prasidėjo dėl to, kad 
visi pasidavė įkvepiančiai bendradarbiavimo atmosferai ir kiek- 
vienas stengėsi būti kuo nors naudingas. 

Virš Jungtinių Arabų Emyratų ir Arabijos jūros besikeičiančių 
dviejų „Predator“ siunčiamos nuotraukos iš Thumraito patekdavo 
į Edzelo oro pajėgų bazę ir JAV kariuomenės komunikacijų centrą 
Tampoje, Floridos valstijoje. Floridoje buvo manoma, kad britai 
tiesiog paprašė įprasto stebėjimo iš oro. Martinas buvo iškėlęs 
sąlygą, kad žinotų ne daugiau kaip dvylika žmonių, jog jis „išėjo 
į šaltį . Kol kas jų buvo tik dešimt. Bet nė vieno Tampoje. 

Virš Emyratų skraidančių „Predator“ siunčiamuose vaizduose 
mirgėjo begalė arabų ir ne arabų, daugybė automobilių, taksi, 
prieplaukų ir namų. Per daug, kad būtų galima patikrinti. Tačiau 
vienstiebis krovininis burlaivis „Raša“ ir senyvas jo škiperis ne- 
stokojo „Predator“ dėmesio. Kai „Raša“ stovėdavo uoste, sudo- 
mindavo kiekvienas ją lankantis. 

O lankytojų buvo daug. Laivą pakraudavo ir iškraudavo, atvež- 
davo kuro ir maisto. Denį plaunantis jūrininkas omanietis svei- 
kindavosi su praeiviais krantinėje. Užklysdavo turistai pažiopsoti 
į tikrą vienstiebį krovininį burlaivį iš tradicinio tikmedžio. Škiperį 

lankydavo uosto agentai ir jo bičiuliai. Glotniai nusiskutęs jaunas 
arabas baltu dišdašu ir dailia kepuraite, besišnekantis su Faisalu 
bin Selimu, buvo tik vienas iš jų. 

Edzelo kompiuterių duomenų bazėje buvo tūkstančiai veidų — 
žinomų ir spėjamų „Al Kaidos“ narių ir jos šalininkų. Kiekviena 
„Predator“ nuotrauka būdavo elektronikos sulyginama. Programa 
nesureaguodavo į daktarą al Chatabą, nes neatpažindavo. Į Edzelo 
kartoteką jis nebuvo pakliuvęs. Šitaip pasitaiko. 

Lieknas jaunas arabas, besilankantis „Rašoje“, nesudomino ir 
Tampos, bet kariškiai, laikydamiesi susitarimo, pasiuntė nuotrau- 
kas Nacionalinei saugumo agentūrai į Fort Midą, Merilande, ir 
Nacionalinei žvalgybos tarnybai, stebinčiai palydovus seklius, į 
Vašingtoną. Nacionalinė saugumo agentūra savo ruožtu pasiuntė 
jas savo partneriams britams į Čeltnamą. Šie ilgai ir įdėmiai tyri- 
kontržvalgybą, dažniau vadinamą M15, Teimshause, krantinėje 
netoli Parlamento rūmų. 

Čia jaunas stažuotojas, norėdamas padaryti įspūdį, perleido 
visų „Rašos“ lankytojų veidus per biometrinę asmenybės atpa- 
žinimo programą. 

Ne taip seniai žmonių veidus atpažinti būdavo patikima talen- 
tingiems agentams, kurie prietemoje darbuodavosi su didinamai- 
siais stiklais ir palinkę prie grūdėtų nuotraukų mėgindavo atsakyti 
į du klausimus: kas yra vyras / moteris šitoje nuotraukoje ir ar 
mes esame matę jį / ją anksčiau? Tai visada būdavo prielaida, ko! 
ilgainiui agentas išsiugdydavo tą ypatingą šeštąjį pojūtį, leidžiantį 
prisiminti vaikiną iš nuotraukos, matytą prieš penkerius metus 
Vietnamo diplomatų pobūvyje Delyje, ir susieti jį su KGB. 

Paskui atsirado kompiuteris, vėliau programos, suskaidančios 
žmogaus veidą į 600 smulkučių matmenų ir saugančios juos at- 
mintyje. Atrodo, kad kiekvieno žmogaus veidą galima išreikšti tais 
matmenimis. Turi būti tiksliai apskaičiuotas atstumas tarp akių 

vyzdžių, nosies plotis septyniose vietose tarp antakių ir galiuko, 
dvidešimt du vien lūpų matmenys, o dar ausys... 

Ak, tos ausys. Veidų analitikai žavisi ausimis. Kiekviena lan- 
da, kiekvienas kaušelis, raukšlė ir įdubimas, kreivė ir klostė yra 
skirtingi. Ausys - tarsi pirštų atspaudai. Net kairė ir dešinė ausis 
nėra visiškai vienodos. Plastikos chirurgai to nepaiso, bet duokite 
prityrusiam fizionomijos specialistui dvi ryškiai nufotografuotas 
ausis, ir jis suras joms vietą. 

Bendroji slaptųjų tarnybų kompiuterinių duomenų bazė kur 
kas didesnė negu tūkstantis veidų, saugomų Edzele. Joje yra bausti 
kriminaliniai nusikaltėliai, net neturintys konkrečių politinių 
įsitikinimų, nes jie gali dirbti teroristams už nemažus pinigus. 
Joje yra emigrantai, legalūs ir nelegalūs, nebūtinai atsivertę į is- 
lamą. Joje yra tūkstančių tūkstančiai veidų iš demonstracijų, kai 
protestuotojų bangos ritasi pro slaptas kameras, mojuodamos 
plakatais ir skanduodamos lozungus. Bazė neapsiriboja Jungtine 
Karalyste. Trumpai tariant, joje yra daugiau kaip trys milijonai 
žmonių veidų iš viso pasaulio. 

Kompiuteris išanalizavo arabo, kalbančio su „Rašos“ savi- 
ninku, veidą, padarė pataisą dėl stataus kampo, kuriuo buvo 
fotografuotas, ir pasirinko vieną kadrą, kuriame žmogus pakėlė 
galvą ir pažvelgė į reaktyvinį lėktuvą, kylantį iš Abu Dabio oro 
uosto, paskui atliko visus šešis šimtus matavimų ir pradėjo 
lyginti. Jis galėjo net prisitaikyti ir nepaisyti apžėlusių ar nu- 
skustų plaukų. 

Nors kompiuteris dirbo sparčiai, paieška truko valandą. Bet vis 
dėlto jis rado tą arabą kitur. 

Šį veidą kompiuteris rado minioje, kuri susirinko prie mečetės 
po rugsėjo 11-osios įvykių ir entuziastingai pritarė kalbėtojui. 
Abu Katada buvo fanatiškas „Al Kaidos“ rėmėjas Britanijoje, tą 
2001 metų rugsėjo pabaigos dieną jis kreipėsi į minią, kurią sudarė 
„Al Muhadžirun“ - džihadą remianti ekstremistų grupė. 

Stažuotojas išskyrė studento veidą iš minios ir nunešė nuo- 
trauką savo šefui. Iš jo ji nukeliavo pas grėsmingą damą, vado- 
vaujančią M15, Elizą Meningem-Buler. Ši įsakė susekti tą vyriškį. 
Niekas nė nenujautė, kad stažuotojas demaskavo „Al Kaidos“ 
vadovą Britanijoje. 

Netrukus kompiuteris rado antrą sutapimą: ieškomasis asmuo 
dalyvavo akademinėje ceremonijoje, kai jam buvo suteiktas dak- 
taro laipsnis. Paaiškėjo, kad jis vadinasi Alis Azizas al Chatabas, 
turi Anglijos pilietybę ir dėsto Astono universitete Birmingame. 

Iš to, ką turėjo slaptosios tarnybos, buvo galima daryti dvejopas 
išvadas: arba jis smarkiai įsislaptinęs „miegantis“ agentas, arba 
naivuolis, studijų metais susidėjęs su ekstremistais politikais. 
Jeigu suimtum kiekvieną tokį antraeilį pilietį, šalyje būtų daugiau 
politinių kalinių negu policininkų. 

Regis, po dalyvavimo prie mečetės susirinkusių klausytojų mi- 
nioje jis niekad nesuartėjo su ekstremistais. Bet visiškai atsisakęs 
kvailysčių vaikinas nesikuždėtų su „Rašos“ škiperiu Abu Dabio 
jūrų uoste. Taigi... vis dėlto jis priskirtinas pirmaeiliams, taigi yra 
slaptas „Al Kaidos“ agentas. Kol faktais bus įrodyta, kad yra kitaip. 

Vėlesni subtilūs tyrimai parodė, kad jis grįžo į Britaniją dirbti 
Astono laboratorijoje. Iškilo dilema: suimti ar stebėti toliau? Bėda 
ta, kad nuotraukos iš oro negalima pateikti kaip įrodymo, o be 
šito nėra įkalčių. Buvo nuspręsta sekti šį mokslininką, nors tas ir 
brangiai kainuos. 

Išlaidos pasiteisino jau po savaitės: daktaras al Chatabas pirko 
bilietą skristi į Persijos įlanką. Tada buvo pasitelktas Specialusis 
žvalgybos pulkas (SŽP)*. 

Britanija nebe pirmus metus turėjo vieną geriausių seklių ko- 
mandų pasaulyje. Ji buvo vadinama 14-ąja žvalgybos kuopa, arba 
sutrumpintai „Det“. Apie jos veiklą žinių beveik nėra. Skirtingai 


* Special Reconnaissance Regiment (SRR). (Angl.) 

nei Specialioji aviacijos tarnyba ir Specialusis jūrų desantas, kuopa 
nebuvo labai užgrūdintas kovinis dalinys. Jos specialistai gebė- 
davo nepastebimai įtaisyti „blakes“, fotografuoti slapta ir iš labai 
toli, klausytis ir aptikti pėdsakus. Kuopa labai efektyviai veikė 
prieš Airijos respublikonų armiją Šiaurės Airijoje. 

„Det“ suteikta informacija kelis kartus padėjo Specialios pa- 
skirties pulkui surengti pasalą ketinantiems pulti teroristams ir 
juos sunaikinti. Skirtingai negu koviniai daliniai, „Det“ mielai 
priimdavo moteris. Seklės mažiau atkreipdavo į save dėmesį, 
niekas jų nesisaugodavo. Informacija, kurią jos surinkdavo, išties 
būdavo gąsdinanti. 

2005 metais Britanijos vyriausybė nusprendė išplėsti ir mo- 
dernizuoti „Det“. Taip atsirado Specialusis žvalgybos pulkas. Per 
inauguracijos paradą visi, net priešaky žengiantis generolas, buvo 
fotografuojami tik nuo juosmens žemyn. Jų štabas įslaptintas. 
Specialiosios paskirties pulkas ir Specialusis jūrų desantas negar- 
sinami, o Specialusis žvalgybos pulkas nematomas. Bet ledi Eliza 
paprašė atsiųsti juos į pagalbą, o jai neatsisakoma. 

Kai daktaras al Chatabas Hitrou oro uoste įlipo į lėktuvą, skri- 
siantį į Dubajų, tarp trijų šimtų keleivių buvo išsisklaidę šeši iš 
SŽP. Vienas buvo jaunas finansininkas, sėdintis kuveitiečiui už 
nugaros. 

Kadangi vyko tik įprastinis stebėjimas, nebuvo pagrindo veng- 
ti Jungtinių Arabų Emyratų specialiųjų tarnybų pagalbos. Kai 
paaiškėjo, kad Marvanas al Šehis, pilotavęs lėktuvą į Pasaulio 
prekybos centrą, buvo atvykęs iš Jungtinių Arabų Emyratų, o 
dar kai pasklido gandas, kad Baltieji rūmai ketina smogti „Al 
Jazzera“ televizijai Katare, Emyratų valdžia pradėjo labai jautriai 
reaguoti į islamo ekstremistų veiksmus. Ypač Dubajuje, kur buvo 
specialiųjų pajėgų štabas. 

Sekimo grupė išlipo iš lėktuvo. Jų laukė du samdyti automo- 
biliai ir du išsinuomoti motoroleriai, jeigu daktarą al Chatabą 

kas nors pasitiktų. Juk jis turėjo tik rankinį bagažą. Rūpintasi be 
reikalo: al Chatabas išsinuomojo nedidelį japonišką automobilį, 
o per tą laiką agentai spėjo išsidėstyti. 

Iš pradžių jį sekė nuo oro uosto iki nedidelio Dubajaus užu- 
tėkio, kuriame vėl stovėjo „Raša“, parplaukusi iš Gvadoro. Šįsyk 
al Chatabas nėjo į laivą, o stovėjo prie automobilio maždaug už 
šimto metrų ir laukė, kol bin Selimas jį pamatys. 

Po kelių minučių niekam nežinomas jaunuolis išlindo iš „Ra- 
šos“ triumo, prasibrovė pro minią ir kažką pakuždėjo kuveitiečiui 
į ausį. Tai buvo atsakymas, kurį jis atnešė iš Vaziristano kalnų. Al 
Chatabo veide atsispindėjo nuostaba. 

Paskui jis nudūmė sausakimšu pakrantės keliu per Adžmaną 
ir Um al Kaivaną į Ras al Čaimą. Ten užsiregistravo viešbutyje 
„Hilton“ ir nuėjo persirengti. Tai buvo labai taktiškas poelgis, nes 
trys jaunos seklės iš Specialiojo žvalgybos pulko spėjo įsmukti į 
moterų tualetą, persirengti visą kūną dengiančiomis džilbabomis 
ir grįžti prie savo mašinų. 

Daktaras al Chatabas išėjo su baltu dišdašu ir nuvažiavo per 
miestą. Jis padarė keletą posūkių, kad nusikratytų galimos „uo- 
degos ', bet nesėkmingai. Arabijos įlankos šalyse visur pilna mo- 
torolerių. Jais važinėja abiejų lyčių žmonės, vienodais drabužiais, 
tad visi atrodo panašūs. Gavę užduotį, sekimo grupės nariai spėjo 
išstudijuoti visų septynių emyratų kelių tinklą, įsiminė kiekvieną 
greitkelį. Tad atsekė al Chatabą iki vilos. 

Jeigu iki šiol dar buvo likę abejonių, ar jis veikia neleistinai, tai 
po mėginimų sumėtyti pėdas jos išsisklaidė. Nekalti žmonės šitaip 
nesielgia. Jis neliko nakvoti viloje, tad Specialiojo žvalgybos pulko 
moterys pasekė jį iki „Hilton“. Trys agentai įsitaisė ant kalvos, - 
iš ten buvo gerai matyti vila, - ir visą naktį nenuleido akių nuo 
pastato. Niekas ten neatvyko ir iš ten neišvyko. 

Antrą dieną padėtis pasikeitė. Pasirodė pirmieji du lankytojai. 
Agentai, aišku, to nežinojo, bet šie lankytojai atvežė naują pasą ir 

naujus drabužius. Automobilių numerius agentai užsirašė, vienas 
buvo sekamas ir vėliau sulaikytas. Trečias atvyko kirpėjas, jį irgi 
vėliau sulaikė. 

Antros dienos vakare al Chatabas išėjo iš vilos paskutinį sykį. 
Ji pastebėjo Keitė Sekston, besikrapštanti prie savo motorolerio 
kelyje, ir pasiuntė kolegoms signalą, kad objektas išvyksta. 

Kuveitiečiui išvykus į vilą, jo kambaryje „Hilton“ viešbutyje 
buvo įtaisytos kelios „blakės“, todėl tolesnius jo planus agentai 
sužinojo iškart, vos tik jis paskambino į „British Airways“ ir 
užsisakė skrydžio bilietą rytiniam reisui iš Dubajaus į Londoną. 
Sekliai jį nepastebimai lydėjo iki pat namų Birmingame. 

M15 puikiai padirbėjo, rezultatus žodžiu aptarė keturi žmonės 
iš Britanijos slaptųjų tarnybų. Vienas jų buvo Stivas Hilas, - jis 
netvėrė džiaugsmu. 

„Predator“ buvo perprogramuotas stebėti vilą tolimame Ras al 
Čaimos pakraštyje greta dykumos. Londone aušo rytas, o Persi- 
jos įlankoje jau buvo popietė. „Predator“ matė tik atvykstančius 
valytojus. Ir beveik tuoj pat ginkluotų žmonių įsiveržimą. 

Jau buvo per vėlu sustabdyti Jungtinių Arabų Emyratų specia- 
liųjų pajėgų padalinį, kuriam vadovavo buvęs Britanijos armijos 
karininkas Deivis de Forestas. Su juo žaibiškai susisiekė britų 
žvalgybos rezidentas Dubajuje, beje, de Foresto bičiulis. Džiunglių 
telegrafu iškart buvo paskleistas gandas, kad reidas surengtas po 
sunerimusio kaimyno anoniminio skambučio. 

Du vilos valytojai nieko nežinojo, jie buvo atsiųsti agentūros, iš 
anksto gavę atlygį ir raktus. Kadangi jie nespėjo baigti darbo, buvo 
sušlavę krūvelę juodų plaukų, šiek tiek nuo galvos, šiek tiek nuo 
barzdos - jų sandara skirtinga. Jokių kitų ten gyvenusių žmonių 
pėdsakų neaptikta. 

Kaimynai papasakojo matydavę furgoną, bet niekas neprisimi- 
nė numerio. Galų gale rado jį paliktą; paaiškėjo, kad buvo vogtas. 
Per vėlu ką nors išsiaiškinti. 

Siuvėjas ir kirpėjas papasakojo šį tą įdomesnio. Jie nesivaržė, 
bet galėjo kalbėti tik apie penkis žmones, matytus šiame name. Al 
Chatabas jau buvo atpažintas. Suleimano išvaizdą nupasakojo, o 
paskui atpažino tarp policijos nuotraukų, nes jis buvo tenykščių 
įtariamųjų sąraše. Dviejų sargybinių Žodiniai portretai niekam 
nieko nepriminė. 

De Forestas, puikiai kalbantis arabiškai, sutelkė visą dėmesį 
į penktąjį asmenį. SŽT rezidentas klausėsi. Du vietiniai arabai, 
siuvėjas ir kirpėjas, buvo atvažiavę į vilą iš Adžmano ir tik dirbo 
savo darbą. 

Nei tardytojai, nei tardomieji negalėjo nieko pasakyti apie 
Afganą. Jie tiesiog išsamiai aprašė jo išvaizdą ir pasiuntė į Lon- 
doną. Niekas nežinojo apie pasą, nes Suleimanas parūpino jį pats. 
Niekas nesuprato, kodėl Londonas kone isteriškai klausinėja apie 
aukštą vyriškį suveltais juodais plaukais ir ilga barzda. Jie tega- 
lėjo pranešti, kad dabar jis dailiai apkirptas ir turbūt vilki tamsų 
moherio kostiumą. 

Bet kaip tik ta paskutinė kirpėjo ir siuvėjo užuomina nudžiu- 
gino Stivą Hilą, Mareką Gumienį ir Edzelo komandą. 

Persijos įlankos arabai elgėsi su jų žmogumi kaip su garbingu 
svečiu. Akivaizdu, kad rengtasi jo išvykimui. Jis nebuvo paskan- 
dintas Arabijos įlankos dugne. 

Edzele Maiklas Makdonaldas ir Gordonas Filipsas džiaugėsi 
drauge su visais, bet liko galvosūkis. Jie suprato, kad jų žmogus 
ištvėrė visus tardymus ir tapo tikru džihado kariu. Po nerimas- 
tingų savaičių tai antras ženklas, kad jis gyvas. Bet ar jis ką nors 
sužinojo apie „Laužtuvą , visos operacijos tikslą? Kur Martinas 
išvyko? Ar jis kaip nors gali su jais susisiekti? 

Net jei jie būtų galėję susisiekti su savo agentu, jis nebūtų galėjęs 
padėti. Operacijos tikslo nežinojo ir jis. 

Niekas nežinojo ir to, kad „Ričmondo grafienė“ iškrauna „Ja- 
guarus“ Singapūre. 

Tryliktas skyrius 


Nors keliaujantis ketvertukas nežinojo, vos keliomis valandomis 
nuo jų atsiliko persekiotojai, tad išvykdami išvengė suėmimo. 

Jeigu jie būtų pasukę į tą pajūrį, kur glaudžiasi šeši emyratai, 
veikiausiai būtų įkliuvę. Bet jie važiavo į rytus, per kalnuotą sąs- 
mauką, link septintojo emyrato, Fudžairos, besišliejančios prie 
Omano įlankos. 

Netrukus jie išsuko iš paskutinio plento ir furgonas ėmė kra- 
tytis provėžomis, vingiuojančiomis tarp saulės išdegintų rudų 
Džebel Jibiro kalvų. Įveikę kalvų grandinės viršūnę, jie nusileido 
į nedidelį Dibos uostą. 

Tame pačiame pajūryje, tik labiau į pietus, Fudžairos miesto 
policija gavo iš Dubajaus prašymą sulaikyti ieškomus asmenis ir 
išsamų jų aprašymą, tad užtvėrė kalnų kelią į miestą. Patikrino 
daug furgonų, bet nė viename nerado keturių teroristų. 

Diba neišvaizdi: susispietę balti nameliai, mečetė žaliu kupolu, 
nedidukė prieplauka žvejų laivams ir nuomojamas kateris nar- 
dytojams iš Vakarų. Atokiau, už kelių įlankėlių, ketvertuko laukė 
aliumininė valtis, išvilkta ant žvyro kranto. Didžiuliai už borto 
įtaisyti varikliai kėksojo virš vandens. Kroviniui skirtą vidurio 
erdvę užėmė pritvirtinti atsarginių degalų bakai. Dviejų žmonių 
įgula slėpėsi nuo saulės po vienintele akacija tarp uolų. 

Dviem čionykščiams jaunuoliams kelionė čia baigėsi. Jie nuvai- 
ruos vogtą furgoną į aukštas kalvas ir paliks. Paskui tiesiog dings 
tose pačiose gatvelėse, kuriose gimė Marvanas al Šehis. Suleima- 
nas ir Afganas padėjo nustumti cigarečių kontrabandininkų valtį 
į seklų vandenį. Jų vakarietiški drabužiai vis dar buvo maišuose, 
saugūs nuo sūraus vandens purslų. 

Valtis su įgulos nariais ir keleiviais lėtai slinko palei krantą 
iki Musandamo pusiasalio kyšulio. Kontrabandininkai dideliu 
greičiu ims lėkti per sąsiaurį tik nakties tamsoje. 

Gal dviem dešimtims minučių likus iki saulės laidos vairininkas 
perspėjo keleivius stipriai įsitverti ir padidino greitį. Valtis šokte 
iššoko iš paskutinės uolėtos Arabijos įlankos ir pasuko Irano link. 
500 arklio jėgų stumiama valties nosis pakilo ir ji pati pašėlo skrie- 
ti. Martinas spėjo, kad jie lekia beveik devyniasdešimties kilometrų 
per valandą greičiu. Mažiausia bangelė smogdavo tartum rąstas ir 
aptėkšdavo purslais. Visi keturi buvo apsivynioję galvas keffiyeh, 
lyg slėptųsi nuo saulės, bet dabar jos gelbėjo nuo dulksnos. 

Neprabėgus nė pusvalandžiui kairėje sumirgėjo pirmieji pavie- 
niai Persijos pakrantės žiburiai, valtis pasuko į rytus, į Gvadorą, 
Pakistano teritorinius vandenis. Šiuo maršrutu Martinas plaukė 
prieš mėnesį vėjui nesmarkiai pučiant į „Rašos“ bures. Dabar jis 
grįžo dešimt kartų greičiau. 

Pasirodžius Gvadoro žiburiams motorlaivis sulėtino greitį ir 
sustojo. Tai buvo visų trokštama atvanga. Įtempę jėgas jie užkėlė 
bakus ant laivagalio ir pripildė abiejų variklių rezervuarus iki 
kraštų. Kur gauti degalų grįžti, bus įgulai galvosūkis. 

Faisalas bin Selimas pasakojo Martinui, jog šitie kontraban- 
dininkai spėja atplaukti iš Omano vandenų į Gvadorą per vieną 
naktį ir grįžti su nauju kroviniu auštant. Šįsyk jie, matyt, ketina 
plaukti toliau net ir dieną. 

Aušra juos užklupo Pakistano teritoriniuose vandenyse, bet 
gana arti kranto, tad jie atrodė kaip žvejų valtis. Tik jokia žu- 
vis nespėtų taip sparčiai plaukti. Nebuvo matyti jokių pasienio 
apsaugos ženklų, tuščias rudas krantas greitai skriejo pro šalį. 
Apie vidurdienį Martinas suvokė, kad kelionės tikslas turėtų būti 
Karačis. Tačiau kodėl, jis nė nenutuokė. 

Jie dar sykį pripildė variklių rezervuarus jūroje. Saulė jau krypo 
į vakarus už nugarų, ir valtis priplaukė dūmais trenkiantį žvejų 
kaimelį greta didžiausio iš Pakistano uosto priemiesčių. 

Gal Suleimanas ir nebuvo anksčiau čia lankęsis, bet, matyt, jis 
gavo nurodymus iš žmogaus, kuris čia viską išžvalgė. Martinas 

žinojo, kad „Al Kaida“ rengia operacijas labai kruopščiai, nepaisy- 
dama nei sugaišto laiko, nei išlaidų. Tai buvo vienas iš nedaugelio 
dalykų, kuriais jis žavėjosi. 

Arabas rado vienintelį kaime nuomojamą automobilį ir sutarė 
dėl kainos. Nieko nenustebino, kad iš kontrabandos valties išli- 
po du svetimšaliai, be jokių valdžios ženklų. Čia Beludžistanas; 
Karačio įstatymai tik idiotams. 

Automobilyje dvokė žuvimi ir žmonių prakaitu, o springstantis 
variklis negalėjo išspausti didesnio greičio kaip šešiasdešimt penki 
kilometrai per valandą, daugiau nebūtų leidęs ir prastas kelias. 
Pagaliau jie išvažiavo į greitkelį ir laiku pasiekė oro uostą. 

Afganas buvo suglumęs ir sunerimęs. Juk ligi šiol skrido tik 
du kartus, abu - amerikietišku „C-130 Hercules“ kaip surakintas 
kalinys. Jis nieko neišmanė apie skrydžio registravimą, bilietus, 
pasų patikrą. Pašaipiai šyptelėjęs Suleimanas jį mokė. 

Tarp triukšmingų, besigrūdančių, visomis kryptimis plūstančių 
žmonių arabas Karačio tarptautiniame oro uoste surado pagrin- 
dinę salę, „Malaysian Airlines“ kasą ir nupirko du ekonominės 
klasės bilietus į Kvala Lumpūrą, tik į vieną pusę. Reikėjo užpildyti 
išsamius blankus vizoms gauti, Suleimanas tą padarė angliškai. 
Jis sumokėjo grynaisiais, Amerikos doleriais, populiariausia pa- 
saulio valiuta. 

Skrydis europietišku „Airbus A 330“ truko šešias valandas, dar 
trys valandos prisidėjo dėl pasikeitusios laiko zonos. Lėktuvas nu- 
tūpė devintą valandą trisdešimt minučių, skrendant buvo patiekti 
lengvi pusryčiai. Martinas antrą kartą padavė naująjį Bahreino 
pasą dvejodamas, ar neužklius tikrintojams. Neužkliuvo, doku- 
mentas buvo tobulai padirbtas. 

Iš tarptautinių reisų atvykimo salės Suleimanas nusivedė jį į 
vietinių reisų kasas ir nupirko du bilietus į vieną pusę. Tik kai 
Martinas pateikė įlipimo taloną, pamatė, kur jie skris: į Labuano 
salą. 

Buvo girdėjęs apie Labuaną, bet nieko labai konkretaus. Ne- 
toli Borneo šiaurinės pakrantės esanti sala priklauso Malaizi- 
jai. Turistiniai lankstinukai liaupsino gyvybingą kosmopolitišką 
salą, aplinkinių koralų rifų grožį, bet Vakarų specialiųjų tarnybų 
pranešimai apie kriminalinį pasaulį pabrėždavo kitokią, niūrią 
Labuano reputaciją. 

Kadaise ji priklausė Brunėjaus sultonatui, nuo Borneo salos ją 
teskiria trisdešimties kilometrų sąsiauris. Britai užėmė Labuaną 
1846 metais ir valdė šimtą septyniolika metų, išskyrus trejus japonų 
okupacijos metus per Antrąjį pasaulinį karą. 1963-iaisiais, likvi- 
duodami imperiją, britai perdavė salą Sabahui, o šis 1984-aisiais 
perleido ją Malaizijai. 

Tai viena iš tų keistokų pasaulio vietų, kuriose nematyti ekono- 
minės veiklos pėdsakų. Bet 91 kvadratinio kilometro saloje eko- 
nomika vis dėlto sukurta. Įgijęs tarptautinio užsienio finansinio 
centro statusą, tapęs neapmokestinamu uostu, turintis sutartinę 
laivyno vėliavą, tikra kontrabandos meka, Labuanas pradėjo vi- 
lioti labai įtartinos reputacijos klientus. 

Martinas suprato, kad jį skraidina į žiauriausią pasaulyje laivų ir 
krovinių grobimo bei įgulų žudymo centrą. Jis privalėjo užmegzti 
kontaktą su Firma ir parodyti gyvybės ženklą. Reikėjo sugalvoti, 
kaip tą padaryti. Nedelsiant. 

Lėktuvas trumpam nutūpė Kučinge, pirmame Borneo salos 
uoste, bet toliau skrendančių keleivių iš lėktuvo neišleido. Po 
keturiasdešimties minučių lėktuvas pakilo ir pasuko į vakarus, 
apsuko lanką virš jūros ir nuskrido į šiaurės rytuose esantį Labua- 
ną. Apačioje, po sukančiu lėktuvu, balasto prikrauta „Ričmondo 
grafienė“ plaukė į Kota Kinabalu paimti koralmedžio ir palisandro 
medienos krovinio. 

Lėktuvui pakilus stiuardesė išdalijo išlipimo talonus. Sulei- 
manas paėmė abudu ir pradėjo pildyti. Martinas dėjosi nemokąs 
nei kalbėti, nei rašyti angliškai, galintis pasakyti tik kelias frazes. 

Aplinkui jis girdėjo beveik vien anglų kalbą. Beje, nors ir jis, ir 
Suleimanas Kvala Lumpūre apsivilko marškinius ir kostiumus, 
jis neturėjo rašiklio ir negalėjo skolintis. Oficialiai jie buvo in- 
žinierius iš Bahreino ir finansininkas iš Omano, vykstantys į 
Labuaną dirbti pagal sutartį gamtinių dujų pramonėje. Tą ir rašė 
Suleimanas. 

Burbtelėjęs, kad reikia į tualetą, Martinas atsistojo ir nuėjo į 
galą, kur buvo du tualetai. Vienas buvo laisvas, bet jis apsimetė, 
kad abu užimti, apsisuko ir nuėjo į priekį. Toks buvo jo planas. 
Lėktuve „Boing 737“ yra ekonominė ir verslo klasės. Jas skiria 
užuolaida. Martinui reikėjo atsidurti už jos. 

Stovėdamas prie verslo klasės tualeto durų, jis džiugiai nusišyp- 
sojo stiuardesei, kuri dalijo išlipimo talonus, atsiprašė ir ištraukė 
jai iš viršutinės kišenėlės naują išlipimo taloną ir tušinuką. Tualeto 
durys spragtelėjo, atsidarė ir jis užėjo vidun. Tai buvo vienintelė 
proga pakeverzoti trumpą žinutę antroje talono pusėje, įsikišti jį 
į viršutinę švarko kišenėlę ir grąžinti tušinuką. Paskui Martinas 
grįžo į savo vietą. 

Suleimanui turbūt buvo pasakyta, kad Afganas patikimas, bet 
jis nenuleido nuo jo akių nė akimirką. Gal nenorėjo, kad globo- 
tinis per savo naivumą ar nepatyrimą padarytų klaidų, o gal to 
išmokė „Al Kaidai“ atiduoti metai, bet jo budrumas nenuslopdavo 
nė akimirką, net ir meldžiantis. 

Labuano oro uostas buvo tikra Karačio priešingybė: mažas ir 
jaukus. Martinas vis dar nežinojo, kur konkrečiai jie vyksta, bet 
spėjo, kad oro uoste bus paskutinė proga atsikratyti kortelės su 
žinute. Jis tikėjosi stebuklo. 

Ir stebuklas įvyko. Ant grindinio priešais oro uosto pastatą ir 
trumpas kaip mirksnis. Suleimano įsiminti nurodymai turėjo būti 
nepaprastai tikslūs. Jis vežėsi juos atmintyje per pusę pasaulio ir, 
matyt, turėjo keliavimo patirties. Martinas negalėjo žinoti, kad 
arabas dirba „Al Kaidai“ jau dešimt metų, kad yra tarnavęs Irake 

ir Tolimuosiuose Rytuose, konkrečiai Indonezijoje. Jis negalėjo 
žinoti, kokia Suleimano specialybė. 

Suleimanas apžvelgė kelią prie pastato, vedantį prie atvykimo 
ir išvykimo salių —- abi buvo tame pačiame aukštyje. Jis dairėsi 
taksi; ūmai pasirodė vienas, sukantis prie pastato. Buvo užimtas, 
bet aiškiai ketino sustoti. 

Iš taksi išlipo du vyrai. Martinas išgirdo anglišką akcentą. Abu 
augaloti ir raumeningi, su žalsvai rudais šortais ir gėlėtais paplū- 
dimio marškinėliais. Trisdešimties laipsnių kaitroje, kuri tvyro, 
kai nėra musono, jų oda blizgėjo nuo prakaito. Vienas atsiskaitė 
su taksistu Malaizijos pinigais, o kitas ėmė kelti daiktus iš baga- 
žinės. Visa jų manta buvo du lagaminai ir dvi nardytojų kuprinės. 
Abu nardė tarp rifų atviroje jūroje ir filmavo britų žurnalo Sport 
Diver užsakymu. 

Vyras prie bagažinės negalėjo iškart iškelti keturių nešulių. 
Suleimanui nespėjus praverti burnos Martinas padėjo nardyto- 
jui - iškėlė vieną kuprinę ant grindinio. Tą pat akimirką įkišo 
išlaipinimo taloną į vieną iš daugelio nardytojų kuprinės kišenių. 

— Ačiū, vaikine, - tarė nardytojas; juodu patraukė į išvykimo 
salę ieškoti registracijos langelio, kur žymimi keleiviai skristi į 
Kvala Lumpūrą, o per jį į Londoną. 

Suleimanas angliškai paliepė malajiečiui taksistui vežti juos į 
laivininkystės agentūrą prieplaukoje. Galų gale bent čia kažkas 
keliautojų laukė. Pasitinkantis žmogus, kaip ir atvykėliai, anaiptol 
nesistengė išsiskirti pretenzingais apdarais ar ilga barzda. Jis irgi 
buvo takfir. Prisistatė esąs ponas Lampongas ir nusivedė juos molu 
į penkiolikos metrų ilgio motorlaivį su kajutėmis, savo išvaizda 
primenantį žvejojančių turistų laivą. Po kelių minučių jie jau buvo 
atviroje jūroje. 

Motorlaivis plaukė vienodu dešimties mazgų greičiu į šiaurės 
rytus, į Kudatą, vartus į Sulu jūrą ir teroristų prieglobstį Filipi- 
nų Zamboango provincijoje. Kelionė išvargino ir Suleimaną, ir 

Martiną; vienintelis jų poilsis buvo snūduriavimas lėktuve. Ban- 
guojanti jūra liūliavo, po saunos karščio Labuane dabar gaivino 
brizas. Abu keleiviai užmigo. Vairininkas buvo iš Abu Sajafo 
teroristinės grupės, jis žinojo maršrutą, nes plaukė namo. Saulei 
nusileidus greit stojo tropikų tamsa. Motorlaivis plaukė naktį, 
pro Kudato žiburius, per Balabako sąsiaurį, ir kirto nematomą 
Filipinų teritorinių vandenų ribą. 


Ponas Vejus baigė savo darbą anksčiau, nei sutarta, ir plaukė 
namo, į gimtąją Kiniją. Jis negalėjo sulaukti, kada priartės tėvy- 
nė, bet svarbiausia - jis jau buvo kinų laive, valgė skanų kinišką 
maistą, o ne atliekas, kuriomis mito jūrų plėšikai savo stovykloje 
ant įlankos kranto. 

Jis nesuko galvos dėl to, ko nežinojo ir, tiesą sakant, nesistengė 
sužinoti. Skirtingai nei Abu Sajafo galvažudžiai ir du ar trys indo- 
neziečiai fanatikai, kurie meldžiasi penkiskart per dieną, kaktomis 
baksnodami demblį, Vejus Ving Li buvo „Gyvatės triados“ narys 
ir nesimeldė jokiam dievui. 

Jo darbo rezultatas buvo tiksli iki kniedžių „Ričmondo gra- 
fienės" kopija, modeliuota pagal tokio pat dydžio, talpumo ir 
kontūrų laivą. Vejus nežinojo, nei kaip vadinosi originalas, nei 
kaip bus pavadinta kopija. Kinui terūpėjo storas dolerių šimti- 
nių pluoštas, gautas Labuano banke iš kredito linijos, atidarytos 
velionio pono Tevfiko al Kuro, - paskutinis jo maršrutas buvo 
Kairas-Pešavaras-morgas. 

Skirtingai nei ponas Vejus, kapitonas Makendrikas melsdavosi. 
Pats žinojo, kad ne taip dažnai, kaip reikėtų, bet buvo auklėtas 
pavyzdingoje airių katalikų šeimoje Liverpulyje. Švenčiausiosios 
Dievo Motinos statulėlė stovėjo kapitono tiltelyje prie šturvalo, 
jo kajutėje ant sienos kabojo Nukryžiuotasis. Prieš išplaukdamas 
kapitonas visada pasimelsdavo ir paprašydavo Viešpaties sėkmin- 
gos kelionės, o grįžęs Jam padėkodavo. 

Jam nebuvo ko melstis, kai sabahietis locmanas praplukdė 
„Grafienę“ pro seklumas, į jai skirtą vietą Kota Kinabalo mole, 
buvusiame kolonijinio Džeseltono uoste, kur pirkliai britai tais 
laikais, kai dar nebuvo šaldytuvų, per mėnesio išpardavimą nu- 
sipirkę skardinę sviesto, užsipildavo jo ant duonos iš ąsotėlio. 

Makendrikas dar kartą nusišluostė šlapią kaklą spalvota ska- 
rele ir padėkojo locmanui. Pagaliau galės uždaryti visas duris ir 
iliuminatorius, įjungti oro kondicionierių ir atsipūsti. Vėsuma 
ir šaltas alus bus tikra atgaiva. Ryte jis išleis vandenį iš balasto 
cisternų. Jis matė savąjį medienos krovinį nušviestą prieplaukos 
žibintų. Jeigu sparčiai darbuosis krovikai, jam pavyks vėl išplaukti 
į jūrą rytoj vakare. 


Du jauni nardytojai Kvala Lumpūre persėdo į „British Airways“ 
reaktyvinį lėktuvą, skrendantį į Londoną. Kadangi lėktuve buvo 
galima užsisakyti alkoholinių gėrimų, jie išgėrė alaus ir kietai 
įmigo. Skrydis trunka dvylika valandų, bet jie laimi aštuonias dėl 
pasikeičiančios laiko zonos ir nusileis Hitrou oro uoste auštant. 
Lagaminai buvo bagažo skyriuje, bet nardytojų kuprinės riogsojo 
miegaliams virš galvų. 

Jose buvo plaukmenys, kaukės, neperšlampamieji kostiumai, 
reguliatoriai ir liemenės su elektronine plūdrumo kontrolės sis- 
tema; tik peilius teko atiduoti į bagažo skyrių. Vienoje kuprinėje 
buvo ir dar neaptiktas malaiziškas išlaipinimo talonas. 


Zamboangos pusiasalio įlankoje prityręs dažytojas, plušantis 
kabančios virš laivagalio platformos prožektorių šviesoje, baigė 
piešti paskutinę laivo pavadinimo raidę. Ant stiebo vos plazdėjo 
nukarusi raudona britų prekybos laivyno vėliava. Abiejose jos 
pusėse ir aplink laivagalį buvo užrašyti žodžiai „Ričmondo grafie- 
nė“, pojais - žodis „Liverpulis“. Kai dažytojas nusileido ir išjungė 
prožektorius, laivo perdirbimas buvo baigtas. 

Auštant motorlaivis, atrodantis kaip žvejojančių turistų laivas, 
lėtai įplaukė į įlanką. Buvusiai „Javos žvaigždei“ jis atgabeno 
paskutinius du naujos įgulos narius, kurie šituo laivu išplauks į 
jos - irjų - paskutinę kelionę. 


„Ričmondo grafienė“ pradėta pakrauti auštant, kai oras dar 
buvo maloniai vėsus ir gaivus. Po trijų valandų vėl stos įprastinė 
saunos kaitra. Dokų kranai nebuvo labai modernūs, bet krovikai 
išmanė savo darbą ir grandinėmis apjuosti retos medienos ryšuliai 
leisdavosi į triumus, o ten juos išstumdydavo suplukusi įgula. 

Plieskiant vidurdienio kaitrai net bornėjiečiai turėdavo nu- 
traukti darbą. Keturias valandas senasis medienos uostas snūdu- 
riuodavo kiekviename pasitaikiusiame šešėlyje. Iki pavasarinio 
musono teliko mėnuo, ir oro drėgnumas, jau visada ne mažesnis 
kaip devyniasdešimt procentų, ėmė artėti prie šimto. 

Kapitonas Makendrikas geriau jaustųsi plaukdamas, bet baigti 
krauti ir uždaryti triumų dangčius pavyko tik saulei leidžiantis, 
o locmanas atvyks tik rytoj ryte vėl įplukdyti laivą į atvirą jūrą. 
Dar viena naktis šitoje krosnyje; Makendrikas atsiduso ir sugrįžo 
į oro kondicionieriaus vėsą kajutėje po deniu. 

Judrus tenykštis agentas kartu su locmanu pasirodė ant de- 
nio šeštą valandą ryto pasirašyti paskutinių dokumentų. Pakėlęs 
inkarą laivas išplaukė į Pietų Kinijos jūrą. Kaip anksčiau „Javos 
žvaigždė, taip ir „Ričmondo grafienė“ ketino plaukdama šiaurės 
rytų kryptimi aplenkti Borneo kyšulį, o paskui pasukti į pietus, 
per Sulu salyną, į Javą, kur, - kaip manė škiperis, - Surabajos 
uoste laukia šeši jūriniai konteineriai, pilni rytietiškų šilkų. Iš 
kur jis galėjo žinoti, kad Surabajoje šilkų nėra ir niekada nebuvo. 

Motorlaivis išsodino tris keleivius apgriuvusioje prieplaukoje 
šiek tiek aukščiau upės žiočių. Ponas Lampongas nuvedė juos į 


ilgą baraką, stovintį ant vandenyje sukaltų polių. Čia miegojo ir 

maitinosi žmonės, kurie dalyvaus misijoje, Martino vadinamoje 
„Laužtuvu“, o Lampongo - „Al Isra“. Čia gyveno ir tie, kurie 
niekur nesirengė vykti. Jie triūsė, kad parengtų „Javos žvaigždę“ 
naujai užduočiai. 

Čia buvo ir indoneziečių iš „Džema Islami“ grupuotės, kuri 
sprogdino bombas Balyje bei kitose salose, ir filipiniečių iš Abu 
Sajafo teroristų grupuotės. Visi kalbėjo skirtingomis kalbomis — 
pradedant tenykšte tagalog ir baigiant javiečių tarme, retkarčiais 
nuaidėdavo vienas kitas arabiškas žodis iš labiausiai į vakarus 
nutolusio gyventojo lūpų. Martinas pradėjo po truputį pažinti 
komandos narius ir išsiaiškinti kiekvieno jų užduotį. 

Inžinierius, šturmanas ir radistas buvo indoneziečiai. Sulei- 
manas prisipažino, kad jis išmano fotografiją ir filmavimą. Jo 
pareiga būdavo, dar kokiam savanoriui nežuvus kaip mirtininkui, 
nufilmuoti skaitmenine kamera kulminacinį šios misijos epizodą 
ir perduoti informaciją nešiojamuoju kompiuteriu per palydovinį 
telefoną į „Al Jazeera“ televiziją. 

Ten dar buvo paauglys, panašus į pakistanietį, bet Lampongas 
kreipėsi į jį angliškai. Pasirodo, vaikino tėvai pakistaniečiai, bet 
jis gimė ir augo Anglijoje. Kalbėjo su ryškiu šiaurinio regiono 
akcentu. Martinas nusprendė, kad gali būti atvykęs iš Lidso arba 
Bradfordo apylinkių, tik negalėjo suprasti, kam jis tiktų. Nebent 
dirbti virėju. 

Tad liko trys: pats Martinas, turėjęs už savo dalyvavimą būti 
dėkingas Osamai bin Ladenui, tikras inžinierius chemikas, tur- 
būt ir sprogmenų specialistas, na, ir misijos vadovas. Bet jo čia 
nebuvo. Jie susitiks su juo vėliau. 

Įdienojus vietinis vadovas Lampongas sulaukė skambučio pa- 
lydoviniu telefonu. Pokalbis buvo trumpas ir atsargus, bet jo 
pakako. „Ričmondo grafienė“ išplaukė iš Kota Kinabalu į jūrą. 
Tarp Tavitavio ir Džolo salų praplauks maždaug saulei leidžiantis. 
Greitaeigių katerių įguloms, kurios ją užgrobs, dar liko keturios 

valandos iki išplaukimo. Suleimanas ir Martinas nusivilko vaka- 
rietiškus kostiumus, persirengė kelnėmis, gėlėtais čionykščiais 
marškiniais ir apsiavė sandalais. Drabužių pamaina jau buvo 
jiems iš anksto paruošta. Jiems leista įbristi į seklų įlankos vandenį 
apsiprausti prieš maldą ir pietus iš ryžių ir Žuvies. 

Martinas galėjo tik žiūrėti ir laukti, o suprato labai mažai ką. 


Dviem nardytojams pasisekė. Dauguma bendrakeleivių buvo 
iš Malaizijos ir rikiavosi ne prie Jungtinės Karalystės piliečių 
langelio; keliems britams pasų kontrolė neužtruko. Atsidūrę vieni 
pirmųjų prie bagažo karuselės, jie čiupo savo lagaminus ir nudro- 
žė neturinčiųjų ką deklaruoti muitinės koridoriumi. 

Gal dėl skustų galvų, kelių dienų šerių ant skruostų ar dėl rau- 
meningų rankų, kyšančių iš trumparankovių gėlėtų marškinių 
apniukusį Britanijos kovo rytmetį, vienas muitininkas pakvietė 
juos prie patikros stalo. 

— Gal galėčiau pamatyti jūsų pasus? 

Tai buvo formalumas. Pasai tvarkingi. 

— Ir iš kur atvykote? 

— Iš Malaizijos. 

— Koks buvo jūsų kelionės tikslas? 

Vienas iš jaunuolių mostelėjo į nardytojo kuprinę. Jo veido iš- 
raiška rodė, kad šį klausimą laiko idiotišku, nes ant kuprinių buvo 
garsios nardymo įrangos firmos emblema. Tačiau neverta niekinti 
muitininko. Valdininko veidas liko ramus, bet per ilgą tarnystę 
jam teko sulaikyti daug egzotiškų rūkomųjų ar injekcinių me- 
džiagų iš Tolimųjų Rytų. Jis mostelėjo į vieno nardytojo kuprinę. 

Viduje nebuvo nieko, išskyrus įprastinę nardymo įrangą. Už- 
segdamas užtrauktuką muitininkas perbėgo pirštais šonines ki- 
šenes. Iš vienos ištraukė sulenktą kortelę, išskleidė ją ir perskaitė. 

— Pone, iš kur ją gavote? 

Nardytojas nuoširdžiai nustebo. 

— Nežinau. Pirmąkart ją matau. 

Už kelių metrų stovėjęs kitas muitininkas pajuto stiprėjančią 
įtampą, pabrėžtinį mandagumą ir priėjo arčiau. 

- Prašom čia pastovėti, - tarė pirmasis ir išėjo pro duris, esan- 
čias jam už nugaros. Gausūs veidrodžiai muitinės salėse skirti ne 
muitininkių šukuosenoms tvarkyti. Jie permatomi iš kitos pusės, 
vidinės, ir už jų stovi specialaus muitinės saugumo padalinio 
žmonės. 

Po kelių minučių abu nardytojai su savo bagažu atsidūrė ats- 
kiruose patikros kambariuose. Muitininkai patikrino kiekvieną 
plaukmenį, kaukę ir marškinius. Jie neaptiko nieko neteisėto. 

Vyriškis civilio drabužiais apžiūrinėjo ištiesintą kortelę. 

— Ją įkišo kas nors kitas, ne aš, - protestavo nardytojas. 

Devintą valandą trisdešimt minučių Stivas Hilas sėdėjo prie 
savo stalo Voksol Krose, tik staiga suskambėjo asmeninis ir ne- 
skelbiamas jo telefonas. 

— Su kuo aš kalbu? - paklausė balsas. Hilas supyko. 

— Galbūt aš turėčiau paklausti to paties. Manau, jūs supainiojote 
numerį, - atrėžė jis. 

Muitinės saugumo karininkas perskaitė raštelį, ištrauktą iš 
nardytojo krepšio. Jis buvo linkęs patikėti to vyruko paaiškinimu. 
Tuomet... 

- Skambinu iš Hitrou, trečio terminalo. Vidaus saugumo sky- 
rius. Mes sulaikėme keleivį iš Tolimųjų Rytų. Į jo nardytojo kup- 
rinę buvo įkišta ranka rašyta žinutė. Ar „Laužtuvas“ ką nors jums 
sako? 

Stivui Hilui tai buvo tarsi smūgis į paširdžius. Čia ne supainio- 
tas numeris ir ne susikryžiavusios telefono linijos. Stivas Hilas 
prisistatė, pasakė, kur tarnauja ir kokios jo pareigos, paprašė 
sulaikyti abu keleivius, kol jis atvyks. Po penkių minučių išrie- 
dėjo automobiliu iš požeminio garažo, pervažiavo Voksolo tiltą 
ir pasuko į Kromvelio gatvę, vedančią į Hitrou. 

Nardytojai nesidžiaugė sugaišę visą rytą, bet po valandą tru- 
kusios apklausos Stivas Hilas įsitikino, kad jie yra niekuo dėti 
naivuoliai. Pavaišino juos rinktiniais pusryčiais iš personalo val- 
gyklos ir paprašė pasukti smegenis ir pamąstyti, kas galėjo įkišti 
raštelį į kuprinės kišenę. 

Jie aptarė kiekvieną asmenį, sutiktą po to, kai viešbutyje susi- 
krovė daiktus. Pagaliau vienas tarė: 

— Markai, ar atmeni į arabą panašų vyruką, kuris tau padėjo 
iškelti daiktus ant asfalto, kai išlipome iš taksi? 

— Kas tas panašus į arabą vyrukas? - pasidomėjo Hilas. 

Vienas kitą papildydami, jie nupasakojo, kaip jis atrodė. Juodi 
plaukai, juoda barzda. Trumpai kirpta. Tamsios akys, juodbruvas. 
Maždaug keturiasdešimt penkerių. Puikios fizinės būklės. Tam- 
sus kostiumas. Hilui jau buvo nupasakoję jo išvaizdą siuvėjas ir 
kirpėjas Ras al Čaimoje. Neliko abejonių, kad tai Laužtuvas. Jis 
nuoširdžiai padėkojo nardytojams ir pasakė, kad namo į Eseksą 
juos parveš automobiliu. 

Grįžęs į darbą paskambino Gordonui Filipsui į Edzelą ir Ma- 
rekui Gumieniui, pusryčiaujančiam Vašingtone, kiekvienam per- 
skaitė, kas buvo parašyta popieriaus skiautelėje. Tekstas buvo 
trumpas: „JEI MYLITE TĖVYNĘ, GRĮŽĘ NAMO PASKAMBINKITE 
XXXXXXXXX IR PERDUOKITE JIEMS: LAUŽTUVAS SAKO, KAD 
TAI BUS KAŽKOKS LAIVAS.“ 

- Dirbkite negailėdami jėgų, - pasakė jis Edzelui. - Apverskite 
aukštyn kojomis visą pasaulį, bet raskite dingusį laivą. 


Kaip ir „Javos žvaigždės“ kapitonas Hermanas, Lijamas Ma- 
kendrikas nusprendė pats nukreipti laivą pro daugelį kyšulių ir 
vitavio ir Džolo salų. Prieš akis atsivėrė Sulavesio jūros platybės. 
„Ričmondo grafienė“ pasuko tiesiai į pietus, Makasaro sąsiaurio 
link. 

Įgulą sudarė šeši žmonės: penki indai iš Keralos, visi krikš- 
čionys, patikimi ir prityrę jūrininkai, ir škiperio padėjėjas, kilęs 
iš Gibraltaro. Makendrikas jau nusileido žemyn, tik staiga iš už 
laivagalio pasirodė du greitaeigiai kateriai. Įgula, kaip ir „Javos 
žvaigždės“ jūrininkai, neturėjo jokių šansų. Per kelias sekundes 
tuzinas banditų perlipo per turėklus ir jau bėgo prie kapitono 
tiltelio. Ponas Lampongas, vadovavęs puolimui, neskubėdamas 
ėjo iš paskos. 

Šįsyk nereikėjo nei ceremonijų, nei grasinimų griebtis smurto, 
jeigu kas nepaklustų įsakymams. „Ričmondo grafienė“ turėjo 
padaryti tik viena: išnykti kartu su visa įgula ir be pėdsakų. Tai, 
kas atviliojo ją į šituos vandenis, - visų pirma brangus krovinys, 
turėjo dingti jūros gelmėse; gaila, bet neišvengiama. 

Įgula buvo suvaryta prie laivagalio turėklų ir sušaudyta iš au- 
tomatų. Jūrininkų kūnai mėšlungiškai raitėsi, tarsi protestuodami 
prieš neteisybę, paskui sukrito į vandenį. Nereikėjo net balasto 
jiems nugramzdinti į dugną. Lampongas žinojo čionykščių ryklių 
pomėgius. 

Lijamas Makendrikas liko paskutinis. Įnirtęs škiperis išliejo 
įniršį ant žudikų, o Lampongą išvadino stabmeldžiu paršu. Mu- 
sulmonui fanatikui nepatiko būti paršu, tad liepė jūros vilką iš 
Liverpulio tik sužeisti, kad kristų į jūrą dar gyvas. 

Abu Sajafo piratai buvo paskandinę nemažai laivų, tad žinojo, 
ką daryti. Kai triumuose po kroviniu pasirodė vanduo, užpuolikai 
paliko „Grafienę“ ir suposi ant bangų už kelių šimtų metrų, kol 
pasinėrė laivagalis ir statmenai iškilo pirmagalis, taip laivas lėtai 
nugrimzdo į Sulavesio jūros dugną. Jam išnykus piratai apsisuko 
ir nuplaukė namo. 


Ilgame barake prie Filipinų džiunglių įlankėlės laukiančiai 
komandai trumpas Lampongo skambutis per palydovą iš jūros 


buvo signalas pradėti kelionę. Būsimoji įgula nulipo laiptais prie 

laukiančio katerio. Martinas pajuto, kad tie, kurie lieka, anaiptol! 
nesidžiaugia, o jaučia juodą pavydą. 

Tarnaudamas specialiosios paskirties daliniuose Martinas nie- 
kada nebuvo susidūręs su savižudžiu sprogdintoju iki teroro akto. 
Dabar jis ne tik buvo tarp jų, jis tapo vienu iš jų. 

Forbso pilyje daug skaitė apie emocinę jų būseną, apie visišką 
įsitikinimą, kad tai, ką jie daro, - šventa, iš anksto palaiminta 
paties Alacho, apie tai, kad teroristo siela akimirksniu pateks į 
rojų, o tai neabejotinai pranoksta bet kokią meilę gyvenimui. 

Jis pradėjo suvokti, kokia stipri neapykanta diegiama kartu su 
meile Alachui. Viena be kitos jos nebūtų veiksmingos. Kaip tik 
neapykanta tartum sieros rūgštis išdegina sielą. Dabar ji liepsnojo 
aplinkui. 

Jis regėjo neapykantą Abu Sajafo banditų veiduose, - jie mėgavosi 
kiekviena proga nudėti vakarietį; jis jautė ją slypint širdyse arabų, 
kurie maldaudavo Alachą padėti nusitempti į vėlių pasaulį kuo dau- 
giau krikščionių, žydų, ateistų ir ne itin karštai tikinčių musulmonų; 
bet daugiausia tos neapykantos jis įžvelgė al Chatabo ir Lampongo 
akyse, nes jie slėpė tą jausmą, kad liktų nepastebimi tarp priešų. 

Kateriui lėtai pukšint upe aukštyn, kai džiunglės artėjo prie 
abiejų krantų ir ėmė užstoti dangų, jis stebėjo bendrakeleivius. 
Visi buvo pilni neapykantos fanatikai. Visi jautėsi Alacho išaukš- 
tinti labiau už kitus. Tikrojo Tikėjimo atstovai pasaulyje. 

Martinas neabejojo, kad jie žino ne ką daugiau už jį, kas bus 
jų auka, kur link jie vyksta, koks bus taikinys ir ką reikės daryti. 

Priekyje upė išsiskyrė į dvi vagas. Pūškuojantis kateris pasuko 
platesne, už vingio pasirodė laivas, išmetęs inkarą. Jis plūduriavo 
pirmagaliu žiočių link, pasirengęs išplaukti į atvirą jūrą. Krovinys 
antjo denio, matyt, buvo sudėtas į šešis konteinerius, kurie užėmė 
priekinę dalį. 

Akimirką Martinui šovė mintis sprukti į aplinkines džiungles. 
Juk jis praleido kelias savaites Brunėjuje, tropikų SPP mokymo 

centre, pratinosi kovoti džiunglėse. Bet minčiai nespėjus įsitvir- 
tinti jau suprato, jog tai neįmanoma. Be kompaso ar mačetės jis 
nenueitų nė mylios, o persekiotojų būrys jį pasivytų per valandą. 
Tada prasidėtų neapsakomos agonijos dienos, kai kankindami 
jie išgautų jo užduoties detales. Ne, šito daryti negalima. Teks 
palūkėti geresnės progos, jei ji išvis pasitaikys. 

Vienas paskui kitą jie lipo kopėčiomis į laivo denį: inžinierius, 
šturmanas ir radistas, visi trys indoneziečiai; chemikas ir foto- 
grafas, abu arabai; pakistanietis iš Jungtinės Karalystės, kalbantis 
su ryškiu šiauriečio akcentu (kaip paaiškėjo, jis buvo paimtas, 
jei kas nors panorėtų pasikalbėti su „Grafiene“ radijo ryšiu), ir 
Afganas, kurį galima išmokyti stovėti prie vairo ir laikytis kurso. 
Per visą mokymo laiką Forbse, per ilgas žinomų įtariamųjų veidų 
tyrinėjimo valandas jis nebuvo matęs nė vieno iš jų. 

Kai Martinas išlipo ant denio, jį pasitiko žmogus, kuris va- 
dovaus jų amžinos šlovės misijai. Iš nusikaltėlių galerijos, kurią 
jam rodė Forbso pilyje, atpažino jordanietį Jusufą Ibrahimą, Al 
Zarkavio pavaduotoją ir dešiniąją ranką, žudynių organizatorių. 

Jo veidas figūravo rodytos galerijos „pirmame sąraše“. Jusufas 
buvo mažo ūgio ir kresnas, kaip jį ir įsivaizdavo, o paralyžiuota 
kairioji ranka kabojo prie šono. Jis kovojo su sovietais Afganistane 
ir per antskrydį į jo kairę ranką įsmigo kelios šrapnelio skeveldros. 
Ibrahimas nesutiko amputuoti rankos ir pasiliko ją nevaldomą. 

Buvo pasklidę gandai, kad jis tada žuvo, bet tai nepasitvirtino. 
Jį apgydė urvų ligoninėje, paskui slapta nugabeno į Pakistaną, ten 
padarė sudėtingesnę operaciją. Sovietams pasitraukus jis dingo. 

Žmogus su nudžiūvusia ranka vėl atsirado po 2003 metų, kai 
koalicijos kariuomenė įsiveržė į Iraką. Pasirodo, iki tol jis buvo 
saugumo vadovas vienoje „Al Kaidos“ stovykloje, valdant Tali- 
banui. 

Maikui Martinui akimirką nustojo plakti širdis: o jeigu šitas 
žmogus prisimena Izmatą Chaną iš anų Afganistano laikų ir norės 

pasišnekėti? Bet misijos vadovas tik dėbtelėjo juodomis, nieko 
nesakančiomis akimis. 

Dvidešimt metų šis žmogus tik žudė ir žudė, ir jis tą mėgo. Ira- 
ke, būdamas Musabo al Zarkavio padėjėjas, jis kapojo žmonėms 
galvas prieš kamerą; tai jam irgi patiko. Patiko klausytis aukų 
maldavimų ir klyksmų. Martinas pažvelgė į tuščias maniako akis 
ir nusilenkė sveikindamas. Taika tau, Jusufai Ibrahimai, Karbalos 
skerdike. | 


Keturioliktas skyrius 


Laivas, kuris anksčiau vadinosi „Javos žvaigždė“, pajudėjo iš savo 
slaptos įlankėlės Filipinų džiunglėse praslinkus dvylikai valan- 
dų po „Ričmondo grafienės“ nuskandinimo. Per Moro įlanką 
išplaukė į Sulavesio jūrą ir pasuko į pietvakarius, kad keliautų 
tuo maršrutu, kuriuo būtų plaukusi „Ričmondo grafienė“ per 
Makasaro sąsiaurį. 

Prie vairo stovėjo indonezietis vairininkas, o greta jo - paauglys 
pusiau britas, pusiau pakistanietis ir Afganas, kuriam vairininkas 
aiškino, kaip laikytis nustatyto kurso jūroje. 

Mokiniai, aišku, šito nežinojo, bet pastaraisiais metais įvairių 
šalių antiteroristinės žinybos susidūrė su keistu reiškiniu: piratai 
užgrobdavo prekybos laivą, įgulą uždarydavo triume, keletą va- 
landų sukdavo ratus jūroje, paskui pasišalindavo. 

Priežastis paprasta. Kaip oro teroristai, užgrobę keleivinius lėk- 
tuvus 2001 metų rugsėjo 11-ąją, mokėsi pilotuoti JAV skraidymo 
mokyklose, taip ir jūrų teroristai Tolimuosiuose Rytuose mokėsi 
valdyti didelius laivus, grobdami juos jūrose. Indonezietis prie 
„Grafienės“ antrininko vairo buvo vienas iš jų. 

Mašinų skyriuje dirbantis inžinierius iš tiesų buvo inžinierius- 
laivo mechanikas, kadaise tarnavęs prekybos laive, kuris buvo 

pagrobtas Abu Sajafo galvažudžių. Kad išvengtų mirties, jis sutiko 
prisidėti prie teroristų. 

Trečiasis indonezietis buvo išmokęs visų laivo-kranto radijo ry- 
šio procedūrų dirbdamas Borneo Šiaurės provincijos prekybos uos- 
to vadovo įstaigoje. Tapo islamo fundamentalistu, įstojo į „Džema 
Islami“ organizaciją, vėliau dalyvavo sprogdinant bombas Balyje. 

Tik šitiems trims iš aštuonių įgulos narių reikėjo laivo valdymo 
įgūdžių. Arabas chemikas privalės reikiamu momentu susprog- 
dinti krovinį; žmogus iš Jungtinių Arabų Emyratų, Suleimanas, 
turės nufotografuoti katastrofos vaizdus, kad jie sukrėstų pasaulį; 
jaunasis pakistanietis, jei prireiks, mėgdžios kapitono Makendri- 
ko, taip pat iš šiaurinės pakrantės, balsą; Afganas pakeis vairininką 
prie vairo ilgai truksiančioje kelionėje į nežinią. 


Kovo pabaigoje pavasaris net nemėgino priartėti prie Kaskadi- 
nių kalnų. Speigas dar neatlyžo, ir miškas anapus Trobelės sienų 
skendo pusnynuose. 

Viduje buvo jauku ir šilta. Nuobodulys buvo didžiausias prie- 
šas, nors dieną naktį buvo galima žiūrėti televizorių, vaizdajuos- 
tes, klausytis muzikos ir žaisti stalo žaidimus. Kaip švyturių sargai, 
taip ir sargybiniai neturėjo ką veikti. Šešių mėnesių terminas buvo 
sunkus išmėginimas, ar žmogus įstengia ištverti vienatvę ir yra 
savarankiškas. 

Vis dėlto sargybiniai galėjo įsispirti į slides arba sniegbačius 
ir traukti per mišką, kad palaikytų fizinę formą ir atitrūktų nuo 
rutinos rato - miegamasis korpusas, valgykla, žaidimų kambarys. 
Kaliniui, kuriam neleista bičiuliautis, buvo dar sunkiau. 

Izmatas Chanas Gvantaname girdėjo, kaip kariuomenės teismo 
pirmininkas paskelbė, kad jis laisvas, ir neabejojo, kad Pul-i- 
Čarkio kalėjime praleis ne ką daugiau kaip metus. Kai jį atvežė 
į pasaulio kraštą ir uždarė vienutėje, regis, visam gyvenimui, vis 
sunkiau darėsi tvardyti krūtinę draskantį įniršio riksmą. 

Tada jis apsivilkdavo šiltą striukę, kurią jam pakabino, ir išei- 
davo į aptvertą kiemelį. Dešimt žingsnių išilgai, penki žingsniai 
skersai. Jis galėtų vaikščioti užsimerkęs ir niekada neatsimuštų į 
betoninę sieną. Vienintelė įvairovė buvo dangus virš galvos. 

Dažniausiai jį aptraukdavo sunkūs, pilkšvai švininiai debesys, 
iš kurių krisdavo sniegas. Anksčiau, tuo laikotarpiu, kai krikščio- 
nys puošė medžius ir dainavo dainas, dangus būdavo stingdomai 
šaltas, bet žydras. 

Tokiomis dienomis Izmatas Chanas matydavo aukštybėje ratus 
sukančius erelius ir kranklius. Mažesni paukšteliai nutūpdavo ant 
sienos ir žiūrėdavo žemyn į jį, tartum stebėdamiesi, kad žmogus 
tenkinasi ankšta aikštele, užuot laisvėje prisidėjęs prie jų. Bet 
labiausiai Izmatas mėgdavo žiūrėti į lėktuvus. 

Jis atpažino kai kuriuos karinius lėktuvus, nors nebuvo girdėjęs 
nei apie Kaskadinius kalnus, kuriuose dabar atsidūrė, nei apie 
Makordo karinių oro pajėgų bazę už aštuoniasdešimt kilomet- 
rų į vakarus. Tačiau buvo matęs amerikiečių karinius lėktuvus, 
atskridusius bombarduoti Afganistano šiaurinės dalies, ir šitie 
buvo tokie pat. 

Kiti buvo dideli keleiviniai lėktuvai. Įvairių spalvų, su skirtin- 
gais piešiniais ant uodegų, bet Izmatas Chanas jau žinojo, jog tai 
ne šalių, o oro linijų emblemos. Išskyrus klevo lapą. Tą klevą jis 
yra matęs ne kartą - lėktuvai su klevo lapu visada atskrisdavo iš 
šiaurės ir visada kildavo aukštyn. 

Atspėti, kurioje pusėje šiaurė, nebuvo sunku; vakaruose buvo 
matyti besileidžianti saulė, tad jis melsdavosi atsigręžęs į prie- 
šingą pusę, į Meką, esančią toli rytuose. Izmatas spėjo, kad yra 
laikomas Jungtinėse Amerikos Valstijose, nes sargybinių balsai 
buvo aiškiai amerikietiški. Tad kodėl lėktuvai su kitos valstybės 
herbu atskrenda iš šiaurės? Turbūt todėl, kad kažkur šiaurėje yra 
kita šalis, kurios žmonės meldžiasi raudonam lapui baltame fone. 
Žingsniuodamas pirmyn ir atgal, atgal ir pirmyn, Izmatas Chanas 

mąstė apie raudonojo lapo šalį. Iš tikrųjų jis matė „Air Canada“ 
lėktuvus, skrendančius iš Vankuverio. 


Purviname Trinidado ir Tobago sostinės - Port of Speino — 
uosto bare du krovininio laivo jūrininkus užpuolė vietinė gauja 
ir nužudė. Abu buvo profesionaliai nudurti. 

Kol atvyko Trinidado policija, visus liudytojus ištiko visiška 
amnezija; jie tegalėjo prisiminti, kad užpuolikų buvo penki, visi 
vietiniai, ir muštynes bare pradėjo jie. Policija nieko daugiau 
nesužinojo ir niekas nebuvo suimtas. 

Jūrininkų žudikai buvo iš čionykščių padugnių, niekaip ne- 
susijusių su islamo teroristais. Bet žmogus, kuris sumokėjo už 
nužudymą, užėmė aukštą postą „Džema al Muslimin“. Ši organi- 
zacija - svarbiausia „Al Kaidos“ sąjungininkė Trinidade. 

Iki šiol mažai tedominusi Vakarų žiniasklaidą „Džema al Musli- 
min“ jau kuris laikas nuolat didėja ir stiprėja, kaip ir kitos teroristų 
grupės Karibų jūros baseine. Tradiciškai krikščionišku laikomame 
regione islamas tyliai kaupia jėgas, maitinamas masinės emigra- 
cijos iš Viduriniųjų Rytų, Vidurinės Azijos ir Indijos pusiasalio. 

„Džema al Muslimin“ sumokėjo žudikams pasiėmusi pinigų iš 
kredito linijos, atidarytos velionio Tevfiko al Kuro, o konkrečius 
nurodymus jiems davė daktaro al Chatabo emisaras, tebesantis 
saloje. 

Net nemėginta pavogti nužudytų jūreivių piniginių, tad Port 
of Speino policija greit nustatė, kad tai buvo Venesuelos piliečiai, 
uoste stovinčio tos šalies laivo jūrininkai. 

Jo savininką Pablą Montalbaną šokiravo ir nuliūdino žinia apie 
įgulos narių mirtį, bet jis negalėjo ilgiau pasilikti uoste. 

Kūnų pargabenimu į Karakasą teko rūpintis Venesuelos amba- 
sadai ir konsulatui, o škiperis Montalbanas susisiekė su vietiniu 
agentu ir paprašė rasti pamainą. Šis pasiklausinėjo ir atvedė du 
mandagius nagingus indus iš Keralos, jau plaukiojusius pasaulio 

jūromis. Nors jie neturėjo pilietybės dokumentų, bet jūrininko 
knygelėse įrašytos rekomendacijos buvo puikios. 

Juos priėmė, įgulą vėl sudarė šeši žmonės. „Dona Maria“ iš- 
plaukė pavėlavusi tik vieną dieną. 

Škiperis Montalbanas apytikriai žinojo, jog dauguma Indijos 
gyventojų yra hinduistai, bet nenutuokė, kad ten gyvena ir pus- 
antro šimto milijonų musulmonų. Jis nenutuokė, kad Indijos mu- 
sulmonai darosi vis radikalesni taip pat sparčiai, kaip ir Pakistano; 
nenutuokė, kad Kerala, kadaise simpatizavusi komunizmui, dabar 
tapo itin imli islamo ekstremizmui. 

Du naujieji įgulos nariai iš tikrųjų atplaukė į Trinidadą iš In- 
dijos kaip denio jūrininkai, tačiau jie buvo gavę įsakymą ir turėjo 
įgyti patirties. Pagaliau katalikas venesuelietis nė nenutuokė, kad 
jie veikia išvien su „Džema al Muslimin“. Du niekuo dėti jūrinin- 
kai buvo nužudyti bare tik dėl to, kad šie indai patektų į laivą. 


Išklausęs iš Tolimųjų Rytų gautą žinią, Marekas Gumienis 
nusprendė skristi per Atlantą. Drauge pasiėmė visai kitokį spe- 
cialistą. 

— Arabų pasaulio ekspertai savo darbą atliko, - tarė jis Ailui 
prieš išskrisdamas. - Dabar mums reikia žmonių, kurie pažįsta 
pasaulio prekybos laivyną. 

Žmogus, su kuriuo jis atskrido, dirbo Amerikos muitų ir sie- 
nos apsaugos tarnyboje, prekybos laivyno skyriuje. Stivas Hilas 
atskrido į šalies šiaurę irgi lydimas kolegos iš Slaptosios žvalgybos 
tarnybos Antiterorizmo skyriaus, jūrų poskyrio. 

Edzele pirmą kartą susitiko du jauni vyrukai, Čakas Hemingvė- 
jus iš Niujorko ir Semas Seimuras iš Londono. Iki tol jie žinojo 
vienas kito pavardę iš spaudos ir pasitarimų Vakarų antiteroris- 
tinėse struktūrose. Jiems buvo duota dvylika valandų problemai 
suformuluoti, grėsmės dydžiui įvertinti ir atsakomųjų priemonių 
planui pateikti. Kai juodu buvo pakviesti į kambarį, kuriame laukė 

Gumienis, Hilas, Filipsas ir Makdonaldas, Čakas Hemingvėjus 
prabilo pirmas: 

— Čia ne medžioklė, o adatos ieškojimas šieno kupetoje. Me- 
džiojant yra žinomas taikinys, o mes težinome tiek, kad kažkas 
kažkur plaukioja. Galbūt. Leiskite išdėstyti viską iš eilės. 

Nūdien pasaulio vandenynus skrodžia keturiasdešimt šeši tūks- 
tančiai krovininių laivų. Pusė jų plaukioja su „patogia vėliava“, 
kurią galima bet kurią akimirką pakeisti kapitonui panorėjus. 

Vandenynas užima šešias septintąsias pasaulio paviršiaus, - tai 
tokia milžiniška erdvė, kad tūkstančiai laivų yra visą laiką nema- 
tomi nei nuo kranto, nei iš kito laivo. 

Aštuoniasdešimt procentų pasaulio krovinių vis dar gabenama 
jūra, o tai yra maždaug šeši milijardai tonų. Tuos krovinius priima 
keturi tūkstančiai prekybos uostų. 

Ir pagaliau - jūs norite surasti laivą, bet nežinote nei jo tipo, 
nei dydžio, krovumo, formos, eksploatavimo laiko, savininko, 
registracijos uosto, kapitono ar pavadinimo. 

Kad turėtume vilties surasti laivą, - tokius vadiname laivais 
vaiduokliais, - reikėtų dar daugiau informacijos, negu išvardijau. 
Arba nepaprastos sėkmės. Ką galite mums pasiūlyti? 

Įsiviešpatavo slogi tyla. 

- Labai niūri perspektyva, - prabilo Marekas Gumienis. - Se- 
mai, gal jūs galite įžiebti vilties kibirkštėlę? 

- Mudu su Čaku manome, jog atsirastų vilties, jei pavyktų 
nustatyti, kokį taikinį teroristai pasirinko; tada reikėtų tikrinti 
kiekvieną laivą, artėjantį prie taikinio, ir grasinant ginklu apžiūrėti 
jo krovinį, - atsakė Seimuras. 

— Mes visi suklusę, - tarė Hilas. - Koks galėtų būti tikėtiniausias 
jų taikinys? 

— Mūsų specialistai senokai sunerimę ir kasmet rašo raportus. 
Vandenynai tapo teroristų poligonu. Tai, kad „Al Kaida pirmam 
įspūdingam smūgiui pasirinko puolimą iš oro, tiesą sakant, buvo 

nelogiška. Jie vylėsi sunaikinti tik keturis viršutinius Pasaulio 
prekybos centro aukštus, jiems tiesiog neregėtai pasisekė. O visą 
tą laiką juos masino jūra. 

— Uostų ir prieplaukų apsauga buvo labai sustiprinta, - burb- 
telėjo Marekas Gumienis. - Žinau, nes mačiau biudžetus. 

— Su didžiausia pagarba, pone, - nepakankamai. Prasidėjus 
naujajam tūkstantmečiui vis daugiau laivų užgrobiama netoli 
Indonezijos - plaukiančių visomis kryptimis. Dažniausiai reika- 
laujama išpirkos kitiems teroro aktams finansuoti. Bet kai kurių 
atvejų negalime logiškai paaiškinti. 

— Kokių? 

— Užregistruota dešimt atvejų, kai jūros plėšikai pagrobė 
buksyrus. Dalies jų nepavyko atgauti. Buksyrų perparduoti ne- 
įmanoma - jie labai išskirtiniai ir juos sunku neatpažįstamai 
perdaryti. Manome, kad buksyrus galima panaudoti pagrobtam 
supertanklaiviui nutempti į svarbų tarptautinį jūrų uostą, tarkim 
Singapūrą. 

- Ir susprogdinti? - paklausė Hilas. 

— Nebūtinai. Paskandinkite tą tanklaivį atidarę liuko dangčius, 
ir uostas bus uždarytas dešimčiai metų. 

— Tarkim, taip atsitiks, - sutiko Marekas Gumienis. - Tarkim... 
tai galimas taikinys numeris vienas. Pagrobti supertanklaivį ir 
paskandinus uždaryti komercinį uostą. Ar tai efektinga? Skamba 
visai kasdieniškai, žinoma, neminint paties uosto... Ir jokių aukų. 

- Ne, tai ne juokai, - paprieštaravo Čakas Hemingvėjus. — 
Užblokavus uostą paskandintu laivu galima pridaryti daug žalos 
pasaulio ekonomikai. 2004-ųjų spalį viešai rodytoje vaizdajuostėje 
bin Ladenas pats pareiškė, jog nukreipia savo veiklą ekonomikai 
griauti. 

Prekybos centruose ar degalinėse besilankantys žmonės ne- 
įsivaizduoja, kaip šiuolaikinė pasaulio ekonomika priklauso nuo 
krovinių pristatymo laiku. Niekas nebenori sandėliuoti ar kaupti 

atsargų. Kinijoje pasiūtų vasarinių marškinėlių siunta, Dalase par- 
davinėjama pirmadienį, turbūt buvo iškrauta uoste penktadienį. 
Tas pats ir su benzinu. 

O Panamos kanalas? Arba Sueco? Užblokuokite juos, ir visa 
globalinė ekonomika nugrims į chaosą. Mes patirsime šimtus 
milijardų dolerių nuostolių. Dar yra kone tuzinas kitų gyvybiškai 
svarbių sąsiaurių, kuriuose paskandinus didelį garlaivį ar tanklaivį 
kelias būtų atkirstas. 

— Aišku, - linktelėjo Marekas Gumienis. - Paklausykite, aš 
turėsiu tai pranešti prezidentui ir dar penkiems svarbiems asme- 
nims. Jūs, Stivai, premjerui. Mes negalime sėdėti prie Laužtuvo 
pranešimo sudėję rankų. Negalime ir virkauti. Privalome pateikti 
konkrečius pasiūlymus. Visi norės aktyviai veikti, kad būtų matyti, 
jog jie kažko imasi. Tad išvardykite galimus taikinius ir siūlykite 
atsakomąsias priemones. Velniai rautų, juk mes turime išteklių 
savigynai. 

Čakas Hemingvėjus padavė dokumentą, kurį buvo parengęs 
drauge su Seimuru. 

— Pone, mes manome, kad galimas taikinys numeris pirmas yra 
labai didelio laivo - tanklaivio, krovininio laivo ar rūdai gabenti 
pritaikyto laivo - užgrobimas ir paskandinimas siaurame, bet 

| ai svarbiame vandens kelyje. Kokios priemonės gali tai 


ti? Reikia nustatyti visus tuos „butelių kaklus“ ir į abu 
jų galus pasiųsti budėti karo laivus. Į visus praplaukiančius laivus 
įkelti jūrų pėstininkų palydos grupes. 

— Viešpatie, - atsiduso Stivas Hilas. - Juk tai sukeltų chaosą. 
Mus apkaltins, kad elgiamės kaip piratai. O šalys, kurių teritori- 
niuose vandenyse yra tie pavojingi sąsiauriai? Ar jos negalės tarti 
savo žodžio? 

— Jei teroristams pavyks, kentės ir kiti laivai. Bus nusiaubtos 
pakrantės teritorijos. Negalime atidėlioti - juk jūrų pėstininkai 
nusileis į laivą jo nestabdydami. Jei kalbėsime atvirai, jokiame 

laive vaiduoklyje plaukiantys teroristai negali leistis tikrinami. 
Jie priversti atsišaudyti, atsiskleisti ir paskandinti savąjį laivą 
anksčiau. Manau, laivų savininkai mums pritars. 

— Koks antras galimas variantas? - paklausė Stivas Hilas. 

— Nukreipti laivą vaiduoklį, prikrautą sprogmenų, į stambų 
jūrinį objektą, pavyzdžiui, naftos gręžinio platformą, ir susprog- 
dinti jį. Rezultatas - milžiniška ekologinė žala ir katastrofiški 
ekonominiai padariniai daugeliui metų. Šitaip padarė Sadamas 
Huseinas Kuveite - padegė visus naftos šaltinius įžengus Koalici- 
jos kariuomenei, kad jai reikėtų eiti per išdegintą žemę. Atsako- 
mosios priemonės - tos pačios. Išaiškinti ir patikrinti kiekvieną 
laivą, artėjantį prie to objekto. Tikrinti laivus jiems įplaukiant į 
aštuoniolikos kilometrų sanitarinį kordoną. 

— Mes neturime tiek karo laivų, - užprotestavo Stivas Hilas, - 
kad apsaugotume kiekvieną jūros objektą, krante esančią naftos 
perdirbimo gamyklą ar jūroje įrengtą kiekvieną gręžinio plat- 
formą. 

— Dėl to kiekvienos šalies nacionalinė laivininkystė turi pri- 
siimti dalį išlaidų naštos. Beje, čia nebūtinai turi dalyvauti karo 
laivai. Jeigu tikrintojas apšaudomas, vadinasi, laivas vaiduoklis 
jau išaiškintas, jį gali paskandinti aviacija. 

Marekas Gumienis ranka persibraukė kaktą. 

— Kas dar? 

— Yra ir trečias variantas, - tarė Seimuras. - Panaudoti sprog- 
menis masiniam žmonių naikinimui. Taikiniais veikiausiai taptų 
pajūrio turizmo centrai, pilnutėlaičiai atostogautojų. Tai siaubin- 
gas projektas, tereikia prisiminti Halifaksą Naujojoje Škotijoje, 
Kanadoje. 1917 metais, kai uoste sprogo laivas su šaudmenimis, 
miestas buvo nupūstas nuo žemėlapio. Tas įvykis iki šiol laikomas 
didžiausiu nebranduoliniu sprogimu per visą istoriją. 

— Aš turėsiu visa tai pranešti viršininkams, Stivai, - pasa- 
kė Marekas Gumienis, spausdamas ranką kolegai ant pakilimo 

tako. - Ir pokalbis bus ne itin malonus. Beje, jei bus nuspręsta 
imtis atsakomųjų priemonių, o tą teks padaryti, negalėsime jų 
nuslėpti nuo žiniasklaidos. Turime sugalvoti nuostabiausią prie- 
dangos pasakojimą, kad nukreiptume įkyrių berniukų dėmesį nuo 
pulkininko Martino. Žinai, lenkiu galvą prieš jį, bet reikia suvokti 
realią tikrovę. Labai gali būti, kad jis jau istorija. 


Majoras Laris Diuvalis žvilgtelėjo iš skrydžių valdymo centro 
ir kaip visada akimis pasigėrėjo Arizonos saulės nutviekstu „F-15 
Strike Eagle“*, laukiančiu pakilimo take. Dešimt metų skraidyda- 
mas F-15 E, laikė jį didžiąja savo gyvenimo meile. 

Jo tarnybos lape, be visų kitų, įrašyti ir „F-11 Aardvark'**, ir 
„E-4G Wild Weasel“***; Laris didžiavosi tuo, kad galėjo išbandyti 
tokius sudėtingus lėktuvus, bet dvidešimties metų stažą turintis 
pilotas bandytojas intuityviai jautė, jog „Eagle“ pranoksta juos 
visus. 

Naikintuvas, kuriuo jis šiandien skris iš Liuko oro pajėgų ba- 
zės tiesiai į Vašingtono valstiją, vis dar buvo tvarkomas. Vyrai 
ir moterys su kombinezonais šmižinėjo prie galingo korpuso, o 
lėktuvas stovėjo lyg palinkęs į priekį prieš startą bėgikas, tylus 
ir susikaupęs, abejingas meilei ir aistrai, neapykantai ir baimei. 
Laris širdyje pavydėjo „Eagle“: nors ir tokios sudėtingos kons- 
trukcijos, lėktuvas negalėjo nieko jausti. Jis niekada nepatirs, ką 
reiškia baimė. 

„Eagle“ buvo atgabentas į Liuko oro pajėgų bazę tam, kad spe- 
cialistai nuodugniai patikrintų visą techninę įrangą, o antžeminės 
tarnybos - tarnavimo ciklą. Po tokio patikrinimo pagal taisykles 
reikia atlikti bandomąjį skrydį. 


* Kertantis aras. (Angl.) 
** Skruzdėda. (Angl.) 
*** Laukinė žebenkštis. (Angl.) 

Šito jis ir laukė, nutviekstas skaisčios pavasariškos Arizonos 
ryto saulės; milžinas 19 metrų 20 centimetrų ilgio, 5 metrų 49 cen- 
timetrų aukščio, jo sparnų plotis - 12 metrų 19 centimetrų, 
pradinis svoris 18 tonų 144 kilogramai, o maksimalus krovumas - 
36 tonos 71 kilogramas. 

Laris Diuvalis atsigręžė, nes įėjo ginkluotės sistemų specialis- 
tas kapitonas Nikis Džonsas. Antrasis „Eagle“ įgulos narys sėdi 
pilotui už nugaros, apsuptas milijonus dolerių kainuojančios 
aviacijos elektronikos. Per ilgą skrydį į Makordo oro pajėgų bazę 
jis viską tikrins. 

Priešais langus sustojęs atviras automobilis nuvežė abu lakū- 
nus prie laukiančio naikintuvo. Prieš išskrisdami jie dar dešimt 
minučių tikrino įrangą, nors tikimybė, kad antžeminės tarnybos 

Susėdę į vietas jie prisisegė diržus ir paskutinį kartą linktelėjo 
technikams, tie nulipo žemyn, atsitraukė ir pagaliau paliko juos 
ramybėje. 

Laris Diuvalis įjungė du galingus E-100 variklius, švilpdamas 
kabinos stogas nusileido ir įsirėmė į izoliacinį sluoksnį; „Eagle“ 
ėmė riedėti. Jis pasuko pavėjui į pakilimo taką, stabtelėjo, gavo 
leidimą kilti, tada pilotas paskutinį kartą patikrino stabdžius. 
Aštuoniolikos metrų liepsnos liežuviai plykstelėjo iš sudvejintų 
vamzdžių, ir majoras Diuvalis paleido variklius visu galingumu. 

Pralėkus pusantro kilometro, pasiekus trijų šimtų kilometrų 
per valandą greitį, ratai atsiplėšė nuo pakilimo tako ir „Eagle“ 
pakilo į orą. Važiuoklė buvo įtraukta, sparnų skydeliai pakilo, o 
droselinės sklendės sumažino degalų sąnaudas ir varikliai pasiekė 
maksimalų galingumą koviniu režimu. Diuvalis pasiekė kilimo 
greitį 1 500 metrų per minutę, Džonsas perdavė jam kompasą, 
rodantį skrydžio tikslą. Puspenkto kilometro aukštyje, vaiskiame 
žydrame danguje „Eagle“ pradėjo skristi horizontaliai ir pasuko 

nosį į šiaurės vakarus Siatlo kryptimi. Apačioje slinko snieguoti 
Uoliniai kalnai, jie lydės juos visą kelią. 


Britanijos užsienio reikalų ministerijoje buvo patikslintos pa- 
skutinės detalės, susijusios su vyriausybės narių ir jų patarėjų 
kelione į balandžio mėnesį įvyksiantį Didžiojo aštuoneto valstybių 
vadovų susitikimą. Visa delegacija skris užsakytu lėktuvu iš Hitrou 
į tarptautinį Kenedžio oro uostą Niujorke, ten ją oficialiai pasitiks 
JAV valstybės sekretorius. 

Kitų šešių šalių delegacijos atskris iš savo sostinių į tą patį 
tarptautinį Kenedžio oro uostą. 

Numatyta, kad visos delegacijos pasiliks oro uosto vidaus zo- 
noje, per pusantro kilometro nuo artimiausių demonstrantų ir 
protestuotojų. Prezidentas nenorėjo leisti tiems, kuriuos nieki- 
namai vadino „išprotėjusiais klounais“, įžeidinėti svečių ar kitaip 
priekabiauti. Siatlo ir Genujos įvykiai nepasikartos. 

Sraigtasparniai oro tiltu iš Kenedžio oro uosto nuskraidins 
juos į kitą saugią ir visapusiškai patogią vietą, ten penkias dienas 
bus svarstomi aktualiausi klausimai. Paprasta ir nepriekaištinga. 

— Net keista, kad iki šiol niekam nešovė į galvą tokia mintis. 
Juk puiku, - tarė vienas iš britų diplomatų. - Gal vertėtų ir mums 
šitaip padaryti. 

— Dar geresnė naujiena yra ta, - burbtelėjo vyresnis ir labiau 
prityręs kolega, - kad po Gleniglo mūsų eilė ateis kažin kada. Tegu 
kiti kelerius metus suka galvas dėl delegatų saugumo. 


Netrukus Marekas Gumienis vėl aplankė Stivą Hilą. Papasakojo 
jam, kaip pats Firmos direktorius lydėjo jį į Baltuosius rūmus ir 
kaip jis turėjo išdėstyti šešiems valstybės vyrams, prie kokių išva- 
dų prieita gavus keistą žinią iš negirdėtos Labuano salos. 

— Nieko naujo jie man nepasakė, - atsiduso amerikietis. - Kad 
ir kas tai būtų, kad ir kur tai būtų, suraskite ir sunaikinkite. 

— Tą patį sako ir mano vyriausybė, - pritarė Hilas. - Jokių cere- 
monijų. Sunaikinti tuoj pat pamačius. Jie nori, kad dirbtume išvien. 

- Savaime aišku. Bet mano valdžia įsitikinusi, kad taikiniu 
veikiausiai taps Jungtinių Amerikos Valstijų pakrantės, todėl dau- 
giausia dėmesio reikia skirti jų apsaugai. Kiti galimi taikiniai - Vi- 
duriniuosiuose Rytuose, Azijoje, Europoje - laikomi antraeiliais. 
Mums teikiama pirmenybė naudotis visomis priemonėmis - pa- 
lydovais, karo laivais, viskuo. Jeigu aptiksime laivą vaiduoklį toli 
nuo mūsų krantų, ką gi, siųsime pajėgas jam sunaikinti. 

Nacionalinės žvalgybos vadovas Džonas Negropontė įgaliojo 
CŽV pranešti kolegoms britams, kokių priemonių ketina imtis 
JAV vyriausybė. 

Gynybos strategija grindžiama trimis etapais: stebėjimas iš 
oro, laivo atpažinimas ir „patikrinimas“. Jei atsakymai bus ne- 
konkretūs, jei nebus paaiškintos kurso ar maršruto pakeitimo 
priežastys, teks patikrinti. Bet koks pasipriešinimas reikš laivo 
sunaikinimą jūroje. 

Nustatant stebėjimo teritoriją, žemėlapyje buvo apibrėžtas 
555 kilometrų spindulio apskritimas, kurio centre - Labuano 
sala. Nuo šiaurinio apskritimo išlinkio nubrėžta tiesė per Ramųjį 
vandenyną į Ankoridžą, esantį pietinėje Aliaskos pakrantėje. 
Kita linija nubrėžta nuo pietinio apskritimo išlinkio Indonezijos 
regione per Ramųjį vandenyną iki Ekvadoro krantų. 

Diduma stebėjimo zonos buvo Ramusis vandenynas - visas 
Kanados, JAV ir Meksikos pakraštys iki Ekvadoro, kartu ir Pa- 
namos kanalas. Baltieji rūmai nusprendė, jog kol kas nereikia 
viešai skelbti priimto sprendimo, tačiau ketino stebėti kiekvieną 
laivą, pasirodžiusį tame trikampyje ir artėjantį prie Amerikos 
krantų. Išplaukiantys iš trikampio arba plaukiantys Azijos link 
bus paliekami ramybėje. Visus kitus ketinama atpažinti ir tikrinti. 

Daugybę metų tam tikrų organų, dažnai vadinamų nepaten- 
kintais, daromas spaudimas buvo sąjungininkas. Didžiosios pre- 

kybinės laivininkystės, imdamos pavyzdį iš oro linijų lėktuvų 
skrydžių planų, įsipareigojo nurodyti laivų reisų maršrutus ir 
galutinius uostus. Septyniasdešimt procentų laivų stebimoje zo- 
noje plaukiojo nurodę maršrutus ir jų savininkai galėjo bet kada 
susisiekti su kapitonais. Pagal naujas taisykles naudodamiesi ryšiu 
kapitonai, jei jaučiasi saugūs, visada įterpia vieną žodį, žinomą 
tik savininkams. Jei kapitonas sutarto žodžio neištarė, vadinasi, 
jis nėra laisvas. 

Praslinkus septyniasdešimt dviem valandoms po konferenci- 
jos Baltuosiuose rūmuose pirmas „KH-11 Keyhole“* palydovas 
užėmė savo vietą orbitoje ir pradėjo fotografuoti apskritimą, 
kurio viduryje buvo Indonezija. Jo kompiuteriai gavo užduotį 
fotografuoti visus krovininius laivus, esančius ne toliau kaip už 
555 kilometrų nuo Labuano salos, nesvarbu, į kurią pusę. Kom- 
piuteriai daro tai, kas jiems užduota. „Riėmondo grafienė“, Maka- 
saro sąsiauriu plaukianti į pietus, pradedant fotografuoti buvo už 
557,5 kilometro į pietus nuo Labuano. Ji liko nenufotografuota. 


Baltųjų rūmų susirūpinimas puolimu iš Ramiojo vandenyno 
Londonui pasirodė vienpusiškas. Edzelo pasitarime išsakyti per- 
spėjimai buvo įdėmiai ištirti ir Jungtinėje Karalystėje, ir JAV, bet 
pasiūlymams iš principo pritarta. 

Po ilgai trukusių asmeninių pokalbių karštąja telefono linija 
tarp Dauning Stryto ir Baltųjų rūmų pavyko susitarti dėl dviejų 
svarbiausių sąsiaurių į rytus nuo Maltos. Pagal susitarimą Kara- 
liškasis karo laivynas, padedamas egiptiečių, kontroliuos pietinius 
Sueco kanalo vartus ir tikrins iš Azijos atplaukiančius laivus, 
išskyrus pačius mažiausius. 

Jungtinių Amerikos Valstijų karo laivai, plaukiojantys Persijos 
įlankoje, Arabijos jūroje ir Indijos vandenyne, sergės Ormuzo 


* Rakto skylutė. (Angl.) 

sąsiaurį. Čia pavojus galėtų kilti tik paskandinus didelio krovumo 
laivą farvaterio viduryje. Pagrindinį laivų srautą čia sudarė super- 
tanklaiviai, atplaukiantys iš pietų tušti ir grįžtantys giliai panirę ir 
pilni žaliavinės naftos, prisipylę jos kurioje nors dirbtinėje saloje 
tarp Irano, Jungtinių Arabų Emyratų, Kataro, Bahreino, Saudo 
Arabijos ir Kuveito. 

Amerikiečių užduotį palengvino žinia, jog tokius tanklaivius 
turi nedaugelis bendrovių ir jos pasirengusios bendradarbiauti, 
kad išvengtų grėsmės visoms. JAV jūrų pėstininkų grupės išsilaipi- 
nimas iš sraigtasparnio „Sea Stallion“* į supertanklaivį, plaukiantį 
sąsiaurio link, bet esantį dar už 555 kilometrų nuo jo, ir greita 
patikra, pasibaigianti kapitono tiltelio aplankymu, labai trumpai 
tetrukdavo ir visiškai neversdavo mažinti laivo greičio. 

Atsižvelgiant į kitas dvi grėsmes, kiekvienos Europos šalies, 
turinčios didelių jūrų uostų, vyriausybė buvo įspėta, kad galbūt 
egzistuoja laivas vaiduoklis su teroristų įgula. Danija ėmėsi saugoti 
Kopenhagą, Švedija - Stokholmą ir Geteborgą, Vokietija - Ham- 
burgą ir Kilį, Prancūzija - Brestą ir Marselį. Britų jūrų aviacija 
iš Gibraltaro pradėjo sergėti sąsiaurį tarp Uolų salų ir Maroko, 
nuo seno vadinamą Herkulio Stulpais. Jie stebėjo kiekvieną laivą, 
įplaukiantį iš Atlanto. 


Skrisdamas virš Uolinių kalnų, majoras Diuvalis išbandė visus 
„Eagle“ režimus, - visos sistemos dirbo tobulai. Oras apačioje 
pasikeitė. 

Giedro Arizonos dangaus žydrynėje pirmiausia pasirodė kelios 
debesėlių sruogos, jos storėjo Nevadoje, dar labiau Oregone. Kai 
virš Kolumbijos upės praskridęs lėktuvas atsidūrė Vašingtono 
valstijoje, apačioje besidriekiantis debesis jau virto tankiu sluoks- 
niu nuo medžių viršūnių iki šešių kilometrų aukščio, slenkančiu 


* Jūros arkliukas. (Angl.) 

per Kanados sieną į šiaurę. Devynių kilometrų aukštyje dangus 
vis dar buvo giedras ir žydras, bet leidžiantis reikės ilgai skristi 
per tirštą rūką. Iki Makordo oro pajėgų bazės likus trims šim- 
tams dviem dešimtims kilometrų, Diuvalis paprašė kontroliuoti 
nusileidimą. 

Bazė patarė paskristi į rytus, padaryti posūkį virš Spokano ir 
leistis klausant nurodymų. Kai „Eagle“ pradėjo daryti kairįjį posūkį, 
taikydamas į Makordo bazę, brangiausias JAV karinių oro pajėgų 
įrankis - veržliaraktis — išslydo iš savo vietos tarp dviejų hidrauli- 
nių dešiniojo variklio diržų, kur buvo užstrigęs. Pilotui išlyginus 
lėktuvą, veržliaraktis nukrito ant turboventiliatoriaus mentės. 

Pirmiausia nuaidėjo galingas trenksmas dešiniojo variklio vi- 
duje, pradėjo lūžinėti kompresoriaus plokštelės, aštrios it kapoklės 
ir besisukančios kone garso greičiu. Kiekviena nulūžusi plokš- 
telė įstrigdavo tarp kitų. Abiem lakūnams plykstelėjo raudonos 
lemputės, tarsi atsiliepdamos į Nikio Džonso klyksmą: „Kas, po 
velnių, čia dedasi?“ 

Priekyje sėdinčio Lario Diuvalio galvoje aidėjo mintis: „Išjunk.“ 

Dešimtmečius skraidžiusio Diuvalio pirštai darbavosi lyg savai- 
me: išjungė degalų tiekimą, elektros sistemą, hidrauliką. Dešinysis 
variklis jau degė. Automatiškai įsijungė vidaus gesintuvai, bet jau 
buvo per vėlu. Dešinysis F-100 draskė save į gabalus; specialistų 
kalba tai vadinama „katastrofiška variklio avarija“. 

Diuvaliui už nugaros Džonsas pranešinėjo Makordo bazei: 

— Meidei, meidei, meidei, dega dešinysis variklis... 

Jo balsą nustelbė dar vienas griausmas užpakalinėje lėktuvo da- 
lyje. Neišsijungusio dešiniojo variklio nuolaužos pramušė ugnies 
sieną ir atakavo kairįjį variklį. Įsižiebdavo vis naujos raudonos 
lemputės. Užsidegė ir antrasis variklis. Sumažinęs degalų sąnau- 
das, su vienu veikiančiu varikliu, Laris Diuvalis būtų nutupdęs 
lėktuvą. Tačiau be abiejų variklių šiuolaikinis naikintuvas nepla- 
niruoja kaip jo prototipai; jis krinta it kulka. 

Kapitonas Džonsas vėliau pasakys katastrofos priežasčių tyri- 
mo komisijai, jog piloto balsas buvo ramus ir vienodas. Jis įjungė 
nuolatinį radijo ryšį, kad lėktuvų skrydžių kontrolierius Makordo 
bazėje viską girdėtų. 

- Nebeveikia abu varikliai, - tarė majoras. - Pasirengę kata- 
pultuotis. 

Džonsas paskutinį sykį žvilgtelėjo į rodmenis. Aukštis - septyni 
tūkstančiai metrų. Lėktuvas statmenai nėrė žemyn, vis greičiau ir 
greičiau. Saulė dar švietė, bet į juos artėjo niūrus debesų kalnas. 
Jis apsidairė, dirstelėjo per petį. „Eagle“ liepsnojo kaip fakelas. Iš 
priekinės sėdynės pasigirdo ramus balsas. 

— Katapultuotis. Katapultuotis. 

Abu lakūnai siekė rankenos greta sėdynės ir spustelėjo ją. Tai 
viskas, ką reikėjo padaryti. Modernūs katapultavimosi krėslai auto- 
matizuoti, tad jeigu lakūnas prarastų sąmonę, jie viską atliktų už jį. 

Nei Laris Diuvalis, nei Nikis Džonsas nematė, kaip žuvo jų lėk- 
tuvas. Likus keliolikai sekundžių iki lėktuvo galo jie buvo išsviesti 
per sudaužytą kabinos gaubtą į stingdančią stratosferą. Krėslai 
tebelaikė prispaudę rankas ir kojas, kad neatplėštų jų nuo kūno. 
Krėslai apsaugojo ir galvas nuo vėjo šuorų, kurie galėtų suvaryti 
skruostikaulius į pakaušį. Maži parašiutai stabilizavo kritimą. Po 
akimirkos jie nėrė į debesų klodą. Pro šalmų antveidžius matė tik 
mirguliuojančią pilkšvą drėgną miglą. 

Artėjant žemei jutikliai įjungė automatinę įrangą, atpalaiduo- 
jančią keleivius nuo krėslų. Juos laikę diržai prasiskleidė, lakūnai, 
jau per pusantro kilometro vienas nuo kito, iškrito iš sėdynių, ir 
šios nudribo žemyn. 

Lakūnų parašiutai irgi buvo automatiniai. Iš karto išsiskleidę 
mažieji sulaikė juos ore, paskui išsiskleidė pagrindiniai. Kiek- 
vienas pajuto stiprų trūktelėjimą, o kritimo greitis sumažėjo 
nuo dviejų šimtų kilometrų per valandą iki maždaug dvidešimt 
dviejų-dvidešimt trijų. 

Per lengvus nailoninius skrydžio kombinezonus ir aviatorių 
kombinezonus jau smelkėsi šaltis. Lakūnai jautėsi smengantys į 
nykią, drėgną, pilką skaistyklą tarp dangaus ir pragaro, kol paga- 
liau atsitrenkė į eglių ir pušų viršūnes. 

„Po debesimi tvyrančioje prietemoje majoras nukrito lyg į pros- 
kyną. Atsitrenkimą sušvelnino elastinga spygliuočių šakų paklotė. 
Po kelių sekundžių, dar ne visai atsikvošėjęs ir atgavęs kvapą, jis 
atsegė pagrindinę parašiuto sagtį ant krūtinės ir atsistojo. Įjungė 
radijo ryšį, kad gelbėtojai galėtų nustatyti jo koordinates. 

Nikis Džonsas taip pat atsitrenkė į medžius, bet ne į proskynos 
paklotę, o į tankmę. Laužydamas šakas krito kartu su jas apkloju- 
siu sniegu. Laukė smūgio į žemę, bet jo nebuvo. Šaltame danguje 
virš galvos matė savo parašiuto kupolą, įstrigusį medžiuose. Apa- 
čioje matė žemę. Sniegas ir spygliai, pagalvojo, iki jų kokie keturi 
penki metrai. Giliai įkvėpė, atsegė sagtį ir krito. 

Rodės, nušokti bus paprasta. Tačiau kairė koja įkliuvo sniege 
tarp dviejų storų šakų ir jis griūdamas susilaužė blauzdikaulį. Su- 
vokdamas, kad šaltis ir po šoko patirtas silpnumas negailestingai 
sekins jo gyvybines jėgas, Džonsas taip pat įjungė savo siųstuvą. 

„Eagle“ dar kelias sekundes mėgino skristi be įgulos. Pakėlė 
nosį aukštyn, pakrypo į šoną, apsivertė, nėrė į debesį ir sprogo, - 
mat ugnis pasiekė degalų bakus. 

Kai lėktuvas subyrėjo, abu varikliai iškrito iš savo įtvarų. Po 
penkias tonas sveriantys įkaitusio metalo luitai, skriedami aštuo- 
nių šimtų kilometrų per valandą greičiu, riaumodami atsitrenkė 
į šešiais kilometrais žemiau esančių Kaskadinių kalnų dykynę. 
Vienas nušlavė dvi dešimtis medžių. Kitas padarė kur kas daugiau 
žalos. 

CŽV specialiųjų operacijų karininkas, vadovaujantis Trobelės 
įgulai, po kelių minučių atgavo sąmonę ir svyruodamas atsikėlė 
nuo valgyklos, kurioje užkandžiavo, grindų. Svaigo galva, pykino. 
Dulkių debesyje atsirėmė į sieną ir pradėjo šaukti kolegas vardais. 

Šie atsiliepė dejonėmis. Po dvidešimties minučių jis suvokė padėtį. 
Du agentai, žaidę biliardą poilsio kambaryje, žuvo. Trys kiti buvo 
sužeisti. Laimės kūdikiais galėjo pasijusti tie, kurie buvo išėję 
pasivaikščioti. Jie buvo nutolę per kokį šimtą metrų, kai meteo- 
ritas (taip jie manė) trenkėsi į Trobelę. Išsiaiškinę, kad iš dvylikos 
agentų du žuvę, trims reikia skubios medikų pagalbos, dviem 
nieko neatsitiko, o dar penki patyrė šoką, jie prisiminė kalinį. 

Vėliau jie bus apkaltinti aplaidumu, bet galų gale tardytojai 
nuspręs, kad jie turėjo teisę pirmiausia pasirūpinti savimi. Pa- 
žvelgę pro „akutę“ į Afgano kamerą, sargybiniai pamatė, kad ten 
per daug šviesos. Kai jie įsiveržė vidun, kameros durys į aptvertą 
vaikštinėjimo kiemelį buvo atlapos. Pati kamera gelžbetoninėmis 
sienomis liko sveika. 

Išorinei kiemelio sienai sekėsi prasčiau. Gelžbetonis ar ne gelž- 
betonis, bet krisdamas F-100 variklis išmušė pusantro metro 
skylę, paskui rikošetu trenkėsi į sargybinių patalpas. Afganas 
buvo dingęs. 


Penkioliktas skyrius 


Kai didžioji Amerikos jūrų kilpa veržėsi apie Filipinus, Borneo 
ir rytinę Indonezijos dalį, driekdamasi per Ramųjį vandenyną 
iki JAV krantų, „Ričmondo grafienė“ iš Floreso jūros Lomboko 
sąsiauriu, esančiu tarp Balio ir Lomboko, praslydo į Indijos van- 
denyną. Tada pasuko į vakarus, Afrikos link. 


Žūstančio „Eagle“ pagalbos šauksmą išgirdo mažiausiai trys 
klausytojai. Makordo oro pajėgų bazės personalas viską įrašinėjo, 
nes jie kalbėjosi su įgula. Jūrų aviacijos bazė Vidbio saloje, į šiaurę 
nuo Makordo bazės, taip pat klausėsi 16-ojo kanalo, kaip ir JAV 
pakrantės apsaugos punktas Belinghame. Gavę signalą jie po ke- 

lių sekundžių pranešė, jog kartu pradeda tikslinti katapultavusių 
lakūnų nusileidimo vietas. 

Seniai praėjo tie laikai, kai pilotai po katastrofos bejėgiškai 
plūduriuodavo guminėje valtyje ar gulinėdavo miške laukdami, 
kol juos suras. Dabartinės įgulos turi gelbėjimo liemenes su nau- 
jausia signalizacijos įranga, maža, bet galinga, ir siųstuvu, kuris 
leidžia bendrauti balsu. 

Signalai akimirksniu buvo priimti ir trys pasiklausymo stotys 
nustatė lakūnų buvimo vietą keliolikos metrų tikslumu. Majo- 
ras Diuvalis nusileido Nacionalinio parko centre, o kapitonas 
Džonsas nukrito kertamame miške. Abi vietos žiemą dar ne- 
prieinamos. 

Prie pat medžių viršūnių pakibę debesys neleis pasinaudoti 
sraigtasparniais, greičiausiu ir patogiausiu gelbėjimo būdu. De- 
besų sluoksnis privers veikti tradiciškai - siųsti gelbėtojų grupes. 
Visureigiais ar pusiau vikšriniu transportu juos kuriuo nors keliu 
nuveš į artimiausią vietą, o iš ten iki nusileidusių lakūnų padės 
nusigauti tik raumenys ir prakaitas. 

Dabar lakūnų priešas buvo šaltis, o Džonsui lūžusia koja - ir 
išsekimas. Vatkomo apygardos šerifas per radijo ryšį pranešė, jog 
pavaduotojai pasirengę ir per trisdešimt minučių susirinks Ledy- 
nų miestelyje miško pakrašty. Jie buvo arčiausiai Nikio Džonso 
lūžusia koja. Miestelyje gyveno medkirčiai, žinantys kiekvieną 
kirtaviečių keliuką per mišką. Šerifas gavo tikslias Džonso koor- 
dinates ir išvyko su saviškiais. 

Kad palaikytų sužeistojo nuotaiką, Makordo bazė sujungė šerifą 
tiesiogiai su lakūno gelbėjimo liemenės siųstuvu, dabar jis galėjo 
drąsinti lakūną prieidamas vis arčiau ir arčiau... 

Vašingtono nacionalinio parko tarnyba ėmėsi gelbėti majorą 
Diuvalį. Jie buvo įgudę, nes kasmet turėdavo gelbėti kokį stovyk- 
lautoją, nusiritusį nuo skardžio. Žinojo visus parko kelius, o 
kur keliai pasibaigdavo, visus takelius. Keliavo sniegaeigiais ir 

keturračiais sniego motociklais. Kadangi jų ieškomasis nebuvo 
sužeistas, nereikėjo gabentis neštuvų. 

Bet kas minutę lakūnų kūno temperatūra krito - Diuvalio 
lėčiau, o Džonso greičiau, nes jis negalėjo judėti. Šiose lenkty- 
nėse reikėjo abiem vyrams pristatyti pirštines, žieminius batus, 
hermetiškas antklodes ir garuojančios sriubos, kol jų nespėjo 
pribaigti šaltis. 

Niekas neperspėjo gelbėtojų komandų, nes niekas to ir neži- 
nojo, kad tą dieną dykynėje buvo dar vienas žmogus, išties labai 
pavojingas. 


CŽV agentams iš sudaužytos Trobelės nusišypsojo laimė ne- 
laimėje: jų komunikacijos įranga atlaikė smūgį. Vadovas galėjo 
paskambinti tik vienu numeriu, bet jis ir buvo svarbiausias. Slapta 
linija jungė su CŽV direktoriaus pavaduotoju Mareku Gumieniu. 
Trimis laiko zonomis vėliau, kelios minutės po keturių, sėdėdamas 
prie darbo stalo Lenglyje, Gumienis pakėlė ragelį. 

Jis klausėsi labai ramiai. Nekėlė balso ir nesirovė plaukų, klau- 
sydamasis pranešimo apie didžiausią nelaimę, ištikusią Firmą. 
Kol jaunasis kolega iš Kaskadinių kalnų dykynės baigė pranešimą, 
jis išanalizavo katastrofą. Spiginant šalčiui du lavonai gali šiek 
tiek luktelėti. Tris sužeistuosius reikia skubiai išgabenti. O bėglį 
būtina sugauti. 

— Ar galite priimti sraigtasparnį? - paklausė jis. 

— Ne, pone. Debesys prie pat medžių viršūnių ir, regis, tuoj vėl 
pradės snigti. 

— Koks artimiausias miestas, į kurį veda kelias? 

— Mazama. Jis už dykynės ribos, nuo jo iki Harto perėjos yra 
kelias, beje, tik geru oru. Nuo mūsų iki perėjos - pusantro kilo- 
metro. Iš ten į čia - jokio kelio. 

— Jūs esate uždaras tyrimų centras, aišku? Jus ištiko nelaimė. 
Jums skubiai reikia pagalbos. Susiraskite Mazamos šerifą. Tegu 

skuba pas jus. Su visu transportu, kokį turi. Pusiau vikšrinėmis 
mašinomis, sniegaeigiais, visureigiais, kuo arčiau. Paskutinę mylią 
slidėmis, sniegbačiais ir rogėmis. Sužeistuosius gabenkite į ligo- 
ninę. Ar kol kas galite pabūti šiltai? 

— Taip, pone. Sugriautos dvi patalpos, bet tris mes užbarikada- 
vome. Centrinis šildymas nutrauktas, bet mes sukūrėme laužą. 

— Gerai. Laukite gelbėtojų. Visas ryšių linijas išjunkite, slaptą 
įrangą sudaužykite, pasiimkite visus kodus ir traukitės drauge su 
sužeistaisiais. 

— Pone“ 

— Taip. 

— O kaip su Afganu? 

— Aš jo imsiuosi. 

Marekas Gumienis pagalvojo apie originalų laišką, kurį jam 
atsiuntė Džonas Negropontė pačioje „Laužtuvo“ operacijos pra- 
džioje. Praktiškai neriboti įgaliojimai. Metas ir armijai atidirbti 
už mokesčių mokėtojų pinigus. Jis paskambino į Pentagoną. 

Daug metų dirbdamas Firmoje, be to, padvelkus šiltiems keiti- 
mosi informacija vėjams, jis palaikė glaudžius ryšius su Karinių 
pajėgų žvalgybos tarnyba*, o anie savo ruožtu puikiai sutarė 
su specialiosios paskirties pajėgomis. Po dvidešimt minučių jis 
pajuto, kad šios juodos dienos nesėkmių tunelyje sužibo pirmoji 
švieselė. 

Ne toliau kaip už šešių kilometrų nuo Makordo oro pajėgų 
bazės yra sausumos kariuomenės Fort Liuiso bazė. Tai milžiniška 
karo stovykla, kurioje yra uždaras kampelis. Jame įsikūrusi 1-oji 
specialiųjų pajėgų komanda, saviškių vadinama „Alfa 143“. Skait- 
muo 3 reiškia kalnų šaulių kuopą, arba A padalinį. Jam vadovavo 
vyresnysis kapitonas Maiklas Linetas. 


* Defence Intelligence Agency (DIA). (Angl.) 

Dalinio adjutantas, kuris atsiliepė į telefono skambutį iš Pen- 
tagono, mažai kuo tegalėjo padėti, nors kalbėjosi su generolu, 
turinčiu dvi žvaigždutes. 

— Generole, šiuo metu jų nėra bazėje. Kuopa dalyvauja taktikos 
pratybose ant Reinerio kalno šlaitų. 

Savaime suprantama, generolas iš Vašingtono pirmą kartą iš- 
girdo apie atšiaurią viršūnę į pietus nuo Takomos, ęsančios Pirso 
apygardoje. 

— Leitenante, ar galėtumėte sugrąžinti juos į bazę sraigtasparniu? 

— Taip, generole, manau, tai įmanoma. Debesys gana aukštai. 

— Ar galite nuskraidinti juos į vietovę, vadinamą Mazama, netoli 
Harto perėjos, esančios dykynės pakraštyje? 

- Generole, turiu tai patikrinti. 

Jis sugrįžo po trijų minučių. Generolas laukė. 

— Ne, generole. Debesys kone siekia medžių viršūnes, o dar 
sninga. Ten nuvažiuoti galima sunkvežimiu. 

— Aišku, tai pargabenkite juos greičiausiu įmanomu keliu. Sa- 
kėte, kad jie pratybose? 

- Tikrai taip, generole. 

- Arjie viskuo aprūpinti, kad galėtų vykdyti užduotį Pasaiteno 
dykynėje? 

— Viskuo, ko reikia veikti kalnuotame regione, kai yra minusinė 
temperatūra, generole. 

— Ir kovine amunicija? 

— Taip, generole. Pratybos yra teroristų persekiojimo Reinerio 
nacionaliniame parke imitacija. 

- Štai kas, leitenante, pratybos baigtos. Siųskite visą kuopą 
į Mazamos šerifo būstinę. Susisiekite su CŽV agentu Olsenu. 
Palaikykite nuolatinį ryšį su „Alfa“ ir informuokite mane apie 
operacijos eigą. 

Kad sutaupytų laiko, kapitonas Linetas leidosi nuo Reinerio 
kalno. Gavęs skubų įsakymą, paprašė nuskraidinti kuo arčiau 

kovinės operacijos vietos. Fort Liuisas turėjo „Chinook“ sraig- 
tasparnį, skraidinantį visą kuopą, jis po trisdešimties minučių 
nusileido tuščioje automobilių aikštelėje kalno papėdėje ir sulai- 
pino „Alfa“ kuopą. 

„Chinook“ skraidino kuopą į šiaurę, kiek leido sniego debesys, 
ir nutūpė mažame aerodrome į vakarus nuo Berlingtono. Beveik 
tuo pat metu čia atvažiavo prieš valandą pasiųstas visureigis. 

Iš Berlingtono galima pasiekti Kaskadinius kalnus palei Ska- 
džitų upę vingiuojančiu dvidešimtuoju vieškeliu. Žiemą juo lei- 
džiama naudotis tik tarnybiniam ir specialiajam transportui. 
Specialiųjų pajėgų visureigis buvo tinkamas važiuoti bet kokiomis 
sąlygomis, tačiau tik po keturių valandų nusiplūkęs vairuotojas 
įvairavo į Mazamos miestelį. 

CŽV įgula irgi buvo išvargusi, bet sužeisti jų kolegos, sulei- 
dus morfijaus, greitosios pagalbos mašinomis jau buvo vežami 
į pietus prie sraigtasparnio, nuskraidinsiančio juos į Takomos 
memorialinę ligoninę. 

Olsenas pranešė Linetui tik tiek, kiek, jo nuomone, šiam reikia 
žinoti. Linetas užprotestavo, mat jis turįs leidimą naudotis slapta 
informacija, ir pareikalavo detalių. 

— Tas bėglys... ar jis turi žieminius drabužius ir apavą? 

- Ne. Tik sportinius batus, pašiltintas kelnes, lengvą striukę 
su pamušalu. 

— Slides? Sniegbačius? Ar jis ginkluotas? 

— Ne, nieko to neturi. 

— Dabar jau tamsu. Ar turi naktinio matymo prietaisą? Ką nors, 
kas padeda judėti? 

— Ne, tikrai ne. Jis buvo griežtai saugomas kalinys. 

— Lengvas kąsnis, - tarė Linetas. - Kai tokia žema temperatūra 
ir sniego sluoksnis metro storumo, be kompaso jis klampos ratais. 
Mes jį pagausime. 

— Yra dar šis tas. Jis kalnietis. Kalnuose gimęs ir augęs. 

- Šičia? 

- Ne. Tora Boroje. Jis - afganas. 

Linetas suglumęs spoksojo į jį. Pats buvo kovęsis Tora Boroje. 
Kapitonas dalyvavo per pirmą įsiveržimą į Afganistaną, kai spe- 
cialiosios Koalicijos pajėgos, amerikiečių ir britų, prasiveržė per 
Spingarą, ieškodamos grupės arabų, tarp kurių vienas buvo beveik 
dviejų metrų ūgio. Paskui dar kartą atvyko dalyvauti „Anakon- 
dos“ operacijoje. Ir čia nelabai sekėsi. Žuvo keliolika gerų vyrų. 
Taigi Linetas turėjo savų sąskaitų su puštūnu iš Tora Boros. 

— Balnoti žirgus! - sukomandavo jis. Kareiviai vėl sulipo į vi- 
sureigį, kuris nuveš juos iki Harto perėjos. Nuo ten jie grįš į laiką 
prieš tris tūkstančius metų - prie slidžių ir sniegbačių. 

Jiems išvažiuojant šerifas radijo ryšiu pranešė, kad abu lakūnai 
surasti. Labai sušalę, bet gyvi. Naujiena gera, bet žmogui, vardu 
Lemjuelis Vilsonas, šiek tiek pavėluota. 


Anglai ir amerikiečiai, stebintys prekybos laivyno judėjimą, 
talkinantys „Laužtuvo“ operacijai, vis dar buvo susitelkę į pir- 
mąją grėsmę - mintį, kad „Al Kaida“ planuoja užtverti kurį nors 
gyvybiškai svarbų siaurąjį vandens kelią. 

Taigi svarbiausia dabar laivo dydis. Krovinys nesvarbu, tik nafta 
neleistų darbuotis sprogdintojams akvalangininkams. Visame 
pasaulyje buvo tikrinami plaukiantys didelio krovumo laivai. 

Žinia, kuo laivas didesnis, tuo jis retesnis, - beveik visi to- 
kie priklausys didelėms ir patikimoms bendrovėms. Visų pirma 
buvo tikrinami didžiausi žaliavinės naftos tanklaiviai, ULCC* ir 
VLCC**, dažniausiai vadinami supertanklaiviais. Nė vienas iš jų 
nebuvo užpultas. Paskui tikrinami vis mažesnio krovumo laivai, 
vis atskaičiuojant dešimt tūkstančių tonų. Kai visi penkiasdešim- 


* Ultralarge crude carrier - daugiau kaip 400 tūkstančių tonų talpos tanklaivis (Angl.) 
** Very large crude carrier - 160 tūkstančių tonų ir daugiau talpos tanklaivis. (Angl.) 

ties tūkstančių ir daugiau tonų krovumo laivai buvo patikrinti, 
„sąsiaurių blokados“ baimė pradėjo sklaidytis. 

„Lloyd's Register“ tebėra išsamiausias pasaulinis archyvas. 
Edzelo grupė turėjo nuolatinę ryšio liniją su „Lloyd's“. Šios drau- 
dimo bendrovės ekspertai patarė sutelkti dėmesį į laivus, plaukio- 
jančius su „patogia vėliava“ ir užregistruotus „rizikos“ uostuose 
ar priklausančius įtartiniems savininkams. Bendromis „Lloyds“, 
Slaptosios žvalgybos tarnybos Antiterorizmo skyriaus jūros pos- 
kyrio ir Amerikos CŽV bei Pakrantės apsaugos pastangomis 
daugiau kaip du šimtai laivų - nepranešus jų kapitonams ir savi- 
ninkams - pateko į juoduosius sąrašus. Buvo duotas neoficialus 
nurodymas „neprileisti jų prie kranto“. Tačiau tik dvelkė lengvas 


vėjelis, ir nenuaidėjo jokie perspėjamieji signalai. 


Kapitonas Linetas pažinojo savuosius kalnus: žmogus be 
specialaus apavo, išdrįsęs bristi per sniegą, tamsoje nematyda- 
mas medžių, šaknų, griovių, duobių, skardžių ir upokšnių, bus 
laimingas, jei per valandą pasistūmės kilometrą nenusisukęs 
sprando. 

Toks žmogus tikriausiai įsmuktų pro sniego plutą į sruvenantį 
upelį, o sušlapus kojoms bauginamu greičiu kristų kūno tempe- 
ratūra, jis neišvengtų hipotermijos ir nušaltų pirštus. 

Olseno žinutė iš Lenglio nepaliko vietos abejonėms: bėglys 
jokiu būdu negali pereiti Kanados sienos ir pasinaudoti veikiančiu 
telefonu. Nieku gyvu. 

Linetas beveik buvo tikras. Persekiojamasis be kompaso klam- 
pos ratu, kas antras žingsnis klups ir grius. Ničnieko nematys 
tamsoje po medžiais, kur neprasiskverbia mėnulio spindulys net 
ir tada, kai jo neslepia šešių kilometrų storio debesų klodas. 

Žinia, bėglys turėjo penkių valandų pranašumą, bet netgi tiesia 
linija nebus nuėjęs daugiau kaip penkis kilometrus. Specialiųjų 
pajėgų vyrai slidėmis nušliauš tą atstumą triskart greičiau; net 

jeigu medžių kamienai privers judėti su sniegbačiais, vis tiek tie 
vyrai bus dvigubai greitesni už bėglį. 

Dėl slidžių Linetas buvo teisus. Nuo tos vietos, kur išlipo iš 
visureigio, jie pasiekė sugriautą CŽV Trobelę greičiau kaip per 
valandą. Kareiviai apsidairė, ar bėglys nebuvo grįžęs ko nors 
pasiimti. Ne, nebuvo. Du lavonai sukryžiuotomis ant kūtinės 
rankomis, sušalę į ledą, gulėjo valgykloje, virtusioje šaldytuvu, 
apsaugoti nuo slankiojančių žvėrių. Jiems teks palaukti, kol de- 
besys pakils aukščiau ir galės atskristi sraigtasparnis. 

Šioje „A“ grupėje buvo dvylika žmonių. Linetas buvo vienintelis 
karininkas, jo pavaduotojas - vyresnysis puskarininkis. Likusie- 
ji dešimt buvo prityrę kareiviai, ne žemesnio rango kaip štabo 
seržantai. Du inžinieriai sprogdintojai, du radijo operatoriai, du 
„medikai“, būrio seržantas (turintis dvi specialybes), žvalgas ir 
du snaiperiai. Kol Linetas buvo viduje, būrio seržantas, įgudęs 
pėdsekys, žvalgėsi aplinkui. 

Nustojo snigti. Teritorija apie sraigtasparnio tūpimo aikštelę, 
kur atvyko gelbėtojų komanda iš Mazamos, ir prie laukujų durų 
buvo ištrypta sniegbačiais. Bet nuo pramuštos pasivaikščiojimo 
kiemelio sienos į šiaurę vedė tik vieni pėdsakai. 

„Atsitiktinumas?““ - pagalvojo Linetas. Logiškai mąstant, tai 
buvo vienintelė kryptis, kurios afganas turėjo nepasirinkti. Iki 
Kanados sienos - trisdešimt penki kilometrai. Afganui tai reikštų 
keturiasdešimt keturias valandas kelio. Niekada Kanados nepa- 
sieks, net jeigu eitų tiesia linija. Šiaip ar taip, „Alfos“ grupė pasivys 
jį, nepriėjusį pusiaukelės. 

Prireikė valandos nueiti sniegbačiais pusantro kilometro. Pėd- 
sakai atvedė prie dar vieno namelio. Niekas nebuvo pranešęs 
Linetui apie du ar tris namelius, kuriuos buvo leista pasistatyti 
Pasaiteno dykynėje, kol čia buvo uždraustos bet kokios statybos. 
Į šį namelį buvo įsilaužta. Tai patvirtino išdaužtas trigubas stiklas 
ir ant grindų numestas akmuo. 

Kapitonas Linetas įėjo pirmas, pasirengęs šauti. Du bendra- 
keleiviai stojo abipus išdaužto stiklo jo pridengti. Tuoj pat pa- 
aiškėjo, kad nei namelyje, nei gretimoje malkinėje, nei tuščiame 
garaže nėra nė gyvos dvasios. Tačiau pėdsakų buvo visur. Linetas 
pamėgino uždegti šviesą, bet elektros srovę, matyt, tiekdavo ge- 
neratorius, kai savininkas čia apsistodavo. Dabar jis užrakintas 
garažo gale. Kareiviams teko naudotis žibintuvėliais. 

Svetainėje greta židinio buvo degtukų dėžutė ir kelios ilgos 
žvakės, turbūt malkoms židinyje uždegti, dar žvakių ryšulys dėl 
visa ko, jei sugestų generatorius. Įsilaužėlis jomis ir pasišvietė. 
Kapitonas Linetas atsigręžė į vieną radijo operatorių. 

— Susisiek su apygardos šerifu ir sužinok, kas šio būsto savi- 
ninkas. 

Pats ėmė dairytis. Bėglys nieko nesudaužė, bet viską sujaukė 
kažko ieškodamas. | 

— Namas priklauso chirurgui iš Siatlo, - pranešė seržantas. - Čia 
atostogauja vasarą, o rudenį viską užrakina. 

— Pavardę ir telefono numerį. Jis turėjo palikti tuos duomenis 
šerifui. 

Kai seržantas tai sužinojo, jam buvo liepta susisiekti su Fort 
Liuisu, kad jo darbuotojai susisiektų su Siatlo chirurgu ir sujungtų 
jį su Linetu. Savininkas chirurgas buvo tikrai sėkmė - chirurgai 
nesiskiria su pranešimų gavikliais, jei kas skubiai jų ieškotų ištikus 
nelaimei. Taip ir nutiko. 


Laivas vaiduoklis Surabajoje taip ir nepasirodė. Beje, ten nebu- 
vo brangių rytietiškų šilkų krovinio, nors „Ričmondo grafienės“ 
denyje stovėjo šeši turbūt jam skirti jūriniai konteineriai. 

Laivas aplenkė Javą iš pietų pusės, praplaukė pro Kalėdų salą 
ir atsidūrė Indijos vandenyne. Maikui Martinui laivo gyvenimo 
rutina tapo tam tikru ritualu. Psichopatiškas Ibrahimas beveik 
neišeidavo iš kajutės; gera žinia buvo ta, kad beveik visą laiką jis 
sunkiai sirgo jūros liga. 

Vienas iš likusio septynetuko, inžinierius, beveik neišeidavo 
iš mašinų skyriaus: laivas plaukė maksimaliu greičiu ir niekam 
nerūpėjo kuro atsargos. Grįžti juk nebereikės. 

Martinas vis dar nerado atsakymo į du klausimus. Kur plaukia 
„Ričmondo grafienė“ ir kokių sprogmenų pilni šeši konteineriai 
ant denio? Atrodė, kad to nežinojo ir kiti, galbūt išskyrus inži- 
nierių chemiką. Bet jis buvo nekalbus ir niekas jam neuždavė to 
klausimo. 

Radijo ryšio specialistas klausėsi eterio, vadinasi, turėjo išgirsti 
apie laivų tikrinimą visame Ramiajame vandenyne ir Ormuzo 
sąsiaurio bei Sueco kanalo prieigose. Turbūt jis pranešė Ibrahimui, 
bet kitiems įgulos nariams net neužsiminė. 

Likusieji penki pakaitomis dirbdavo laivo virtuvėje, gamino 
valgį iš šaldytų konservų. Paeiliui stodavo ir prie Vairo. Šturma- 
nas nustatydavo kursą - iš pradžių į vakarus, paskui į pietus, kad 
aplenktų Gerosios Vilties kyšulį. 

Kitu laiku jie melsdavosi penkis kartus per dieną, kaip liepia 
Raštas, vis skaitydavo Koraną arba spoksodavo į jūrą. 

Martinas svarstė, ar įmanoma užgrobti laivą. Jis buvo beginklis, 
nebent iš virtuvės pavogtų didelį peilį; ir reikėtų užmušti septynis 
vyrus, iš kurių tik Ibrahimas turi vieną ar kelis šaunamuosius 
ginklus. Gerai, kad jie išsisklaidę nuo mašinų skyriaus apačioje 
iki radijo stotelės denio priekyje. Jeigu - arba kai - jie prisiartins 
prie taikinio krante, teks tai padaryti. Plaukdamas Indijos van- 
denynu jis lūkuriavo. 

Martinas nežinojo, ar jo laiškelis nardytojo krepšyje pasiekė 
adresatą, ar buvo išmestas neskaitytas. Jis nežinojo ir to, kad 
sukėlė globalinę laivo vaiduoklio medžioklę. 


— Aš - gydytojas Berensonas, kas norėjo su manimi pasikalbėti? 


Maiklas Linetas paėmė mikrofoną, pritaisytą prie radijo ryšio 
aparatūros ant seržanto nugaros, ir sumelavo. 

- Aš iš Mazamos šerifo tarnybos, - melavo jis. - Šiuo metu esu 
jūsų namelyje dykynėje. Apgailestauju, bet turiu pranešti, kad čia 
buvo įsilaužta. 

— Po velnių! Ar kas nors dingo? - paklausė vos girdimas balsas 
iš Siatlo. 

— Įsilaužėlis pateko į vidų akmeniu iškūlęs priekinį langą. Kol 
kas tai vienintelė pastatui padaryta žala. Norėčiau patikrinti, ar 
kas nepavogta. Ar čia laikėte šaunamųjų ginklų? 

— Tikrai ne. Turiu du medžioklinius šautuvus ir vieną šratinį, 
bet juos išsivežu rudenį. 

- Aišku, dabar drabužiai. Ar turite spintą su viršutiniais žie- 
miniais drabužiais? 

- Žinoma. Didelė spinta prie miegamojo durų. 

Kapitonas Linetas mostelėjo seržantui, šis atidarė spintos duris 
ir pašvietė žibintuvėliu. Spinta buvo talpi, pilna žieminių drabužių 
ir reikmenų. 

— Ten turėtų būti mano „Arkties“ batai, vatinės kelnės ir eskimų 
striukė su prisegamu gobtuvu. 

Viskas dingę. 

— O ar neturėjote slidžių, sniegbačių? 

- Žinoma, turėjau. Abejus. Toje pat spintoje. 

Šie irgi buvo dingę. 

- Jokių kitų ginklų? O kompasą? 

Medžioklinis peilis makštyse turėtų kabėti spintos viduje ant 
durų, o kompasas ir žibintuvėlis turėtų būti virtuvės stalo stal- 
čiuose. Bėglys viską paėmė. Dar apieškojo virtuvę, bet šviežio 
maisto nebuvo palikta, kad nesugestų. Ant virtuvės stalo gulėjo 
ką tik atidaryta ir ištuštinta keptų pupelių su pomidorų padažu 
skardinė, greta jos - konservų atidariklis ir dvi tuščios skardi- 
nės sodos vandens. Ten pat stovėjo tuščias marinuotų daržovių 
stiklainis, puspilnis ketvirčio dolerio monetų, bet niekas iš vyrų 
neatkreipė į tai dėmesio. 

— Ačiū, daktare, atvažiuosiu čia su savo vyrais, kai orai pagerės, 
įstiklinsime langą ir surašysime žalos padarymo aktą. 

„Alfos“ vadas nutraukė ryšį ir apžvelgė savo grupę. 

— Eime, - teištarė jis. Afgano rasti ir iš namelio pasiimti daiktai 
sumažino persekiotojų šansus, nors jie vis tiek judėjo greičiau už jį. 
Kapitonas manė, kad bėglys, užtrukęs daugiau kaip valandą name- 
lyje, kuriame Lineto grupė apsisuko per trisdešimt minučių, lenkia 
juos dviem trim valandom. Bet dabar jis judėjo daug sparčiau. 

Sutramdęs išdidumą, Linetas nusprendė išsikviesti „oro kava- 
leriją“. Paskelbė trumpą poilsį ir įsakė radistui susisiekti su Fort 
Liuisu. 

- Praneškite Makordo bazei, kad man reikia „Spectre“..Tučtuo- 
jau. Kreipkitės į bet kokią vadovybę; jei reikės, net į Pentagoną. 
Noriu, kad lėktuvas skristų virš Kaskadinių kalnų ir palaikytų 
tiesioginį ryšį su manimi. 

Kol bėgo laikas laukiant naujo sąjungininko, dvylika „Alfa143“ 
vyrų nestovėjo vietoje. Seržantas pėdsekys mynė pirmas. Jo ži- 
bintuvėlis nušviesdavo bėglio sniegbačių paliktus pėdsakus suša- 
lusiame sniege. Jie paspartino žingsnį, bet nešėsi ne tik ginklus, 
o afganas spruko be krovinio. Linetas sumetė, kad jie išlaiko 
vienodą tempą, bet ar prisiveja? Pradėjo snigti. Tai ir dangaus 
dovana, ir prakeikimas. Kai nuo spygliuočių krito sniego kąsniai, 
užklodami akmenis ir kelmus apgaulingu puriu kilimu, kareiviai, 
trumpam stabtelėję, pakeitė sniegbačius greitesnėmis slidėmis, 
bet kartu pranyko ir bėglio pėdsakai. 

Linetas laukė pagalbos iš dangaus ir toji pagalba atėjo tuoj po 
vidurnakčio - atskrido ginkluotasis karinis sraigtasparnis „Lock- 
heed Martin AC-130 Hercules“. Jis sukinėjosi šešių kilometrų 
aukštyje virš debesų, bet budria akimi žvelgė kiaurai pro juos. 

Tarp daugelio žaisliukų, kurie duoti specialiosioms pajėgoms 
pažaisti, ginkluotasis sraigtasparnis „Spectre“, sausumos prieši- 
ninko nuomone, pats atgrasiausias. 

Originalus transporto lėktuvas „Hercules“ buvo išskrostas; 
vietoj buvusių vidurių sudėta naujausia technologija, skirta nu- 
statyti, nutaikyti ir sunaikinti priešininką žemėje. Kitaip tariant, 
tai septyniasdešimt du milijonus dolerių kainavęs kiekvieno ne- 
draugo košmaras. 

Kad įvykdytų pirmą užduotį - „nustatyti“, jam nesutrukdo 
nei diena, nei naktis, nei vėjas, nei lietus, nei sniegas, nei kruša. 
Firma „Raytheon“ įžvalgiai aprūpino jį apertūriniu radaru ir 
šiluminių vaizdų ieškikliu, pasinaudojančiu infraraudonaisiais 
spinduliais. „Spectre“ aptinka bet kokią šilumą skleidžiančią 
būtybę apačioje. Vaizdas pateikiamas ne kaip beformė dėmė, o 
kaip gana ryški figūra, tad galima atskirti keturkojį žvėrį nuo 
dvikojo žmogaus. Tačiau jis negalėjo aptikti Lemjuelio Vilsono 
keistenybių. 

Vilsonas taip pat turėjo namelį Pasaiteno dykynės pakraštyje, 
Robinsono kalno papėdėje. Skirtingai nei Siatlo chirurgas, jis 
puikavosi gebėjimu čia žiemoti, mat neturėjo namo mieste. 

Jis išgyvendavo kūrendamas traškančias malkas ir pasišvies- 
damas žibalinėmis lempomis. Kiekvieną vasarą medžiodavo ir 
prisidžiovindavo žiemai mėsos. Pats kirsdavo savo medžius ir 
ruošdavo pašarą ištvermingam kalnų poniui. Tačiau turėjo ir 
kitokį pomėgį. 

Jis nusipirko radijo stotelę, kuri gaudavo elektros srovę iš 
mažo generatoriaus, ir žiemą ištisai klausydavosi šerifo, gel- 
bėjimo tarnybų ar visuomeninių organizacijų pokalbių. Šitaip 
sužinojo, kad sudužo naikintuvas, o du lakūnai nukrito Na- 
cionalinio parko teritorijoje ir profesionalių gelbėtojų grupės 
skuba jiems padėti. . 

Lemjuelis Vilsonas didžiavosi, kad yra sąmoningas pilietis. 
Valdžia tokius žmones dažnai vadina visur kišančiais nosį. Vos tik 
lakūnai pranešė apie savo nelaimę ir valdžia nustatė tikslią kiek- 
vieno buvimo vietą, Lemjuelis Vilsonas pasibalnojo kalnų ponį 

ir išjojo. Ketino kirsti pietinę dykynės dalį, pasiekti Nacionalinį 
parką ir išgelbėti majorą Diuvalį. 

Radijo įranga buvo pernelyg gremėzdiška, kad galėtum gaben- 
tis kartu ir ją, todėl Lemjuelis nesužinojo, kad lakūnai išgelbėti. 
Tačiau jo laukė susidūrimas su kitu žmogumi. 

Vilsonas nematė to žmogaus ateinančio. Ragindamas ponį per 
gilesnę pusnį pastebėjo, kad kita pusnis juda jo link. Ta pusnis 
staiga virto vyru, dėvinčiu sidabraspalvį erdvėlaivių eros kom- 
binezoną. 

Su erdvėlaivių era niekaip nesisiejo medžioklinis peilis, pra- 
dėtas gaminti devynioliktame amžiuje ir vis dar grėsmingas. 
Nepažįstamojo ranka sugniaužė jam kaklą ir nubloškė jį nuo 
arklio; Lemjueliui krentant žemėn, peilis iš už nugaros įsmigo 
tarp šonkaulių ir pervėrė širdį. 

Šiluminių vaizdų ieškiklis jautriai reaguoja į kūno šilumą, bet 
Lemjuelio Vilsono lavonas, numestas į daubą už dešimties metrų, 
vėso labai greitai. Kai po pusvalandžio „AC- 130 Spectre“ pradėjo 
sukti ratus virš Kaskadinių kalnų, Lemjuelis Vilsonas nebesiskyrė 
nuo negyvosios gamtos. 

- Čia „Spektras Aidas Fokstrotas“, šaukiu „Alfa“. Ar girdite 
mane, „Alfa“? 

— Čia grupė penki, - atsiliepė kapitonas Linetas. - Mūsų dvylika 
su slidėmis; ar matote mus? 

- Gražiai šypsokitės, ir jus nufotografuosiu, - pasakė šiluminių 
vaizdų ieškiklio operatorius, pakilęs per šešis kilometrus virš jų. 

— Juokus krėsime vėliau, - tarė Linetas. - Maždaug už penkių 
kilometrų į šiaurę nuo mūsų yra bėglys. Vienas žmogus, skuba į 
šiaurę slidėmis. Gali patvirtinti? 

Pauzė, ilga pauzė. 

— Nepatvirtinu. Objekto nerasta, - atsakė balsas. 

— Bet jis turi būti, - neatlyžo Linetas. - Kažkur priekyje mūsų. 

Klevai ir maumedžiai senokai pasibaigė. Išėjusi iš miško grupė 
atsidūrė plikame akmenuotame šlaite, kylančiame į šiaurę; sniegas 
dribo ant jų, nebenusilaikydamas ant medžių šakų. Tolumoje 
apgaubtas tamsos plytėjo Kalno ežeras, dunksojo Monumento 
viršukalnė. Kapitonas ir jo kareiviai atrodė it vaiduokliai, balti 
zombiai baltame fone. Jiems buvo sunku, bet ne ką lengviau turėjo 
būti ir afganui. „Spectre“ galėjo jo nematyti tik tada, jeigu afganas 
pasislėpė urve ar sniego duobėje. Danga virš jo galėjo sugerti 
šilumos spinduliavimą. Vadinasi, bėglys kažkur čia pat. Slidės 
slydo lengvai, aplenkus kalno keterą priešaky vėl išniro miškas. 

„Spectre“ nustatė Lineto poziciją metro tikslumu. Devyniolika 
kilometrų iki Kanados sienos. Penkios valandos iki aušros arba to, 
kas laikoma aušra šitame sniego, kalnų, akmenų ir medžių krašte. 

Linetas laukė dar valandą. „Spectre“ suko ratus ir stebėjo, bet 
nieko neaptiko. 

— Patikrink dar sykį, - paprašė kapitonas Linetas. Jam kilo 
įtarimas, kad čia kažkas ne taip. Gal afganas kelyje mirė? Galimas 
daiktas, tai paaiškintų, kodėl nėra šilumos spinduliavimo. O gal 
tūno susigūžęs urve? Gali būti ir taip, bet jis ten mirs arba išlįs 
ir bėgs. O tada... 

Izmatas Chanas, ragindamas eiklų, bet pailsusį ponį, įveikė 
šlaitą ir įjojo į mišką. Jis vis labiau atsiplėšė nuo persekiotojų. 
Kompasas parodė, kad jisai vis dar juda į šiaurę, o arklio žings- 
nis, - kad į kalną. 

— Aš stebiu stačiu kampu nuo jūsų esančią teritorijos dalį, - 
aiškino operatorius. - Šiame rate galiu matyti aštuonis gyvūnus. 
Keturis elnius, du juoduosius lokius, kurie labai neryškūs, nes 
miega, pumą, turbūt išėjusią medžioti, ir briedį, risnojantį į šiaurę. 
Gal per šešis kilometrus priešaky jūsų. 

- Kapitone, - prabilo vienas iš seržantų inžinierių, - aš iš Mi- 
nesotos. 

- Pasilaikyk savo problemas kapelionui, - atžariai nukirto 
Linetas. 

— Kapitone, aš noriu jums pasakyti, - toliau kalbėjo vaikinas 
sniegu aplipusiu veidu šalia jo, - kad briedis niekada neis į kalnus 
tokiu oru. Jie nusileidžia į slėnius ieškoti kerpių. Ten ne briedis. 

Linetas liepė sustoti. Niekas neketino prieštarauti. Jis įsispok- 
sojo į tamsą pro krintančio sniego maršką. Negalėjo suvokti, kaip 
anas žmogus bėglys šitaip įstengė. Gal aptiko dar vieną namelį, 
kuriame žiemoja koks nors kvėša, laikantis gyvulius. Šiaip ar taip, 
afganas iš kažkur gavo arklį ir risčia tolo nuo jų. 

Nujojęs šešis kilometrus, vėl miško tankmėje, Izmatas Chanas, 
iš pasalos nudūręs Lemjuelį Vilsoną, pats pateko į pasalą. Puma 
buvo sena, per lėta, kad pultų elnią, bet gudri ir pasiutusiai alka- 
na. Ji iššoko iš plyšio tarp dviejų medžių; ponis būtų ją užuodęs, 
jeigu ne nuovargis. 

Afganas pamatė, kaip gelsvai rudas padaras užpuolė jo ponį ir 
parvertė ant šono. Raitelis tik spėjo ištraukti Vilsono šautuvą iš 
dėklo po balno guga ir atbulas nuslysti nuo pasturgalio. Jis par- 
griuvo, apsivertė, nusitaikė ir šovė. 

Laimė, puma puolė ne jį, bet afganas neteko arklio. Nors žvėries 
iltys sužalojo poniui galvą ir mentes, jis buvo gyvas, bet negalėjo 
nusimesti nuo savęs daugiau kaip pusšimčio kilogramų nirčių 
raumenų. Antra kulka Izmatas Chanas nutraukė jo kančias. Ponis 
sutrūkčiojo ir susmuko, šiek tiek prislėgdamas pumą. Afganui tai 
neturėjo reikšmės, bet pumos liemuo ir priekinės kojos atsidūrė 
po poniu. 

Afganas atkabino nuo balno sniegbačius, prisitaisė prie savo 
batų, užsikabino ant peties šautuvą, pažvelgė į kompasą ir patrau- 
kė pirmyn. Už šimto metrų buvo didelis uolos kyšulys. Izmatas 
Chanas įsitaisė po juo trumpai atsikvėpti nuo krentančio sniego. 
Jam negalėjo ateiti į galvą, kad uolos kyšulys uždengė jį kaip 
šilumos šaltinį. | 

— Susitelk į briedį, - tarė kapitonas Linetas. - Manau, kad tai 
arklys, kuriuo bėglys joja. 

Operatorius vėl patyrinėjo vaizdą. 

— Tu teisus, - atsakė jis. - Matau šešias kojas. Jis sustojo pailsėti. 
Ties kitu posūkiu jį pribaigsime. 

Kad atliktų užduotį „sunaikinti“, „Spectre“ apginkluotas tri- 
mis sistemomis. Stambiausia yra 105 mm haubica „M102“, tokia 
galinga, kad panaudoti ją prieš vieną žmogų būtų tikras švais- 
tymasis. 

Antroji pagal galingumą yra 40 mm patranka „Bofors“, prieš 
daugelį metų perdirbta iš švedų priešlėktuvinio pabūklo, greita- 
šaudė, tokia stipri, kad galėtų ištaškyti pastatus ar tankus. 

„Spectre“ įgula, sužinojusi, kad jų taikinys - žmogus ant ar- 
klio, pasirinko „Gau-12/ U Gatling“ kulkosvaidį. Šis išties baisus 
ginklas iššauna 1 800 kartų per minutę, kiekvienu šūviu paleidžia 
25 mm kulką, kiekviena kulka gali sudraskyti žmogų į gabalus. 
To rotacinio penkių vamzdžių kulkosvaidžio ugnis tokia stipri, 
kad po trisdešimties sekundžių šaudymo į futbolo aikštės didumo 
plotą jame nebeliktų jokios gyvos būtybės, nebent miegapelė. Ir 
ta nustiptų iš baimės. 

Kulkosvaidis gali šaudyti iš didžiausio 3 200 metrų aukščio, tad 
darydamas posūkį „Spectre“ nusileido į trijų kilometrų aukštį, nu- 
sitaikė ir šaudė dešimt sekundžių, paleido 300 kulkų į arklį miške. 

— Nebeliko nieko, - pranešė operatorius. - Nei žmogaus, nei 
gyvulio. 

— Dėkoju, „Aide Fokstrotai ,- atsakė Linetas. - Darbą baigsime 
patys. 

„Spectre“, įvykdęs užduotį, grįžo į Makordo bazę. 

Nustojo snigę, miklių vyrukų slidės švilpdamos lėkė šviežiu 
sniegu; netrukus „Alfos“ grupė pasiekė arklio maitą. Tik keli ga- 
balai buvo didesni už žmogaus ranką, bet visi neabejotinai arklio, 
išskyrus gelsvai rudus kailio kuokštus. 


263 


Linetas dešimt minučių dairėsi šiltų drabužių, arktinių batų, 
šlaunikaulių, kiaušo, medžioklinio peilio, barzdos ar sniegbačių 
likučių. 

Greta gulėjo slidės, viena buvo sulaužyta. Tą padarė griūda- 
mas ponis. Čia pat buvo avikailio dėklas, tačiau be šautuvo. Nei 
sniegbačių, nei afgano. 

Iki aušros liko dvi valandos, prasidėjo lenktynės. Vienas žmo- 
gus su sniegbačiais, dvylika - su slidėmis. Visi išvargę, visi apimti 
nevilties. „Alfa“ grupė turėjo GPS navigacinę sistemą. Kai dangus 
rytuose pradėjo švisti, grupės seržantas sumurmėjo: „Iki sienos 
liko mažiau kaip kilometras.“ 

Po dvidešimties minučių jie atsidūrė ant skardžio, nuo kurio 
ir į kairę, ir į dešinę atsivėrė slėnis. Apačioje driekėsi miško ruo- 
šos kelias, tapęs Amerikos-Kanados siena. Priešais kylančioje 
aukštumoje buvo matyti kirtavietė, joje keletas rąstinių namukų 
medkirčiams, kurie čia sugrįš ištirpus sniegui. 

Linetas pritūpė, įsirėmė dilbiais į kelius ir pro žiūroną apžvelgė 
apylinkę. Mieguistame peizaže jokio judėjimo. Švito. 

Nelaukdami įsakymo jo snaiperiai išsitraukė ginklus iš dėklų, 
pritvirtino teleskopinius taikiklius, kiekvienas užtaisė savo šau- 
tuvą vienu šoviniu ir atsigulė stebėti priešingo kranto. 

Kareivių manymu, snaiperiai - keista padermė. Jie niekada ne- 
siartina prie žudomų žmonių, nors šiais laikais mato juos ryškiau 
ir tikrai iš arčiau negu visi kiti. Kai vyras su vyru beveik niekada 
nebesusiremia, daugelis karių žūsta ne nuo priešo rankos, o nuo 
jo kompiuterio. Juos ištaško raketa, paleista iš kito žemyno ar iš 
jūros gelmės. Juos sudrasko į gabalus „protinga“ bomba, numesta 
iš lėktuvo, skrendančio taip aukštai, kad jo nei matyti, nei girdėti. 
Jie žūsta nuo sviedinio, iššauto už kelių dešimčių kilometrų. Iš 
arčiausiai juos mato žudikai, palinkę prie kulkosvaidžių atakuo- 
jančiame sraigtasparnyje, bet ir tie regi tik neryškias figūras, 
bėgančias, mėginančias slėptis ar atsišaudyti. Ne realius žmones. 

Realius žmones mato snaiperiai. Gulėdamas visiškai tyliai, ne- 
judėdamas, snaiperis mato savo taikinį kaip vyriškį su trijų dienų 
barzdele, besirąžantį ir žiovaujantį, šaukštu kabinantį pupeles iš 
skardinės, regi, kaip jis atitraukia praskiepo užtrauktuką ar tiesiog 
stovi ir žiūri į stiklinę mirties akį už kilometro, nors jos matyti 
negali. Ir tada miršta. Snaiperiai išties ypatinga padermė - iš 
pažiūros tokie kaip visi, bet jų mąstymas kitoks. 

Jie gyvena savo pasaulyje. Tikslumo manijos apsėsti, jie tampa ty- 
leniais, kurie mąsto tik apie kulkų svorį, užtaisų galingumą, apie tai, 
kokios paklaidos reikia pučiant vėjui ir kiek susilpnėja mirtina jėga 
didėjant atstumui. Jie mąsto, kaip galima dar ką nors patobulinti. 

Kaip ir visi siauros srities specialistai, jie teikia pirmenybę 
kuriai nors ginkluotei. Vieni snaiperiai pamėgę nykštukinę kul- 
ką, - pavyzdžiui, „Remington 308“ šautuvui skirtą M700, tokią 
mažą, kad ją tenka nešiotis specialiame futliare ir iš jo įleisti į 
vamzdį. Kiti prisirišę prie M21, snaiperiams pritaikyto standar- 
tinio kovinio šautuvo M14 varianto. Pats sunkiausias yra „Barrett 
Light Fifty“, siaubūnas, kuris siunčia piršto didumo kulką per 
pusantro kilometro tokiu greičiu, kad pataikiusi į žmogaus kūną 
gali jį susprogdinti. Prie kapitono Lineto kojų gulėjo geriausias 
jo snaiperis, viršila Piteris Birpo. Jis buvo metisas, sijų genties 
indėno ir ispanės sūnus. Piteris augo Detroito lūšnynuose, tad 
armija tapo jo gyvenimu. Jo veidą iš kitų išskyrė išsišovę skruos- 
tikauliai, o akys buvo siauros lyg vilko. Ir jis buvo taikliausias 
„Žaliųjų berečių“ šaulys. 

Į Kanadą anapus slėnio jis žiūrėjo pro Aidahe pagaminto šau- 
tuvo „Chyenne 408“ teleskopinį taikiklį. Šis ginklas sukurtas visai 
neseniai, bet, iššovęs daugiau kaip tris tūkstančius kartų poligone, 
Birpo pasirinko jį. Tai buvo graižtvinis šautuvas, tad stabilesnis. 

Birpo įleido į vamzdį vienintelį šovinį, pailgą ir ploną, iš anksto 
apdeginęs ir nupoliravęs kulkos smaigalį, kad skrisdama ji nė kiek 
nevibruotų. Neatitraukė akių nuo taikiklio. 

— Kapitone, radau jį, - sukuždėjo. 

Žiūronas neaptiko bėglio, bet teleskopinis taikiklis surado. 
Tarp trobelių anapus slėnio, iš trijų pusių apsupta medžių, stovėjo 
telefono būdelė stiklinėmis durimis. 

— Aukštas, ilgi suvelti plaukai, tanki juoda barzda? 

- Tikrai taip. 

— Ką veikia? 

— Kapitone, jis telefono būdelėje. 

Gvantanamo kalėjime Izmatas Chanas beveik nebendraudavo 
su kitais kaliniais. Bet tarp jų buvo vienas, su kuriuo jis pralei- 
do daug mėnesių tame pačiame vienučių korpuse: jordanietis, 
dešimtojo dešimtmečio vidury kariavęs Bosnijoje, grįžęs tapo 
instruktoriumi „Al Kaidos“ stovyklose. Toks pat nepalenkiamas 
kaip ir jis pats. 

Kai Kalėdų laiku šiek tiek susilpnėjo sargybos budrumas, jie 
galėdavo pasikuždėti per sieną. Jei kada nors ištrūksi iš čia, pasakė 
jam jordanietis, aš turiu draugą. Kartu būdavome stovyklose. Jis 
patikimas, padės tikram musulmonui. Paminėk jam mano vardą. 

Žinojo jo pavardę. Ir telefono numerį. Izmatas nežinojo, kokios 
šalies šis numeris. Nežinojo, koks kodas, skambinant iš Kanados 
į užjūrį, nors turėjo prisigraibęs dvidešimt penkių centų monetų 
iš gydytojo trobelės. Jis įmetė monetą ir paprašė operatorės. 

— Su kokiu numeriu norite kalbėti? - paklausė nematoma Ka- 
nados telefonistė. 

Iš lėto, laužyta anglų kalba, jis pasakė taip sunkiai įsimintus 
skaičius. 

— Šis numeris Jungtinėje Karalystėje, - tarė telefonistė. - Ar jūs 
turite dvidešimt penkių centų Amerikos monetų? 

— Taip. 

- Jos tinka. Įmeskite aštuonias, ir aš jus sujungsiu. Kai išgirsite 
pyptelėjimus, įmeskite daugiau monetų ir galėsite kalbėtis. 

— Ar nusitaikėte? - paklausė Linetas. 

- Taip, kapitone. 

- Šaukite. 

„—- Kapitone, jis Kanadoje. 
"— Viršila, tai įsakymas. 

Piteris Birpo lėtai, ramiai įkvėpė, sulaikė orą plaučiuose ir 
nuspaudė gaiduką. Oras buvo ramus, atstumas - 1 920 metrų. 

Izmatas Chanas kišo monetas į automato plyšį. Jis nesidairė. 
Stiklinės durys pažiro šukėmis, ir kulka nuplėšė jam pakaušį. 

Telefonistė kantriai laukė. Iš medkirčių stovyklos skambinantis 
žmogus įmetė tik dvi monetas, paliko kabantį ragelį ir turbūt išėjo. 
Pagaliau jai teko nutraukti ryšį. 

Kadangi šauta buvo per valstybinę sieną ir tai galėjo sukelti 
keblumų, niekas nepaskelbė oficialaus pranešimo. 

Kapitonas Linetas raportavo tiesioginiam viršininkui, o tas 
pranešė Marekui Gumieniui Vašingtone. Daugiau šis įvykis ne- 
buvo minimas. 

Lavoną aptiko medkirčiai, atvykę ištirpus sniegui. Kabantis 
telefonas buvo atjungtas. Koroneris galėjo tik konstatuoti žmog- 
žudystę. Vyriškis dėvėjo amerikietiškus drabužius, bet pasienio 
zonoje tai ne naujiena. Jis buvo be dokumentų, nė vienas čionykš- 
tis gyventojas jo neatpažino. 

Neoficialiai kalbėdamiesi koronerio pagalbininkai prasitarė, 
kad žmogus tapo atsitiktine briedžių medžiotojo auka. Dar viena 
mirtis per neatsakingą šaudymą ar dėl rikošeto. Vyriškis buvo 
palaidotas bevardžiame kape. 

Kadangi niekas nenorėjo kelti triukšmo kitapus sienos, niekas 
ir nepasidomėjo, kokį numerį bėglys padiktavo kanadietei telefo- 
nistei. Be to, tyrimas būtų galėjęs atskleisti šūvio kaltininką. Tad 
nuspręsta tyrimo nepradėti. 

O iš tikrųjų padiktuotu numeriu būtų atsiliepta nedideliame 
bute netoli Astono universiteto, Birmingame. Tai daktaro Alis 
Azizo al Chatabo butas ir jo telefoninių pokalbių jau klausydavosi 

britų M 15. Jie tik laukė svaraus įrodymo, leidžiančio atlikti kratą 
ir jį suimti. Įrodymą jie gaus po mėnesio. Bet tą rytmetį Afganas 
mėgino prisiskambinti vieninteliam žmogui į vakarus nuo Sueco, 
žinojusiam laivo vaiduoklio pavadinimą. 


Šešioliktas skyrius 


Po dviejų savaičių pirmykštis entuziazmas vaikytis galbūt neeg- 
zistuojantį laivą vaiduoklį ėmė blėsti. Labiausiai Vašingtone. 

Kiek laiko, pastangų ir lėšų galima iššvaistyti dėl sakinio, pake- 
verzoto ant įlaipinimo į lėktuvą talono, įkišto į nardymo įrangos 
krepšį salelėje, kurios net vardo niekas nėra girdėjęs? Marekas 
Gumienis atskrido į Londoną pasikalbėti su Stivu Hilu. Iš Ipsviče 
įsikūrusio „Lloyd's Register“ paskambino Semas Seimuras, Slap- 
tosios žvalgybos tarnybos ekspertas terorizmo jūrose klausimais. 
Jis dar labiau supainiojo padėtį, nes pareiškė pakeitęs nuomonę. 
Hilas liepė jam atvykti į Londoną ir pasiaiškinti. 

- Mūsų prielaida, - prabilo Seimuras, - kad „Al Kaida“ veikiau- 
siai pasinaudos dideliu laivu, norėdama užblokuoti gyvybiškai 
svarbų vandens koridorių ir žlugdyti pasaulio ekonomiką, buvo 
tikėtiniausia. Bet ji niekada nebuvo vienintelė. 

— Kodėl dabar manote, kad einame klaidingu keliu? - paklausė 
Marekas Gumienis. 

— Pone, todėl, kad praktiškai visi didieji laivai pasaulyje jau 
patikrinti. Jie saugūs. Vadinasi, lieka antras ir trečias variantai, jie 
labai panašūs, skiriasi tik taikiniai. Manau, dabar turėtume svars- 
tyti trečią variantą: milžiniškas smūgis pajūrio miestui. Bin La- 
deno viešas pareiškimas, kad nukreips savo veiklą į ekonominius 
taikinius, galėjo būti apgaulinga žinia arba gal jis pakeitė planus. 

— Tebūnie taip. Semai, įtikinkite mane. Stivui ir man vado- 
vauja politikai. Jie reikalauja rezultatų arba mūsų galvų. Apie 

kokius laivus reikėtų kalbėti, atmetus vandens kelio užtvėrimo 
variantą? 

— Nagrinėdami trečią variantą labiau domimės ne laivu, o 
kroviniu. Jis gali būti ir nelabai didelis, bet baisios naikinamosios 
galios. „Lloyd's Register“ turi pavojingų krovinių skyrių - savaime 
aišku, nuo to priklauso draudimo įmokos dydis. 

- Laivas su šaudmenimis? - paklausė Hilas. - Halifakso katast- 
rofos pakartojimas? 

— Specialistai mano, kad šiuolaikinė amunicija nebesproginėtų 
taip kaip anksčiau. Jai reikėtų stipraus užtaiso, kad susprogdintų 
laivą. Daugiau žalos padarytų sprogimas fejerverkų gamykloje, 
bet tokio reginio negalima pavadinti „sukrečiančiu“, negalima 
lyginti su rugsėjo 11-ąja. Kur kas pavojingesnis buvo chemikalų 
išsiliejimas Bhopale, paskleidęs mirtiną dioksiną. 

— Pavyzdžiui, cisterna su dioksino kroviniu atvažiuoja į Parko 
alėją ir pasitelkus „Semtex“ susprogdinama, - spėliojo Hilas. 

— Bet šitie chemikalai griežtai saugomi ir gaminant, ir sandė- 
liuojant, - nesutiko Gumienis. - Kaipgi jie patektų į laivą niekam 
nežinant“ 

— Be to, mums praneštų, jog pagrobtas laivas, pervežantis tokias 
medžiagas, - pridūrė Seimuras. - Šitokio krovinio pagrobimas 
iškart sukeltų reakciją. 

- Išskyrus kai kuriuos Trečiojo pasaulio regionus, kur beveik 
negalioja teisės normos, - pridūrė Gumienis. 

— Bet šitų itin stiprių nuodingųjų medžiagų tuose regionuose 
nebegamina, nors darbo jėga ten pigi. 

— Tai ir vėl grįžtanie prie laivo? - paklausė Hilas. - Vėl naftos 
krovinio sprogdinimas? 

— Naftos žaliava nesprogsta, - paaiškino Seimuras. - Kai „Ior- 
rey Canyon“ lūžo pusiau į pietvakarius nuo Anglijos kranto, teko 
panaudoti fosforines bombas, kad nafta suliepsnotų ir sudegtų. 
Susprogdintas tanklaivis sukeltų ekologinę katastrofą, bet didelių 


269 


žmonių aukų nebūtų. O visai nedidelis dujų tanklaivis galėtų 
palikti ir žmonių aukų. Suskystintos dujos, kuo didžiausios kon- 
centracijos, kad būtų naudingiau transportuoti. 

— Natūralios dujos, suskystintos? - dvejodamas paklausė Gu- 
mienis. Mėgino paskaičiuoti, kiek uostų Jungtinėse Amerikos 
Valstijose priima suskystintas dujas pramoniniam kurui; jų skai- 
čius sutrikdė. Bet juk tie objektai toli nuo didžiųjų miestų. 

— Suskystintos natūralios dujos nelengvai įsidega, - atrėmė 
Seimuras. - Jos atšaldomos iki minus šimto dvidešimt keturių 
laipsnių pagal Celsijų ir gabenamos specialiais laivais su dvigu- 
bu korpusu. Net jei užimtumėte tokį laivą, dujos daug valandų 
skverbtųsi į atmosferą, kol pasidarytų degios. Bet teoretikai kaip 
velnio bijo kitos atmainos - suskystinto propano ir butano miši- 
nio. Jis toks pavojingas, kad ir nedidelis tanklaivis, padegtas likus 
dešimčiai minučių iki katastrofos, savo sprogimo jėga prilygtų 
trisdešimčiai bombų, numestų į Hirošimą. Tai būtų didžiausias 
nebranduolinis sprogimas pasaulyje. 

Kabinete prie Temzės stojo šiurpi tyla. Stivas Hilas atsikėlė, 
priėjo prie lango ir pažvelgė į upės vandenyje žaidžiančią balan- 
džio saulę. 

— Semai, tiesą sakant, ko pasakyti mums atvykote? 

— Manau, kad ieškome ne to laivo ir ne tame vandenyne. Mes 
manome, kad tai labai siaura ir labai specializuota rinka. Bet di- 
džiausias suskystinto propano ir butano mišinio importuotojas 
yra Jungtinės Amerikos Valstijos. Žinau, Vašingtonui atrodo, kad 
visa tai tėra laukinės žąsies vaikymasis. Tačiau, mano galva, mums 
reikia-žengti tą paskutinį žingsnį. JAV gali patikrinti kiekvie- 
ną suskystintą propaną ir butaną gabenantį tanklaivį, ketinantį 
atplaukti į jos teritorinius vandenis, ir ne tik iš Tolimųjų Rytų. 
Sustabdyti, kol tikrintojai sugrįš nuo denio. Iš „Lloyd 

s“ aš galiu 
patikrinti kiekvieną propano ir butano krovinį pasaulyje, kad ir 
kur nukryptų kompaso strėlė. 

Marekas Gumienis artimiausiu reisu išskrido atgal į Vašingto- 
ną. Jo laukė konferencijos ir aibė kitų darbų. Kai jo lėktuvas kilo 
iš Hitrou, „Ričmondo grafienė, apiplaukusi Pietų Afrikoje esantį 
Adatos kyšulį, atsidūrė Atlanto vandenyne. 


Laivas plaukė greitai; šturmanas, vienas iš trijų indoneziečių, 
apskaičiavo, jog dėl srovių apie Adatos kyšulį ir į šiaurę tekančios 
Bengelos srovės jie laimės dieną ir turės marias laiko numatytai 
vietai pasiekti. 

Toldami nuo Gerosios Vilties kyšulio į Atlantą, laivai, atplaukę 
iš Indijos vandenyno, pasukdavo į Europą arba Šiaurės Ameri- 
ką. Tarp jų būdavo milžiniškų, gabenančių rūdą, universalių, 
gabenančių iš Azijos į abu Vakarų žemynus vis didesnį prekių 
srautą, kadangi tų žemynų bendrovės perkeldavo savo gamybą į 
Tolimuosius Rytus, kur pigi darbo jėga. Slinko ir supertanklai- 
viai, per dideli net Sueco kanalui, jų kompiuteriai sekė per porą 
šimtų metrų praslenkančią kranto liniją, besidriekiančią iš rytų į 
vakarus, o įgulos tuo metu pliekė kortomis. 

Visi jie buvo stebimi. Aukštai danguje, nei įžiūrimi, nei nu- 
spėjami, palydovai praplaukdavo kosmoso erdvėje, o jų kameros 
perduodavo Vašingtonui kiekvieno laivo nuotraukas su boluo- 
jančiais pavadinimais ant laivagalio. Be to, laikydamiesi neseniai 
patvirtintų privalomų nurodymų, visi laivai turėjo automatinius 
siųstuvus, perduodančius tikrintojams savo individualų signalą. 
Kiekvienas signalas būdavo tikrinamas; to neišvengė ir „Ričmon- 
do grafienė“ - „Lloyds“ ir „Sibartas and Eiberkrombis“ patvir- 
tino, jog tai Liverpulyje registruotas nedidelio krovumo laivas, 
gabenantis registruotą krovinį nustatytu maršrutu iš Surabajos 
į Baltimorę. Amerikiečiai neketino tirti nuodugniau, nes laivas 
buvo už tūkstančių mylių nuo Amerikos krantų. 

Prabėgus vos kelioms valandoms po Mareko Gumienio su- 
grįžimo į JAV, įspėjamosios priemonės buvo pakoreguotos. 


271 


Ramiajame vandenyne esantis sulaikymo ir patikrinimo kor- 
donas buvo atitrauktas per tūkstantį mylių nuo kranto. Panašus 
kordonas išdėstytas Atlante - nuo Labradoro iki Puerto Riko ir 
per Karibų jūrą iki Jukatano pusiasalio Meksikoje. 

Be triukšmo, be oficialių pranešimų nustota domėtis didžiai- 
siais tanklaiviais ir krovininiais laivais - jie, beje, visi buvo pa- 
tikrinti, - ir imta akylai stebėti dešimtis mažesnių tanklaivių, 
vagojančių jūras nuo Venesuelos iki Šventojo Lauryno upės. Visi 
lėktuvai „P-3 Orion“ tapo Ramiojo vandenyno pakrantės sargybi- 
niais; jie žvalgė šimtus tūkstančių kvadratinių kilometrų tropikų 
ir subtropikų jūrų, ieškodami mažų tanklaivių, pirmiausia tų, 
kurie gabena dujas. 

Amerikos verslininkai suvokė, kokia rimta padėtis, jie išsamiai 
informuodavo apie laukiamus krovinius, kur ir kada atvyks. Jų 
pateikti duomenys būdavo palyginami su tuo, kas pastebėta jūroje; 
iki šiol viskas sutapdavo. Dujas gabenantiems tanklaiviams leis- 
davo įplaukti į uostus ir švartuotis, bet tik tada, kai už trijų šimtų 
kilometrų nuo kranto įsileisdavo palydą: karo laivyno jūreivius, 
jūrų pėstininkus ar pakrančių apsaugos tarnybos pareigūnus. 


„Dona Maria“ grįžo į Port of Speiną, ir du teroristai, priimti 
į jos įgulą, pamatė signalą, kurio laukė. Toliau jie veikė pagal iš 
anksto gautus nurodymus. 

Trinidado ir Tobago Respublika - didžiulė įvairių naftos pro- 
duktų tiekėja Jungtinėms Amerikos Valstijoms. „Dona Maria“ 
stovėjo prie pakrantės saloje esančios naftos bazės; dideli ir maži 
tanklaiviai galėdavo čia švartuotis, paimti krovinį ir išplaukti 
neprisiartindami prie paties miesto. 

„Dona Maria“ priklausė mažesnių tanklaivių flotilei, aptar- 
naujančiai salas, kurioms nereikia milžinų ar kurios nepajėgia jų 
priimti. Didieji tanklaiviai atgabena iš Venesuelos naftos žaliavą 
ir ji perdirbama krante esančiose gamyklose, paskui pumpuoja- 

ma į salos naftos bazę, kad laivai išvežiotų naftą smulkesniems 
vartotojams. 

„Dona Maria“ kartu su dviem panašiais mažais tanklaiviais 
įplaukė į specialių atokiausią skyrių naftos bazės baseine. Ka- 
dangi jos krovinys - suskystintas propano ir butano mišinys, 
pumpuojant jį visi stengiasi būti kuo toliau. Rezervuarai buvo 
užpildyti vėlyvą popietę ir kapitonas Montalbanas įsakė ruoštis 
išplaukti į jūrą. 

Dar buvo likusios dvi valandos tropikų dienos šviesos, kai 
„Dona Maria“ atrišo švartavimosi lynus ir atsitraukė nuo prie- 
plaukos. Už pusantro kilometro nuo kranto ji praplaukė visai arti 
pripučiamosios valties su prikabinamuoju varikliu. Joje sėdėjo 
keturi vyriškiai su meškerėmis. Tai buvo sutartinis ženklas. Abu 
indai paliko darbo vietas, nubėgo į apačią prie savo spintelių ir 
grįžo su pistoletais. Vienas nuėjo į laivo vidurį, kur buvo pato- 
giausia įlipti meškeriotojams. Kitas užlipo ant tiltelio ir nutaikė 
ginklą škiperiui Montalbanui į smilkinį. 

— Kapitone, prašyčiau nesiimti jokių veiksmų, - lipšniai tarė 
jis. - Nereikia sulėtinti greičio. Po kelių minučių į laivą įlips mano 
draugai. Nemėginkite naudotis radijo ryšiu, nes būsiu priverstas 
jus nušauti. 

Montalbanas taip apstulbo, kad nė nesipriešino. Kai atsitokėjęs 
dirstelėjo į radiją, indas pastebėjo jo žvilgsnį ir papurtė galvą. 
Taip buvo užgniaužtas bet koks pasipriešinimas. Po kelių minu- 
čių keturi teroristai jau buvo laive. Dabar priešintis būtų buvę 
beprasmiška. 

Paskutinis „žvejys“ perrėžė valtį ir ji nugarmėjo į dugną kil- 
vateryje. Kiti trys, nešini drobiniais krepšiais, jau žirgliojo per 
vamzdžių, laidų ir rezervuarų raizginį, eidami į laivagalį. 

Jie bemat atsidūrė ant tiltelio: du alžyriečiai ir du marokiečiai, 
kuriuos daktaras al Chatabas buvo pasiuntęs prieš mėnesį. Visi 
kalbėjo tik maurų arabų kalba, bet du indai, vis dar lipšnūs, 

išversdavo. Keturis įgulos narius suvarė į pirmagalį ir liepė laukti. 
Laivas pasuko kita kryptimi. 

Praslinkus valandai po sutemų keturi įgulos nariai buvo šalta- 
kraujiškai nužudyti ir išmesti už borto, prieš tai kiekvienam prie 
kulkšnies pririšus grandinės gabalą. Kapitonui Montalbanui dar 
ruseno pasipriešinimo liepsnelė, bet dabar ji užgeso. Egzekucijos 
vyko automatiškai: du alžyriečiai gimtinėje priklausė AIG* ir 
žudė šimtus beginklių felachų, paprastų valstiečių, tik tam, kad 
atkreiptų į save Alžyro vyriausybės dėmesį. Vyrus, moteris, vai- 
kus, ligonius ir senelius - visus žudė, tad keturi jūrininkai tebuvo 
formalumas. 

Visą naktį „Dona Maria“ plaukė į šiaurę, bet ne planuota kryp- 
timi į Puerto Riką. Kairėje vilnijo Karibų jūra, iki pat Meksikos. 
Dešinėje, netoliese, stūksojo kalnų grandinės, vadinamos Prieš- 
vėjinėmis ir Pavėjinėmis salomis; šiuos šiltus vandenis daug kas 
laiko atostogų rojumi, bet salų gyvybę palaiko šimtai krovininių 
laivų ir tanklaivių, kurie aprūpina maistu ir viskuo, ko pageidauja 
turistai. 

Šiame mažų laivų ir mažų salų knibždėlyne „Dona Maria“ 
išnyko ir tik pavėlavusi pasirodė Puerto Rike. 


Kai „Ričmondo grafienė“ pasiekė prie pusiaujo esančią tykos 
juostą, jūra aprimo ir Jusufas Ibrahimas išėjo iš savo kajutės. 
Buvo išblyškęs, jūros ligos išsekintas, bet įsakinėjant neapykanta 
tvieskiančios juodos jo akys liko tokios pat klaikios. Įgula iškėlė 
iš mašinų skyriaus ten saugotą pripučiamąją valtį, ją pripūtė ir 
pakabino ant dviejų keltuvų virš laivagalio. 

Šešetas vyrų, prakaituodami ir stenėdami, iškėlė ant denio 
prikabinamą šimto.arklio jėgų variklį ir pritvirtino prie valties 
galo. Paskui valtį nuleido į ramias bangeles už laivagalio. 


* Armed Islamic Group - Ginkluota islamo grupė. (Angl.) 

Į valtį buvo nuleisti ir pritvirtinti degalų bakai. Po kelių nesėk- 
mingų mėginimų užvesti variklis krenkštelėjo ir atgijo. Šturmanas 
indonezietis nuvairavo valtį toliau nuo laivo ir greitai apsuko ratą 
aplink „Grafienę“. 

Pagaliau šeši įgulos nariai nulipo virvinėmis kopėčiomis į valtį 
ir prisidėjo prie indoneziečio, palikę prie vairo tik šlubčiojantį 
Ibrahimą. Akivaizdu, kad tai generalinė repeticija. 

Pratybų tikslas buvo padėti Suleimanui, nuplukdyti jį už trijų 
šimtų metrų nuo laivo, kad jis galėtų atsigręžęs nufotografuoti 
jį skaitmenine filmavimo kamera. Prijungus ją prie nešiojamojo 
kompiuterio, susieto su palydoviniu telefonu, vaizdai galėjo būti 
persiųsti į internetinį puslapį kitoje pasaulio dalyje, įrašyti ir 
parodyti per televiziją. 

Maikas Martinas be paaiškinimų suprato, kas vyksta. Internetas 
ir kibernetinė erdvė teroristams tapo galingu propagandos ginklu. 
Kiekvienas teroro aktas, kuris gali būti paminėtas per žinių laidą, 
yra sėkmė; kiekvienas teroro aktas, kuris gali būti parodytas mi- 
lijonams musulmonų jaunuolių septyniose dešimtyse šalių, yra it 
aukso dulkės. Štai kaip atsiranda naujų savanorių - pamatę tikrą 
vyksmą jie trokšta jį pakartoti. 

Forbso pilyje Martinas matė vaizdo įrašus iš Irako, juose mir- 
tininkai sprogdintojai šiepdavosi prieš kamerą ir netrukus žū- 
davo. Tokiais atvejais fotografas ar operatorius likdavo gyvas. 
Šiuo atveju, valčiai sukant ratus, Martinas suprato, kad taikinys 
bus visą laiką filmuojamas, kol valtis su septyniais keleiviais bus 
sunaikinta. Prie vairo, regis, stovės tik Ibrahimas. 

Numanydamas, kas jo laukia, Martinas vis dar nežinojo, kur 
ir kada tai įvyks, nežinojo, koks šiurpus krovinys yra jūriniuose 
konteineriuose. Jis svarstė, ar įmanoma pirmam grįžti į „Grafie- 
nę, nudėti Ibrahimą, užgrobti laivą ir palikti valtį dreifuoti. Bet 
jokių šansų: motorinė valtis tokia greita, kad šeši vyrai po kelių 
sekundžių suvirstų atgal į laivą. 

Kai pratybos baigėsi, tuščią valtį pakabino ant keltuvo, ten 
ji atrodė kaip bet kurio laivo gelbėjimo priemonė; inžinierius 
padidino greitį ir „Grafienė“ pasuko į šiaurės vakarus, Senegalo 
krantų link. 

Atsigavęs po jūros ligos, Jusufas Ibrahimas praleisdavo daugiau 
laiko ant tiltelio arba kajutkompanijoje, kur įgula kartu valgydavo. 
Ir taip įtempta atmosfera jam pasirodžius dar pasunkėjo. 

Visi aštuoni įgulos nariai nusprendė mirti kaip šahidai, kan- 
kiniai. Bet jų nervus veikė laukimas ir nuobodulys. Tik nuolati- 
nės maldos ir karštligiškas Korano skaitymas padėjo tvardytis ir 
tvirtai tikėti tuo, ką daro. 

Nė vienas, išskyrus sprogmenų ekspertą ir Ibrahimą, nežinojo, 
ką slepia plieniniai konteineriai, išrikiuoti „Riėčmondo grafienės“ 
denyje nuo tiltelio beveik iki pat pirmagalio. Turbūt tik Ibrahimas 
žinojo, kur link laivas plaukia ir koks jo tikslas. Kiti septyni turėjo 
tenkintis pažadais, kad jų laukia amžina šlovė. 

Netrukus po to, kai prie jų prisidėjo misijos vadovas Ibrahimas, 
Martinas pajuto, kad šis nuolatos stebi jį tuščiu ir gan paklaikusiu 
žvilgsniu. Natūralu, kad žmogų tai trikdo. 

Į galvą ėmė skverbtis neramios mintys. Gal Ibrahimas vis dėlto 
buvo sutikęs Izmatą Chaną? Gal paklaus ko nors, ko jis, Martinas, 
nežinos? Nejau jis suklydo, tegu ir keliais žodžiais, be atvangos 
kartodamas maldas? Ar Ibrahimas įsigeis jį patikrinti, prašydamas 
pakartoti kokį nors nežinomą fragmentą? 

Martinas iš dalies buvo teisus, iš dalies klydo. Nors priešais 
už stalo sėdintis psichopatas jordanietis nebuvo sutikęs Izmato 
Chano, jis buvo girdėjęs apie legendinį Talibano karį. Ir kario mal- 
dose nebuvo klaidų. Ibrahimas neapkentė puštūno dėl jo kovinės 
šlovės, nes pats nebuvo dalyvavęs mūšiuose. Iš tos neapykantos 
kilo troškimas, kad Afganas galų gale pasirodytų esąs išdavikas, 
tada Ibrahimas galėtų jį demaskuoti ir nudėti. 

Tačiau jis tvardė savo įniršį dėl vienos seniausių priežasčių 
pasaulyje: paniškai bijojo kalniečio. Nors po burnusu nešiojosi 
užsikišęs už juostos pistoletą ir buvo prisiekęs mirti, negalėjo 
įveikti baimės, kurią jautė žmogui iš Tora Boros. Jis svarstė, ste- 
bėjo, laukė ir slėpė savo ketinimus. 


Laivo vaiduoklio, jei išvis toks egzistavo, antroji paieška baigėsi 
visiška nesėkme. Stivą Hilą visi atakavo reikalaudami informa- 
cijos, kokios nors žinutės, kuri išsklaidytų neviltį, apėmusią net 
Dauning Strytą. 

Viduriniųjų Rytų skyriaus šefas vis dar negalėjo atsakyti į ketu- 
ris esminius klausimus, kuriuos jam kėlė Britanijos premjeras ir 
JAV prezidentūra. Ar toks laivas išvis egzistuoja? Jeigu taip, koks 
jis, kur jis ir į kokį miestą taikosi? Kasdieninės konferencijos tapo 
jam tikru pragaru. 

Slaptosios žvalgybos tarnybos viršininkas, visada vadinamas 
„V“, tylėjo kaip akmuo. Po Pešavaro incidento visa aukštesnioji 
valdžia sutarė, kad teroristai rengia įspūdingą aktą. Bet „Veid- 
rodžių labirinto“ sukurtas pasaulis negailestingas tiems, kurie 
nuvilia savo politinius šeimininkus. 

Po muitinėje atsitiktinai aptiktos Žinutės, užrašytos ant sulanks- 
tyto įlaipinimo talono, daugiau nebuvo jokių Laužtuvo gyvybės 
ženklų. Ar jis gyvas, ar žuvęs? Niekas to nežinojo, o kai kam tai ir 
neberūpėjo. Praslinko beveik keturios savaitės ir sulig kiekviena 
diena stiprėjo nuomonė, kad jis jau praeitis. 

Kuždėtasi, kad jis turbūt atliko savo darbą, buvo demaskuotas ir 
nužudytas, o teroristai atsisakė užmačių. Tik Hilas siūlė neprarasti 
budrumo ir toliau ieškoti vis dar neatskleisto grėsmės šaltinio. 
Nesėkmių persekiojamas jis nuvažiavo į Ipsvičą pasitarti su Semu 
Seimuru ir dviem teoretikais iš „Lloyd's Register“ pavojingų kro- 
vinių skyriaus, jie padėdavo jam apsvarstyti kiekvieną galimybę, 
nors ir pačią keisčiausią. 

— Semai, Londone jūs pasakėte frazę, nuo kurios plaukai šiau- 
šiasi. Trisdešimt kartų galingesnis negu Hirošimos bombos spro- 
gimas. Kaip, po galais, mažas tanklaivis gali būti pavojingesnis už 
visą „Manhatano projektą * 

Semas Seimuras jautėsi pavargęs. Sulaukęs trisdešimt dvejų, jis 
matė, kaip tolsta sėkmingos karjeros britų žvalgyboje perspektyva 
ir kaip ta karjera gali pasibaigti mandagiu klestelėjimu centrinia- 
me registro archyve. Jam buvo užkrautas darbas, kuris kasdien 
atrodė vis nerealesnis. 

— Kaip turbūt žinote, Stivai, atominė bomba padaro žalos ke- 
turiomis bangomis. Plyksnis yra toks akinamai ryškus, kad gali 
sudeginti stebėtojo rageną, jeigu jis neužsidėjęs juodų akinių su 
apsauginiu skydeliu. Paskui pasklinda toks karštis, kad viskas 
aplinkui virsta pelenais. Smūgio banga griauna pastatus per dau- 
gelį kilometrų, o gama spindulių radiacija išlieka ilgai ir sukelia 
vėžinius susirgimus bei raidos sutrikimus. Kai sprogsta suskys- 
tintas propano ir butano mišinys, nebūna trijų bangų, o tik baisus 
karštis. Tačiau temperatūra tokia aukšta, kad plienas tampa tąsus 
it vaškas, o betonas suyra į dulkes. Ar esate girdėjęs apie degalų ir 
oro bombą? Ji tokia galinga, kad napalmas atrodo švelnus, nors 
abu kilę iš to paties šaltinio - naftos. 

Suskystintas propano ir butano mišinys sunkesnis už orą. To- 
dėl transportuojamas kitaip negu natūralios suskystintos dujos, 
kurioms reikalinga itin žema temperatūra, - jis suspaudžiamas. Jį 
gabenantys tanklaiviai turi dvigubą korpusą. Pramušus korpusą 
suskystinto propano ir butano mišinys išteka, beveik bespalvis, ir 
maišosi su oru. Jis sunkesnis už orą, todėl sukasi apie tą vietą, iš 
kurios išsiveržė, suformuodamas milžinišką degalų ir oro bom- 
bą. Uždekite ją, ir visas krovinys virs liepsna, siaubinga liepsna, 
bemat pakylančia iki penkių tūkstančių laipsnių Celsijaus. Ir ta 
banga ima ristis. 

- Ir kaip toli šis ugnies kamuolys gali nusiristi? 


278 


— Na, kaip sako mano naujieji draugai mokslininkai, nedidelis 
tanklaivis, tarkim, kokių aštuonių tūkstančių tonų, išleidęs visas 
dujas ir uždegtas, sunaikintų visa, kas gyva, penkių kilometrų 
spinduliu. 

Turėčiau pridurti dar šį tą. Gal minėjau, kad tokia liepsna suke- 
lia vėją. Ji siurbia orą iš periferijos į centrą, kad juo maitintųsi, tad 
netgi žmonės, esantys už penkių kilometrų nuo epicentro, uždustų. 

Stivas Hilas įsivaizdavo, kaip po siaubingo sprogimo uoste per 
miestą ritasi tokia banga. Neliktų nė priemiesčių. 

— Ar šitie tanklaiviai tikrinami? 

— Kiekvienas. Ir dideli, ir maži, net patys mažiausi. Pavojingų 
krovinių skyriuje dirba tik du vaikinai, bet jie šaunūs. Jau tikrina 
paskutinį propano ir butano tanklaivių tuziną. 

O bendros paskirties laivų tiek daug, kad išbraukėme iš bendro 
sąrašo tuos, kurie nesiekia dešimties tūkstančių tonų. Tikriname 
tik įplaukiančius į Amerikos draudžiamąją zoną iš bet kurios 
pusės. 

Beje, kiekvienam dideliam pasaulio uostui pranešta, kad, Va- 
karų žvalgybų manymu, atviroje jūroje gali būti pagrobtas laivas 
vaiduoklis ir jiems reikės imtis apsaugos priemonių. Tiesą sakant, 
manau, kad jei jau „Al Kaida' suplanavo didžiulį teroristinį aktą, 
kur bus daug žmonių aukų, taikiniu bus pasirinktas uostas, esantis 
vienoje iš Vakarų šalių, o ne Lagosas, Dakaras, ne musulmonų, 
budistų, hinduistų miestai. O ne Amerikos uostų, kuriems gali 
grėsti teroro aktai, yra mažiau kaip trys šimtai. 

Į duris kažkas pasibeldė ir įlindo raudonskruosčio jaunuolio 
Konrado Fipso galva. 

— Semai, patikrinome paskutinį. „Vilhelmina Santos“, plaukia 
iš Karakaso, gabena propano ir butano mišinį į Galvestoną, pa- 
tvirtino, kad viskas gerai. Amerikiečiai pasirengę šį laivą tikrinti. 

— Vadinasi, viskas? - paklausė Hilas. - Patikrintas kiekvienas 
pasaulio tanklaivis? 

— Stivai, pasirinkimas nedidelis, - tarė Semas. 

— Regis, ir tanklaivių, gabenančių suskystintą propaną ir bu- 
taną, idėja baigėsi aklaviete, - Hilas: buvo beišeinąs, jis norėjo 
grįžti į Londoną. 

— Pone Hilai, man neduoda ramybės dar šis tas, - tarė krovinių 
tikrintojas. 

— Aš Stivas, - pataisė jį Hilas. Slaptoji žvalgybos tarnyba visada 
laikėsi vardų tradicijos, nuo aukščiausio iki žemiausio, vienintelė 
išimtis buvo daroma šefui. Neoficialumas stiprina jausmą, kad 
jie - viena komanda. 

— Taigi prieš tris mėnesius vienas tanklaivis, gabenęs suskys- 
tinto propano ir butano mišinį, pražuvo su visa įgula. 

— Ir kas? 

— Niekas nematė jo skęstant. Kapitonas labai susijaudinęs pra- 
nešė per radiją, kad mašinų skyriuje gaisras ir jis nesitikįs išgelbėti 
laivą. Paskui... nieko. Laivas vadinosi „Javos žvaigždė“. 

- Ir daugiau jokių pėdsakų? - paklausė Seimuras. 

- Taigi. Pėdsakų. Prieš nutrūkstant ryšiui jis pranešė tikslias 
savo koordinates. Arčiausiai tos vietos plaukė laivas šaldytuvas, 
iš pietų. Jo kapitonas pranešė matęs pripučiamuosius plaustus, 
gelbėjimo liemenes ir plaukmenis, plūduriuojančius vandenyje. 
Nė vieno išsigelbėjusio. Apie kapitoną ir įgulą nuo to laiko jokios 
Žinios. 

— Tragiška, bet kas iš to? - paklausė Hilas. 

- Tai atsitiko tokioje vietoje, pone... ee... Stivai. Sulavesio jūroje. 
Už dviejų šimtų mylių nuo Labuano salos. 

- Šūdas, - nusikeikė Stivas Hilas ir išvažiavo į Londoną. 


Martinas stovėjo prie šturvalo, „Ričmondo graffenei“ kertant 
pusiaują. Laivas suko į šiaurę iš šiaurės vakarų ir tik šturmanas 
žinojo galutinį tikslą. Jis buvo už 1 841 kilometro į vakarus nuo 
Azorų salų ir maždaug už 2 220 kilometrų į rytus nuo Amerikos 

krantų. Plaukdamas tuo pačiu kursu toliau laivas pasiektų Balti- 
morės uostą tankiai gyvenamoje Česapiko įlankoje. 

Kai kurie „Ričmondo grafienės“ įgulos nariai pradėjo rengtis 
įžengti į rojų. Tam reikėjo nusiskusti nuo kūno visus plaukus 
ir parašyti tikėjimo testamentą. Kiekvienas pats perskaitė savo 
testamentą prieš kamerą. 

Afganas padarė tą patį kaip ir visi, bet pasirinko kalbėti puštu. 
Jusufas Ibrahimas dar iš Afganistano laikų mokėjo kelis žodžius 
puštu kalba ir stengėsi tekstą suprasti. Net jei būtų supratęs viską, 
negalėtų prikibti prie testamento. 

Žmogus iš Tora Boros pasakojo, kaip amerikiečių raketa pa- 
laidojo jo šeimą ir kaip jis džiaugsis susitikęs su artimaisiais 
po to, kai atsiteis su Didžiuoju Šėtonu. Kalbėdamas jis suvokė, 
kad tie žodžiai niekada tiesiogiai nepasieks kranto. Suleimanas 
viską perduos kaip duomenų srautą, kol dar nežuvo pats ir visa 
jo įranga. Nė vienas nežinojo, kaip jis mirs ir kaip bus atkeršyta 
Jungtinėms Amerikos Valstijoms, išskyrus sprogmenų specialistą 
ir patį Ibrahimą. Bet tie nieko nesakė. 

Visa įgula mito konservais, todėl niekas nepastebėjo, kad iš 
laivo virtuvės dingo plieninis peilis dvidešimties centimetrų aš- 
menimis, skirtas mėsai pjaustyti. 

Kai niekas nematė, Martinas stalčiuje rastu galąstuvu atsargiai 
pagalando ašmenis, kol jie tapo it skustuvas. Jam buvo kilusi 
mintis visiems naktį įmigus nusėlinti per laivagalį iki valties ir ją 
supjaustyti, bet nusprendė to nedaryti. 

Kartu su dar keturiais vyrais Martinas miegojo gultuose po 
pirmagalio deniu. Vairininkas visada stovėdavo prie šturvalo, 
esančio į dešinę nuo liuko, pro kurį galėjai išlipti ant denio ir tam- 
siu metu, prisilaikydamas virvės, eiti į laivagalį. Radistas lindėjo 
ankštoje kajutėje už tiltelio, o inžinierius būdavo apačioje, mašinų 
skyriuje. Kiekvienas iš jų bet kada galėjo iškišti galvą ir Martiną 
pamatyti. Supjaustytą valtį netruktų pastebėti. Greit išsiaiškintų, 

kas laive išdavikas. Jis atsisakė tos minties, bet peilį, įkištą į dėklą, 
prisirišo prie juosmens. Kaskart budėdamas ant tiltelio stengėsi 
išsiaiškinti, į kokį uostą plaukia ir kas yra jūriniuose konteineriuo- 
se, kad galėtų sunaikinti krovinį. Nieko nesužinojo, o „Grafienė“ 
vis plaukė į šiaurę. 


Pasaulinė laivo vaiduoklio medžioklė buvo susiaurinta ir tapo 
kryptingesnė. Visi vandenynų milžinai, visi tanklaiviai bei suskys- 
tintą propano ir butano mišinį plukdantys laivai buvo nustatyti 
ir patikrinti. Jų atpažinimo atsakikliai atsiliepdavo, atsiųsdavo 
signalus, kurie atitikdavo nustatytuosius; visų kursai sutapo su 
planuotaisiais; trys tūkstančiai laivavedžių patys susisiekė su lai- 
vininkystės bendrovėmis bei agentais ir iš pradžių pasakė savo 
gimimo datas ir kitas smulkmenas, - net jeigu jie kalbėtų priversti, 
pagrobėjai nežinotų, ar jie meluoja, ar ne. 

Jungtinių Amerikos Valstijų karo laivynas, jūrų pėstininkų 
korpusas, pakrančių apsauga darbavosi negailėdami jėgų, be atos- 
togų ir laisvadienių, patikrindavo ir palydėdavo kiekvieną laivą, 
plaukiantį į didesnį Amerikos uostą. Tai sudarydavo nepatogumų, 
bet nepakenkė didžiausiai pasaulio ekonomikai. 

Po signalo iš Ipsvičo „Javos žvaigždės“ kilmė ir priklausomybė 
buvo kruopščiausiai patikrintos. Kadangi laivas buvo mažas, jo 
savininkai dangstėsi priedangos firma, priklausančia bankui, kuris 
pasirodė esąs lentelė ant durų viename iš Tolimųjų Rytų mokesčių 
rojų. Borneo naftos perdirbimo gamykla, kuri pateikė krovinį, 
dirbo teisėtai, bet mažai težinojo apie laivą. Buvo nustatyta, kas 
statė laivą, - per savo gyvenimą jis turėjo šešis savininkus, - ir 
išsireikalauta projekto. Suradę laivą dvynį, amerikiečiai sulipo 
į jį ir išmatavo iš visų pusių. Kompiuteris atkūrė tikslią „Javos 
žvaigždės“ kopiją, tačiau ne patį laivą. 

Šalis, su kurios „patogia“ vėliava laivas regėtas paskutinį 
kartą, susilaukė gausios tyrėjų delegacijos. Tai buvo Polinezijos 

koralų sala; paaiškėjo, kad dujų tanklaivis nė karto čia nebuvo 
užsukęs. 

Vakarų pasauliui reikėjo atsakymų į tris klausimus. Ar „Javos 
žvaigždė“ tikrai nuskendo? Jeigu ne, kur ji dabar? Ir kokiu nauju 
pavadinimu ji dangstosi? Palydovai KH-11 gavo užduotį ieškoti 
ko nors panašaus į „Javos žvaigždę“. 


Pirmą balandžio savaitę bendra operacija Škotijoje esančioje 
Edzelo oro pajėgų bazėje buvo nutraukta. Komanda nebegalė- 
jo nuveikti nieko, ko oficialiai nepadarytų Vakarų specialiosios 
tarnybos. 

Maiklas Makdonaldas džiaugėsi grįžęs į gimtąjį Vašingtoną. Jis 
vis dar ieškojo laivo vaiduoklio, bet jau iš Lenglio. Viena iš CŽV 
užduočių buvo slaptuose kalėjimuose ištardyti kiekvieną kalinį, 
kuris laisvėje galėjo būti ką nors girdėjęs apie projektą „Al Isra“. 
To paties buvo klausiama kiekvieno šaltinio, kurį slaptosios tar- 
nybos turėjo islamo terorizmo pasaulyje. Niekas nieko nežinojo. 
Susidarė įspūdis, kad pati frazė, reiškianti stebuklingą kelionę 
naktį į didįjį regėjimą, gimė ir mirė kartu su teroristų finansininku 
egiptiečiu, kuris rugsėjį iššoko per balkoną Pešavare. 

Pulkininko Maiko Martino visi gedėjo kaip žuvusio kovos 
lauke. Jis iš tiesų padarė viską, ką galėjo, ir jeigu „Javos žvaigždė“ 
ar kokia kita plaukiojanti bomba, artėjanti prie Amerikos, bus 
sunaikinta, jo misija bus laikoma sėkminga. Bet niekas nebesi- 
tikėjo pamatyti jo gyvo. Per daug laiko praėjo nuo paskutinio jo 
parodyto gyvybės ženklo nardytojo krepšyje. 

Likus trims dienoms iki Didžiojo aštuoneto susitikimo patys 
aukščiausi valdžios sluoksniai neteko kantrybės. Pasaulinė paieška, 
pagrįsta britų surastu rašteliu, skaudžiai nuvylė. Marekas Gumienis 
iš savo biuro Lenglyje paskambino Stivui Hilui pranešti naujienos. 

- Stivai, man labai gaila. Dėl tavęs, o dar labiau dėl jūsų vyruko 

didžiausia laivybos istorijoje žūklė, ir jeigu tinkle nieko nėra, 
vadinasi, jis suklydo. 

— O Semo Seimuro teorija? - paklausė Hilas. 

— Tas pat. Be šansų. Patikrinome kiekvieną planetos tanklaivį, 
visų kategorijų. Liko patikrinti gal penkiasdešimt, ir viskas. O 
ką reiškė ta „Al Isra“, arba niekad nesužinosime, arba ji nieko 
nereiškia, arba jie seniai atsisakė savo sumanymo. Luktelėk... 
Atsiliepsiu kita linija. 

Tuojau pat jis vėl sugrįžo. 

— Vėluojantis laivas. Išplaukė iš Trinidado į Puerto Riką. Prieš 
keturias dienas. Turėjo atplaukti vakar, bet nepasirodė. Neatsako. 

— Kokio tipo laivas? - paklausė Hilas. 

— Tanklaivis. Trijų tūkstančių tonų. Supranti, galėjo ir nuskęsti. 
Dabar aiškinamės. 

— Ką gabeno? - paklausė Hilas. 

- Suskystintas propano ir butano dujas. 


Nusiskundimas, atėjęs iš Puerto Riko į naftos perdirbimo ga- 
myklos centrinę būstinę Hiustone, prilygo pavojaus signalui. Po 
šešių valandų palydovas „Keyhole KH-11“ aptiko dingusį laivą. 

Skriedamas virš Karibų jūros rytinės dalies ir savo kameromis 
bei pasiklausymo jutikliais tirdamas devynių šimtų šešiasdešim- 
ties kilometrų ploto jūros ir salų ruožą, „Keyhole KH-11“ išgirdo 
atsakiklio signalą, sklindantį toli jūroje; jo kompiuteris patvirtino, 
jog tai ieškomoji „Dona Maria. 

Informacija žaibiškai apskriejo įvairias įstaigas, kaip tik dėl to 
buvo pertrauktas Mareko Gumienio pokalbis su Londonu. Ją taip 
pat gavo Specialiųjų operacijų komandos vadovybė* Tampoje, 
Floridoje, JAV karo laivynas ir pakrančių apsauga. Visiems buvo 
praneštos tikslios surastojo laivo koordinatės. 


* Special Operations Command (SOCOM). (Angl.) 

Pagrobėjai arba buvo labai kvaili, arba pasitikėjo savo laiminga 
žvaigžde, nes neišjungė atsakiklio. Iš tikrųjų jie tik vykdė nuro- 
dymus. Atsiliepęs atsakiklis išdavė laivo pavadinimą ir jo buvimo 
vietą. Jeigu jis būtų išjungtas, laivas iškart būtų įtartas esąs laivas 
vaiduoklis. 

Nedidelį tanklaivį, gabenantį suskystinto propano ir butano 
mišinį, vis dar vairavo įbaugintas kapitonas Montalbanas; keturias 
naktis nemigęs, keliskart vos bluostą sudėjęs, žadinamas spyriais. 
Laivas praplaukė Puerto Riką sutemus, rytuose paliko Terkso ir 
Kaikoso salas ir trumpam pradingo tarp septynių šimtų salų, 
sudarančių Bahamų salyną. 

Kai „Keyhole“ jį surado, „Dona Maria“ plaukė į vakarus, įpie- 
čiau Biminio, labiausiai į vakarus nutolusios Bahamų salos. 

Prie Tampos jos kursas buvo apskaičiuotas ir pratęstas. Linija 
taikė tiesiai į Majamio uosto vartus, vedančius į pačią miesto širdį. 

Per dešimt minučių tanklaiviukas jau sudomino gausią drau- 
giją. „P-3 Orion“, povandeninių laivų medžiotojas, pakilęs iš Ki 
Vesto karinio jūrų laivyno aviacijos bazės, surado jį, nusileido 
iki tūkstančio metrų aukščio ir pradėjo sukti ratus, filmuodamas 
įvairiais rakursais. Tampos operacijų centre, pritemdytoje patal- 
poje, ant sienos įtaisytame plazminiame ekrane tanklaivis atrodė 
kone natūralaus dydžio. 

— Jėzau Marija, jūs tik pažiūrėkite, - sumurmėjo vienas ope- 
ratorius. 

Atviroje jūroje kažkas, virve nusileidęs nuo laivagalio su šepe- 
čiu ir baltų dažų kibiru, kryžmai perbraukė žodyje „Maria“ raidę 
„i“. Mėgino pervadinti laivą „Dona Marta, bet baltas užtepimas 
buvo toks negrabus, kad galėjo apgauti nebent porą sekundžių. 

Iš Čarlstono bazės Pietų Karolinoje išplaukė du „Hamilton“ 
klasės kateriai, priklausantys pakrančių apsaugai. Tai buvo „Mel- 
lon“ ir „Morgenthau“. „Mellon“ buvo arčiau persekiojamojo laivo 
ir pasuko jo link, pasiekė maksimalų greitį ir artėjo iš šono. Jo 


285 


šturmanas tuoj apskaičiavo, kad laivai susitiks po pusantros va- 
landos, prieš pat saulėlydį. 

„Mellon“ vadinti kateriu nelabai tiktų, būdamas 150 metrų ilgio 
ir 3300 tonų svorio, jis gali veikti kaip eskadrinis minininkas. Kai 
ankstyvo balandžio pavakarę jis skriejo Atlanto bangomis, įgula 
puolė parengti ginklų - dėl viso pikto. Dingęs tanklaivis buvo 
įvardytas kaip „turbūt priešiškas“. 

„Mellon“ ginkluotė verta dėmesio. Lengviausia iš trijų jo gink- 
luotės sistemų yra šešiavamzdis 20 milimetrų „Gatling“ kulkosvai- 
dis; jis gali paleisti tokią švino krušą, kad neretai yra panaudoja- 
mas kaip priešraketinis ginklas. Atlekianti raketa būtų sudraskyta 
šitokios kulkų papliūpos. Kulkosvaidis „Phalanx“ netinkamas 
kovai su raketomis; jis gali suplėšyti į skutus beveik viską, bet 
tik iš arti. 

Dvi 25 milimetrų „Bushmaster“ patrankos ne tokios greitašau- 
dės, bet jos sunkesnės už kulkosvaidžius ir gali surengti nedide- 
liam tanklaiviui gedulo dieną. Laivo denyje dar stovi 76 milimetrų 
greitašaudė „Oto Melara“ patranka. Tuo metu, kai „Dona Maria“ 
jau pasirodė kaip dėmelė horizonte, visos trys sistemos buvo pa- 
rengtos, o prie jų stovintys žmonės, iki šiol šaudę tik į maketus, 
visai nekrikščioniškai geidė realios dvikovos. 

Virš jų sukinėjosi „Orion“, viską filmuodamas realiu laiku ir 
siųsdamas į Tampą. „Mellon“ pasivijo tanklaivį ir plaukė greta, 
laikydamasis maždaug per šimtą septyniasdešimt metrų. Per 
garsiakalbį nuaidėjo komanda: 

— Neatpažintas tanklaivi, čia Jungtinių Amerikos Valstijų pa- 
krančių apsaugos laivas „Mellon“. Pradėkite dreifuoti, kartoju, 
pradėkite dreifuoti. Į jūsų laivą bus išlaipinta patikros grupė. 

Stiprus žiūronas leido pamatyti figūrą prie šturvalo ir dvi fi- 
gūras iš šonų. Jokios reakcijos. Tanklaivis nesulėtino greičio. 
Komanda buvo pakartota. 

Po trečio kreipimosi „Mellon“ kapitonas įsakė šauti perspėja- 
mąjį šūvį į vandenį priešais tanklaivio pirmagalį. Vandens fon- 
tanas šliūkštelėjo ant pirmagalio, aptaškė brezentą, po kuriuo 
kažkas bergždžiai stengėsi paslėpti vamzdžius ir vamzdelius, 
atskleidžiančius tikrąją tanklaivio paskirtį. Ir po tokio aiškaus 
perspėjimo „Dona Maria“ nesumažino greičio. 

Antstato, esančio už kapitono tiltelio, tarpduryje pasirodė du 
žmonės. Vienas-turėjo pasikabinęs ant kaklo automatą M 60. Tai 
buvo beprasmiškas gestas, bet jis nulėmė tanklaivio likimą. Be- 
sileidžianti saulė išryškino šiaurės afrikiečio bruožus. Jis paleido 
trumpą seriją, kuri prašvilpė virš katerio, o pats gavo kulką į krū- 
tinę iš keturių M 16 karabinų, taikiusių į jį nuo „Mellon“ denio. 

Šitaip pasibaigė derybos. Kai alžyrietis nuvirto aukštielninkas, 
plieninės durys, pro kurias jis buvo atėjęs, užsitrenkė. „Mellon“ 
kapitonas paprašė leidimo skandinti mėginantį sprukti laivą. 
Leidimo negavo. Bazės atsakymas buvo kategoriškas. 

- Traukitės nuo jo. Tučtuojau. Tai plaukiojanti bomba. Laiky- 
kitės per mylią nuo tanklaivio. 

Priverstas paklusti, „Mellon“ apsisuko, kiek galėdamas padidi- 
no greitį ir paliko tanklaivį laukti savo likimo. Du „F-16 Falcon“ 
jau buvo pakilę į orą, po trijų minučių turėjo būti virš taikinio. 

Eskadrilė, dislokuota Pensakolos oro pajėgų bazėje, Floridoje, 
visą parą laikosi penkių minučių kovinės parengties režimo. Ji 
dažniausiai pasitelkiama prieš kontrabandininkus, kurie mėgina 
oru arba jūra įvežti į Floridą ir gretimas valstijas narkotikų, visų 
pirma kokaino. 

Naikintuvai atskrido iš saulėlydžio pusės giedru vakarėjan- 
čiu dangumi, aptiko tanklaivį į vakarus nuo Biminio ir užtaisė 
raketas. Kiekvieno piloto monitoriaus ekranas rodė jam raketos 
nutaikymo vietą, tad tanklaivio žūtis buvo grynai mechaniška 
užduotis, labai tiksli, be jokių emocijų. 

Trumpa vadovo komanda, ir abi „Maverick“ raketos, kaboju- 
sios po naikintuvais, nuskriejo į taikinį. Po kelių sekundžių dvi 
kovinės galvutės su 135 kilogramų užtaisais smogė tanklaiviui. 

Nors laivo krovinys nebuvo sumaišytas su oru, - dėl to būtų 
didesnis efektas, - dviejų raketų sprogimas skystų dujų gilumoje 
buvo pritrenkiantis. 

Už mylios dreifuojančio katerio „Mellon“ įgulai ugnies stulpas 
padarė stulbinamą įspūdį. Karščio banga tvokstelėjo į veidus ir 
paskleidė degančio koncentruoto lengvojo benzino tvaiką. Viskas 
įvyko labai greitai. Jūros paviršiuje neliko rusenančių degėsių. 
Tanklaivio priekis ir galas nugrimzdo kaip du atskiri susilydžiusio 
metalo laužo gabalai. Sunkesnio variklių kuro dėmė blyksėdama 
baigė degti per penketą minučių, paskui jūra pasiglemžė ir ją. 

Kaip tik to ir norėjo Alis Azizas al Chatabas. 


Po valandos prie JAV prezidento, pirmininkaujančio valsty- 
biniam priėmimui, priėjo valdininkas ir kažką pakuždėjo į ausį. 
Prezidentas išklausė, linktelėjo, pareikalavo pateikti išsamią atas- 
kaitą žodžiu aštuntą valandą ryto Ovaliniame kabinete ir grįžo 
prie savo sriubos. 

Be penkių minučių aštuntą CŽV direktorius ir Marekas Gu- 
mienis buvo pakviesti į Ovalinį kabinetą. Gumienis jau du kartus 
buvo peržengęs jo slenkstį, bet vis tiek nervinosi. Be prezidento, 
dar dalyvavo penki ar šeši svarbiausi valstybės asmenys. 

Formalumai buvo trumpi. Marekui Gumieniui pasiūlė infor- 
muoti apie ilgai trukusios slaptos antiteroristinės operacijos, va- 
dinamos „Laužtuvu“, eigą ir baigtį. 

Jis žinojo, kad žmogus, sėdintis prie apskrito lango (kulkų 
nepramušamu 20 centimetrų storio stiklu), už kurio atsiveria 
vaizdas į rožyną, nemėgsta ilgų aiškinimų. Galiojo taisyklė: „Gau- 
ni penkiolika minučių, paskui užsičiaupk.“ Sutelkęs dėmesį į 
svarbiausius dalykus, Gumienis išdėstė viską per dvylika minučių. 


288 


Jam baigus visi tylėjo. 

— Vadinasi, britų informacija pasitvirtino? - paklausė vicepre- 
zidentas. 

- Taip, pone. Agentas, kurį jiems pavyko infiltruoti į „Al Kaidą, 
labai drąsus karininkas, su kuriuo turėjau garbės susipažinti pra- 
ėjusį rudenį, veikiausiai žuvęs. Antraip jis būtų parodęs gyvybės 
ženklų. Bet jis spėjo mus perspėti. Teroristų ginklas iš tikrųjų 
buvo laivas. 

— Aš net neįsivaizdavau, kad tokius pavojingus krovinius laivai 
kasdien plukdo po visą pasaulį, - nusistebėjo valstybės sekreto- 
rius. 

— Aš irgi, - tarė prezidentas. — Taigi, ką jūs man patarsite dėl 
Didžiojo aštuoneto susitikimo? 

Gynybos sekretorius pažvelgė į Nacionalinės žvalgybos direk- 
torių ir linktelėjo. Matyt, jie buvo pasitarę jau anksčiau. 

— Pone prezidente, mes turime tvirtą pagrindą manyti, kad 
teroristų grėsmė mūsų šaliai, konkrečiai Majamio miestui, pra- 
ėjusią naktį buvo pašalinta. Pavojaus nebėra. Per visą Didžiojo 
aštuoneto susitikimą jūs būsite saugomas Jungtinių Amerikos 
Valstijų karo laivyno, ir jis garantuoja, kad būsite visiškai saugus. 
Todėl patariame jums ramiai vykti į susitikimą. 

— Ką gi, taip ir padarysiu, - tarė JAV prezidentas. 


Septynioliktas skyrius 


Deividas Gandlachas buvo įsitikinęs, kad jo tarnyba geriausia 
pasaulyje. Bent jau viena iš geriausių. Aišku, gauti ketvirtą auksinį 
antsiuvą ant rankovės arba antpečio ir tapti kapitonu dar geriau, 
bet jis buvo labai patenkintas, tapęs pirmuoju padėjėju. | 

Balandžio vakarą jis stovėjo milžiniško kapitono tiltelio deši- 

kuris buvo šešiomis dešimtimis metrų žemiau. Bruklino rajonas 
nebuvo iškilęs virš jo; stovėdamas lyg ant dvidešimt trijų aukštų 
pastato stogo, jis didžiąją dalį Bruklino matė iš viršaus. 

Batermilko kanalo dvyliktoji prieplauka, iškilmingai atidaryta 
šį vakarą, nėra mažas dokas, bet laineris užpildė jį visą. Laivas 
buvo 345 metrų ilgio, 41 metro pločio ir 12 metrų grimzdos; dėl 
jo teko gilinti kanalą. Jis buvo didžiausias keleivinis laivas, toli 
pralenkęs visus kitus. Kuo ilgiau pirmasis padėjėjas Gandlachas, 
išvykstantis į pirmąjį reisą jau paaukštintas, dairėsi po jį, tuo 
labiau žavėjosi. 

Toli apačioje, gatvėse už terminalo pastatų, galėjo įžiūrėti nu- 
sivylusių ir įniršusių demonstrantų plakatus. Niujorko policija 
veiksmingai užtvėrė visas prieigas prie terminalo. Uosto policijos 
kateriai suko ratus apie jį, kad neprileistų artyn protestuotojų 
valčių. 

Net jei jos būtų įstengusios priplaukti, neką tebūtų laimėjusios. 
Plieninis lainerio korpusas stūksojo virš vaterlinijos it bokštas, 
žemiausios jo angos buvo penkiolikos metrų aukštyje. Tad atvyks- 
tantieji į laivą šį vakarą galėjo jaustis visiškai saugūs. 

Tačiau ne jie rūpėjo protestuotojams. Kol kas į lainerį lipo 
mažiausi valstybės aparato sraigteliai: stenografistės, sekretorės, 
žemiausio rango diplomatai, specialieji patarėjai ir visas būrys 
žmonių, be kurių pasaulio didvyriai ir geradariai, regis, negebėtų 
apsvarstyti bado, skurdo, saugumo klausimų, kliūčių prekybai, 
gynybos ir bendradarbiavimo. 

Prisiminęs saugumo priemones, Deividas Gandlachas susirau- 
kė. Ir jis, ir kiti laivo karininkai kiaurą dieną vedžiojo dešimtis 
slaptųjų tarnybų agentų po visus laivo kampelius. Visi agentai 
atrodė panašūs: susikaupę ir suraukę kaktas; visi murmėjo į ran- 
koves, kuriose slėpė mikrofonus, visi gaudavo atsakymus į ausines, 
be kurių pasijustų nuogi. Pagaliau Gandlachas nusprendė, kad 
jie - profesionalai paranojikai, neradę prie ko prikibti. 

Kiekvieno iš 1 200 įgulos narių biografija buvo kruopščiai 
patikrinta ir nė ant vieno nekrito įtarimo šešėlis. Gretimi aparta- 
mentai, skirti prezidentui ir pirmajai poniai, jau užantspauduoti ir 
agentų saugomi. Pirmą kartą regintis tokį sambrūzdį, Gandlachas 
suvokė, kokiame saugumo kokone prezidentas gyvena visą laiką. 

Jis dirstelėjo į laikrodį. Liko dar dvi valandos įlaipinti visiems 
trims tūkstančiams keleivių. Paskui pasirodys aštuoni valstybių 
ar vyriausybių vadovai. Kaip ir Londono diplomatai, jis žavėjosi 
genialiai paprasta idėja išnuomoti didžiausią ir prabangiausią 
pasaulyje lainerį didžiausiai ir garbingiausiai pasaulyje konferen- 
cijai ir visus reikalus aptarti per penkių dienų kelionę iš Niujorko 
į Soutamptoną. 

Toks sumanymas suglumino įvairiausias jėgas, kurios kasmet 
stengdavosi sukelti chaosą per Didžiojo aštuoneto susitikimą. 
„Karalienė Marija 2“, tapusi 4 200 sielų prieglobsčiu vandenyne, 
buvo geriau negu kalnas, geriau negu sala - šis laivas buvo ne- 
pasiekiamas. 

Gandlachas stovės greta kapitono, kai „Taifūno“ sirenos su- 
kauks savąjį bosinį „A“ laineriui atsisveikinant su Niujorku. Jis 
nustatys reikiamą keturių „Mermaid“ variklių režimą ir kapitonas, 
naudodamasis tik nuotolinio valdymo pultu, išvairuos lainerį į 
Rytų upę ir pasuks reikiama kryptimi į laukiantį Atlantą. Sunku 
patikėti, kad tokiam milžinui apsisukti išplaukiant iš terminalo 
nereikės buksyrų pagalbos. 


Toli rytuose „Ričmondo grafienė“ praplaukė pro Kanarų salas 
ir paliko jas dešinėje. Atostogų salos daugeliui europiečių, pali- 
kusių gimtinės sniegą ir darganą, kad pasilepintų po gruodžio 
saule Afrikos pakrantėse, liko už horizonto. Bet Teidės ugnikalnio 
viršūnę buvo galima įžiūrėti pro jūrinį žiūroną. 

Iki pasimatymo su istorija laivui liko dvi dienos. Šturmanas 
indonezietis mokė savo tėvynainį mašinų skyriuje sumažinti greitį 

iki „lėtai pirmyn“. Balandžio vakarą „Grafienė“ suposi ant lengvų 
bangelių, judėdama maždaug einančio žmogaus sparta. 

Teidės viršūnė dingo iš akių ir vairininkas pakreipė laivą keliais 
laipsniais į kairę, kur už 1 600 mylių plytėjo Amerikos krantas. Iš 
aukšto dangaus laivą vis pastebėdavo, reikalaudavo informacijos, 
kompiuteriai fiksuodavo jo atsakiklio signalą, patikrindavo duo- 
menis, nustatydavo, jog laivas toli jūroje niekam negresia, ir pa- 
kartodavo: „Krovininis laivas, duomenys atitinka, nepavojingas.“ 


Pirmoji atvykusi delegacija buvo Japonijos premjeras su palyda. 
Kaip buvo sutarta, jie atskrido į Kenedžio tarptautinį oro uostą 
tiesiai iš Tokijo. Atokiau nuo demonstrantų ir jų keliamo triukšmo 
delegacija buvo susodinta į sraigtasparnius ir šie nuskraidino ją 
iš Džameikos įlankos tiesiai į Brukliną. 

Nutūpimo ir pakilimo zona buvo tarp didelių keleivių salių ir 
angarų, tarsi koks naujas terminalas. Susigrūdę už policijos už- 
kardų protestuotojai, kuriuos pro langus spėjo pamatyti japonai, 
be garso žiopčiojo ir tuojau pat dingo iš akių. Kai rotorių menčių 
sukimasis sulėtėjo, delegaciją pasveikino laivo karininkai ir tu- 
neliu palydėjo prie šoninio trapo ir į jiems skirtus Karališkuosius 
apartamentus. 

Sraigtasparniai grįžo į tarptautinį Kenedžio oro uostą, kur jau 
atvyko Kanados delegacija. 

Deividas Gandlachas liko ant tiltelio, kuris buvo keturiasdešimt 
šešių metrų ilgio, su didžiuliais panoraminiais langais į tyvuliuo- 
siančią jūrą. Nors tiltelis buvo septyniasdešimties metrų aukštyje, 
valytuvai prie visų langų priminė, kad kai „Karalienės Marijos 2“ 
pirmagalis kirs aštuoniolikos metrų aukščio bangas viduržiemį, 
purslai aptaškys tiltelį. 

Bet dabar plaukiant šiuo keliu, kaip prognozavo sinoptikai, jūra 
bus rami, pūs nestiprūs vėjai. Laineris, darydamas didelį lanką, 
plauks pietiniu maršrutu, turistų pamėgtu dėl palankesnio oro ir 

mažesnio bangavimo. Jis perplauks Atlantą siauriausiame lanko 
taške, labiausiai nutolusiame į pietus, šiek tiek į šiaurę nuo Azorų. 

Rusai, prancūzai, vokiečiai ir italai nusileisdavo vieni po kitų 
vienodais laiko tarpais; jau temo, kai „Karalienės Marijos 2“ sa- 
vininkai britai atskrido paskutiniai. 

JAV prezidentas, kuris vadovaus iškilmingiems pietums po 
aštuntos valandos vakaro, atskrido įprastiniu tamsiai mėlynu 
Baltųjų rūmų sraigtasparniu lygiai šeštą. Jūrų pėstininkų orkestras 
prieplaukoje sugrojo „Sveikinimą vadui“, kai jis žengė į laivą, ir 
plieninės durys užsidarė, atskirdamos nuo išorinio pasaulio. Šeštą 
trisdešimt buvo atrišti paskutiniai lynai ir „Karalienė Marija 2“, 
išpuošta ir mirguliuojanti lempelėmis tartum plaukiantis miestas, 
pajudėjo į Rytų upę. 

Iš nedidelių laivų upėje ir nuo pakrantės keli žmonės mojavo 
praplaukiančiam milžinui. Aukštai virš jų, už neperšaunamų sti- 
klų, turtingiausių pasaulio valstybių ir vyriausybių vadovai mojavo 
jiems. Ryškiai apšviesta Laisvės statula praslinko pro šalį, mažėda- 
mos atsiliko salos, „Karalienė Marija 2“ po truputį didino greitį. 

Dują lydintys raketiniai kreiseriai iš JAV Atlanto laivyno užėmė 
pozicijas iš abiejų pusių, laikydamiesi per keturis šimtus metrų, ir 
prisistatė lainerio kapitonui. Iš dešinės plaukė „Leyte Gulf“, o iš 
kairės - „Monterey“. Pagal jūrininkų etiketą kapitonas patvirtino 
gavęs jų signalus ir padėkojo. Paskui nulipo nuo tiltelio persirengti 
pietums. Deividas Gandlachas perėmė šturvalą ir vadovavimą. 

Lainerio nelydėjo povandeninis laivas, nes jis buvo ne lėktuvne- 
šis. Povandeninio laivo nepaskyrė dėl dviejų priežasčių. Nė viena 
valstybė neturėjo tokio modernaus povandeninio laivo, kuris 
galėtų pranokti raketinių kreiserių galimybes aptikti ir sunaikinti 
grėsmingą objektą, be to, „Karalienė Marija 2“ buvo tokia greita, 
kad joks senamadiškas povandeninis laivas nespėtų su ja. 

Kai konvojus išplaukė į platesnius vandenis ir Long Ailando 
žiburiai ištirpo tamsoje, kapitono pirmasis padėjėjas Gandlachas 

padidino greitį iki optimalaus kruizinio. Keturi „Mermaid“ va- 
rikliai, kurių bendras galingumas 157 000 arklio jėgų, prireikus 
galėjo stumti „Karalienę Mariją 2“ penkiasdešimt penkių su puse 
kilometro per valandą greičiu. Normalus kruizinis greitis yra 
maždaug keturiasdešimt aštuoni kilometrai per valandą, ir paly- 
dintiems kreiseriams reikėjo pasiekti maksimalų kruizinį greitį, 
kad neatsiliktų. 

Virš galvų praskrido lėktuvų palyda: vienas JAV karinio jūrų 
laivyno lėktuvas „E-2C Hawkeye“*, turintis borto radiolokacinę 
stotį, kuri stebės Atlanto paviršių per devynis šimtus dvidešimt 
kilometrų į kiekvieną pusę nuo konvojaus, ir vienas „EA-6B 
Prowler“**, galintis sutrikdyti bet kokią puolamojo ginklo sistemą, 
gresiančią konvojui, bei HARM raketomis sunaikinti jos šaltinį. 

Abiejų lėktuvų degalų atsargos bus papildomos ore ir pamainai 
baigiantis juos pakeis kiti lėktuvai iš JAV nuomojamos bazės Azo- 
ruose. Šie budės ore, kol juos vėl pakeis kiti iš Jungtinės Karalystės 
oro uostų. Atsitiktinumams neliko vietos. 

Pietūs turėjo didžiausią pasisekimą. Valstybės vyrai šypsojosi, 
jų Žmonos spindėjo, virtuvė vienbalsiai pripažinta nuostabia, o 
krištolas žaižaravo, pripiltas rinktinio vyno. 

Sekdami Amerikos prezidento pavyzdžiu, - be to, juk kitos 
delegacijos atskrido iš toli, - iškilmingų pietų dalyviai anksti 
išsiskirstė miegoti. 

Kitą rytą vėl visi susirinko į konferenciją. Karališkojo teatro salė 
buvo pertvarkyta taip, kad priimtų visas aštuonias delegacijas. Už 
lyderių nugarų susėdo nedidelė padėjėjų grupė, kuri kiekvienam 
atrodė būtina. 

Antras vakaras praėjo kaip ir pirmasis, tik vyko „Karalienės“ 
restorano dviejų šimtų vietų salėje, o šeimininko pareigas perė- 


* Aiškiaregis. (Angl.) 
** Klajūnas. (Angl.) 

mė Britanijos ministras pirmininkas. Ne tokie svarbūs asmenys 
pasklido po didžiulį „Britanijos“ restoraną bei įvairias alines ir 
barus, kur taip pat buvo maitinami. Jaunesni delegacijų nariai, 
nevaržomi diplomatinių pareigų, rinkosi „Karalienės“ pobūvių 
salę arba naktinį klubą „G 32“, kuriame vyko diskoteka. 

Aukštai virš jų, ant erdvaus tiltelio, buvo pritemdytos visos 
šviesos. Čia budėjo pirmasis padėjėjas Deividas Gandlachas. Že- 
miau priekinių langų jam prieš akis rikiavosi plazminiai ekranai, 
rodantys kiekvienos laivo sistemos darbą. 

Svarbiausias tarp jų buvo laivo radaras, įdėmiai stebintis ketu- 
riasdešimt penkių kilometrų spindulio plotą. Gandlachas galėjo 
matyti abipus plaukiančių kreiserių blyksnius, o už jų kitus laivus, 
keliaujančius savais maršrutais. 

Jo žinioje buvo ir automatinė atpažinimo sistema, priimanti 
aplinkinių laivų atsakiklių signalus; kompiuteris patikrindavo 
juos „Lloyd's“ duomenų bazėje, atrasdavo ne tik pavadinimą, bet 
ir nustatydavo jo kursą, krovinį, radijo ryšio kanalą. 

Abipus „Karalienės Marijos 2“, irgi ant pritemdytų tiltelių, 
dviejų kreiserių radarų specialistai irgi stebėjo ekranus. Jų pareiga 
garantuoti, kad niekas grėsmingas neprisiartintų prie milžino, 
plaukiančio tarp jų. Net nepavojingas neatpažintas krovininis 
laivas negalėjo praplaukti arčiau kaip per tris kilometrus. Antrą 
naktį savaiminė riba buvo dešimt. 

„E-2C Hawkeye“ pateikiamas vaizdas buvo kur kas didesnis, tu- 
rint galvoje, iš kokio aukščio regimas. Atrodė taip, lyg milžiniško 
apvalaus deglo spindulys būtų nušvietęs Atlantą iš vakarų į rytus. 
Bet didžiausią plotą lėktuvas matė per daugybę kilometrų į šalį, 
o ne greta konvojaus. Tai leido sukurti aštuoniolikos kilometrų 
koridorių prieš plaukiančius laivus ir pranešinėti kreiseriams, 
kas yra priešakyje. Lėktuvo įgula, žvelgdama realistiškai, nustatė 
aprėpiamo vaizdo ribas. Riba buvo keturiasdešimt keturi su puse 
kilometro arba valanda kelio plaukiant kruiziniu greičiu. 

Trečią naktį prieš pat vienuoliktą „Hawkeye“ atsiuntė silpną 
perspėjimą. „Už keturiasdešimt keturių su puse kilometro, maž- 
daug keturi kilometrai į pietus nuo numatytos trasos, yra mažas 
krovininis laivas. Regis, jis dreifuoja.“ 


„Ričmondo grafienė“ nedreifavo. Jos varikliai buvo išjungti, 
bet sraigtai lėtai sukosi vandenyje. Keturių mazgų greičio srovė 
lėtai, bet tiksliai nešė į vakarus. Pripūsta valtis suposi vandenyje 
prie kairiojo borto, virvinėmis kopėčiomis pririšta prie turėklų. 
Joje jau sėdėjo keturi žmonės. 

Kiti keturi buvo ant tiltelio. Ibrahimas laikė šturvalą ir įsmeigęs 
akis į horizontą laukė pasirodant pirmojo artėjančių šviesų blyks- 
telėjimo. Radijo ekspertas indonezietis reguliavo mikrofoną, kad 
garsas būtų stiprus ir aiškus. Greta jo stovėjo paauglys pakistanie- 
tis, gimęs ir augęs Lidso priemiestyje. Ketvirtasis buvo Afganas. 
Baigęs nustatinėti, radistas linktelėjo jaunuoliui, šis atsakė tuo 
pačiu ir atsisėdo prie radijo laukdamas šaukinio. 


Pirmasis įsijungė kreiseris, skrodžiantis vandenyną per ki- 
lometrą nuo „Karalienės Marijos 2“ dešiniojo borto. Deividas 
Gandlachas girdėjo radisto balsą garsiai ir aiškiai, taip visada 
būna per naktinę pamainą. Radistas naudojosi 16-uoju kanalu, 
nustatytu visiems laivams. Jis kalbėjo tęsiama pietietiška tarme. 

— „Ričmondo grafiene“, „Ričmondo grafiene“, čia Jungtinių 
Amerikos Valstijų laivyno kreiseris „Monterey“. Ar mane girdite? 

Atsiliepiančio žmogaus balsą šiek tiek iškraipė seno laivo apa- 
ratūra. Gandlachas pamanė, kad šitaip nuryja balsius lankašyrietis 
arba jorkšyrietis. 

— Girdžiu jus, „Monterey“, čia „Grafienė“. 

- Regis, jūs dreifuojate. Kas atsitiko? 

— „Grafienėj“... nedidelis perkaitimas... Stengsimės kuo grei- 
čiau... 

Kreiserio tiltelyje patylėjo. Paskui... 

— Pakartokite, „Ričmondo grafiene“, pakartokite. 

Atsakančio žmogaus balsas išdavė dar ryškesnę tarmę. „Kara- 
lienės Marijos 2“ pirmasis padėjėjas radaro ekrane pamatė šviesią 
dėmelę, įslenkančią truputį labiau į pietus nuo „tiesiai pirmyn“ 
ir per penkiasdešimties minučių atstumą plaukiant kreiseriniu 
greičiu. Kitas ekranas rodė visus „Ričmondo grafienės“ duome- 
nis, tarp jų buvo ir patvirtinimas, kad jos atsakiklis autentiškas ir 
signalas tikslus. Gandlachas įsijungė į pokalbį. 

— „Monterey“, čia „Karalienė Marija 2“. Leiskite man pamėginti. 

Deividas Gandlachas gimė ir augo Češyre, Viralo grafystėje, už 
kokių aštuonių dešimčių kilometrų nuo Liverpulio. „Grafienės“ 
radisto balsas išdavė, kad šis buvo arba iš Jorkšyro, arba iš Lan- 
kašyro, esančių greta Češyro, beveik jo kraštietis. 

— „Ričmondo grafiene“, čia „Karalienė Marija 2“. Kaip supratau, 
jums perkaito propelerio veleno pagrindinis guolis ir jūs taisote 
gedimą patys. Patvirtinkite. 

— Naje, šitaip. Manau, baigsime per valandą, - atsklido balsas 
per garsiakalbį. 

— „Grafiene“, praneškite savo duomenis. Registravimo uostas, 
išvykimo uostas, galutinis tikslas, krovinys. 

— „Karaliene Marija 2“. Registruotas Liverpulyje, aštuonių tūks- 
tančių tonų, universalus krovininis laivas, plaukia iš Javos su 
raštuotu šilku ir rytietiška mediena, galutinis tikslas - Baltimorė. 

Gandlachas peržvelgė ekrane informaciją, pateiktą „Makendri- 
ko laivininkystės“ bendrovės Liverpulyje, brokerių firmos „Sibar- 
tas ir Eiberkombis“ Londone ir „Lloyd's“ draudėjų. Viskas atitiko. 

— Prašom pasakyti, su kuo aš kalbėjau? 

— Kapitonas Makendrikas. O kas jūs? 

— Kalba kapitono pirmasis padėjėjas Deividas Gandlachas. 

Į radijo pokalbį įsiterpė „Monterey“, ne viską išgirdęs. 

— „Monterey“ - „Karalienei Marijai 2“. Ar neketinate keisti kurso? 

Gandlachas pažvelgė į savo ekranus. Tiltelio kompiuteris vedė 
„Karalienę Mariją 2“ nustatytu kursu, fiksuodamas permainas - 
jūros, vėjo, srovių ar bangų. Keisti kursą reikštų perjungti rankinį 
valdymą arba pakeisti programą, o paskui sugrįžti į ankstesnį 
kursą. Nekeisdama kurso „Karalienė Marija 2“ praplauktų pro 
dreifuojantį krovininį laivą per keturiasdešimt vieną minutę, 
palikdama jį už trijų kilometrų dešinėje. 

— „Monterey“, nemanau, kad tai būtina. Praplauksime pro jį per 
keturiasdešimt minučių. Mus skirs daugiau kaip trys kilometrai. 

Pridengdamas „Karalienę Mariją 2“, kreiseris bus arčiau drei- 
fuojančio laivo, bet vis tiek liks atviros erdvės. Aukštai danguje 
„Hawkeye“ ir EA-6B atidžiai sekė, ar dreifuojančiame laive nėra 
raketų parengimo startui požymių, kokios nors kitos elektroninės 
veiklos. Nebuvo jokių požymių, tačiau jie budės, kol „Grafienė“ liks 
toli už konvojaus. Priešakyje, neplaukimo zonoje, pasirodė dar du 
laivai, bet jie daug toliau ir bus paprašyti pasukti į kairę ar į dešinę. 

— Supratau, - atsakė „Monterey“. 


Visų pokalbių klausėsi žmonės ant „Grafienės“ tiltelio. Ibrahi- 
mas linktelėjo rodydamas, kad paliktų jį vieną. Radijo operatorius 
ir jaunuolis nulipo virvinėmis kopėčiomis į valtį; visi šeši laukė 
Afgano. 

Martinas vis dar manė, kad išprotėjęs jordanietis įjungs varik- 
lį ir mėgins taranuoti kurį nors iš artėjančių laivų. Jis negalėjo 
palikti „Ričmondo grafienės“. Vienintelė viltis - išžudyti įgulą ir 
užgrobti laivą. 

Atbulas nusileido virvinėmis kopėčiomis. Už suolelių Sulei- 
manas dėliojosi savo skaitmeninę fotografavimo ir filmavimo 
aparatūrą. Nuo „Grafienės“ turėklų buvo nuleista virvė; vienas 
indonezietis stovėjo valties priekyje įtempęs virvę, kad valties 
nenuneštų laivo sukelta srovė. 


Stipriai laikydamasis kopėčių, Martinas atsigręžė, pasilenkė ir 
peiliu perrėžė pilką, kietą kaip akmuo medžiagą taip, kad liko po- 
ros metrų plyšys. Tai įvyko taip greitai ir taip netikėtai, kad dvi tris 
sekundes niekas nesureagavo, išskyrus pačią jūrą. Šniokšdamas 
veržėsi oras, valtis su šešiais joje sėdinčiais žmonėmis pakrypo, 
vanduo pradėjo ją semti. 

Dar smarkiau pasilenkęs Martinas kirto per valtį prilaikančią 
virvę. Nepataikė, bet perpjovė indoneziečiui dilbį. Tik dabar sė- 
dintys valtyje vyrukai atsipeikėjo. Bet indonezietis atleido virvę 
ir jūra juos pasigriebė. 

Keršto trokštančios rankos tiesėsi į jį, bet skęstančią valtį jūra 
nešė atgal. Pritaisyto variklio svoris nusvėrė galą ir dar daugiau 
vandens ūžtelėjo į vidų. Valties skutai praplaukė pro laivagalį ir 
tolo į Atlanto nakties juodumą. Tolėliau ji nuskendo, nugramzdin- 
ta variklio. Martinas matė laivagalio žibintų nušviestas vandenyje 
besiiriančias rankas, bet išnyko ir jos. Niekas negali plaukti prieš 
keturių mazgų srovę. Jis ėmė lipti kopėčiomis aukštyn. 

Tuo metu Ibrahimas paspaudė vieną iš trijų rankenėlių, kurias 
jam paliko sprogmenų ekspertas. Martinui kopiant aukštyn nu- 
aidėjo skardžių pokštelėjimų serijos, - sproginėjo maži užtaisai. 

Statydamas galeriją, užmaskuotą, kad ji atrodytų it šeši jūriniai 
konteineriai, išdėstyti per „Javos žvaigždės“ denį nuo tiltelio iki 
pirmagalio, ponas Vejus virš tuščios erdvės buvo padaręs sto- 
gą, tikriau - dangtį iš plieninio lakšto, pritvirtinto prie keturių 
ramsčių. 

Prie jų sprogmenų ekspertas buvo pritaisęs užtaisus ir visus 
juos laidais sujungęs su laivo varikliais. Sprogdami jie mestelėjo 
lakštinio plieno dangtį virš tuščios ertmės. Užtaisai buvo padėti 
asimetriškai, tad viena dangčio pusė pakilo aukščiau. 

Užtaisams sprogstant Martinas stovėjo ant viršutinės kopėčių 
pakopos, dantimis sukandęs peilį. Jis susigūžė, mat didelė plieno 

plokštė įkypai nuslydo į jūrą. Tada paslėpė peilį ir užlipo ant 
tiltelio. 

Žudikas iš „Al Kaidos“ stovėjo prie šturvalo, neatitraukda- 
mas akšlų nuo žiūrono. Horizonte, pavėjui, dvidešimt penkių 
mazgų greičiu, artėjo miestas ant vandens, septyniolika denių ir 
150 000 tonų šviesų, plieno ir žmonių. Pažvelgęs žemyn, Marti- 
nas nuo tiltelio pamatė galeriją po plynu žvaigždėtu dangumi. 
Pirmą kartą suprato jos paskirtį. Ne kažkam sutalpinti, o kažkam 
paslėpti. 

Debesys prasisklaidė, išniro pusmėnulis ir nutvieskė visą buvu- 
sios „Javos žvaigždės“ priekinį denį. Tik dabar Martinas suprato, 
jog čia ne universalus krovininis laivas; o tanklaivis. Nuo pat til- 
telio raizgėsi susipynę vamzdžiai, vamzdeliai, čiaupai ir vandens 
kolonėlių rankenėlės, naudotos buvusiame laivo gyvenime. 

Denyje pirmagalio link buvo tolygiai išdėstyti šeši apvalūs 
plieniniai diskai - ventiliaciniai vožtuvai, susiję su kiekvienu 
rezervuaru, paslėptu po deniu. 

— Afganai, privalėjai likti valtyje, - tarė Ibrahimas. 

— Broli mano, nebeliko vietos. Suleimanas vos neišvirto per 
bortą. Likau stovėti ant kopėčių. Paskui jie nuplaukė. Dabar mir- 
siu kartu su tavimi, inshallah. | 

Ibrahimas, regis, nusiramino. Žvilgtelėjo į laivo laikrodį ir 
nuspaudė antrą rankenėlę. Laidais, jungiančiais užtaisus su laivo 
baterijomis, atskriejo srovė. 

Sprogo dar šeši užtaisai. Vožtuvai išlakstė į šalis. Plika akimi 
nematyti, kas dėjosi paskui: šeši vertikalūs stulpai iškilo lyg 
ugnikalniai, kroviniui pradėjus veržtis lauk. Kylantiš debesis 
pasiekė tris dešimtis metrų, prarado pagreitį, ėmė smukti žemyn, 
maišydamasis su nakties oru, gulė ant vandens ir plėtėsi į visas 
puses. 

Martinas suprato pralaimėjęs. Jis pavėlavo. Dabar žinojo už- 
tektinai, suprato, kad nuo pat Filipinų sėdėjo ant bombos. Ir kad 

neregimos mirties, kylančios iš šešių atvertų rezervuarų, nebe- 
galima sustabdyti. 

Jis visą laiką manė, kad „Ričmondo grafienė“, dabar vėl tapusi 
„Javos žvaigžde“, ketina įplaukti į kurį nors uostą ir susprogdinti 
tai, kas guli po jos deniu. 

Manė, kad sprogdamas laivas kartu susprogdins ką nors ver- 
tingo. Kone mėnesį bergždžiai laukė progos užmušti septynis 
žmones ir perimti laivą. Ir nesulaukė. 

Dabar, per vėlai, jis suvokė, kad „Javos žvaigždė“ plaukė ne 
pristatyti bombos, ji pati buvo bomba. O dabar, kai jos krovinys 
sparčiai garavo, net nereikėjo pajudėti iš vietos. Atplaukiantis 
laineris priartės per tris kilometrus ir jį praris ugnis. 

Stovėdamas ant tiltelio girdėjo vaikino pakistaniečio ir „Kara- 
lienės Marijos 2“ budinčio karininko pokalbį. Tik dabar jam vis- 
kas paaiškėjo: „Javos žvaigždė“ neįjungs variklių. Lainerį lydintys 
kreiseriai to niekada neleistų, bet jai ir nereikės. 

Prie Ibrahimo dešinės rankos buvo trečia rankenėlė, kurią gali- 
ma nuspausti žemyn. Martinas pasekė akimis laidus iki raketinio 
pistoleto, pritvirtinto prie tiltelio kabinos lango. Vienas blyksnis, 
viena kibirkštis... 

Prieš tiltelio kabinos langus horizonte augo šviesų miestas. 
Dvidešimt septynis kilometrus laineris nuplauks per trisdešimt 
minučių - optimalus laikas degalų ir oro mišiniui susidaryti. 

Martino žvilgsnis nukrypo į radijo mikrofoną. Paskutinė proga 
surikti perspėjimą. Dešinioji ranka nuslydo prie burnuso plyšio, 
prie peilio. 

Jordanietis pastebėjo ir žvilgsnį, ir judesį. Be laukinio žvėries 
instinktų nebūtų išlikęs gyvas Afganistane, Jordanijos kalėjime ir 
Irake, kur jo nuolat tykojo amerikiečiai. 

Tarsi kažkas pakuždėjo jam, kad Afganas jam ne draugas, nors 
ir broliškai kalba. Atmosfera ankštoje tiltelio kabinoje pritvinko 
neapykantos lyg bebalsio klyksmo. 

Martino ranka užčiuopė peilį. Ibrahimas buvo greitesnis, pis- 
toletas gulėjo ant stalo po jūrlapiu. Nukreipė Martinui į krūtinę. 
Juos skyrė trys metrai. Dviem metrais per daug. 

Kareivis išmoksta žaibiškai įvertinti savo galimybes. Martinas 
didumą gyvenimo tai darė. „Ričmondo grafienės“ tiltelio ka- 
binoje, gaubiamoje jai pačiai mirtį nešančio debesies, buvo tik 
du sprendimai: pulti žmogų arba pulti prie rankenėlės. Abiem 
atvejais šansų likti gyvam nėra. 

Atmintyje iškilo žodžiai iš poemos mokyklos suole: „Kiekvieną 
žmogų šioje žemėje pasiima Mirtis, vieną anksčiau, kitą vėliau...“ 
Ir dar prisiminė Ahmadą Šachą Masudą, Panširo liūtą, sakantį 
prie stovyklos laužo: „Mes visi pasmerkti mirti, englyz. Tik Alacho 
palaimintam kariui leidžiama pasirinkti, kaip mirti!“ Pulkininkas 
Maikas Martinas pasirinko... 

Ibrahimas pamatė jo akyse pasirengusio mirti žmogaus ryžtą. 
Jis suriko ir šovė. Puolantis vyras gavo kulką į krūtinę ir ėmė 
merdėti. Bet už skausmo ir šoko visada slypi valia, jos pakanka 
dar vienai gyvybės akimirkai. 

Tai akimirkai baigiantis abu vyrus ir laivą prarijo rausva liepsna 
prasidėjusi amžinybė. 


Deividas Gandlachas nustėro iš nuostabos. Už dvidešimt sep- 
tynių kilometrų, priekyje, toje vietoje, kurią didžiausias pasaulyje 
laineris priplauks po trisdešimt penkių minučių, iš jūros išsiveržė 
milžiniškas ugnikalnis. Trys kiti naktinės pamainos jūrininkai 
vienas per kitą suriko: 

— Kas čia per velniava! 

- „Monterey - „Karalienei Marijai 2“. Sukite į kairę, kartoju, 
sukite į kairę. Mes ištirsime, kas atsitiko. 


Dešinėje Gandlachas matė kreiserį, puolimo greičiu lekiantį 
į liepsnas. „Ričmondo grafienę“ ištiko baisi nelaimė. Jo laivas 

privalėjo likti nuošalyje; jei vandenyje yra žmonių, „Monterey“ 
juos išgelbės. Turbūt reikėtų pranešti kapitonui. Kai jis pasirodė 
ant tiltelio, pirmasis padėjėjas papasakojo, ką matęs. Dabar jie 
jau buvo už trisdešimt trijų kilometrų nuo nelaimės vietos ir 
sparčiai tolo. 

Kairėje „Leyte Gulf“ tebeplaukė greta jų. „Monterey“ plau- 
kė tiesiai į ugnies kamuolį. Kapitonas pritarė pirmojo padėjėjo 
nuomonei, kad po tokios katastrofos sunku tikėtis rasti gyvųjų, 
bet,Monterey“ jų paieškos. 

Dviem vyrams saugiai stebint nuo tiltelio liepsnos pradėjo 
žybsėti ir gesti. Paskutinės ugnies salelės jūroje buvo žuvusio 
laivo degalų raibuliai. Kai „Monterey“ priplaukė nelaimės vietą, 
itin lakaus krovinio neliko nė žymės. 

„Cunard“ kompanijai priklausančio lainerio kapitonas įsakė 
nustatyti kompiuterius taip, kad būtų grąžintas ankstesnis kursas 
į Sautamptoną. 

Epilogas 


Savaime suprantama, vėliau vyko tyrimas. Jis truko beveik dvejus 
metus. Per kelias valandas tokie tyrimai atliekami tik televizijos 
laidose. 

Viena grupė tyrinėjo „Javos žvaigždę“ nuo pastatymo pradžios 
iki to momento, kai ji išplaukė su skystojo propano ir butano 
mišinio kroviniu iš Brunėjaus į galutinio tikslo uostą Frimantlą 
Vakarų Australijoje. 

Nepriklausomi liudytojai, neturintys pagrindo meluoti, pa- 
tvirtino, kad kapitonas Hermanas vadovavo laivui ir viskas buvo 
gerai. Netrukus kiti du kapitonai matė „Javos žvaigždę“ aplenkiant 
Borneo salos šiaurės rytų pakraštį. Galbūt dėl jos krovinio abu 
atkreipė dėmesį, kad „Javos žvaigždė“ laikėsi atokiai nuo jų, todėl 
įsiminė jos pavadinimą. 

Kapitono pranešimo apie katastrofą įrašą perklausė norvegas 
psichiatras, jis patvirtino, jog balsas - tautiečio norvego, gerai 
kalbančio angliškai, bet, jo nuomone, kalbėjusio priverstinai. 

Vaisius gabenusio laivo kapitonas, kuris pasižymėjo nurodytas 
koordinates ir atplaukė į tą vietą, taip pat buvo surastas ir apklaus- 
tas. Jis pakartojo, ką buvo girdėjęs ir matęs. Tačiau jūroje užsi- 
degusių laivų ekspertai pabrėžė: jeigu gaisras „Javos žvaigždės“ 
mašinų skyriuje buvo toks katastrofiškas, kad nepavyko išgelbėti 

laivo, turėjo sudegti ir krovinys. Tada skendimo vietoje nebūtų 
likę jokių medžiaginių gelbėjimo plaustų. 

Filipinų komandosai, remiami amerikiečių sraigtasparnių, 
surengė reidą į numanomas Abu Sajafo bazes Zamboangos pu- 
siasalyje. Jie sučiupo du tenykščius džiunglių pėdsekius, kurie 
retkarčiais pasitarnaudavo teroristams, bet anaiptol netroško būti 
sušaudyti kartu su jais. Jie papasakojo upėje, džiunglių gilumoje, 
matę nedidelį tanklaivį, kuriame darbavosi žmonės su suvirina- 
maisiais aparatais. 

„Javos žvaigždės“ bylą tyrusi grupė paskelbė ataskaitą po 
metų. Konstatavo, kad „Javos žvaigždė“ nuskendo ne nuo laivo 
viduje kilusio gaisro, o buvo užgrobta nesugadinta. Vėliau dėta 
daug pastangų, kad jūreivystės pasaulis būtų įtikintas, esą laivo 
nebėra, nors jis buvo. Įgula veikiausiai išžudyta, bet tą reikėtų 
patvirtinti. 

Kadangi principo žinoti tiek, kiek reikia, niekas neatšaukė, 
kiekviena grupė nagrinėjo skirtingus aspektus ir nesusidarė bend- 
ro vaizdo. Visiems buvo sakoma ir visi tuo patikėjo, kad tyrimas 
vyksta draudikams užsakius. 

Kita grupė tyrė „Ričmondo grafienės“ likimą. Tyrėjai apsilan- 
kė „Sibarto ir Eiberkombio“ agentūroje Kryžiaus nešėjų ordino 
gatvėje Londone, taip pat Liverpulyje, susisiekė su jūrininkų šei- 
momis. Visi tikino, kad „Riėmondo grafienė“ iškrovė „Jaguarus“ 
Singapūre. Pasirodo, kapitonas Makendrikas prieplaukoje sutikęs 
bičiulį iš Liverpulio ir pasivaišinęs alumi prieš išplaukdamas. Be 
to, jis paskambinęs namo. 

Nepriklausomi liudytojai patvirtino, kad laivui vis dar vadovavo 
tikrasis kapitonas, kai Kinabalu jis pasikrovė brangios medienos. 

Tačiau per trumpą tyrėjų apsilankymą Surabajoje paaiškėjo, 
kad „Ričmondo grafienė“ nebuvo užsukusi paimti antrosios azi- 
jinių šilkų partijos. O „Sibartas ir Eiberkombis“ gavo pranešimą, 
kad krovinys paimtas. Tad pranešimas buvo melagingas. 

Buvo sukurtas žodinis „pono Lampongo“ portretas. Indone- 
zijos vidaus saugumo tarnyba atpažino, kad jis yra įtariamasis 
„Džema Islami“ finansinis rėmėjas, nors tai neįrodyta. Mėginta 
jį surasti, bet teroristas spėjo ištirpti bekraštėje Pietryčių Azijos 
žmonių minioje. Tyrimo grupė nustatė, kad „Ričmondo grafienė“ 
užgrobta Sulavesio jūroje. Visi laivo dokumentai, radijo ryšio 
kodai ir atsakiklis buvo išvogti, pats laivas kartu su įgula paskan- 
dintas. Apie tai pranešta artimiausiems giminėms. 


Svarbiausią informaciją pateikė daktaras Alis Azizas al Cha- 
tabas. Pasiklausant jo telefoninių pokalbių buvo nustatyta, kad 
jis ketina išvykti į Viduriniuosius Rytus ir jau užsisakęs lėktuvo 
bilietą. Pasitarus Teimshause, M15 būstinėje, nuspręsta, kad jau 
pakaks su juo žaisti. Pasiklausę telefoninių pokalbių ir sužinoję, 
kada daktaras maudosi, Birmingamo policija ir specialiųjų tarny- 
bų agentai išlaužė kuveitiečio mokslininko buto duris ir išsivežė 
jį, teapsigaubusį vonios chalatu. 

Daktaro Chatabo būta gudraus. Kruopščiausias jo buto, auto- 
mobilio ir darbo vietos, mobiliojo telefono ir nešiojamojo kom- 
piuterio tikrinimas nepadėjo rasti jokių įkalčių. 

Visas dvidešimt aštuonias dienas, - tiek, kiek leidžiama Brita- 
nijos policijai sulaikyti žmogų nepateikus kaltinimo, - kuveitietis 
mandagiai šypsojosi, o jo advokatas teikė protestą po protesto. Al 
Chatabas nustojo šypsotis, kai išeinant iš Jos Didenybės Belmaršo 
kalėjimo jį antrąkart sulaikė, remdamiesi Jungtinių Arabų Emy- 
ratų vyriausybės prašymu jį perduoti. 

Tokio sulaikymo trukmė įstatymais nenurodyta. Al Chatabas 
iš karto buvo grąžintas į kamerą. Šįsyk advokatas kategoriškai 
reikalavo neišsiųsti kliento. Kuveitietis al Chatabas net nebuvo 
Jungtinių Arabų Emyratų pilietis, bet šiuo atveju svarbu ne tai. 

Antiteroristinis centras Dubajuje nežinia kaip gavo pluoštą 
nuotraukų. Jose užfiksuota, kaip al Chatabas artimai bendravo su 

žinomu „Al Kaidos“ pasiuntinuku ir su jau sekamu vienstiebio 
krovininio burlaivio škiperiu. Užfiksuota ir tai, kaip jis atvykda- 
vo ir išvykdavo iš Ras al Čaimos priemiesčio vilos - nustatytos 
teroristų slėptuvės. Londono teisėjui nuotraukos padarė įspūdį ir 
jis pasirašė ekstradicijos dokumentą. 

Al Chatabas padavė apeliaciją... ir vėl pralaimėjo. Priverstas 
rinktis tarp abejotino komforto Jos Didenybės Belmaršo kalėji- 
me ir Jungtinių Arabų Emyratų specialiųjų tarnybų tardymo jų 
dykumos bazėje prie Persijos įlankos, jis paprašė leisti jam likti 
karalienės Elžbietos svečiu. 

Čia kilo problema. Britai paaiškino neturį pagrindo laikyti jį 
suimtą, juolab nagrinėti bylą ir priimti nuosprendį. Jau mašinoje, 
pusiaukelėje į Hitrou oro uostą, al Chatabas sudarė sandorį ir 
prabilo. 

Tardymuose dalyvaujantys CŽV darbuotojai pranešė savo vy- 
resnybei, kad al Chatabo pateikta informacija padarė tokį įspūdį, 
tarsi jų akyse būtų griuvusi didžioji Boulderio užtvanka. Kalinys 
atskleidė daugiau kaip šimtą „Al Kaidos“ agentų, kurie iki tol 
anglų ir amerikiečių saugumo tarnyboms atrodė tyri kaip ašara, 
ir dvidešimt keturias slaptas bankų sąskaitas. 

Kai tardytojai paminėjo slaptą „Al Kaidos“ projektą, vadinamą 
„Al Isra“, kuveitietis neteko žado. Jis neįsivaizdavo, kad kas nors 
galėjo Žinoti apie šią rengiamą operaciją. Atsikvošėjęs vėl pradėjo 
kalbėti. 

Jis ne tik patvirtino tai, ką Londonas ir Vašingtonas žinojo arba 
įtarė, bet pridūrė įdomių detalių. Papasakojo apie penkis žmo- 
nes, „Ričmondo grafiene“ išplaukusius į savo paskutinę kelionę. 
Nepažinojo tik trijų indoneziečių. 

Papasakojo apie paauglį pakistanietį, gimusį ir augusį Jorkšyro 
grafystėje, kalbėjusį kapitono Makendriko vardu laivo radijo ryšiu 


Deividui Gandlachui. 

Prisipažino, kad „Dona Maria“ ir jos įgulos nariai buvo sąmo- 
ningai paaukoti, nors jie patys to nežinojo, - apgaulinga taktika, 
jei kartais būtų buvę delsiama Amerikos prezidentą atgabenti į 
laivą. 

Tardytojai atsargiai paklausė jį apie Afganą, - jų žiniomis, al 
Chatabas tardė jį Jungtinių Arabų Emyratų viloje. Jie tik spėliojo, 
bet al Chatabas prarijo jauką. 

Jis patvirtino, jog į Ras al Čaimą atvyko paslaptingas Talibano 
karininkas, pabėgęs nuo apsaugos netoli Kabulo. Dar pridūrė, 
kad šituos faktus kruopščiai patikrino „Al Kaidos“ žmonės 
Kabule. 

Al Chatabas papasakojo, kad Aimanas al Zavahiris kaip tik jam 
pavedė tardyti bėglį, nesvarbu, kiek tai užtruktų, kad pats Šeichas, 
o ne kas kitas, patvirtino, jog tai tas pats žmogus, su kuriuo jis 
anksčiau yra kalbėjęsis Tora Boros urvų ligoninėje. 

Pats Šeichas suteikė Afganui privilegiją dalyvauti „Al Isros“ 
projekte, tad jis, al Chatabas, išsiuntė tą žmogų drauge su kitais 
į Malaiziją. 

Anglų ir amerikiečių agentai su džiaugsmu apkartino jam gy- 
venimą papasakoję, kas iš tikrųjų buvo tas Afganas. 

Galų gale rašysenos ekspertas patvirtino, jog dingęs pulkinin- 
kas Martinas ir Labuano saloje įkišto į nardytojo kuprinę raštelio 
autorius yra tas pats žmogus. 

Galų gale „Laužtuvo“ komitetas nusprendė, jog Maikas Marti- 
nas užlipo ant „Ričmondo grafienės denio apsimetęs teroristu, 
kai laivas praplaukė Labuaną, ir nėra nė menkiausio įrodymo, kad 
būtų galėjęs pasitraukti iš laivo iki sprogimo. | 

Klausimas, kodėl „Grafienė“ sprogo keturiasdešimčia minučių 
anksčiau, nei buvo numatyta, liko be atsakymo. 

Jungtinės Karalystės papročiu turi praeiti septyneri metai, kad 
be žinios dingęs žmogus būtų pripažintas mirusiu ir kad būtų 
surašytas jo mirties liudijimas. 

Bet baigus tardyti daktarą al Chatabą, Londono Vestminsterio 
rajono koroneris buvo pakviestas labai slapta papietauti Šv. Jokūbo 
gatvėje esančiame „Upokšnio“ klube. Be jo, dalyvavo tik trys as- 
menys; kai padavėjai paliko juos vienus, jie paaiškino koroneriui 
savo reikalą. 

Po savaitės koroneris parašė parašiutininkų pulkininko Maiko 
Martino, dingusio be žinios prieš aštuoniolika mėnesių, mirties 
liudijimą ir perdavė jo broliui, Rytų ir Afrikos tyrinėjimų mokyk- 
los profesoriui Teriui Martinui. 

Greta Herefordo miestelio, Specialiosios paskirties pulko štabo 
teritorijoje, stovi neįprastas statinys, vadinamas tiesiog Varpine. 
Kai prieš kelerius metus pulkas buvo perkeltas iš senosios bazės 
į modernesnes kareivines, statinys atsargiai išardytas, o pervežus 
rekonstruotas. 

Viršuje, kaip ir turi būti, kabo varpas, bet dėmesio verti keturi 
bokšto fasadai, kuriuose surašytos kovose žuvusių Specialiosios 
paskirties pulko karių pavardės. 

Koroneriui parašius mirties liudijimą, prie bokšto įvyko gedu- 
lingos pamaldos. Dalyvavo tuzinas uniformuotų žmonių ir dešimt 
civilių, tarp jų dvi moterys. Viena buvo M15 generalinė direktorė, 
kita - buvusi velionio žmona. 

Nelengva pelnyti pripažinimą, kad karys žuvo atlikdamas už- 
duotį, bet spaudė labai aukšti pareigūnai. Pateikus visus nustatytus 
faktus specialiųjų pajėgų viršininkas ir pulko vadas sutiko, kad 
toks statusas būtų patvirtintas. Pulkininkas Maikas Martinas ne- 
buvo pirmas, nebus ir paskutinis Specialiosios paskirties pulko 
karys, žuvęs ten, kur nesuranda net mirusiųjų. 

Trumpa ceremonija įvyko pavakare, kai blyški vasario saulė 
jau leidosi už Velso Juodųjų kalnų. Pabaigoje kapelionas ištarė 
įprastinius žodžius iš Šv. Jono Evangelijos: „Nėra didesnės meilės, 
kaip gyvybę už draugus atiduoti.“* 


* Evangelija pagal Joną, 15; 13. 

Tiktai tie, kurie stovėjo prie Varpinės, žinojo, kad Maikas Mar- 
tinas, parašiutininkų ir SPP atsargos pulkininkas, tai padarė dėl 
keturių tūkstančių nepažįstamų žmonių, nė nenutuokusių, kad 
„jis išvis gyveno. 

Romano siužetas - didžiausia „Al Kaidos“ teroristinė operacija, pranokstanti 
2001 metų rugsėjo vienuoliktosios tragediją. Britų ir amerikiečių žvalgybos 
sužino apie rengiamą grandiozinį teroristų išpuolį, tačiau nei kur, nei kada 
jis įvyks, nėra aišku. Priimamas sprendimas - infiltruoti vieną savo agentų į 
teroristų tinklą. Geriausiai šiai užduočiai atlikti tinka buvęs specialiosios pa- 
skirties pajėgų kariškis Maikas Martinas - juodbruvo gymio (jo senelė kilusi 
iš Vakarų Bengalijos), mokęsis Irake, sovietų okupacijos metais Afganistane 
talkinęs mudžahedams, kalbantis arabų ir puštūnų kalbomis. Būtent jis turės 
apsimesti Gvantanamo įlankoje kalinčiu vienu iš aukštų teroristinės organi- 
zacijos vadeivų afganistaniečiu Izmatu Khanu ir leistis į pavojų kupiną, dra- 


matišką kelionę. 


Frederickas Forsythas (Frederikas Forsaitas, gim. 1938) - buvęs Karališkųjų 
oro pajėgų pilotas, vėliau karo korespondentas, beveik dvidešimties knygų 
autorius - literatūros pasaulyje išgarsėjo jau pirmuoju savo romanu Šakalo 
diena (1971). Knyga buvo pripažinta politinio sąmokslo trilerio žanro eta- 
lonu, o rašytojas apdovanotas E. A. Poe premija už geriausią romaną. Pradė- 
jus skaityti bet kurią rašytojo knygą sunku atsitraukti: aiškus veiksmo laikas, 
konkreti aplinka, veikia žinomos jėgos, veikėjų sąraše - net valstybių vadovai. 
Stulbina faktologijos tikslumas, bet skaitytojas negali nujausti, kas jo laukia 
paskesniame puslapyje. Dingsta riba tarp kronikininko fiksavimo ir rašytojo 


kūrybinės minties. 


„Naujausias Fredericko Forsytho romanas Afganas geriausias po Šakalo die- 
nos - istorija nauja kaip rytdienos laikraščių antraštės“, - rašė Daily Mail kny- 


gai pasirodžius 2006 metais. 


Khalil Ibrahim CORBIS 

